
Cuvânt înainte 

Culegere de povăţuiri duhovniceşti, contemporană 
nouă - aşadar o dovadă că gândirea şi trăirea creştină sunt 
nu numai cu putinţă, ci vii şi lucrătoare în această epocă 
pe care Cuviosul Paisie, Staretul Mănăstirii Neamţ, o 
numea, încă de acum trei veacuri, <vremile cumplite de 
acum> -, cartea de faţă este, deopotrivă, un document al 
vieţii religioase româneşti de la cumpăna dintre al doilea 
mileniu şi cel de-al treilea. Înțelegerea deplină a acestor 
sfaturi către tineri, rostite de Părintele Arhimandrit Sofian, 
s-ar cuveni lărgită cândva prin referiri la filiaţia spirituală 
a Prea Cuvioşiei sale, la ucenicia sa în vetre vestite ale 
monahismului nostru de dincolo şi dincoace de Prut, prin 
mărturii despre Părinţii de un gând şi o vieţuire cu dânsul 
din mănăstirile Cernica, Sfântul Antim sau Plumbuita, ca 
loan cel Străin, Daniil (Sandu Tudor), Petroniu, Benedict 
Ghius, Felix Dubneac, Damian Stogu şi alţii. 

În anii imediat următori celui de-al doilea război 
mondial, în special până la înteţirea prigoanei comuniste 
(dar şi după aceea), se aflau în Bucureşti sfinte lăcaşuri cu 
viaţă liturgică intensă, cu slujitori de mare vrednicie; erau 
duhovnici îmbunătăţiţi care au împlinit împreună misiunea 
providenţială de îmbărbătare şi îndrumare creştină a 
credincioşilor Bisericii noastre. 

Cursul vieţii duhovniceşti într-o comunitate creştină 
se aseamănă adesea firelor de apă, numite ponoare, când 
se strecoară pe sub pământ şi izbucuri, când ies din nou la 
suprafaţă. 


Tradiţia rugăciunii neîncetate şi a căutării căilor 
desăvârşirii părea să fi intrat la noi într-o perioadă de 
secetă în secolul al XIX-lea, după înflorirea învățăturilor 
filocalice şi a vieţuirii monahale din deceniile de aur ale 
reînnoirii isihaste de sub povata Cuviosului Paisie şi a 
ucenicilor lui. Dar undele cristaline şi dătătoare de viaţă 
ale Tradiţiei au ieşit din nou la lumină, curate şi puternice, 
în anii dintre cele două războaie; ele au rodit în ogorul 
credinţei româneşti atunci când râvna trezvitoare a 
Părintelui Dumitru Stăniloae şi a  duhovnicilor din 
sihăstriile Carpaţilor le-a deschis matcă nouă către cei 
însetaţi de <apă săltătoare întru viaţă veşnică>, din care 
cel ce va bea <nu va mai înseta în veac> (loan 4, 14). În 
ponoare, sub cele patru decenii de suspiciune şi 
represiune oficială fată de orice manifestare de 
<misticism>, aceste izvoare de apă vie au fost păstrate 
limpezi în taina relaţiei dintre duhovnici şi ucenici, 
arătându-şi din nou puterea regeneratoare în Biserica 
Ortodoxă Română umilită, nedreptăţită, dar nebiruită. 

Care au fost resursele de Adevăr şi Trăire ce au 
întărit creştinătatea românească în anii ei de încercare s-a 
văzut după decembrie 1989 din ridicolul ofensivei sectelor 
trimise pentru o <misiune> inutilă şi absurdă într-o tară în 
care Cuvântul fusese predicat cu două milenii în urmă de 
Sfântul Apostol Andrei, întemeindu-se astfel una dintre 
cele mai vechi şi mai puternice Biserici. S-a văzut, de 
asemenea, din cererea şi răspândirea îmbelşugată a 
cărtilor mult timp interzise de cenzura ateistă, a acestor 
izvoare de învăţătură şi vieţuire creştină pe care se 
întemeiase cu cinci veacuri în urmă însăşi cultura 
românească. S-a văzut, mai ales, din întoarcerea către 
Cuvântul dumnezeiesc a celor lipsiţi de puterea Lui 
ziditoare: cum ar fi tinerii studioşi ai acestei ţări, nu numai 
teologi, ci din toate ramurile cunoaşterii, dornici, pentru 
viaţa lor, de temei sigur şi orientare nerătăcită, căutători ai 
Luminii care risipeste întunericul şi confuzia <veacului 
cumplit de acum>. 

Rostul providenţial al întâlnirii dintre povetele 


iscusite ale Părintelui Sofian şi setea de adevăr a tinerilor 
din Asociaţia Studenţilor Creştini Ortodocşi Români 
(ASCOR) apare din mărturisirea care încheie cartea de 
faţă. În numele celor de un gând şi o inimă cu el, care i-au 
încredinţat, pentru anii grei de început, problemele 
asociaţiei, cu intuiţie sigură şi ascultare de ucenic, Tudor 
Popescu a cerut răspunsuri şi soluţii iscusitului dascăl şi 
chip de viaţă duhovnicească din Mănăstirea Sfântului 
Antim, Părintelui ale cărui cuvinte ziditoare de suflet 
împletesc firul tradiţiei paisiene cu experienţa grupului de 
rugăciune şi reflecţie creştină <Rugul Aprins>. 

Prin această carte, o parte dintre studenţii 
bucureşteni preocupati de viaţa întru Hristos au ales să-i 
ceară cuvânt de mântuire Părintelui Sofian, întărit în 
lucrarea lui de învăţătura Părinților filocalici (împrospătată 
de Părintele Stăniloae şi de pilda unui isihast al vremurilor 
noastre, venit chiar din infernul totalitar sovietic) şi sporit 
prin încercările proprii din temniţele comuniste. 

În sfaturile Părintelui Arhimandrit, tinerii din ASCOR 
au aflat arme de apărare în lupta cu cel puţin patru 
capcane cu care se confruntă azi căutătorii Adevărului. 
Cartea de faţă se adresează însă nu numai tinerilor, ci 
oricui îşi începe urcuşul duhovnicesc, pentru că, în acest 
domeniu, cei mai mulţi suntem abia la începutul drumului, 
indiferent de vârstă. 

Citind, să-i mulţumim Părintelui Staret pentru 
povetele sale, cunoscând că recunoştinţa noastră i-o putem 
arăta într-un singur chip: împlinind cele pe care cu 
înţelepciune şi cu dragoste ni le spune. 

Academician Virgil Cândea 

Scurte repere biografice 

— S-a născut la 7 octombrie 1912 în Basarabia, 
comuna Cuconestii-Vechi, judeţul Bălţi; 

— La vârsta de 14 ani, în toamna anului 1926, intră 
ca frate la schitul Rughi-Soroca; 

— Intre anii 1928 - 1932 a urmat scoala de cântăreţi 
bisericeşti de la mănăstirea Dobrusa-Soroca; 

— Seminarul monahal de la mănăstirea Cernica, între 


anii 1932 - 1940; 

— La 25 decembrie 1937, ca elev în seminar, 
primeşte tunderea în monahism, schimbându-şi numele din 
Serghie în Sofian; 

— La 6 august 1939 este hirotonit diacon, în 
catedrala din oraşul Bălţi de către Înalt Prea Sfinţitul 
Mitropolit Tit Simedrea, pe atunci episcop de Bălţi; 

— Urmează Academia de Arte Frumoase din 
Bucureşti, între anii 1940 - 1945; 

— Facultatea de Teologie din Bucureşti între anii 
1942 - 1946; licenţiat în teologie în octombrie 1946, cu 
lucrarea <Chipul Mântuitorului în iconografie>; 

— În 1945 este hirotonit preot pe seama mănăstirii 
Antim din Bucureşti; 

— Între anii 1945 - 1950 participă la întâlnirile 
Rugului Aprins de la mănăstirea Antim; 

— La 15 iunie 1950 este numit staret al mănăstirii 
Antim; 

— Între anii 1954 - 1958 este staret la mănăstirea 
Plumbuita din Bucureşti; 

— Ín anul 1958 este arestat şi închis sub acuzaţia de 
uneltire contra ordinii sociale prin activitate mistică 
duşmănoasă în cadrul organizaţiei Rugul Aprins”; este 
condamnat la 16 ani de muncă silnică, dar este eliberat în 
urma decretului general de grațiere din 1964; 

— În anul 1967 revine la mănăstirea Antim; până în 
anul 1998, când grave probleme de sănătate nu i-au mai 
permis, părintele arhimandrit şi-a format cu răbdare, în 
scaunul spovedaniei, sute de ucenici, fiind numit, pe drept 
cuvânt, <apostolul Bucureştiului>. 

„Voi cine ziceţi că sunt Eu?” 

Când unii oameni nu găsesc răspuns la întrebarea Ta: 
„Voi cine ziceţi că sunt Eu?”, atunci eu, Doamne, sunt 
fericit că pot să te văd pe Tine, Dumnezeu-Om şi Om- 
Dumnezeu. 

În scutecele sărace, pe paiele din ieslea grajdului 
întunecos din Bethleem, Te văd om! În glasul îngerilor, în 
lumina care îţi învăluie locuinţa săracă, Te recunosc 


Dumnezeu! 

Când fugi în Egipt de frica lui Irod, Te văd om slab. 
Când, în Egipt, văd idolii din temple striviţi la pământ prin 
sosirea Ta, Te văd Dumnezeu atotputernic. 

Când în Nazaret, înaintea lui Dumnezeu şi a 
oamenilor, creşti cu anii şi cu înţelepciunea, Te văd om 
care n-ai ajuns încă la vârsta desăvârşită. 

Iar când la doisprezece ani stai în mijlocul învăţaţilor 
din Templu, ascultându-i şi întrebându-i, pe lângă uimirea 
cărturarilor mă uimesc şi eu şi mărturisesc înţelepciunea 
veşnică, ascunsă în omenirea Ta. 

Om eşti când Ţi-e foame, om eşti când dormi în 
corabie. Dar când Te plimbi pe valuri, când porunceşti 
furtunii şi vânturilor, când saturi cinci mii de oameni cu 
cinci pâini - Te văd Dumnezeu. 

Când Te cobori în râu şi Te botezi, când Te plângi că 
nu ai nicio piatră unde să-ţi odihneşti capul, când Te laşi 
prins şi legat, Te văd om, înconjurat de slăbiciuni 
omeneşti. 

Când însă cerul se deschide şi de sus Dumnezeu Tatăl 
glăsuieşte „Acesta este Fiul Meu cel iubit întru care am 
binevoit”, când aşterni la pământ pe călăii Tăi, când sub 
picioarele Tale pământul se cutremură, când soarele se 
întunecă, nesuferind să vadă răstignirea Ta, atunci Te văd 
Dumnezeu. 

Când Te văd mort pe cruce, văd pe omul durerilor. 

Om eşti în mormântul pecetluit. 

Când ieşi din mormânt, nestricând pecetile, eşti 
Dumnezeu. 

Cu aceşti ochi, cu această inimă, cu această credinţă, 
mă apropii şi eu de ieslea săracă din Bethleem, care a fost 
leagănul Tău, Doamne. Îmi plec genunchii cu păstorii cei 
simpli şi cu magii cei înţelepţi şi mă închin Dumnezeului 
meu, făcut Om pentru mine şi pentru noi toţi. 

Bethleem, 1970 

Despre ceasul neaşteptat al morţii 

De multe ori moartea îi prinde pe oameni nepregătiţi! 
De ce Dumnezeu nu îngăduie să ne cunoaştem momentul 


morţii? Ce este bine să facem? 

Frati creştini. 

La porţile cetăţii Nainului - aşa cum ne spune Sfântul 
Evanghelist Luca (7, 11 - 16) - se întâlnesc două convoaie 
de oameni: din cetate ieşea un convoi de îngropare, în care 
o mamă văduvă, cu inima sfâşiată de durere, petrecea la 
cimitir pe unicul său fiu, iar din afara cetăţii venea lisus 
Hristos, urmat de ucenicii Săi şi de o mulţime de 
credincioşi. 

Domnul lisus, înduioşat de marea durere a sărmanei 
văduve, se apropie de ea şi îi spune cuvintele: „Nu 
plânge!”. Apoi, apropiindu-se de sicriul tânărului şi 
unicului ei fiu, rosteşte dumnezeieştile Sale cuvinte: 
„Tinere, ţie îţi zic, scoală-te!”. Iar cel mort până în clipa 
aceea s-a ridicat şi a început a grăi. În marea tăcere care 
s-a aşternut atunci peste cele două convoaie, Mântuitorul 
l-a redat pe tânăr, viu, mamei sale. Biata mamă, poate, a 
mai plâns şi după aceea, dar plânsul ei era plâns de 
bucurie, pentru că durerea încetase; iar mulţimea a fost 
cuprinsă de frică şi toţi preamăreau pe Dumnezeu pentru 
această înviere din morţi, săvârşită în văzul tuturor. 

Frati creştini. 

Tânărul din Nain, mort când nu se aştepta, ne 
dovedeşte fiecăruia dintre noi că moartea fără de veste îi 
poate surprinde nu numai pe bătrâni şi bătrâne, ci chiar şi 
pe tineri. 

De obicei tânărul, şi nu numai el, se gândeşte la 
toate, numai la moarte nu vrea să se gândească. Dacă îi 
aminteşte cineva despre aceasta, el râde cu dispreţ sau cu 
nepăsare, ca şi cum nu va muri niciodată şi deci nu se 
cuvine să-i întuneci viaţa cu asemenea gânduri. Ca şi cum 
moartea este numai pentru alţii, nu şi pentru el. 

Totuşi moartea vine pe neaşteptate şi pentru copilul 
din leagăn, şi pentru tânărul nepăsător, şi pentru bătrânul 
înălbit de ani. 

Cartea Sfântă ne spune că ceasul morţii, la fel ca şi 
„Ziua Domnului vine aşa, ca un fur noaptea” (I Tesaloniceni 
5, 2). Ştiţi că tâlharul niciodată nu se anunţă când vine la 


furat. El apare când nu te aştepţi, când toţi dorm fără nicio 
grijă. Aşa face de multe ori şi moartea! Când omul crede 
că viaţa nu-i mai este ameninţată de nicio primejdie, când 
se scufundă în treburile obişnuite ca într-un somn adânc, 
tocmai atunci se apropie moartea, ca să-i curme rătăcirea 
vieţii. 

De multe ori moartea îi prinde pe oameni nepregătiţi! 

In cartea profetului Daniel din Biblie, ni se aminteşte 
visul regelui Nabucodonosor din Babilon. Intr-o noapte, 
acel falnic rege din Babilon a visat un copac uriaş, cu 
vârful până la cer şi cu ramurile până la marginile 
pământului; frunzele copacului erau frumoase, iar roadele 
sale erau mari şi gustoase şi din ele se hrăneau seminţiile 
oamenilor şi toate vieţuitoarelor. Dar, pe când copacul se 
înălța tot mai falnic, un glas din cer s-a auzit zicând: 
„Doborâţi copacul şi tăiaţi-i crengile, scuturaţi frunzele lui 
şi împrăştiaţi roadele lui” (Daniel 4, 11). 

Regele Nabucodonosor s-a îngrozit. La cererea lui, 
profetul Daniel îi tălmăceste visul, care însemna sfârşitul 
năprasnic al vieţii lui Nabucodonosor, ca pedeapsă pentru 
nedreptăţile sale. 

Dar visul, cu porunca de a „dobori copacul”, mai 
înseamnă şi sfârşitul jalnic al fiecărui om. Căci ce altceva 
este omul decât un pom sădit pe pământ - care, la porunca 
lui Dumnezeu, cade ca şi lovit de trăsnet - ori un fir de 
iarbă cosit sau smuls din rădăcină? 

Se întâmplă uneori ca, în vecinătatea noastră, să 
cunoaştem un om îndestulat cu de toate, bine văzut de cei 
din jur, care îl privesc şi îl laudă ca pe un pom frumos şi 
plin de roadă. Ramurile neamului său se întind în lung şi în 
lat, în rubedenii numeroase. Este sănătos şi tânăr, toţi din 
jurul lui îi urează să trăiască mulţi ani. 

Dar, tocmai în clipa când parcă nicio umbră nu-i 
tulbură fericirea, deodată, răsună şi pentru el cumplitul 
glas: „Doborâţi copacul!”. Şi porunca se împlineşte, iar 
moartea îl loveşte pe neaşteptate: sugrumat de cancer sau 
de o boală de inimă, zdrobit de un accident nedorit de 
nimeni sau lovit, sub o altă formă, de o moarte năprasnică. 


Cei din jur află cu uimire că cel plin de viaţă până acum 
câteva ore s-a stins din lumea de aici, pentru totdeauna. 

Câte întâmplări din acestea nu v-a fost dat să vedeţi 
în jurul dumneavoastră, în familiile dumneavoastră sau 
între cunoscuţi?! 

Ceea ce este mai dureros nu este numai faptul că 
moartea vine fără de veste, ci mai ales că ea îi surprinde 
pe oameni nepregătiţi pentru acest pas decisiv. 

Nu putem şti cât de pregătit sau cât de nepregătit de 
moarte a fost tânărul din Nain. Fiind însă unicul fiu al unei 
văduve, lipsit de îndrumarea şi autoritatea tatălui său, 
poate îşi va fi adunat şi el destule păcate ale tinereţilor 
sale până în ceasul neaşteptat al morţii. 

Acel tânăr însă a avut atunci ocazia unică de a se 
întâlni pe drumul către cimitir cu însuşi Stăpânul vieţii şi 
al morţii, cu lisus Mântuitorul care, înduioşat de lacrimile 
mamei, îl cheamă pe tânăr iarăsi la viaţa aceasta 
pământească. 

Fără îndoială că acel tânăr a văzut dincolo un peisaj 
de neuitat, încât tot restul vieţii şi l-a trăit cu mai multă 
luare-aminte decât toţi ceilalţi tineri de vârsta lui. Dar câţi 
tineri pot avea experienţa uluitoare a tânărului văduvei din 
Nain? Aproape niciunul! 

Totuşi, câţi tineri, şi nu numai tineri, din vremea 
noastră, nepregătiţi de moarte, îşi continuă viaţa în 
dezordine, cu nepăsare, ca şi cum n-ar muri niciodată? 

Şi, dacă s-ar putea lega un dialog cu un astfel de 
tânăr după ce a trecut pragul celeilalte lumi, l-ai putea 
întreba: 

Ce-ai făcut, tinere? Te-ai nenorocit pentru totdeauna! 
Pentru că sufletul tău era plin de păcate: de părinţi n-ai 
ascultat, de Dumnezeu nu te-ai temut, ci adeseori L-ai 
înjurat şi L-ai tăgăduit, de rugăciune nu te-ai îngrijit, de 
desfătări nu te-ai ferit, la urmările faptelor tale celor rele 
nu te-ai gândit, la suflet şi la judecata lui Dumnezeu n-ai 
cugetat. 

Te-ai nenorocit pentru veşnicie, pentru că pomul 
vieţii tale nu numai că s-a tăiat fără de veste, dar se va şi 


arunca în foc. 

Drept răspuns, tânărul, după ce a gustat puţin din 
moarte şi a văzut ce este dincolo, nu va mai râde cu 
dispreţ, ci se va căi cumplit pentru lipsa lui de seriozitate 
şi de înţelepciune, dar atunci va fi prea târziu. 

Asemenea surprize cumplite se pot întâmpla oricui, 
oriunde şi la orice vârstă. 

De ce Dumnezeu nu îngăduie să ne cunoaştem 
momentul morţii? 

Poate fiecăruia dintre dumneavoastră i-a venit 
cândva în gând întrebarea aceasta: de ce oare Dumnezeu 
n-a lăsat vreun semn anumit după care să putem cunoaşte 
sosirea morţii şi să ne putem pregăti în acest fel din 
vreme? 

La această întrebare ne răspunde un Sfânt Părinte: 
„Dumnezeu n-a voit să cunoaştem ceasul cel din urmă al 
vieţii noastre pentru ca fiecare ceas să-l socotim ca fiind 
cel din urmă şi deci oricând să fim pregătiţi!” 

Insuşi Mântuitorul ne sfătuieşte astfel în pilda celor 
zece fecioare atunci când spune: „privegheaţi, că nu ştiţi 
ziua, nici ceasul când vine Fiul Omului” (Matei 25, 13). 

Totuşi, să ne închipuim că am şti dinainte ziua şi 
ceasul când vom muri. Ar fi oare ştiinţa aceasta spre binele 
sufletelor noastre? Nicidecum. O asemenea descoperire nu 
ne-ar fi de folos şi cred că o groază cumplită ar cuprinde 
sufletele oamenilor. 

De frică, unii şi-ar pierde minţile. Alţii, dintr-o 
pornire de deznădejde, ştiind că numai atât de puţin mai 
au de trăit, şi-ar cheltui viaţa în cele mai urâte plăceri. 

Nu se poate şti câţi dintr-o sută s-ar mai gândi atunci 
la suflet şi la judecata din urmă. 

De aceea, mai bine este aşa cum a rânduit 
Dumnezeu, să nu ne cunoaştem ceasul sfârşitului nostru, 
dar să fim gata oricând a da socoteală de faptele noastre 
fără să ne fie ruşine de felul în care ne-am trăit viaţa. 

Ce este bine să facem? 

Frati creştini. 

De moarte nimeni nu poate scăpa. Toţi suntem datori 


să plătim acest tribut obstesc, atunci când va rândui 
Dumnezeu pentru fiecare dintre noi. 

Dacă ceasul morţii ne este necunoscut şi suntem 
îndemnați să priveghem şi să ne pregătim ca pentru cel 
mai mare şi ultimul examen din viaţa noastră 
pământească, atunci această aşteptare a clipei din urmă 
nu trebuie să fie o stare pasivă, de nelucrare, plină de 
groază, ci, dimpotrivă, trebuie să fie o aşteptare senină, 
însoţită de muncă statornică, plină de hărnicie şi de voie 
bună. Să avem însă, în acelaşi timp, o grijă neîncetată 
pentru a ne păstra - pe cât se poate - sufletul cinstit, inima 
curată şi trupul neîntinat de patimi, ştiind că trupul 
împreună cu sufletul nostru sunt locasul Duhului Sfânt din 
noi. 

Să medităm asupra faptului că toate trec, toate curg, 
iar noi odată cu ele străbatem drumurile vieţii. Aşa precum 
toamna se despoaie copacii de frunze şi seva lor începe să 
se împuţineze, aşa şi viaţa noastră scade în fiecare an, în 
fiecare lună şi în fiecare oră. 

Floarea tinereţii se veştejeşte, lumina bucuriilor 
pământeşti se stinge, bătrâneţea cea grea se apropie, 
prietenii mor, cei de aproape se depărtează şi ne 
părăsesc... 

Mormintele celor dragi zac fără de glas, doar 
sufletele unora dintre morţii noştri au ajuns în mâna lui 
Dumnezeu. 

Aşa trece viaţa noastră, aşa trecem fiecare dintre noi, 
ca nişte umbre pe faţa pământului, până când nu ne mai 
vede nimeni, până când aproape toţi ne uită, ajungând 
nişte morţi uitaţi de orice inimă... 

Drept aceea: 

— Să ne sfinţim viaţa prin Sfintele Taine, lăsate de 
Dumnezeu oamenilor; 

— Să trăim în bună înţelegere unii cu alţii; 

— Să nu ne bârfim între noi, să nu ne înşelăm unii pe 
alţii, să nu ne invidiem şi să nu ne urâm unii pe alţii, ci 
dimpotrivă să ne sârguim a trăi ca fraţii, fiind cu toţii fii ai 
aceluiaşi Părinte Ceresc pe care îl numim Tatăl nostru; 


— Să ne ostenim a ne trăi vremelnica noastră viaţă 
aşa după cum ne îndeamnă Sfântul Apostol Pavel: 
„Îngăduindu-vă unii pe alţii şi iertând unii altora, dacă are 
cineva vreo plângere împotriva cuiva; după cum şi Hristos 
v-a iertat vouă, aşa să iertaţi şi voi. 

lar peste toate acestea, îmbrăcaţi-vă întru dragoste, 
care este legătura desăvârşirii. 

Şi pacea lui Hristos, întru care aţi fost chemati, ca să 
fiţi un singur trup, să stăpânească în inimile voastre” în 
veci. Amin (Coloseni 3, 13 - 15). 

Duminica a XX-a după Rusalii, 19 X 1985 

Valoarea sufletului 

Sufletul rămâne o mare Taină - Chipul lui Dumnezeu 
în om 

„Putem pierde orice, afară de suflet, căci dacă ne 
rămâne acesta încă n-am pierdut nimic”. 

Suntem atenţi cu adevărat la dorurile sufletului? 

„Ce-i foloseşte omului să câştige lumea întreagă, 
dacă-şi pierde sufletul? 

Sau ce ar putea să dea omul, în schimb, pentru 
sufletul său?” (Marcu 8, 36 - 37) 

Frati creştini. 

În aceste cuvinte puţine şi simple, dar pline de 
înţeles adânc, Mântuitorul ne aduce aminte de preţul şi 
valoarea fără seamăn a sufletului nostru. 

Ce este oare sufletul omenesc şi de ce este el aşa de 
scump înaintea lui Dumnezeu, încât nimic din lumea 
aceasta nu-i vrednic de el? 

Ce este acest suflet al nostru, dacă însuşi Cerul se 
bucură când un suflet rătăcit se întoarce la Dumnezeu 
(Luca 15, 7) şi dacă însuşi Dumnezeu a luat trup omenesc 
şi S-a jertfit pentru mântuirea şi fericirea lui? 

Sufletul rămâne o mare Taină 

Ca să ne putem da seama ce este sufletul şi ce 
însemnătate are el pentru viaţa noastră pământească, cel 
mai simplu este să comparăm cadavrul unui om mort de 
curând cu trupul unui om viu. Şi cadavrul are oase, 
muşchi, nervi şi sânge; dar nu se mişcă, nu simte, nu 


vorbeşte şi nu gândeşte ca omul viu. 

Ce-i lipseşte oare? 

li lipseşte puterea aceasta tainică şi nevăzută 
insuflată de însuşi Dumnezeu în făptura primului om, 
putere care pune în mişcare trupul şi pe care o numim 
suflet. 

Sufletul este şi va rămâne pentru viaţa de aici o mare 
taină, ascunsă vremelnic în trupul omenesc. El a fost 
comparat cu un diamant ceresc de mare preţ. 

Dacă privim prin el făpturile şi lucrurile lumii, toate 
strălucesc cu o frumuseţe care întrece toate frumuseţile 
acestei lumi. Dacă privim prin el mormintele, ele se 
deschid şi morţii se văd ca şi viii. Dacă privim prin el 
Cerul, cu lumea duhurilor înţelegătoare, toate se 
luminează şi vedem plinătatea Împărăției vieţii. 

Toţi oamenii ar dori să descopere această mare taină 
şi să pipăie acest diamant ceresc. Dar sufletul nu se poate 
vedea şi nu se poate pipăi. Zadarnic îl vom căuta în 
muşchi, în sânge, în oase, în nervi, în creier, în inimă sau în 
orice altă părticică de materie. 

Căci, deşi el există şi în corp şi în afară de corp - aşa 
cum există un cântec în disc sau un gând în minte -, 
sufletul fiind imaterial nu se poate vedea şi nici pipăi. 

El este duh aşezat de Dumnezeu în om şi este partea 
prin care fiinţa noastră se înrudeste cu însuşi Creatorul 
întregului univers. Căci sufletul este duh, aşa cum Duh 
este şi Dumnezeu (loan 4, 24). 

Chipul lui Dumnezeu în om 

Când a fost plăsmuit omul cel dintâi a zis Dumnezeu 
în sfatul Sfintei Treimi: „Să facem om după chipul şi după 
asemănarea Noastră” (Facere 1, 26), iar mai apoi citim că 
„a făcut Dumnezeu pe om după chipul Său' (Facere 1, 27). 
Tot la începutul Scripturii aflăm că „luând Domnul 
Dumnezeu ţărână din pământ, a făcut pe om şi a suflat în 
faţa lui suflare de viaţă şi s-a făcut omul cu suflet viu' 
(Facere 2, 7). 

Sufletul este deci chipul lui Dumnezeu în noi după 
fire, după har şi după slavă. 


După fire, sufletul omenesc este asemenea Tatălui în 
ceea ce priveşte mintea, care este izvorul cunoştinţei; este 
asemenea Fiului în ceea ce priveşte Cuvântul lăuntric 
aşezat în noi de la Botez şi care este începutul 
înţelepciunii; şi este asemenea Duhului Sfânt în ceea ce 
priveşte libertatea voinţei, care este rădăcina tuturor 
bunătătilor. 

După har, sufletul poate fi asemenea Fiului lui 
Dumnezeu, pentru că prin taina Sfântului Botez sufletul 
primeşte darul înfierii, devenind şi el fiul lui Dumnezeu 
după har. 

După slavă, sufletul este asemenea cu însuşi 
Dumnezeu prin puterea luminii dumnezeieşti revărsată 
asupra sa, aşa cum spune Sfântul Evanghelist Ioan: 
„lubiţilor, acum suntem fii ai lui Dumnezeu şi ce vom fi nu 
s-a arătat până acum. Ştim că dacă El se va arăta, noi vom 
fi asemenea Lui, fiindcă Îl vom vedea cum este” (I Ioan 3, 
2), 

Deci cel care vrea să afle ce este sufletul, să ştie că 
este marea operă a Sfatului lui Dumnezeu. Este întipărirea 
vie a Sfintei Treimi în fiinţa omenească. 

În Împărăţia lui Dumnezeu nu este altceva mai 
frumos, mai scump şi mai plăcut decât vederea Feţei lui 
Dumnezeu, „spre care şi îngerii doresc să privească” (I 
Petru 1, 12). Ei nu se mai satură uitându-se la 
dumnezeiescul chip, ca la un izvor nesfârşit de frumuseţe 
şi de lumină. Cineva spunea: dacă Chipul sau Fata lui 
Dumnezeu s-ar arăta o singură clipă în iad, iadul ar ajunge 
Rai; iar dacă o singură clipă Fata lui Dumnezeu nu s-ar mai 
arăta în Rai, acesta s-ar preface în iad. Să nu uităm că 
sufletul omenesc este după chipul acestei fete 
dumnezeieşti. De aceea sufletul este odorul cel mai scump 
înaintea lui Dumnezeu. 

În suflet stă toată puterea, toată valoarea fiinţei 
omeneşti, tocmai pentru că el este făcut după chipul lui 
Dumnezeu şi în vederea unei nesfârşite asemănări cu El. 

„Putem pierde orice, afară de suflet, căci dacă ne 
rămâne acesta încă n-am pierdut nimic”. 


În suflet stă toată superioritatea fiinţei umane fată de 
restul vieţuitoarelor, în el se află tot ceea ce face din om 
stăpânul universului. În suflet stau raţiunea sau mintea, 
priceperea şi judecata, cu ajutorul cărora omul pătrunde 
tainele naturii şi o cucereşte spre folosul său. Prin darul 
vorbirii oamenii se înţeleg şi se apropie unii de alţii, iar 
prin darul creării valorilor de artă şi prin celelalte daruri 
spirituale, omul se ridică deasupra tuturor celorlalte 
făpturi de pe pământ. 

Obârşia sufletului este Dumnezeu, iar locasul lui este 
omul. Măreţia, valoarea şi noblețea sufletului stau deci în 
originea sa dumnezeiască. 

Pentru mântuirea acestui suflet a trimis Dumnezeu 
pe însuşi Fiul Său în lume. 

Pentru sufletul omului a pătimit Mântuitorul pe 
Golgota şi şi-a vărsat scump Sângele Său pe cruce. 

Pentru el a întemeiat Domnul Biserica Sa pe pământ. 

Pentru el au fost făcute toate frumuseţile lumii 
acesteia. 

Pentru el există Împărăţia Cerurilor şi toate 
bunătătile vieţii veşnice, pe care ochiul nu le-a văzut, 
urechea nu le-a auzit „şi la inima omului nu s-au suit”. 

(I Corinteni 2, 9). 

Nu există deci pe pământ vreun lucru mai valoros 
decât sufletul. Dacă am pune într-o balantă, de o parte, 
lumea întreagă cu toate bogătiile, frumuseţile şi plăcerile 
ei, iar de cealaltă parte un singur suflet omenesc, balanţa 
va înclina spre partea acestuia din urmă. Mântuitorul 
însuşi ne spune foarte clar: „Ce-i foloseşte omului să 
câştige lumea întreagă, dacă-şi pierde sufletul?” 

Putem agonisi toate bogătiile pământului, putem 
dobândi toată slava şi admiraţia lumii întregi, putem să ne 
însuşim înţelepciunea şi ştiinţa tuturor neamurilor şi a 
tuturor înţelepţilor, dar dacă ne-am vândut sufletul 
diavolului sau l-am lăsat să se pângărească prin păcat şi să 
meargă în iad, am pierdut totul. Căci toate celelalte nu au 
nicio valoare înaintea lui Dumnezeu, dacă nu dobândim 
mântuirea. 


Sau altfel spus, putem pierde orice, afară de suflet, 
căci dacă ne rămâne acesta încă n-am pierdut nimic. Toate 
se pot reface, se pot dobândi la loc, afară de suflet. 

Dar cum putem pierde sufletul? Piere el, oare, prin 
moarte? 

Nu, pentru că sufletul este nemuritor şi trăieşte 
veşnic chiar după moartea trupească. Ceea ce omoară 
sufletul este păcatul, iar primejdia care-l ameninţă pe 
lumea cealaltă este iadul. 

Suntem atenţi cu adevărat la dorurile sufletului? 

Frati creştini. 

Dacă sufletul este lucrul cel mai de preţ al fiinţei 
noastre, cea dintâi şi cea mai mare grijă a noastră trebuie 
să fie grija fată de suflet şi fată de mântuirea lui. Sufletul 
trebuie să fie centrul de greutate al tuturor preocupărilor 
şi străduinţelor noastre. 

Bine şi firesc este să ne îngrijim şi de cele ale 
trupului: de mâncare, de îmbrăcăminte, de adăpost şi de 
celelalte. 

Dar în primul rând Sfânta Evanghelie ne îndeamnă să 
ne ocupăm de suflet, de hrana şi de mântuirea lui: „Au nu 
este sufletul mai mult decât hrana şi trupul decât 
îmbrăcămintea? (...) Căutaţi mai întâi Impărăţia lui 
Dumnezeu şi dreptatea Lui şi toate acestea se vor adăuga 
vouă”, ne învaţă Mântuitorul (Matei 6; 25, 33). Iar atunci 
când a fost ispitit de diavol, Domnul Hristos a spus: „Nu 
numai cu pâine va trăi omul, ci cu tot cuvântul care iese 
din gura lui Dumnezeu' (Matei 4, 4). Adică pâinea este 
într-adevăr trebuincioasă pentru hrana trupului, dar ea nu 
îndestulează, nu satură întreaga fiinţă a omului. Căci omul 
are şi un suflet, iar sufletul acesta are şi el nevoie de hrana 
şi de băutura lui, pe care dacă nu i-o dai, tânjeşte şi 
slăbeşte, ca şi trupul lipsit de pâine şi apă. 

Într-una din Fericiri, Mântuitorul fericeşte pe „cei ce 
flămânzesc şi însetoşează de dreptate”; deci există şi o altă 
foame decât cea de după pâine şi o altă sete decât cea 
după apă. Sufletul flămânzeşte şi însetează ca cerbul după 
izvoarele apelor; el însetează după adevăr, bine şi frumos, 


ca planta după lumina şi căldura soarelui. El nu poate 
creşte şi nu se poate dezvolta decât sub razele 
binefăcătoare ale iubirii şi ale bunei înţelegeri între 
oameni. Sufletul nu se adapă decât cu apa limpede a 
lacrimilor pocăintei şi rugăciunii, nu se simte bine decât în 
aerul curat al faptelor bune şi al harului dumnezeiesc 
aflător în Biserică. 

Pentru curățirea lui sufletul are apa Botezului şi a 
pocăintei; pentru hrană şi întărire are masa dumnezeiască 
a Sfintei Impărtăşanii; pentru sfințire şi desăvârşire are în 
această viaţă Biserica şi pe slujitorii ei sfinţiţi, iar pentru 
plata ostenelilor lui de pe pământ, Dumnezeu i-a pregătit 
în cealaltă lume fericirea Raiului. 

Dar, fraţi creştini, oare cum ne purtăm noi cu sufletul 
nostru? 

Nu cumva l-am detronat din locul de mare cinste în 
care l-a aşezat Dumnezeu înăuntrul fiinţei noastre? Nu 
cumva l-am izgonit la marginea preocupărilor, a grijilor şi a 
frământărilor noastre de toate zilele? Suntem noi atenţi cu 
adevărat la întrebările, la neliniştile, la nevoile şi la 
dorurile lui către lumină, către curăţie, către frumuseţe şi 
adevăr? 

Rămâne să răspundă fiecare, în chip cinstit, cum se 
poartă cu propriul său suflet, de care - să ştie bine! - va da 
seama înaintea lui Dumnezeu care i l-a încredinţat! De 
obicei nu ne oboseşte niciodată necontenita trudă şi 
alergare după cele de trebuinţă pentru îndestularea 
trupului; pentru asemenea preocupări găsim şi timp, şi 
bani, şi energie, şi bună dispoziţie. 

Când însă este vorba de cele necesare pentru suflet, 
ne apar în cale mii de piedici. Nu avem timp să mergem la 
biserică şi nici măcar să ne aplecăm ochii asupra unei 
pagini din Cartea Sfântă. Nu avem bani ca să ajutăm pe 
săracii care au nevoie de sprijinul nostru şi nu avem nici 
energie, nici voinţă pentru a ne împotrivi ispitelor şi 
patimilor care ne asaltează. 

Ne alarmăm la cel mai mic semn de boală a trupului 
şi alergăm îndată după doctori, după leacuri, dar suntem 


nepăsători la tremurul şi la suferinţa sufletului slăbănogit 
de nehrană şi lăsat în paragină. Ne întristăm foarte mult 
când pierdem o sumă de bani, un petic de pământ, o haină 
sau un prieten bun, dar nu ne sinchisim defel când 
pierdem sufletul, întinându-l cu noroiul minciunii, al 
răutăţii şi al desfrânării, al beţiei şi al celorlalte patimi. 

Cu cât însă vom neglija, vom uita sau vom dispreţui 
mai tare sufletul şi nevoile lui, cu atât viaţa noastră va fi 
mai zbuciumată şi mai nefericită. 

Ca să nu ajungem aşa, să ne rezervăm măcar o parte 
din energia şi puterea de muncă, din agonisita şi din 
timpul nostru pentru sărmanul suflet, pentru această 
comoară tăinuită, ascunsă de Dumnezeu înăuntrul fiinţei 
noastre. Să ne aducem aminte de el cât mai des. Să-l 
eliberăm pe cât se poate din robia nedreaptă şi apăsătoare 
a trupului, a grijilor pătimaşe. 

Să-i dăm înapoi dreptul de întâietate, rangul de 
cârmaci şi centru al fiinţei, al vieţii şi al preocupărilor 
noastre. Să-l ferim mai ales de tina păcatelor, căci sufletul 
este chipul lui Dumnezeu în noi. 

Purtăm în noi icoana Lui. lar când păcătuim e ca şi 
când aruncăm în noroi icoana lui Dumnezeu. 

Să-l curăţim de păcate prin baia lacrimilor lăuntrice 
ale pocăintei şi ale mărturisirii adevărate; să-l hrănim cu 
lumina cunoştinţelor folositoare, cu simţămintele curate de 
milă, de dreptate şi iubire, ce înnobilează inima; să-l 
îmbărbătăm cu voinţa dârză de a face numai binele, care 
oţeleste caracterul; să-l întărim cu rugăciunea, care ne 
pune în legătură cu Dumnezeu; să-l hrănim cu hrana 
cerească a Sfintei Împărtăşanii, ce ne uneşte pe deplin cu 
Hristos, Mântuitorul nostru. 

Să ne apropiem, aşadar, cât mai mult de noi înşine, 
de sufletul nostru şi să-l îndemnăm la trezvie şi la 
săvârşirea tuturor faptelor bune, şoptindu-i în taină aceste 
cuvinte de sfântă îmbărbătare: 

„Suflete al meu, suflete al meu, scoală, pentru ce 
dormi? 

Sfârşitul se apropie şi te vei tulbura, ci te deşteaptă, 


ca să se milostivească spre tine Hristos Dumnezeu, Care 
pretutindenea este şi toate le plineşte”. Amin. 

21 septembrie 1969 

Învăţături despre smerenie 

Arma cea mai puternică împotriva diavolului - Ce 
este smerenia? 

— Smerenia sfinţilor - Exemplul 

Mântuitorului - Falsa smerenie - Cumpătarea - „Nu 
dăznădăjdui! - ” Trăim într-o epocă foarte primejduită şi de 
aceea trebuie să fim tari, să fim smeriti 

— Cea mai smerită făptură umană 

Bună seara. Ne bucurăm că în această frumoasă zi, în 
care sărbătorim Buna-Vestire, îl avem în mijlocul nostru pe 
părintele arhimandrit Sofian Boghiu, staretul mănăstirii 
Antim. Tinerii din ASCOR şi Liga Tineretului l-au rugat 
mult pe Prea Cuvioşia sa să ne vorbească în acest post al 
învierii şi îi mulţumim Părintelui Sofian pentru că a 
acceptat invitaţia noastră. Părintele staret a ales să 
vorbească în seara aceasta despre smerenie. Părinte, vă 
ascultăm. 

— Mă bucur că ceea ce am să vă spun în seara 
aceasta este sub patronajul Mântuitorului şi al Maicii 
Domnului, în această zi de Bună Vestire a întrupării lui 
Dumnezeu în lume. Şi Mântuitorul, şi Maica Domnului au 
fost şi sunt mereu smeriti. Dumnezeirea lui lisus Hristos e 
slavă dumnezeiască; ea se coboară pe pământ într-un trup 
omenesc, aleasă fiind pentru această lucrare cea mai 
smerită fiinţă de pe globul pământesc; astfel are loc 
începutul împăcării lumii cu Dumnezeu, prin întruparea 
Domnului lisus Hristos. 

Aşa cum s-a anunţat, doresc să vorbesc, cu ajutorul 
lui Dumnezeu, despre cea mai înaltă virtute creştinească: 
smerenia. Smerenia este foarte bună şi foarte necesară şi 
pentru societatea în care trăim, dar mai ales pentru fiecare 
persoană în parte ca să putem fi primiţi în Împărăţia lui 
Dumnezeu. Fără smerenie, spun Sfinţii Părinţi, nu se poate 
intra în Cer, în Împărăţia vieţii veşnice. 

Pentru acest subiect i-am consultat pe Sfântul Ioan 


Scărarul, în volumul IX al Filocaliei şi pe Sfântul Dorotei al 
Gazei (Gaza e un oraş din Ţara Sfântă, în sud, către Marea 
Mediterană). 

Arma cea mai puternică împotriva diavolului 

Zis-a avva Antonie cel Mare: „Am văzut toate cursele 
vrăjmasului întinse pe pământ şi suspinând am zis: Oare 
cine poate să le treacă pe acestea? Şi-am auzit glas 
zicându-mi: smerenia!”. Astfel de curse semănate pe 
pământ, pe care le-a văzut Sfântul Antonie cel Mare, sunt 
şi astăzi mereu întinse de vrăjmasul diavol împotriva 
oamenilor ca să-i încurce în calea lor către Dumnezeu, 
către mântuire. 

Şi la întrebarea Sfântului Antonie: „Cine poate să 
treacă nevătămat prin aceste curse?”, oare de ce nu ne-a 
recomandat Mântuitorul Hristos rugăciunea, postul, 
milostenia, credința sau alte fapte bune, ci a recomandat 
smerenia? Pentru că toate celelalte fapte bune sunt 
scumpe şi de folos nouă, creştinilor, dar cea mai puternică 
armă împotriva curselor diavolesti este smerenia. Aşa cum 
cea mai vicleană armă a diavolului împotriva noastră este 
mândria. Şi, Doamne, câtă mândrie este astăzi pe globul 
pământesc! 

Foarte rare sunt ființele care să fie smerite cu 
adevărat. Smerenia autentică, spun Sfinții Părinți, este 
singura virtute care nu poate fi infectată sau umilită de 
diavol. De ce? Pentru că este plină de har dumnezeiesc. 

Vrăjmasul diavol, tatăl minciunii şi al mândriei, se 
amestecă în toate faptele bune şi le deformează. Vrea 
cineva să postească? I se şopteşte de către vrăjmasul 
diavol că, dacă posteşte, va slăbi, nu va putea munci şi nu 
va putea învăţa. Şi îi fură postul. Vrea cineva să se roage? 
Diavolul îi risipeste mintea, îi aduce imagini spurcate sau îi 
aduce somn şi oboseală şi astfel îi fură rugăciunea. Vrea 
cineva să facă milostenie? Diavolul îi aduce frică de 
sărăcie, îi aduce zgârcenia şi ura de săraci şi aşa este 
înşelat de diavol, acest tată al minciunii, răpindu-i faptele 
bune. 

Ce este smerenia? 


Smerenia însă, cu ajutorul Bunului Dumnezeu, strică 
toate cursele satanei. Smerenia împreună cu dragostea 
sunt puternice pentru că izvorăsc din însăşi persoana 
Mântuitorului Hristos, Care ne îndeamnă: „Invăţati-vă de 
la Mine că sunt blând şi smerit cu inima şi veţi găsi odihnă 
sufletelor voastre”. Dumnezeu, pacea noastră, este însăşi 
dragostea plină de smerenie, care ocroteste creatura Sa 
fată de duşmanul diavol, duşman de moarte al omului - aşa 
cum este numit de însuşi Mântuitorul -, diavolul fiind 
ucigaş de oameni dintru început. Fericit este, fraţilor, cel 
ce are smerenie; smerenia nu se mânie, nici nu poate să 
mânie pe cineva. Smerenia nu bârfeste, nu osândeşte pe 
nimeni, nu dispreţuieşte. Omul smerit nici în gând nu 
dispreţuieşte pe colegul său. Şi dacă-l vede pe acesta 
greşind, ori că are vreun defect sau mai multe, cuviincios, 
între patru ochi, îi atrage atenţia cu grijă ca să nu-l 
jignească, să nu-l ruşineze; în acest fel caută să-l îndrepte, 
să-l ajute cu adevărat. Aceasta este smerenia. 

Câte tulburări nu sunt în lume din cauza lipsei 
acestei smerenii, a acestei virtuţi dumnezeieşti! 

Şi câtă pace, câtă liniştire ne aduce cu sine smerenia 
atunci când corabia vieţii noastre este cuprinsă de furtuna 
necazurilor şi a durerilor! Nimic nu poate birui o asemenea 
virtute pentru că orice lucru supărător i s-ar întâmpla celui 
smerit el se judecă îndată pe sine şi se învinovăţeşte. 

Nu rabdă să fie învinovăţit cineva din pricina sa, nu 
rabdă să fie aruncată vina asupra altcuiva. El îşi ia 
răspunderea în cazul respectiv. Şi aşa trece prin viaţă 
netulburat, fără supărare şi cu toată odihna. 

Există două smerenii, precum şi două mândrii. 

Cea dintâi mândrie este când cineva dispreţuieşte pe 
aproapele său, socotindu-l ca fiind un om de nimic, iar pe 
sine ca fiind mai presus decât el. În cazul în care va 
continua cu acest dispreţ şi, dacă nu se va trezi repede şi 
nu se va sârgui să scape de o asemenea patimă, va veni 
încetul cu încetul şi a doua mândrie prin care omul se 
trufeste şi se împotriveşte lui Dumnezeu şi pune pe seama 
sa isprăvile săvârşite, nu pe seama lui Dumnezeu care ne 


spune: „Fără Mine nu puteţi face nimic”. 

Sunt, de asemenea, şi două smerenii. Smerenia cea 
dintâi constă în a socoti pe aproapele său mai înţelept 
decât sine şi întrecându-l pe el în toate; a se socoti pe sine 
mai prejos decât toţi. Ce greu este acest lucru: a renunţa 
la orgoliul nostru, la mândria noastră şi a ne umili din 
toată inima! E foarte greu, dar foarte preţios înaintea lui 
Dumnezeu. lar a doua smerenie constă în a pune pe seama 
lui Dumnezeu toate faptele noastre bune. Aceasta este 
smerenia desăvârşită a sfinţilor. Aceasta se naşte în chip 
firesc în suflet prin împlinirea poruncilor dumnezeieşti. 

Smerenia sfinţilor 

În volumul I din Filocalie este următorul cuvânt: <în 
împlinirea poruncilor se ascunde Dumnezeu>. Citim, de 
asemenea, în cele nouă Fericiri - Fericirea a şasea - şi 
acest cuvânt: „Fericiţi cei curaţi cu inima că aceia îl vor 
vedea pe Dumnezeu”. Se întâmplă cu cel smerit ca şi cu 
pomul. Când pomii poartă rod mult, rodul încovoaie 
ramurile şi le trage în jos, iar cel ce nu poate să facă rod se 
înalţă şi stă drept. Aşa este şi cu sufletul: când se 
smereste, aduce rod. Cu cât aduce rod mai mult, cu atât se 
smereste mai mult. 

De aceea sfinţii, cu cât se apropiau mai mult de 
Dumnezeu, cu atât se vedeau pe ei înşişi mai păcătoşi. Aşa 
îl auzim pe Avraam. Când L-a văzut pe Domnul, s-a numit 
pe sine pământ şi cenuşă. Prorocul Isaia, când a fost 
chemat în misiunea sa de proroc, a exclamat: „Vai mie, 
sunt necurat”. Când profetul Daniel era în groapa cu lei, a 
mers Avacum prorocul la el cu mâncare, din partea lui 
Dumnezeu, zicându-i: „Primeşte mâncarea aceasta, pe care 
ţi-a trimis-o Dumnezeu”. Ce-a spus atunci Daniel? <Şi-a 
adus aminte Dumnezeu de mine? El, care era un sfânt 
mare al Vechiului Testament, „bărbatul doririlor”, cum îl 
numeşte Scriptura. Vezi câtă smerenie a avut în inima lui 
când era în groapa cu lei? De aceea fiarele nu l-au 
vătămat. Şi nu numai o dată, ci şi a doua oară când a venit 
prorocul cu mâncare de la Dumnezeu, s-a minunat şi a zis 
din nou: „Şi-a adus aminte Dumnezeu de mine?” 


Priviţi smerenia sfinţilor, în ce sfințire se aflau inimile 
lor! Nici când erau trimişi de Dumnezeu în ajutorul 
oamenilor, cei cu adevărat smeriti nu primeau, fugind de 
prilejul de a fi slăviţi. Astfel, Moise i-a zis lui Dumnezeu, 
când a fost chemat să scoată poporul din robia Egiptului: 
„Mă rog Ţie, Doamne, trimite pe altul în locul meu, mai 
puternic, că eu sunt slab la glas şi zăbavnic cu limba” 
(Moise era gângav). Profetul Ieremia a zis: „Sunt prea 
tânăr pentru misiunea pe care mi-o dai, Doamne”. Şi, 
simplu spunând, fiecare dintre sfinţi avea această 
smerenie dobândită în urma împlinirii poruncilor lui 
Dumnezeu. 

Nimeni nu poate să spună prin cuvânt cum se naşte 
în suflet această smerenie, dacă nu o află omul prin 
încercare, prin faptă. Ea trebuie trăită. Să te smeresti cu 
adevărat, la momentul potrivit şi, astfel, capeti această 
virtute. Numai din auzite sau din pagini de literatură 
bisericească nu poţi dobândi smerenia. Citind numai, se 
scutură de pe noi ce am reuşit să adunăm cu destulă trudă 
şi rămânem tot goi, şi tot săraci, şi tot mândri, şi tot 
neştiutori. 

Când avva Agaton din Pateric era să se sfârşească, 
aflându-se pe patul de moarte, l-au întrebat pe el fraţii: 
„Părinte, te temi şi tu de judecata lui Dumnezeu?”; iar el a 
zis: „Am făcut tot ce am putut ca să păzesc poruncile, dar 
om sunt şi eu. De unde să ştiu dacă lucrul meu a plăcut lui 
Dumnezeu? Căci alta este judecata lui Dumnezeu şi alta 
cea a oamenilor”. lată cum Sfântul Agaton ne-a deschis 
ochii ca să pricepem câte ceva din taina smereniei. 

Cu alt prilej, un frate a întrebat pe un bătrân: „Ce 
este smerenia, părinte?” Şi a zis bătrânul: „Smerenia este 
un lucru mare şi dumnezeiesc, iar la smerire se ajunge 
prin ostenelile trupeşti în cunoştinţă şi prin a se socoti 
cineva mai prejos decât toţi şi a se ruga totdeauna lui 
Dumnezeu”. Cine împlineşte aceste trei povete dobândeşte 
această mare taină, taina smereniei, care este o virtute 
dumnezeiască şi de neînțeles. 

Exemplul Mântuitorului 


În încheiere, adaug şi această precizare: Sfinţii 
Părinţi sunt unanim de acord că, prin întruparea Sa (fapt 
unic în tot Universul), Fiul lui Dumnezeu este cu adevărat 
modelul  smereniei. Prin întrupare, trăind viaţa Sa 
pământească plină de umilinţă, plină de smerenie şi 
sfârşind prin moartea pe cruce, prin toate aceste fapte, 
Mântuitorul rămâne, pentru veşnicie, adevăratul model al 
smereniei. 

Acum, după 2000 de ani de la întruparea Sa, Domnul 
lisus, prezent în Cer şi pe pământ, continuă să fie iubit, dar 
şi hulit, înjurat şi tăgăduit. Maica Sa, Sfânta Fecioară 
Maria, de asemenea, continuă să fie hulită şi tăgăduită. 
Gândiţi-vă la sectanţi, cât o smeresc, cât o umilesc pe 
Maica Domnului, această sfântă a sfintelor, această Sfântă 
Fecioară care a întrecut în curăţie pe îngeri, după cum se 
spune: cea <mai cinstită decât heruvimii şi mai mărită, 
fără de asemănare, decât serafimii> - aşa îi cântăm Maicii 
Domnului. Pe aceasta duşmanii ei o neagă şi aduc fel de fel 
de hule împotriva ei. lar Maica Domnului, bună fiind, 
smerită fiind, îi iartă şi îi aşteaptă să se întoarcă la calea 
cea bună! 

În sfânta Sa smerenie, smerenie plină de dragoste, 
Domnul nostru lisus Hristos ne iartă, ne rabdă şi continuă 
să ne iubească; aşa cum a iertat pe ucigaşii Săi de pe 
cruce. Pe El să-L rugăm, din adâncul inimilor, ca să stingă 
răutatea şi mândria din sufletele noastre şi să aprindă în 
noi candela sfintei Sale smerenii plină de dumnezeiască 
dragoste. Atât... În rest, urmează ca fiecare dintre noi - şi 
dumneavoastră bărbaţi şi femei, studenţi şi studente - să 
punem în aplicare această dumnezeiască virtute a 
smereniei. Aceasta îi place lui Dumnezeu mai mult decât 
orice. Dumnezeu şi Maica Sfântă să ne ajute! 

x kx * 

— Mulţumim părintelui Sofian. În continuare, în a 
doua parte a acestei întâlniri, vă rugăm să îi adresaţi 
întrebări părintelui staret. 

Pentru început, o primă întrebare: faptul că astăzi, în 
România, aproape toate merg rău, se datorează şi lipsei 


noastre de smerenie? 

— Sunt convins! 

Dacă cei de care depinde starea fericită a ţării 
noastre ar gândi mai sincer şi cu mai multă bună-cuviinţă, 
s-ar putea schimba multe lucruri în România. Dar nu 
depinde numai de ei îndreptarea lucrurilor. Trebuie o 
colaborare în această muncă obştească, chiar dacă, de 
obicei, celor care conduc le este bine, iar celorlalţi le este 
rău. In clipa când ieşeam de la mănăstirea Antim m-au 
întâmpinat poate zece săraci, şi mai în vârstă, şi copii, 
cerându-mi bani pentru pâine. Aşa am ajuns, cu acest 
Bărăgan plin de grâne şi Moldova la fel: să n-avem pâine! 

Dacă nu avem pâine, să avem credinţă şi smerenie 
înaintea lui Dumnezeu şi să cerem pâinea noastră cea de 
toate zilele. Aceasta este, în primul rând, pe înţelesul 
nostru, al tuturor, pâinea de fiecare zi, dar este mai presus 
de toate pâinea împărtăşaniei, pâinea Sfintei Euharistii. 
Aceasta este pâinea cea spre fiinţă, spre existentă. 

Câţi din cei care sunt aici s-au spovedit sau se 
spovedesc şi câţi se împărtăşesc? Unii nu se pot împărtăşi 
decât mai rar, din cauza unor crime ascunse, din cauza 
unor păcate tăinuite, care până la urmă tipă: avorturile. 
Cine este ucigaş de fiinţe nevinovate şi fără apărare nu se 
poate împărtăşi imediat, pentru că îşi spurcă trupul, acest 
templu al Duhului Sfânt din noi, îl spurcă. Acolo locuieşte 
Dumnezeu de la Sfântul Botez şi, alungând pe Dumnezeu 
din noi, rămânem goi, numai cu diavolul, din cauza 
păcatelor noastre. 

Şi de aceea, răspunsul la prima întrebare este că 
smerenia, dragostea şi sinceritatea ne sunt de foarte mare 
folos, pentru a se putea îndrepta viaţa noastră şi a 
societăţii româneşti în general. 

Falsa smerenie 

— Vă rugăm să ne vorbiţi despre falsa smerenie. 

— La noi în mănăstire este cineva care face câteva 
plecăciuni - aşa, când este într-o toană foarte bună - şi, 
dacă-l mai zgândări puţin, spune: „lartă-mă, părinte, că am 
făcut un gest de smerenie bizantină”, adică un gest de 


smerenie falsă. Sunt unii care mimează smerenia: sunt 
tăcuţi, cuviincioşi, respectuoşi, dar te lucrează pe ascuns; 
te vorbesc de rău, te hulesc şi răutatea ascunsă din inima 
lor alungă acest duh al Mântuitorului care zice: „Învăţati- 
vă de la Mine, că sunt blând şi smerit cu inima>. E vorba 
aici de o smerenie interioară, plină de sinceritate, de 
curăţie. Smerenia aceasta, numai a gurii, nu are nicio 
valoare, dimpotrivă, înjoseşte virtutea smereniei. Sunt 
falsuri dintr-acestea - să mă ierte cine mă aude şi nu-i 
convine - şi în politică: politicianul promite foarte generos, 
dar după aceea face tot ce ştie el. Dar acesta este un 
domeniu pe care-l cunoaşteţi foarte bine şi nu-i nevoie să-l 
mai discutăm. 

— În zilele noastre, a fi smerit nu echivalează cu a te 
lăsa călcat în picioare? Cum rămâne atunci cu demnitatea 
noastră de creştini? Cum trebuie procedat pentru a nu face 
confuzie între aceste lucruri? 

— Ştiu că este un gând răspândit între creştini după 
care smerenia este umilinţă netrebnică. Nu trebuie să 
uităm însă că, pe Cel care S-a smerit pe cruce, cu mâinile 
şi picioarele găurite de cuie şi cu sulița împunsă în coastă, 
în Vinerea Mare, smerirea cea adevărată, dumnezeiască, 
L-a ajutat să învieze din morţi. 

Smerenia este o mare demnitate sufletească. 
Dumneavoastră ştiţi, fără să vă mai spun amănunte, că un 
om mândru, plin de sine, orgolios, se bate cu pumnul în 
piept, iar ceilalţi nu mai există pentru el. O părere pe care 
i-o spui nu o primeşte; eu sunt un prost, el e foarte deştept. 
Pe asemenea oameni nu prea îi aveţi la inimă, aşa cred. 
Sunt şi în familii, sunt şi în universităţi şi în toate 
instituţiile omeneşti asemenea persoane, care se 
supraevaluează. Dar există şi persoane care răspund 
cuviincios, smerit, în orice împrejurare. Şi pe cine alegeţi? 
Eu cred că alegeţi pe un om cu bună-cuviinţă. Ai încredere 
în el, e serios şi tot ce produce el e valoros. Sunt popoare, 
de pildă poporul german, care fac nişte lucruri plăcute, 
totdeauna lăudate, pentru că pun în ele cinste şi 
conştiinciozitate, nu uşurătate; şi îi preţuim, pentru că 


sunt nişte oameni serioşi şi nişte oameni cinstiţi sufleteşte. 

Un act de smerenie măruntă - aşa cum mărunți 
suntem şi noi -, de bună-cuviinţă şi de seriozitate este 
sinceritatea. 

Aşa este omul: când este smerit, este şi sincer, este şi 
conştiincios, iar ceea ce face el dăinuieşte. Pe când la 
oamenii mândri şi lucrul lor e superficial, făcut în grabă şi 
cu lipsă de vrednicie, de seriozitate. Ei nu cred în nimic, nu 
cred în Dumnezeu sau, chiar dacă mai cred, se închină de 
formă. Un om smerit e un om care ţine legătura cu 
Dumnezeu prin rugăciune. Şi Dumnezeu, fiindcă este 
smerit şi plin de dragoste, îl inspiră pe cel smerit ca în 
toate să fie pe cât se poate de împlinit. Aceasta însă 
rămâne pentru fiecare să experimenteze în propria sa 
viaţă. 

— Sfânta Scriptură şi Sfinţii Părinţi spun că, atunci 
când ne rugăm, Duhul Sfânt se roagă în noi. Cum să 
înţelegem acest lucru? _ 

— Să înţelegem cum scrie. În fiecare dintre noi, de la 
Botez, este Împărăţia lui Dumnezeu sălăşluită în inima 
noastră duhovnicească. În capitolul al treilea de la I 
Corinteni, Sfântul Apostol Pavel ne întreabă, ca şi cum e 
un lucru pe care trebuie să îl cunoaştem fiecare foarte 
bine: „Nu ştiţi, oare, că voi sunteţi templu al lui Dumnezeu 
şi că Duhul lui Dumnezeu locuieşte în voi?”. Adică Duhul 
Sfânt este în noi. Nu numai El, ci şi Sfânta Treime, toată 
Împărăţia lui Dumnezeu este în noi. Marea liturghie 
lăuntrică acolo se săvârşeste. Liturghia din afară este 
imitaţia celei dinlăuntru şi a celei dumnezeieşti din ceruri. 
Aşa că Duhul Sfânt din noi se roagă şi ne îndeamnă la 
rugăciune. 

O, de-am înţelege noi acest strigăt şi acest impuls, 
acest îndemn al Duhului Sfânt din noi. Cât ne cheamă, cât 
ne îndeamnă, cât ne întăreşte! Să ne rugăm şi să ţinem 
legătura cu Dumnezeul părinţilor noştri! Aşadar, Duhul 
Sfânt se roagă în noi, după cum spune fericitul Sfânt 
Apostol Pavel. 

— Teoretic ştim cât este de folositor să fim smeriti. 


Cum să facem să şi simţim acest lucru? 

— E o problemă foarte grea şi foarte necesară. În 
Pateric un frate l-a întrebat pe un avvă: „Părinte, ce este 
smerenia?” Şi părintele bătrân i-a răspuns: „Smerenia este 
dumnezeiască şi nu se poate dobândi decât prin lucrare, 
prin lucrarea poruncilor, plinirea poruncilor”. 

Dacă vrem să fim smeriti, să ţinem rânduielile 
creştine. Când vă întâlniți acasă cu Noul Testament, citiţi 
predica de pe munte a Mântuitorului care se află în 
capitolele V, VI şi VII de la Evanghelia după Matei. Acolo 
este vorba despre smerenie, e vorba despre post, e vorba 
despre generozitate, dăruire, e vorba despre păzirea în 
curăţie a trupului, a acestui templu al Duhului Sfânt. Mulţi, 
începând din tinereţe, îşi pervertesc trupul, dragi tineri şi 
vârstnici, îşi pervertesc trupul şi au acest răspuns pentru 
părinţii sau prietenii lor: „Lasă-mă să-mi trăiesc viaţa”. Ce- 
i viaţa pentru ei? Petrecere, desfrâu, lux şi necredinţă. Nu 
au nevoie de Dumnezeu. 

Ca să fii smerit, v-am spus ce condiţii ni se cer, dar 
depinde de fiecare dintre noi să le împlinim. Spune 
părintele din Pateric: ostenelile trupului contează foarte 
mult pentru dobândirea smereniei. Adică postul, metaniile, 
asceza aceasta trupească şi sufletească, păzirea ochilor să 
nu vadă deşertăciunile vieţii, păzirea gurii să nu spună 
vorbe rele - „pune, Doamne, pază gurii mele şi uşă de 
îngrădire împrejurul buzelor mele>, aşa cum se cântă la 
slujba de seară. 

— Vă rugăm să comentaţi un citat din Sfântul Siluan 
Athonitul: „Noi nu suntem smeriti şi de aceea ne chinuim 
pe noi înşine şi pe cei care trăiesc împreună cu noi”. 

— Sfântul Siluan a scris o carte care circulă mult în 
lumea creştină. Când am citit-o, am simţit cum mă 
luminez. Se găseşte în această carte însăşi esenţa scopului 
vieţii: a trăi în Duhul lui Dumnezeu. Aşa cum spune el, 
dacă trăim această smerenie şi această dragoste şi 
bunătate la care ne îndeamnă Mântuitorul, noi înşine, 
fiecare dintre noi suntem mulţumiţi, plini de viaţă, plini de 
doriri bune, de muncă şi avem relaţii personale autentice 


cu ceilalţi oameni, relaţii întemeiate pe o dragoste 
adevărată. 

Dacă nu urmăm calea lui Dumnezeu ne purtăm ca 
nişte duşmani unii faţă de alţii. Sunt în familiile noastre 
persoane care, de douăzeci sau treizeci de ani, nu-şi 
vorbesc, deşi provin din aceeaşi mamă şi din acelaşi tată. 
Sunt persoane care de douăzeci-treizeci de ani nu s-au 
spovedit şi nu s-au împărtăşit. Nu se poate ca în asemenea 
vase de lut, mânjite de toate păcatele, să rodească 
smerenia sau fapta cea bună. Trebuie întâi curăţit acest 
vas de lut (aşa este numit trupul de către Sfântul Pavel: 
vas de lut). 

Asta suntem noi. Pentru trupul nostru facem totul în 
viaţă, chiar şi sacrilegii. Facem totul ca să fie întreţinut 
acest vas de lut din care, într-o bună zi, cedează ceva; iar 
acest aparat extraordinar de meşteşugit, alcătuit de 
Dumnezeu, această maşină unică mai presus de orice 
maşină sofisticată din lume, se stinge, se topeşte şi aleargă 
la ea şobolanii şi serpii şi toate jivinele pământului ca să se 
hrănească cu ceea ce noi, cu preţul vieţii noastre, am 
adunat şi am pus în acest cort de lut, în acest trup 
omenesc. 

De aceea, fraţi creştini, nu sunt pentru defăimarea 
trupului, pentru că acesta poartă întru el harul lui 
Dumnezeu, poartă Sfânta Treime. Trupul acesta pe care-l 
purtăm toată viaţa, pe toate străzile, va învia împreună cu 
sufletul nostru. Astfel încât trupul nu trebuie urgisit, el are 
nevoie şi de asceză, dar trebuie să fie şi îngrijit. 

Aşa să străbatem această viaţă pământească, ţinând 
seama şi de trup, şi de suflet, însă trupul să fie pe al doilea 
plan, deoarece atunci când vom muri, trupul va rămâne 
ţărânei. Sufletul va avea prioritate, el va fi judecat întâi de 
Dumnezeu, pentru ca la sfârşitul istoriei, în Ziua de Apoi, 
să fie judecat şi trupul împreună cu sufletul, primind 
atunci răspuns şi răsplată pentru toată viaţa noastră. 

— Risipirea gândurilor este un semn al mândriei? Cel 
smerit are vreodată gândurile risipite? 

— Cel smerit are şi el gânduri risipite, după cum 


spune şi Sfântul Agaton: „Sunt om”. Aşa şi noi, suntem 
oameni şi gândul ne zboară. La acest zbor contribuie 
foarte mult şi diavolul. Diavolul are un singur gând, 
extraordinar de important: să nu ne lase să ne rugăm. 
Intreaga lui osteneală este pentru a tăia această legătură 
dintre noi şi Dumnezeu. Atunci e satisfăcut şi atunci ne 
împinge în risipirea gândurilor. 

Cel smerit, care are permanent în el Duhul lui 
Dumnezeu, fără îndoială că, atunci când se simte înstrăinat 
de Dumnezeu, îşi dă seama îndată, se mustră imediat în 
conştiinţă, oriunde se află şi cere de la Dumnezeu şi de la 
Maica Domnului ajutor ca să depărteze din inima şi din 
viaţa lui acest nor de gânduri. Are şi el gânduri, ca orice 
om, dar ia repede măsuri pentru a se elibera de ele. Pe 
când, în cazul celui mândru, asta-i pâinea lui: gânduri 
pătimaşe, fel de fel de amintiri, fel de fel de imagini şi - 
mai ales în viaţa pe care o trăim acum - filmele de la 
televizor, acele filme de după miezul nopţii. 

Eu nu am televizor şi nici nu o să am vreodată. Nu 
vreau aşa ceva şi n-am timp să mă uit. Dar se plâng mulţi, 
nu numai vârstnici, dar şi tinerii se revoltă împotriva 
acestor gânduri, împotriva acestor imagini ticăloase, 
păcătoase, pe care le aduce televizorul în viaţa lor 
sufletească. Nu le uită. Li se lipeste de minte câte o 
imagine spurcată şi nu mai pot scăpa de ea. Parcă a uitat- 
o, dar când face rugăciune, chiar când e în biserică, în 
centrul Sfintei Liturghii, îi vine această plăcintă - iertati-mi 
cuvântul -, această imagine urâtă, îl murdăreşte şi îl 
spurcă pe dinăuntru. 

Aşa încât smeritul se roagă să-l scape Dumnezeu de 
aceste risipiri, de această înstrăinare de Dumnezeu. Cel 
mândru se complace în astfel de lucruri; sfatul meu este să 
nu se mai complacă în asemenea gânduri ruşinoase. Eu le 
spun: „dragă tinere student care ai asemenea imagini 
spurcate şi te desfătează aceste filme erotice şi parcă ai 
sta numai lângă ele, aceasta este o irealitate, este o 
înşelare, este o imagine mincinoasă acolo, undeva, pe 
ecran. Gândeşte-te! Sunt tineri căsătoriţi, foarte mulţi, 


care îşi ating acest scop pe care băiatul sau fata îl 
urmăresc, acest lucru murdar, într-un fel”. Este bine să 
depărteze asemenea năluciri care-l mânjesc şi să se 
gândească la faptul că, după căsătorie, care este făcută cu 
binecuvântarea lui Dumnezeu, vor trăi toată viaţa 
împreună, bărbat şi femeie. 

Totuşi, dacă fericirea omenească ar consta numai în 
această legătură trupească, nu s-ar întâmpla atâtea 
divorţuri în lume, atâtea despărţiri şi chiar crime între 
tinerii care s-au căsătorit. Unde-i „fericirea” după care ai 
alergat toată viaţa, până la căsătorie? Unde-i ceea ce ţi s-a 
spus în film, arătându-ţi numai lucruri foarte plăcute şi 
înfloritoare pe dinafară? Erau nişte minciuni. Adevărata 
viaţă este atunci când te căsătoreşti, când ai copii, când te 
rogi, când îţi înveţi copiii să se roage, să postească şi ei, să 
fie cuviincioşi, sinceri şi prietenoşi cu cei din jur. De asta 
are nevoie lumea de astăzi, de această prietenie sinceră, 
de această dragoste sinceră, pe lângă minciuna şi trufia 
care ne copleşesc. 

Cumpătarea 

— Cum se poate practica smerenia în căsătorie? 

— Foarte uşor. În primul rând, soţul şi sotia să fie 
cuviincioşi unul fată de altul, să nu se jignească unii pe 
alţii, să fie de acord în creşterea copiilor. Se întâmplă în 
familii ca tata să-şi iubească copiii într-un anumit fel, 
respectându-le toate gusturile şi să-i facă astfel obraznici. 
Mama caută să-i învete să se roage, să postească, să nu 
spună vorbe de ruşine. Or, copilul ascultă, e foarte 
inteligent şi foarte atent, primeşte şi priveşte în jurul lui, 
iar acest dezacord între mamă şi tată este un dezastru 
pentru el. 

Aşa încât smerenia înseamnă în primul rând bună- 
cuviinţă şi respect reciproc între soţ şi sotie; înseamnă 
lupta împotriva mândriei. Acest lucru trebuie transmis în 
familie şi, dacă se poate, nu numai copiilor. Copiii sunt 
influenţaţi: ceea ce văd în casă, aceea fac în viaţa lor. 

Mai sunt însă şi nepoti, strănepoţi, cumnaţi şi 
cumnate care au nevoie de această virtute dumnezeiască, 


de această smerenie, care înseamnă, între altele, şi buna- 
cuviinţă fată de celălalt. Să nu spui ceva prin care să-l 
umilesti pe celălalt, să-l ruşinezi, ci să încerci să-l ajuţi cu 
adevărat. Dacă îi spui sincer nişte lucruri, el simte, te aude 
şi te respectă. Dacă îi spui cu un aer de învăţător, atunci te 
înghite, dar nu respectă ceea ce-i spui. De aceea, 
sinceritatea şi buna-cuviinţă sunt primele virtuţi care 
întăresc şi susţin virtutea smereniei într-o căsnicie. 

— Unii Sfinţi Părinţi consideră că vârful virtuţilor ar 
fi dreapta socoteală. Aceasta şi pentru că o smerenie 
înţeleasă greşit se poate transforma într-o lipsă totală de 
atitudine. Ce ne puteţi spune? 

— Sfântul Siluan Athonitul ne îndeamnă să ne 
apropiem de această idee a Sfinţilor Părinţi, care se 
găseşte şi în Filocalie: aceea a dreptei socoteli. Dreapta 
socoteală sau echilibrul în viaţa noastră înseamnă a merge 
pe o cale dumnezeiască, pe calea de mijloc. Acest echilibru 
al vieţii să-l avem totdeauna în faţa noastră. Pentru că se 
întâmplă să fie abateri la stânga sau la dreapta. Cineva 
care este evlavios şi doreşte să facă voia lui Dumnezeu şi 
să plinească poruncile se angajează în post, în rugăciune, 
în milostenie, în asprimea vieţii şi este foarte bine. Dar să 
meargă pe o cale echilibrată. 

Pentru că sunt unii care postesc, postesc foarte 
aspru, chiar post negru; şi el lucrează într-un mediu toxic 
şi mănâncă, de pildă, fără ulei, acuma în Postul Mare. 
Maşina aceasta omenească are însă nevoie de material 
pentru întreţinerea ei. Dacă asuprim trupul prea tare, ne 
îmbolnăvim, cerem ajutorul doctorului şi el ne dă regim de 
spital. Din cauza unei asemenea boli pe care o are un 
postitor exagerat, el trebuie să mănânce mâncăruri în 
afara postului, mâncăruri de carne şi celelalte. Asta 
fiindcă, în loc să postească două zile pe săptămână, 
miercurea şi vinerea post mai aspru şi în celălalt timp al 
săptămânii să postească normal, cumpătat, el a exagerat. 
Şi atunci în loc să ţină aşa întregul post, mănâncă de dulce 
în Vinerea Mare. Aceasta reprezintă nedreapta socoteală, 
înţelegerea strâmbă a acestei vieţi duhovniceşti. 


Sau în ceea ce priveşte rugăciunea. Sunt persoane 
care se roagă foarte mult. Nu ştiu câte acatiste de-a lungul 
unei zile, însă uneori uită şi ce acatist au citit. Şi spune 
„Tatăl nostru' şi, la un moment dat, îl mai spune încă o 
dată. Uită că i-a spus. Aşa de risipită este mintea lui. 
Aceasta nu mai este dreaptă socoteală. Dreaptă socoteală 
este acest echilibru, această observare permanentă a 
sufletului nostru; înseamnă a ne stăpâni, a avea în mână 
toată fiinţa noastră. Când rătăcim, căutăm îndată să ne 
întoarcem pe calea cea bună. Aceasta ar fi dreapta 
socoteală la care ne îndeamnă Sfinţii Părinţi. 

Aceştia spuneau după cum practicau şi ei în viaţa lor 
particulară. Sfântul Antonie, care era un maestru 
duhovnicesc, spunea: Fraţilor, am cunoscut mari postitori 
care, neavând cunoştinţă de pilde duhovniceşti, au postit 
până când n-au mai putut să trăiască din cauza 
îmbolnăvirii. Am văzut rugători cu minte risipită, care n-au 
avut niciun folos din rugăciunile lor. Am văzut oameni 
milostivi, care şi-au risipit toată averea lor dând-o la săraci 
şi mai pe urmă s-au mândrit şi-au pierdut tot. Şi tot el 
adaugă că cea mai mare virtute este dreapta socoteală, 
echilibrul în viaţa noastră, în fiecare zi din viaţa noastră. 

Să dăm tuturor ceea ce li se cuvine şi, în primul rând, 
nouă, acestui om lăuntric, care are nevoie şi el de hrană şi 
hrana noastră, aşa cum spune Mântuitorul, nu este numai 
pâinea, ci este cuvântul lui Dumnezeu. Adică un om are 
nevoie şi de pâinea aceasta pentru viaţa lui fizică, dar are 
nevoie şi de pâinea cea spre fiinţă, pe care o cerem în 
„Tatăl nostru' ca să putem continua o viaţă cumpătată, în 
vederea mântuirii. 

— Nationalismul creştin poate fi acuzat de lipsă de 
smerenie? 

— Dacă eşti sincer, nu. Pentru că suntem datori să 
iubim pe aproapele nostru. Aproapele nostru, spune 
Mântuitorul, este oricine, chiar un duşman; dar aproapele 
nostru este, în primul rând, fratele meu, sora mea de 
sânge. lubind pe aceşti apropiaţi ai mei, iubesc şi neamul 
meu, poporul meu. Şi atunci, dacă iubesc (în sensul 


profund creştin) poporul meu, mă numesc nationalist. 
Dacă este sinceră această afirmaţie, atunci smerenia nu ar 
trebui să ne lipsească. 

La Voronet - cred că aţi fost fiecare pe acolo - un 
perete întreg de sus până jos înfăţişează Judecata Viitoare. 
Şi acolo, între altele, sub toate elementele acestei Judecăti, 
este şi învierea neamurilor, venirea neamurilor la Judecata 
lui Dumnezeu. Vin grupaţi: evreii, turcii, românii, vin toţi la 
Judecată, pe neamuri. 

Atunci ne vom întreba: dacă un conaţional de-al meu, 
fiind călugăr, meseriaş sau politician, a făcut nişte fapte 
bune, eu de ce n-am putut să fac? Aceleaşi condiţii au fost 
şi pentru mine. 

Prin urmare, la Judecata viitoare se va avea în vedere 
şi această grupare pe neamuri. În cadrul acesta al 
neamului de-a lungul istoriei vom fi fiecare judecaţi. 
Neamul românesc are şi sfinţi foarte mulţi, avem şi oameni 
de bună-credinţă, foarte cuviincioşi, avem însă şi criminali. 
Fiecare îşi va primi răspuns şi răsplată după cum şi-a dus 
viaţa pământească. 

— Papa de la Roma, crezându-se infailibil, are 
smerenie? 

— Eu nu mă gândesc la actualul papă, mă gândesc 
istoric. Istoric, papalitatea a avut şi sfinţi. Sfântul Grigore, 
de pildă, Grigore Dialogul, care a făcut o liturghie ce se 
slujeşte numai în Postul Mare. Şi a fost sfânt şi papă. 

Aşa că eu nu acord importantă acestei calităţi politice 
sau omeneşti - că este infailibil, că el nu greşeşte 
niciodată. Asta numai Dumnezeu o poate spune; totuşi a nu 
greşi niciodată, omeneşte vorbind, este o minciună. Asta 
nu o spun eu, o spune Sfântul loan Evanghelistul în prima 
sa epistolă: „dacă zicem că păcat nu avem, ne amăgim pe 
noi înşine şi adevărul nu este întru noi”. Suntem păcătoşi, 
greşim, dar avem şi această posibilitate de îndreptare. 

Dacă Sfântul Părinte - cum i se spune - nu greşeşte, 
Dumnezeu să-l binecuvânteze şi să-l ajute să nu gresească, 
să fie cu adevărat infailibil, adică fără greşeală. Insă din 
câte ştim, numai Mântuitorul a fost fără greşeală, fără 


păcat. A avut toate cele omeneşti ca şi fiecare dintre noi, 
însă nu a avut păcate. <Cine dintre voi mă vădeşte de 
păcat? spune Domnul Hristos. Foarte mulţi duşmani a avut 
Mântuitorul şi puteau să-L. arate cu degetul, dar nu găseau 
niciun păcat la El. Era fără păcat. El era infailibil. De papă 
nu răspundem. 

<Nu deznădăjdui! 

— Părinte arhimandrit, vă rugăm mult să comentaţi 
cuvintele pe care le-a auzit Sfântul Siluan: „[ine-ţi mintea 
în iad şi nu deznădăjdui”. 

— Nu prea ştiu să răspund... Ce înseamnă a ţine 
mintea în iad şi a nu deznădăjdui? Această expresie n-am 
mai întâlnit-o la Sfinţii Părinţi, decât la Sfântul Siluan 
Athonitul. Pentru mine, mi-am explicat-o aşa: în această 
viaţă, adeseori iadul este în inima fiecăruia - când avem 
scandaluri în familie sau la serviciu, viaţa noastră seamănă 
atunci cu iadul. Dacă eşti într-o asemenea atmosferă, într-o 
asemenea situaţie, să nu deznădăjduieşti! Dumnezeu este 
şi acolo, Dumnezeu te poate scoate şi dintr-un asemenea 
iad. Dacă nu deznădăjduim, dacă nu ne descurajăm în 
aceste neputinţe omeneşti şi dacă avem - prin rugăciune - 
această legătură trainică şi permanentă cu Dumnezeu, ne 
putem mântui. 

Dar vă puteţi mântui şi prin nedezlegarea acestei 
probleme, a acestei întrebări. Vă puteţi mântui. Fiţi smeriti 
cu adevărat şi veţi dobândi dragoste; dragoste smerită să 
aveţi şi vă asigur că vă veţi mântui. Asta cred eu acum şi 
pentru mine. 

— Cum aţi învăţat şi cum aţi exersat smerenia în 
iadul închisorilor comuniste? 

— În închisorile comuniste, unde am stat câţiva ani, 
toţi cei care erau în celulă cu mine se rugau, se pocăiau, îşi 
depănau păcatele, regretau; erau nişte oameni aflaţi pe 
calea aceasta, a pocăintei. Erau smeriti, cuviincioşi şi 
duceau o viaţă creştină. Vă spun cinstit că adeseori m-am 
simţit mai bine în închisoare decât afară. De mic sunt în 
mănăstire şi aici am avut tot ce mi-a trebuit pentru viaţa 
trupească şi sufletească. 


În închisoare era cam aceeaşi situaţie; aveam strictul 
necesar ca să putem trece de la o zi la alta. Era acolo o 
viaţă cu preocupări duhovniceşti. Se învățau pe de rost 
texte din Sfânta Scriptură, atunci când în închisoare nu era 
voie să intre o fiţuică de hârtie sau un vârf de creion. Pe 
talpa bocancului, unsă cu spumă de săpun, se scria cu o 
grifă (care era furată de afară, o dată pe când fusesem 
scosi la aer curat). Şi aşa se scria un text din Evanghelia 
lui Matei, un text din Evanghelia Sfântului loan, din 
epistola Sfântului Iacob. Şi cum se aflau aceste texte? 
Cioc, cioc, cioc, cu alfabetul Morse, prin perete. Erau 
puşcăriaşi mai vechi, care apucaseră vremurile când în 
închisoare intra şi Biblia şi aceştia au învăţat atunci texte 
din ea; au învăţat aceste lucruri sfinte şi le transmiteau pe 
calea auzului, prin alfabetul Morse în perete şi aşa se 
puteau învăţa. Scriau câte un text scurt învăţat pe de rost 
după ce îl scriau fiecare mai întâi pe tabla inimii şi a 
memoriei. Aceste texte sfinte, cu aceste mijloace foarte 
sărace. 

Era o atmosferă creştină în închisoare. Toate 
insultele de la anchete erau bobârnace pentru a ne curăţi 
de mândrie. Erai smerit de nevoie, dar ni se cere să fim 
smeriti de bunăvoie; dacă nu suntem smeriti de bunăvoie, 
ne smeresc alţii din afară, ne insultă şi ne spun fel de fel 
de cuvinte grele. Aşa încât era o atmosferă smerită în 
închisoare. Smerită de nevoie, dar şi de voie, pentru că, în 
necazurile de acolo, aproape fiecare simţea vie în inima sa 
pacea lui lisus. 

— Referitor la situaţia din închisoare şi nu numai, 
care ar fi diferenţa între a fi smerit şi a fi umilit? 

— Se ajută una pe alta. Dacă, din cauza mândriei, nu 
ne convine să fim umiliţi, e una; şi e o suferinţă, pentru că 
nu acceptăm, nu acceptăm umilinţa. Să mă facă cineva 
prost şi toate celelalte... şi eu să nu reacţionez, să nu mă 
apăr. Însă numai în momentul în care acceptăm aceste 
umilinţe din afară am ajuns la smerenie. Dacă nu le 
accepti, e o suferinţă pentru tine. 

Între umilinţă şi smerenie este o apropiere, pentru că 


prin umilinţă vine smerenia, dacă umilinţa este acceptată 
din interior. Mântuitorul a fost umilit, a fost umilit de 
oameni; dar a fost şi smerit prin dumnezeirea Lui, izvorul 
smereniei şi al dragostei Lui. Dacă nu este acceptată 
umilinţa, apare o revoltă în noi. Dacă este acceptată 
umilinţa, devine smerenie şi atunci e unită şi cu 
rugăciunea şi te rogi pentru duşmanul tău care te-a umilit. 
Dacă ajungi la această stare, ai smerenia şi o porţi înaintea 
lui Dumnezeu. 

— Părinte, cum putem renunţa la orgoliul intelectual? 

— Orgoliul intelectual este un fel de nebunie. Pentru 
că ţi se pare că toţi se învârtesc în jurul tău, că tu eşti 
stâlpul de lumină pentru toată omenirea, şi trecută, şi 
viitoare. Acesta e orgoliul cu gradul cel mai înalt. E o mare 
prostie, pentru că totdeauna au fost oameni mai învăţaţi 
decât mine, mai pricepuţi decât mine, mai frumoşi decât 
mine, mai înţelepţi decât mine; mulţi alţii, dintre 
contemporani şi din istorie, au fost în trecut şi apar în 
viitor. Încât a mă face pe mine centrul inteligentei, centrul 
centrelor, asta este o lipsă de bună-cuviinţă în primul rând. 
Şi e bine să-şi revină o astfel de persoană. Poate că nu de 
doctor are nevoie, ci este bine să mai postească, să se mai 
roage lui Dumnezeu, să mai citească nişte lucruri 
duhovniceşti, să-şi dea seama pe ce lume este. Şi, dacă e 
sincer în acelaşi timp, se vindecă; dar, dacă nu urmează 
calea lui Dumnezeu, moare nebun. 

— Poate greşesc, dar mi se pare că unii oameni au o 
predispoziţie mai mare spre smerenie. Ce părere aveţi? 

— Sunt de acord cu ideea şi îi felicit pe oamenii 
aceştia, numai să fie cu adevărat smeriti. Această virtute 
apropie desăvârşirea sfinţeniei. Sfinţii au fost cu adevărat 
mari nevoitori, nu puneau nimic pe seama lor, ci pe seama 
lui Dumnezeu. 

Mie îmi este frică de oamenii care socotesc smerenia 
laşitate. E o mare demnitate smerenia, o demnitate la care 
ne îndeamnă şi Mântuitorul. Maica Domnului, această 
fiinţă pământeană, care este mai presus decât toate 
femeile şi decât toate fetele din lume, este cea mai smerită 


făptură a lui Dumnezeu. Maica Domnului! lar ea a fost 
preabinecuvântată de Dumnezeu să nască pe lisus Hristos, 
ca să ne aducă adevărata învăţătură, adevărata pâine a 
vieţii, prin care să existăm. Deci smerenia aceasta cât de 
puţină este, numai să fie corectă, e foarte bine venită, ea 
ne apropie de smerenia şi desăvârşirea sfinţilor. 

— Pentru a-i învăţa pe ucenici smerenia, unii bătrâni 
folosesc asprimea. Este corectă această metodă? 

— Sunt nişte excepţii. Sunt, de pildă, păcătoşi, în 
Pateric şi în viaţa de toate zilele, care vor să se pocăiască 
şi nu-i lasă cineva dinlăuntru. Şi atunci îşi mai dau nişte 
palme. Când eşti acasă singur cu tine, îţi aduci aminte de 
păcatele tale şi, ca să nu te pedepsească Dumnezeu, te 
pedepsesti tu. 

In Pateric sunt câteva cazuri dintr-acestea: se 
pedepsesc bătându-se, autobătându-se. Spre exemplu, un 
tânăr voia să se poată ruga cu lacrimi. Şi le cerea şi nu 
veneau - era împietrit. Şi atunci a lăsat cămaşa şi, cu un 
şervet ud, făcut frânghie, se lovea peste spinare: „Nu vrei 
să plângi? Îţi dau eu ţie lacrimi ca să plângi”, vorbea el cu 
sine însuşi. Aşa că sunt asemenea cazuri, asprimi ale 
smereniei. 

Dacă îţi dă Dumnezeu lacrimi, dacă îţi dă această 
căintă pentru păcatele tale, ai căpătat smerenia. Insă 
trebuie menţinută după aceea. E greu şi de întreţinut 
smerenia. Dacă nu o cultivi, se stinge. Cine ştie ce ispite 
dau peste tine şi rămâi cum ai fost mai înainte! Ca şi cu 
rugăciunea lui lisus; dacă este spusă continuu, cu 
smerenie şi cu asceză, cu stăpânire de sine, se prinde de 
inimă, de viaţa noastră, dar dacă nu o mai practicăm, se 
stinge, încetează. 

„Trăim într-o epocă foarte primejduită şi de aceea 
trebuie să fim tari, să fim smeriti”. 

— Dacă puteţi să daţi o definiţie a smereniei pentru 
un tânăr... Şi care sunt metodele pentru a ajunge la 
smerenie? 

— Definiţia smereniei este aceeaşi şi pentru un tânăr, 
şi pentru ceilalţi creştini. Din tot ceea ce am spus până 


acum se poate extrage definiţia smereniei. Un tânăr, ca să 
poată să se smerească, ar trebui să-şi facă mai des examen 
de conştiinţă, cum făceau creştinii din trecut. In fiecare 
seară creştinul se gândea, începând de dimineaţă şi până 
atunci, ce-a făcut bine şi ce-a făcut rău şi constata că a 
făcut mai mult rău decât bine. Azi aşa, mâine aşa, şi atunci 
începea să se cunoască pe sine, să cunoască că în el 
domină mai mult păcatul şi răul decât binele şi virtutea. Şi 
atunci, dacă-i om serios acest tânăr, se angajează pe o cale 
sinceră a binelui. 

Pentru că binele, dragi ascultători, binele este 
necesar şi în viaţa aceasta şi e de folos societăţii, dar şi în 
viaţa de dincolo. Sfântul Pavel spune că în Împărăţia lui 
Dumnezeu nu intră nimic necurat. Trebuie să ne purificăm, 
să aruncăm tot noroiul de pe noi, tot balastul acesta al 
păcatelor, să ne curăţim zi de zi ca să ajungem nişte 
oameni, în primul rând. Scris cu o mare: Oameni. Asta vrea 
să ne facă Scriptura, Dumnezeu: să fim oameni cu 
adevărat, să avem în noi omenia. Smerenia se poate 
asemăna cu omenia. 

Din păcate, în lumea de astăzi este foarte puţină 
omenie. Fiecare e hrăpăret, trage la sine să fie plin de cât 
mai multe milioane şi altul nu are nici de pâine. 

Aşa încât, acest tânăr să se gândească şi la toate 
lucrurile pe care le-am spus. A trăi viaţa zadarnic, a o trăi 
în patimi, în desfrâuri, în betii, în petreceri fără rost este o 
pierdere de timp şi pierderea veşniciei, veşnicia fericirii 
pentru care suntem creaţi. Domnul nu ne-a făcut pentru 
iad, ne-a făcut pentru Rai, dar pentru Raiul unde nimic 
necurat nu intră. Urmează ca în această viaţă să trăim în 
aşa fel încât să ne pregătim zi de zi pentru zorii vieţii 
veşnice, care e plină de lumină, de bucurie, de sfinţenie şi 
de pacea lui Dumnezeu. 

— Părinte, credeţi că sunt exagerate afirmaţiile care 
susţin că astăzi sunt destul de evidente semnele vremurilor 
de pe urmă? 

— Poate sunt exagerate într-un fel. E vorba de 
Antihrist, de numărul lui, de anumite lucruri care vor veni. 


Mai întâi anul 2000. A trecut un mileniu şi vine acum 
cestălalt, al doilea, iar lumea se aşteaptă la un cataclism, 
la ceva asemănător iadului. Un astfel de cataclism a 
început astă-noapte în Serbia. 

Noi nu ştim ce gânduri are Dumnezeu cu acest sfârşit 
al lumii. Chiar apostolii l-au întrebat pe Domnul lisus 
Hristos: <Spune-ne nouă când vor fi acestea şi care este 
semnul venirii Tale şi al sfârşitului veacului? >; 
Mântuitorul le-a răspuns: de ziua aceea şi de ceasul acela 
nimeni nu ştie, nici îngerii din ceruri, nici Fiul, ci numai 
Tatăl>. El ca om, lisus Hristos ca om, nu ştia când va fi 
sfârşitul lumii. În a doua sa epistolă, Sfântul Apostol Petru 
scrie că, dacă se amână acest timp al sfârşitului lumii este 
pentru că Dumnezeu vrea să poată câştiga mai mulţi 
credincioşi pentru Împărăţia Sa. Printre cei care se 
zămislesc şi care nu sunt ucişi prin avort sau alte mijloace, 
cine ştie ce sfinţi ne va rândui Dumnezeu. Aşa încât, dacă 
Mântuitorul nu-şi permite să le răspundă apostolilor, cum 
pot să-mi permit eu? Aceasta este o taină a lui Dumnezeu. 

Însă sfârşitul lumii pentru mine şi pentru fiecare 
dintre dumneavoastră este atunci când mor eu şi când 
muriţi dumneavoastră. Atunci totul este sfârşit. După 
moarte nu putem face nicio faptă bună. Murim pentru 
totdeauna. Cred că acesta este răspunsul. Sfârşitul lumii, 
de fapt, e sfârşitul nostru. Până atunci însă trebuie să ne 
pregătim ca să ne facem vrednici cât de cât pentru ce ne 
aşteaptă în veşnicie. 

— Legat de întrebarea anterioară, din experienţa 
dumneavoastră ca duhovnic, cum puteţi aprecia în 
momentul de fată starea spirituală a românilor sau în 
general a umanităţii, comparativ cu alte perioade? Unele 
afirmaţii referitoare la sfârşitul lumii pleacă de fapt şi de la 
felul cum este percepută atmosfera spirituală din zilele 
noastre. 

— Despre Antihrist, de pildă, vorbesc Sfântul Pavel şi 
Sfântul Ioan Evanghelistul. Însă, de-a lungul istoriei, fără 
îndoială că au fost vremuri mai evlavioase, cu mai multă 
credinţă. Mă gândesc la Evul Mediu; între cei de atunci, în 


mijlocul lor, creşteau mulţi sfinţi, dar erau şi mulţi oameni 
răi. Proporția însă a celor buni parcă era mai mare decât a 
celor răi. Diavolul îi vâna şi atunci pe creştini, 
îndemnându-i spre pieire. Dar parcă acum, în vremea 
noastră, diavolul a căpătat foarte multă putere în 
conştiinţele oamenilor lipsite de evlavie şi de Dumnezeu. 

Am aflat, nu de mult, că în America de pildă, într-un 
oraş, e un templu al diavolului cu şase etaje. Un templu al 
diavolului! Sunt satanişti - îi ştim - în societatea noastră 
de astăzi, satanişti care au nişte jurăminte, un învăţământ 
şi un crez al lor cu totul potrivnic creştinismului. 

În vechime erau păgânii şi aveau temple, cum sunt 
acum, de pildă, templele masonice. Cine a fost în America 
a văzut că în orice oraş e o biserică a Bunei-Vestiri, apoi un 
templu masonic, o biserică a înălţării, apoi un templu 
masonic; există multe temple masonice pe străzile sau pe 
marile bulevarde ale Americii. Masonii nu sunt prietenii 
creştinilor, sunt duşmanii lor. Acum sute şi sute de ani erau 
templele păgâne, dar venea creştinismul năvală peste 
aceste temple. Ori le dărâmau, ori le pustiau de 
credincioşii lor, care treceau la creştinism. Acum sunt 
aceste instituţii care vor răul total al creştinilor; şi în 
primul rând este diavolul cu templele lui. 

Aşa că trăim într-o epocă foarte primejduită şi, de 
aceea, mai ales acum trebuie să fim tari, este foarte 
necesar să fim smeriti. Diavolul este mândru, pe când 
Dumnezeu este smerit. Şi în numele mândriei diavolul 
cucereşte, pentru că omului îi place să fie mândru, nu să 
fie smerit. Şi atunci trec foarte mulţi - cu duiumul trec - de 
partea diavolului şi se întăreşte împărăţia lui. De aceea 
trebuie să ne păzim pe noi înşine, dar şi pe cel de lângă 
tine să-l păzeşti, să-l ajuţi să meargă pe calea lui 
Dumnezeu, care este calea vieţii. Cealaltă este calea 
morţii, a întunericului, a nimicniciei. Atât pot să vă spun. 

— În mass-media românească ni se spune că 
masoneria este totuşi o organizaţie filantropică care 
doreşte binele umanităţii. Pe cine să credem? 

— Ei fac şi bine, dar nu ştim ce rău se ascunde în 


acest bine. De pildă... tot la biata Americă mă gândesc. Am 
fost acolo pentru ochi - sunt bolnav de ochi - şi, deşi ochii 
erau bolnavi, am văzut magazine foarte bogate, de câte o 
sută de metri lungime sau mai lungi, cu de toate: de la ac 
până la elicopter; într-un magazin american găseşti şi 
bunuri, bucate, fructe, toate bunurile materiale. Tot acolo 
este însă şi templul diavolului, acolo sunt şi demonizaţi sau 
satanişti, acolo sunt şi templele acestor masoni. Aşa încât 
sunt amestecate lucrurile. Bietul peste, săracul, din ape, 
din ocean, se agată şi el de o bucăţică de pâine sau de ceea 
ce e acolo în undită şi-o mănâncă cu lăcomie, fiindcă este 
flămând; şi îi rămâne undita în gât şi îl trage pescarul 
afară şi îl pune la frigare. 

Cam aşa sunt aceste bunuri pământeşti care ne 
îmbie. Cine ni le oferă vrea să ne închidă mintea, iar ochii 
să ne rămână numai la ele. Şi sufletul, care este de o 
valoare extraordinară - „ce ar putea să dea omul, în 
schimb, pentru sufletul său? întreabă Mântuitorul -, 
aşteaptă ca un cerşetor, nu se ocupă nimeni de el, stă ca 
într-o temniţă în acest trup al nostru. Nu e bine ce facem. 
Să nu ne mărginim numai la bunurile materiale, pentru că 
acestea hrănesc doar trupul care după aceea devine 
mâncarea viermilor. lar sufletul - care va rămâne în 
veşnicie şi se va uni cu trupul înviat - este gol de fapte 
bune, gol de virtuţi, gol de Dumnezeu. De aceea, să nu ne 
amăgim ca peştele care, pentru o bucăţică de hrană, îşi 
pierde viaţa. 

Cea mai smerită făptură umană 

— Întrucât astăzi este sărbătoarea „Bunei-Vestiri” vă 
rugăm să ne vorbiţi despre smerenia pe care a arătat-o 
Maica Domnului, atunci când a răspuns Arhanghelului 
Gavriil: „Fie mie după cuvântul tău. 

— Vă răspund, dar văd că vin mereu transporturi de 
întrebări din sală şi lângă mine e o coală întreagă cu alte 
întrebări. Mă gândesc dacă nu cumva aveţi şi alt program. 

Este aici un părinte din Basarabia care vrea să plece 
la Iaşi şi trenul este pe la 9.00; dar, pentru că e vorba de 
Dumnezeu, de Sfânta Fecioară şi de mântuirea noastră, de 


smerenie, această mare virtute, am să încerc să răspund. 

Maica Domnului, cum am mai spus, este făptura 
umană care a avut sfinţenia vieţii şi smerenia, în cel mai 
înalt grad. Sfânta Fecioară a învăţat smerenia în templu. 
Până la vârsta de 14 ani, Maica Domnului a stat în templul 
din Ierusalim, sub îndrumarea bătrânilor preoţi de acolo şi 
a bătrânelor. Aşa a dobândit smerenia, teoretic, în primul 
rând, dar după aceea s-a conformat tuturor rânduielilor şi 
a dobândit smerenia inimii, smerenia cea adevărată. 

Când Arhanghelul Gavriil îi spune Maicii Domnului că 
va naşte un fiu, în smerenia ei, spune: „Dar cum se poate 
asta? Eu nu ştiu de bărbat”. Iar Arhanghelul îi răspunde: 
„Duhul Sfânt se va pogori peste tine şi puterea Celui 
Preaînalt te va umbri”. Şi atunci ea, în umilinţa ei, deşi 
avea acest impediment în inima ei sfântă şi curată, îi spune 
acel accept, acel da: „Fie mie după cuvântul tău!”. A 
acceptat acest lucru care era imposibil după toată logica 
omenească: ca o femeie să nască fără de bărbat. Aici e 
smerenia ei. 

Mai târziu Maica Domnului îşi dă seama că slujeşte 
lui Dumnezeu şi mântuirii oamenilor şi rosteşte acea 
cântare de mulţumire: „Măreşte suflete al meu pe 
Domnul”, şi cu toate celelalte stihuri care se cântă în 
Biserică. Ştia ce rod va aduce această smerenie a ei, acest 
accept al ei; ştia câtă bucurie va fi pentru lume şi câtă 
smerire va fi pentru ea. A fost şi ea huiduită şi necăjită 
toată viaţa, însă primeşte cu modestie Vestea cea Bună şi 
aduce pe lume, ca rod al smereniei sale, pe lisus Hristos, 
Fiul Tatălui ceresc. Aici este marea smerenie a Maicii 
Domnului. 

— Oare dacă ne gândim vreodată că ne-am smerit, nu 
ne mândrim atunci? 

— Cel care este cu adevărat smerit nu se gândeşte la 
aceasta: „Vai, ce smerit sunt!” - râd şi curcile de noi. Dacă 
eşti smerit cu adevărat, nu-ţi vine acest gând, pur şi simplu 
nu-ţi vine. 

Sfinţii întotdeauna îşi văd cele mai mici păcate. O 
bătrână de la tară, la spovedanie, spunea: „Părinte, am un 


păcat: venea un pui de la closcă lângă mine şi am dat aşa 
cu mâna şi l-am lovit pe înger şi tare mă mustră 
conştiinţa”. Fiindcă a îndepărtat un pui de la closcă i s-a 
părut că a făcut un păcat. Această femeie era o fiinţă 
curată la suflet, smerită cu adevărat. Aşa sunt sfinţii. Cele 
mai mici pete de pe conştiinţa lor sunt pentru ei mari 
păcate, încât atunci când vine acest gând - „sunt smerit”, 
numai smerit nu eşti. Sau sunt frumoasă, sau sunt 
deşteaptă, sau ce haine am eu şi se uită în oglindă toată 
ziua. Astea sunt semnele mândriei acesteia prosteşti. 

— Părinte, vă rog să-mi spuneţi cum să mă port cu o 
persoană care respinge sfaturile pentru credinţă cu multă 
agresivitate verbală? E bine să insist sau să tac şi să mă 
rog? 

— Să vă rugați pentru el. 

— Ce se întâmplă cu cei care spun: „Eu ştiu că 
Domnul mă iubeşte şi mă ajută, căci ori de câte ori am 
avut nevoie mi-a ajutat> - şi nu fac totuşi nimic pentru a 
se apropia de Dumnezeu? Ei cum pot fi ajutați să înțeleagă 
că drumul către Dumnezeu trece prin smerenie? 

— Dacă trăiesc o viaţă corectă în conştiinţa lor, se 
întâlnesc cu smerenia. 

— Acum câteva sute de ani, în vremuri grele ca cele 
de acum, se cerea poporului un plus de pocăintă, care 
ducea la smerenie. De ce nu se mai face aşa ceva şi astăzi? 

— Pentru sărăcia smereniei. 

În anul 1947 tara noastră a fost bântuită de o 
foamete, foamete de jos până sus. Pe atunci era un biet 
muncitor, chiar la noi la mănăstire - se făceau nişte turle 
acolo la biserica mare -, moş Iacob i se spunea. Căra cu 
roaba material de construcţie. Şi-l întreb: „Moş Iacob, ce 
mai faci?” Şi el plângea: „Uite, nu mai pot de foame. 
Primesc salariu 400.000 de lei - în '47 - şi nu-mi ajunge 
decât pentru un kilogram de mălai. Da' n-am cu ce-l 
mânca. Şi nu pot să-mi fac serviciul meu'. Aşa sărăcie este 
şi astăzi ca atunci, dar în smerenie. De aceea nu se poate 
împlini ceea ce doreşte întrebătorul. 

— Părinte, ce înseamnă smerenia dinlăuntru şi 


smerenia din afară? 

— Da, e o mare deosebire; ca între trup şi suflet. 
Smerenia dinlăuntru e smerenia Mântuitorului, smerenia 
inimii; smerenia din afară sunt plecăciunile acestea false şi 
cuvintele de felicitări false - te felicită în faţă şi pe la spate 
te înjură: „ce prost e ăsta!” Şi când a spus aşa, s-a deosebit 
de smerenia aceasta a inimii, care este statornică. 
Smerenia inimii e smerenia de totdeauna. Cealaltă, din 
afară, este foarte falsă, mincinoasă. 

— Părinte, vă rugăm să ne spuneţi dacă greutatea de 
a mărturisi păcatele la spovedanie se datorează mândriei 
sau mai sunt şi alte cauze şi cum se poate lupta cu această 
dificultate? 

— Cum se poate lupta? Dacă, de pildă, vine un bolnav 
la doctor şi pe el deşi îl doare ficatul, îi spune doar: 
„Domnule doctor, am nişte simple amețeli”; iar doctorul îi 
dă aspirină. Dar dacă spune: <Domnule doctor, sunt 
nenorocit - de pildă, este epileptic - cad fără să-mi dau 
seama, mă zvârcolesc, mă lovesc, mă doare după aceea; ce 
să fac?”, atunci doctorul îi aplică tratamentul unui 
epileptic şi îl ajută. Dar, dacă este nesincer fată de doctor, 
e nesincer fată de propria lui conştiinţă şi nu poate fi 
ajutat. 

La fel se întâmplă şi cu cel care merge cu 
nesinceritate la doctorul de boli sufleteşti, adică la preotul 
duhovnic. Faptul că se spovedeste este pierdere de timp. 
La spovedanie trebuie să vii cu lacrimi, să-ţi asculţi 
conştiinţa care este încărcată cu fel de fel de lucruri 
nedemne de om: fapte urâte, primejdioase pentru 
aproapele meu, pentru familie, pentru mine însumi, pentru 
sufletul meu; mă duc la spovedanie încărcat de această 
căintă şi mă mărturisesc lui Dumnezeu care e martor 
atunci lângă duhovnic. Apoi Dumnezeu îl inspiră pe preot 
ca să spună ce trebuie celui care se spovedeste şi în acest 
fel îl ajută pe credincios să se poată vindeca, primind 
răspunsul potrivit pentru starea lui de moarte. 

— Cum să scăpăm de gândurile rele? 

— Cu efort personal, adică să le alungi. Cum le 


alungi? Deschizi o carte, un album, te uiţi la un obiect, 
începi să te gândeşti la el, să rupi gândul cel păcătos. Nu 
poţi aşa uşor, atunci trebuie să te căieşti mai mult: 
„Doamne, sunt înaintea Ta care le ştii pe toate şi mă vezi 
aşa cum sunt. Ajută-mă, Doamne, să alung acest nor de 
gânduri din viaţa mea”. Şi se întâmplă ceva atunci. Dar 
trebuie să fii plin de căintă şi de voinţă ca să te scuturi, să 
te cureţi de aceste gânduri nemernice. 

— Dacă rugăciunea inimii nu reuşeşte, este bine să 
continuăm, adică să o spunem mecanic? 

— Nu este bine să o spunem mecanic fiindcă asta 
înseamnă că suntem nesinceri cu noi înşine. În rugăciunea 
inimii este angajat lisus Hristos fată de noi. Şi atunci, deci, 
este foarte folositor să ne rugăm cu atenţie la fiecare 
cuvânt pe care îl spunem înaintea lui Dumnezeu. Şi chiar 
dacă nu avem răspunsul imediat, trebuie să avem răbdare 
şi trebuie să ştim că răspunsul la rugăciunea inimii este 
acela clasic de coborâre a minţii în inimă. Adică ceea ce 
gândeşti aceea să şi simţi. 

Dacă spui cu atenţie rugăciunea, faptul că chemi 
numele lui lisus Hristos în viaţa ta, aceasta te ajută mult; 
îţi dă spor de credinţă, spor de evlavie, spor de omenie, 
spor de întoarcere către tine, umilit, cu căintă. Pentru că e 
vorba de Numele lui lisus care este un nume plin de 
putere. Chemat în noi, lucrează. Până să se coboare mintea 
în inimă este un drum mai lung, dar, chemându-l totuşi cu 
atenţie, cu luare-aminte şi cu smerenie, acest nume 
lucrează în noi şi ne ajută să sporim duhovniceşte. 

Conferinţă ţinută în 

Aula Universităţii din Bucureşti. 

25 III 1999 

O scurtă meditaţie 

„Nu mă voi teme de mii de popoare, care împrejur 
mă împresoară”. 

(Psalmi 3, 6) 

Nu mă voi teme - zice psalmistul - de zeci de mii de 
noroade, având, Doamne, sprijinul şi ajutorul Tău; 
împresurători, numeşte David - literal - pe Abesalom şi pe 


ajutătorii lui care îl duşmăneau, iar anagogic - pe diavoli, 
căci, după Sfântul Maxim Mărturisitorul, diavolii ne 
înconjoară în vrăjmăsia lor şi ne dau război în patru feluri: 

1) din fată, când ne dau nădejdi de norociri şi de 
bunătăti deşarte; 

2) din spate, când vor să ne spurce sufletele cu 
aducerea-aminte a păcatelor noastre trecute, mai ales a 
celor trupeşti; 

3) din dreapta, când ne ajută pe ascuns a face faptă 
bună peste măsură cu scopul de a ne arunca în slava 
desartă; 

4) din stânga, când ne silesc să facem vreun păcat 
greu întru cunoştinţă. 

Orbirea sufletească 

Cum apare orbirea sufletească? 

— Nu trebuie să uităm de ochii sufleteşti! - 
„Sârguieşte dar şi te pocăieşte”. 

Frati creştini. 

Multe boli şi multe suferinţe chinuiesc viaţa 
oamenilor. Dar cea mai grea suferinţă pare a fi orbirea. 
Neputând munci ca să poată trăi, de obicei, orbii cersesc. 
Dintre toate categoriile de cerşetori din lumea aceasta, 
orbii impresionează în chip deosebit pe cei care trec pe 
lângă ei. Oricât de zgârcit sau oricât de pornit ar fi cineva 
împotriva cerşetorilor, este cu neputinţă să nu-l înduioşeze 
cât de puţin mâna întinsă a unui orb. 

Ceva asemănător s-a petrecut cu orbul din Ierihon - 
al cărui nume era Bartimeu, după cum aflăm din 
Evanghelia scrisă de Sfântul Marcu. El şedea jos, la 
marginea drumului şi cerea milostenie. Şedea lângă 
drumul care venea din Ierihon şi mergea spre Ierusalim. 
Pe această cale trecea multă lume şi cred că erau destui 
care îl ajutau. Şi totuşi el continua să rămână un nenorocit, 
oricâtă milostenie ar fi adunat. 

Nenorocirea lui consta în faptul că el nu-l vedea nici 
pe cel care îi dădea milostenia, nu vedea nici ceea ce-i 
dădea, nu-şi vedea nici propria mână în care i se punea 
milostenia, nu se vedea nici pe sine însuşi. Măcar pentru 


asemenea pricini putem spune că orbirea trupească este o 
stare dintre cele mai nenorocite din viaţa unui om. 

Omul are ochi nu numai trupeşti, ci şi ochi sufleteşti. 
Cei trupeşti sunt asemănători cu ochii altor vietăţi de pe 
pământ: cai, lupi şi multe altele. Ochii cei sufleteşti însă se 
aseamănă cu ochii îngerilor şi cu ochii lui Dumnezeu. 

Deci, pentru că omul are două feluri de ochi, trupeşti 
şi sufleteşti, apoi şi orbirea omului poate fi tot de două 
feluri: trupească şi sufletească. Orbirea trupească poate fi 
din naştere, din pricina unui accident sau din pricina unei 
boli. Din pricina orbirii trupeşti nu putem vedea lumea 
aceasta materială şi nici pe noi înşine, nu putem merge 
fără călăuză şi nu ne putem bucura de lumina, de culorile 
şi de toate frumuseţile lumii văzute. 

Orbirea sufletească este însă cu mult mai 
primejdioasă decât cea trupească şi un asemenea orb este 
mai nenorocit decât orbul Bartimeu din Sfânta Evanghelie 
de astăzi. Dacă orbul trupesc nu vede soarele cel fizic, 
lumina lui, orbul sufletesc nu-L. vede pe Soarele dreptăţii şi 
Părintele luminilor, cu strălucirea harului Său. Nu 
recunoaşte pe Cel care îi dă bunătăti nepieritoare: viaţă, 
suflet, nemurire şi nu se vede nici pe sine însuşi aşa cum 
este cu adevărat. 

Cum apare orbirea sufletească? 

Ne putem întreba: de unde vine această orbire 
sufletească? 

Ne va părea, poate, neplăcut răspunsul, dar acesta 
este adevărul: orbirea sufletească ne vine, fraţilor, prin 
ochii trupului. Ochii sunt cei doi luminători ai fetei, dar şi 
două punți prin care păcatul este adus din afară înăuntrul 
sufletului. 

După Sfântul Vasile cel Mare „ochii sunt cele două 
mâini netrupeşti întinse înainte, cu care sufletul atingându- 
se de departe de acelea pe care nu le poate atinge cu 
mâinile trupului, le cuprinde cu ochii şi le aduce la sine”. 
Dacă privirile ochilor sunt nestăpânite, ele îndeamnă 
sufletul la gânduri urâte şi la fapte necuviincioase. 

Privind cu patimă la frumuseţe străină, chipul acelei 


frumuseți coboară din minte în inimă şi acolo, în cămara 
inimii duhovniceşti, unde trebuie să fie necontenit locasul 
lui Dumnezeu şi Împărăţia Lui, acolo coboară întunericul şi 
se săvârşeste păcatul. În această privinţă Mântuitorul ne 
învaţă: „Luminătorul trupului este ochiul; de va fi ochiul 
tău curat, tot trupul tău va fi luminat. Iar de va fi ochiul tău 
rău, tot trupul tău va fi întunecat” (Matei 6, 22 - 23). Iar în 
alt loc ne spune aşa: „oricine se uită la femeie, poftind-o, a 
şi săvârşit adulter cu ea în inima lui” (Matei 5, 28). Sau 
invers, femeia care se uită cu poftă la bărbat a şi săvârşit 
păcatul în inima ei. Şi păcatul întunecă ochii cei 
dinlăuntru, iar omul devine înnegurat şi orb. 

Biblia, această carte de căpătâi a omenirii, ne oferă 
multe pilde de orbire sufletească încă de la începutul lumii. 
Voi aminti câteva exemple. 

Astfel, în cartea Genezei aflăm că femeia - prima 
femeie din lume - a văzut că rodul pomului cunoştinţei 
binelui şi răului era plăcut la vedere şi bun la mâncare; şi a 
luat, a mâncat şi a dat şi bărbatului său (Facere 3, 6). Şi cu 
adevărat li s-au deschis ochii, însă nu ca la îngeri sau ca la 
Dumnezeu, cum îi amăgise şarpele, ci li s-au deschis ochii 
ca la cei păcătoşi şi au văzut că sunt goi (Facere 3, 5). Li s- 
au deschis ochii, dar li s-a închis Raiul (Facere 5, 7). 

Mai departe, tot în cartea Genezei, citim că „fiii lui 
Dumnezeu, văzând că fiicele oamenilor sunt frumoase, şi- 
au ales dintre ele sotii, care pe cine a voit. ([]) Văzând însă 
Domnul Dumnezeu că răutatea oamenilor s-a mărit pe 
pământ şi că toate cugetele şi dorinţele inimii lor sunt 
îndreptate la rău în toate zilele, I-a părut rău şi S-a căit 
Dumnezeu că a făcut pe om pe pământ” (Facere 6; 2, 5 - 
6). 

Pentru orbirea sufletească şi pentru păcate cumplite, 
au fost nimicite cu foc cetăţile Sodoma şi Gomora şi 
acoperite de apa Mării Moarte (Facere 19, 16 - 26). 

Din pricina ochilor trupului a fost orbit Samson care, 
văzând pe Dalila, a poftit-o şi astfel, orbind cu sufletul, a 
fost biruit de o femeie tocmai el, acela pe care nu-l puteau 
învinge mii de oameni (Judecători 16). 


Orbit a fost Olofern de ludita, care, cu gătelile ei, i-a 
luat ochii, cu frumuseţea ei i-a robit inima, iar cu sabia i-a 
tăiat capul (ludita 13). 

Orbit de pofta ochilor a fost împăratul David văzând 
pe Batseba, sotia lui Urie şi, tot aşa, cei doi bătrâni din 
Babilon, văzând pe Suzana la baie. Orbit a fost Irod privind 
pe Salomeea, fiica Irodiadei, jucând şi chiar înțeleptul 
Solomon a fost orbit sufleteşte de femeile străine şi a 
greşit şi el înaintea lui Dumnezeu (III Regi 11, 3-4). 

Asemenea exemple sunt foarte multe în Sfânta 
Scriptură şi, fără îndoială, cu mult mai multe în viaţa 
oamenilor, de-a lungul istoriei. 

Prin aceste ferestre deschise ale ochilor noştri, odată 
cu ispitele citate din Biblie, intră în noi valuri întregi de 
alte amăgiri şi pofte ca: mândria, lăcomia după avere şi 
lux, invidia, mânia, beţia, spectacole ce tulbură închipuirea 
ş.a. Pe rând sau toate laolaltă, întunecă lumina cea 
dinlăuntru a sufletului şi zguduie întreaga viaţă a omului. 

Nu trebuie să uităm de ochii sufleteşti! 

Omul nu este făcut de Dumnezeu numai pentru 
această lume a pământului. Ci această lume este pentru 
noi numai un câmp de luptă, un stadion de încercare a 
puterilor sufleteşti şi trupeşti, din care creştinul - făcând 
bine şi răspândind lumină în jurul lui - încearcă să iasă 
biruitor pentru ca să merite premiul, adică fericirea vieţii 
viitoare şi nesfârşite. 

Pentru a ne descurca în această lume, ne sunt daţi şi 
ochii aceştia trupeşti, ca să vedem pe unde mergem, să ne 
informăm şi să cunoaştem realităţile de aici şi să ne 
bucurăm în chip nevinovat de toate lucrurile bune şi 
frumoase care ne înconjoară. 

Dar nu numai atât. Aceşti ochi trupeşti ne sunt daţi şi 
ca să-i ţinem mereu în legătură cu ochii cei luminoşi ai 
sufletului nostru, prin care putem înţelege rostul cel 
adevărat al existentei şi în acest fel să putem cunoaşte pe 
însuşi Stăpânul vieţii, pe Cel care a zis: „Eu sunt Calea, 
Adevărul şi Viaţa”. 

De aceea, pe lângă multele griji ale vieţii noastre 


pământeşti, să nu uităm niciodată de văzul cel dinlăuntru, 
de ochii cei sufleteşti, ca nu cumva să fie umbriţi sau 
întunecaţi de patimi, ci să fie curaţi şi luminoşi ca ochii 
pruncilor sau chiar ca ochii îngerilor. Şi dacă se spune 
despre unele lucruri sau fiinţe că ne sunt dragi ca lumina 
ochilor, apoi cu atât mai mult trebuie să ne fie dragă 
lumina sufletului nostru, partea aceasta din noi care dă 
sensul şi esenţialul fiinţei omeneşti. 

„Sârguieşte dar şi te pocăieşte”. 

Mare primejdie este pentru fiecare dintre noi atunci 
când suntem cu sufletul bolnav, când suntem orbiţi de 
patimi şi nu ne dăm seama că suntem bolnavi. 

„Dacă aţi fi orbi n-aţi avea păcat. Dar acum ziceţi: 
Noi vedem. De aceea păcatul rămâne asupra voastră”, le 
zice Mântuitorul fariseilor (loan 9, 41). Cu alte cuvinte, 
lisus le spune: „Dacă v-aţi recunoaşte orbi, n-aţi avea 
păcat, pentru că M-aţi ruga să vă vindec. Dar voi pretindeti 
că vedeţi adevărul, când de fapt sunteţi orbi şi nu voiţi să 
fiţi vindecati de Mine”. 

Când omul îşi dă seama că este bolnav cere un sfat 
de la cineva, aleargă la doctor, se roagă lui Dumnezeu - 
face ceva ca să scape de boala care îi ameninţă sănătatea. 
Dar dacă rămâne nepăsător, boala progresează şi într-o 
bună zi cade la pat şi moare. Tot aşa se întâmplă şi cu 
boala cea dinlăuntru, cu orbirea sau chiar cu moartea 
sufletului. 

Pentru mulţi dintre noi se împlineşte cuvântul din 
Apocalipsă, în care Dumnezeu ne spune aşa: „Ştiu faptele 
tale, că ai nume, că trăieşti, dar eşti mort. Priveghează şi 
întăreşte ce a mai rămas şi era să moară” (Apocalipsă 3, 1 
- 2). 

Care sunt aceste fapte ucigătoare pe care le avem şi 
le purtăm cu noi, care ne întunecă sufletul încât ajungem 
să murim, deşi suntem încă în viaţă? Le-am amintit de 
curând: trufia, invidia, mânia, beţia, desfrâul, lăcomia, 
lenea, superficialitatea, necredinţa, lipsa de dragoste, 
osândirea pe nedrept a semenilor noştri etc. 

Câte familii nu se destramă din pricina patimilor şi a 


încurcăturilor neîngăduite pe care le are unul sau altul 
dintre soţi?! 

Câte sotii nu-şi plâng amarul căsniciei când soţul vine 
acasă târziu şi beat, face scandal, îi sperie şi îi bate pe ea 
şi pe copii, iar mai apoi îşi părăseste familia şi se încurcă 
cu alta?! 

Câţi creştini nu se roagă lui Dumnezeu numai când 
dă peste ei câte un necaz, iar când le merge bine uită şi de 
Dumnezeu, şi de suflet şi duc o viaţă urâtă şi străină de 
orice bine?! 

Asemenea fapte, fraţi creştini, sunt ca nişte umbre 
negre, umbre grele, care învăluie sufletul şi conştiinţa 
noastră, îmbolnăvindu-ne de moarte. 

În încheiere am să citez - tot din cartea Apocalipsei - 
cuvintele lui Dumnezeu care ni se potrivesc, în măsuri 
diferite, fiecăruia dintre noi: 

„Ştiu faptele tale; că nu eşti nici rece, nici fierbinte. 
O, de ai fi rece sau fierbinte! Astfel, fiindcă eşti căldicel - 
nici fierbinte, nici rece - am să te vărs din gura Mea. 
Fiindcă tu zici: Sunt bogat şi m-am îmbogăţit şi de nimic 
nu am nevoie! Şi nu ştii că tu eşti cel ticălos şi vrednic de 
plâns, şi sărac şi orb şi gol! 

Te sfătuiesc să cumperi de la Mine aur lămurit în foc, 
ca să te îmbogăţeşti, şi veşminte albe ca să te îmbraci şi să 
nu se dea pe fată ruşinea goliciunii tale, şi alifie de ochi, ca 
să-ţi ungi ochii şi să vezi. 

Eu pe câţi îi iubesc îi mustru şi îi pedepsesc; 
sârguieşte dar şi te pocăieşte. 

lată, stau la uşă şi bat; de va auzi cineva glasul Meu 
şi va deschide uşa, voi intra la el şi voi cina cu el şi el cu 
Mine” (Apocalipsă 3, 15 - 20). 

Să ne ajute Bunul Dumnezeu ca să ne vedem 
propriile păcate, să ne eliberăm şi să scăpăm de ele; să-L 
rugăm să ne dăruiască lacrimi de pocăintă şi „alifia” cea 
duhovnicească a harului Său, ca să vindece deplin boala 
ochilor noştri sufleteşti şi să lumineze cu lumina Sa 
lăuntrul nostru întunecat de patimi; Mântuitorul nostru Cel 
mult dorit să ne dăruiască veşmintele cele albe ale 


nevinovăţiei trupeşti şi sufleteşti, ca să-L. putem cunoaşte 
cu adevărat pe Dumnezeu şi să-L. putem primi pe marele 
doctor şi tainicul şi cerescul oaspete - lisus Hristos. El 
aşteaptă la uşa inimii fiecăruia dintre noi şi este gata să ne 
ajute şi să ne vindece de toate neputinţele noastre. 

Să-L poftim să vină la noi, în viaţa noastră, în inima 
noastră, în familia şi societatea noastră. 

Să-L poftim cu smerenie şi dragoste, zicând: Vino, 
Doamne Iisuse, vino şi la noi! Amin! 

rugăciunii n Esenţa vieţuirii creştine - Rugăciunea inimii 
este de mare actualitate în viaţa modernă - Împărăţia lui 
Dumnezeu este în noi - „Unde este comoara voastră, acolo 
este şi inima voastră”. 

Sărbătorim în chip deosebit ziua de astăzi; păstorul 
nostru sufletesc, Prea Fericitul Părinte Patriarh, împlineşte 
acum zece ani de patriarhat. De dimineaţă, după ce s-a 
slujit Sfânta Liturghie la Catedrala Patriarhală (precum şi 
la Biserica Sfântul Grigorie Palama din Politehnică), s-au 
ţinut mai multe cuvântări importante care au arătat toată 
truda, tot amarul şi toate roadele frumoase apărute în 
aceşti zece ani, prin grija, prin echilibrul, prin 
înţelepciunea Părintelui Patriarh Teoctist. Cu acest prilej, 
vă rog să închinaţi un gând şi o rugăciune în seara aceasta 
pentru anii ce vin. Dumnezeu să-l ocrotească şi să-l ţină în 
fruntea Bisericii, pentru că este un bun şi adevărat părinte 
sufletesc. Să-i urăm cu adevărat, din toată inima, să 
trăiască întru mulţi şi fericiţi, rodnici ani. 

Prea Fericitul Părinte Patriarh înconjurat de tineri de 
la filialele ASCOR şi ale Ligii Tinerilor Creştini Ortodocşi 
Români, noiembrie 2001 

În afara acestei sărbătoriri a Părintelui Patriarh, ziua 
de 14 noiembrie ne prilejuieşte şi un alt motiv de bucurie: 
prăznuirea Sfântului Grigorie Palama, teologul rugăciunii. 
Intr-o vreme foarte grea pentru practicarea rugăciunii lui 
lisus - când erau multe nedumeriri şi multe critici 


nedrepte referitoare la o asemenea lucrare - apare acest 
mare teolog din partea lui Dumnezeu, care, prin 
înţelepciunea sa, prin harul Sfântului Duh mai ales, a 
lămurit foarte bine ce reprezintă această rugăciune care 
duce la unirea omului cu Dumnezeu. 

De ce este aşezată această pomenire a Sfântului 
Grigorie Palama la început de post? După cum ştiţi, de 
mâine dimineaţă intrăm în postul dinaintea Naşterii 
Mântuitorului. Şi în post avem nevoie de multă rugăciune, 
la fel cum şi rugăciunea este ajutată mult de post. Fără o 
comuniune între aceste două practici, viaţa noastră 
duhovnicească şchioapătă. 

Aşadar astăzi, la invitaţia fraţilor studenţi din ASCOR 
- mi-s fraţi sufleteşti -, iată-mă aici, în faţa dumneavoastră, 
încercând să spun câteva cuvinte despre rugăciune. 

Onorată asistentă, Sfântul Apostol Pavel vorbind 
despre importanta rugăciunii ne dă acest sfat: „Rugaţi-vă 
neîncetat”. După cum ştiţi, Dumnezeu este duh şi este 
prezentă: „Eu sunt Cel ce sunt”, spune Dumnezeu 
prorocului Moise în faţa rugului din Sinai. Şi nu există o 
bucurie mai mare decât această comuniune a noastră cu 
Dumnezeu Cel Viu, prin rugăciune. 

Rugăciunea curată 

Ce este rugăciunea? Ştim cu toţii. Când am început 
cuvântul de aici, eram deja în rugăciune. Se cânta 
Paraclisul Maicii Domnului de la mănăstirea Putna. În 
„Filocalie” citim că rugăciune înseamnă vorbirea minţii 
noastre cu Dumnezeu. 

Când ne rugăm, când Îi spunem păsurile noastre lui 
Dumnezeu şi Îi cerem să ne ajute în necazuri, se cuvine să 
depărtăm din minte toată grija cea lumească - aşa cum se 
cântă în timpul Liturghiei, la Heruvic - şi să cugetăm 
numai la El. Vorbim cu însuşi Dumnezeu! Nu este bine să 
ne rugăm doar cu buzele, iar mintea să fie departe de 
cuvintele rugăciunii. Asta înseamnă necuviinţă şi păcat”. 
Cum puteţi pretinde lui Dumnezeu să ia aminte la 
rugăciunile voastre - ne întreabă un Sfânt Părinte - dacă 
voi înşivă nu luaţi aminte la rugăciunile voastre? Nu ştiţi 


ce spuneţi!” 

Rugăciunea făcută cu evlavie, cu inimă curată, cere o 
anumită pregătire, fraţi studenţi, cere supravegherea 
simţurilor noastre. Moise prorocul n-a putut să se apropie 
de rugul aprins din Sinai decât după ce şi-a depărtat toată 
încălţămintea din picioarele sale”. Dezleagă toată 
încălţămintea din picioarele tale - spunea Dumnezeu din 
rug - pentru că locul pe care te afli este sfânt”. Aproape 
orice loc unde ne rugăm este sfânt, deoarece Dumnezeu e 
de fată într-un chip tainic. De aceea suntem şi noi gata ca 
acest reflector lăuntric al vieţii noastre să fie deschis 
pentru convorbirea minţii cu Dumnezeu. Ne străduim ca, 
înainte de a începe rugăciunea, să izgonim din inima 
noastră orice gând pătimaş, căci inima noastră este templu 
al Duhului Sfânt, cum ne spune marele Apostol Pavel. 

Este folositor să-i acordăm rugăciunii cinstea 
cuvenită şi astfel să ascultăm pe Mântuitorul care ne 
îndeamnă: „lar tu când te rogi, intră în cămara ta, închide 
uşa şi roagă-l. pe Tatăl tău, care este în ascuns”. 
Totdeauna este Dumnezeu de fată, însă este ascuns de 
ochii trupeşti. Cămara este inima, simţurile sunt poarta. 
De aceea ele trebuie bine zăvorâte, căci prin acestea vine 
sminteala în timpul rugăciunilor. 

Rugăciunea trebuie făcută cu stăruinţă, după cum 
avem multe exemple în Sfânta Evanghelie. Să ne aducem 
aminte de acea femeie păgână, acea canaaneancă care 
striga disperată în urma Mântuitorului ca să-i vindece fiica 
îndrăcită. Deşi Mântuitorul pare că nu o aude, până la 
urmă îi vindecă fiica şi încă de la distanţă. Să ne aducem 
aminte de Bartimeu, acel orb din Ierihon. Lumea îi cerea 
să tacă, dar el, dimpotrivă, striga şi mai tare. Şi lisus, Care 
l-a auzit, i-a tămăduit orbirea lui. 

Ne putem întreba: când împlineşte Dumnezeu mai 
repede rugăciunile noastre? Răspunsul poate fi dat în mai 
multe chipuri. O cale sigură este atunci când rugăciunea 
noastră este însoţită de post, de milostenie şi viaţă fără 
prihană. Milostenia şi postul sunt aripi care înaltă 
rugăciunea, aşa cum am spus la începutul întâlnirii. Aceste 


trei fapte bune - rugăciunea, postul şi milostenia - se 
întrepătrund şi se ajută între ele pentru folosul nostru. 

De asemenea rugăciunile noastre sunt foarte repede 
ascultate când chemăm în ajutor pe Maica Domnului şi pe 
sfinţii (prietenii) lui Dumnezeu şi când aceste rugăciuni 
sunt făcute de mai mulţi credincioşi împreună. Sfântul 
Apostol Petru a fost închis de Irod în temniţă, cu picioarele 
în butuci, iar rugăciunile neîncetate, făcute de mulţi 
credincioşi pentru dânsul înaintea lui Dumnezeu, au fost 
atât de puternice încât Dumnezeu a trimis un înger din Cer 
şi în chip minunat l-a eliberat pe Sfântul Petru din temniţă. 
Aşa se întâmplă adeseori ca Dumnezeu să răspundă 
rugăciunilor noastre. 

Împlinirea şi foloasele rugăciunii 

Sunt însă destul de multe cazuri când Dumnezeu nu 
împlineşte rugăciunile noastre. Din ce motiv? Pentru că 
mulţi, aşa cum am spus, se roagă numai cu buzele, iar 
mintea lor colindă pretutindeni. Ne zboară atenţia de la 
cuvintele rugăciunii. Mântuitorul nostru îi mustră pe cei 
care au o astfel de rugăciune, zicând: „poporul acesta Mă 
cinsteşte numai cu buzele, iar inima lui e departe de 
Mine”. 

De asemenea, Dumnezeu nu ne ascultă rugăciunile 
atunci când, fără să conştientizăm, cerem ceva care ar 
putea fi nefolositor pentru propria noastră viaţă. Astfel, o 
persoană pe care o cunosc, fiind în închisoare, cerea 
mereu să fie scoasă la muncă; tot în închisoare, însă la 
muncă, afară, sub cerul liber. Pentru că viaţa în celulă 
devenise foarte grea şi insuportabilă. Dumnezeu amâna 
mereu răspunsul la cererea lui. Mai târziu s-a convins însă 
de ce nu-i era ascultată rugămintea: unii dintre cei care 
plecaseră la munca câmpului - sub presiunile închisorii, la 
munca silnică - au murit acolo, în baltă sau la câmp, sau în 
deltă. Iar mulţi, aproape toţi, s-au întors bolnavi la celulele 
lor din temniţă. Aşa încât Dumnezeu nu i-a ascultat 
cererea atunci când se ruga, pentru că putea să moară 
acolo. 

Aşa se întâmplă în unele cazuri atunci când îi cerem 


un lucru lui Dumnezeu şi nu-l primim. Dumnezeu, Care ştie 
precis tot cursul vieţii noastre de când ne naştem şi până 
murim, ştie ce ne trebuie şi ce nu ne trebuie, ce ne este de 
folos şi ce nu ne este folositor. De aceea, prin atotştiinţa şi 
atotintelepciunea Lui, face aşa cum este mai bine pentru 
viaţa noastră. Chiar păcătoşi cum suntem, Dumnezeu tot 
ne iubeşte şi ne vrea binele. Şi în anumite împrejurări 
Dumnezeu vrea să ne ajute, neascultând rugăciunile 
noastre care sunt păgubitoare pentru suflet. 

Ce trebuie să-l cerem lui Dumnezeu în rugăciunile 
noastre? Pentru că mulţi cer lucruri netrebnice. Să-l cerem 
sănătate trupească şi sufletească, să cerem luminarea 
minţii şi înţelepciune, pentru a nu greşi calea către 
Dumnezeu, să-l cerem bunătate sufletească şi smerenia 
inimii. Să-l cerem dreaptă socoteală în tot ce facem şi 
convingerea că atunci când vom muri, vom da seamă 
înaintea Judecătii lui Dumnezeu de felul cum ne rânduim 
viaţa pe pământ. Să cerem râvnă pentru citirea Sfintelor 
Scripturi, înţelegerea lor şi împlinirea poruncilor lui 
Dumnezeu. Să-l cerem lui Dumnezeu ceea ce vine din El şi 
ceea ce El şi numai El ne poate da; adică să-l cerem harul 
Duhului Sfânt şi mântuirea sufletelor noastre. Să-l cerem 
marele dar de a ne vedea păcatele. Să-l cerem ajutor ca în 
toată viaţa noastră să căutăm mai întâi Împărăţia lui 
Dumnezeu şi dreptatea Lui şi toate celelalte să ni le 
adauge nouă. Acestea toate să i le cerem lui Dumnezeu în 
rugăciunile noastre. 

Ce se întâmplă cu cel care nu se roagă? Din păcate 
sunt mulţi oameni care nu se roagă, ei socotesc netrebnică 
această practică. Cel care nu se roagă se poticneşte însă 
foarte uşor şi cade în păcat. Cel care nu se roagă nu este 
puternic în lupta cu stihiile vieţii. El este ca un ostaş fără 
armă, ca o pasăre fără aripi sau ca o trestie care se pleacă 
încotro bate vântul, numai către Dumnezeu nu se pleacă 
să-L întrebe şi să-l slujească”. Este ca un peşte pe uscat”, 
ne spune Sfântul loan Gură de Aur. 

lar Sfântul Ambrozie al Mediolanului adaugă: „Cel 
care nu se roagă zace în împărăţia materiei, nu este scris 


în cartea vieţii din ceruri şi nu are loc în Împărăţia lui 
Dumnezeu. La Judecata lui Dumnezeu, de care nu scapă 
nimeni, lui i se va spune: Nu te cunosc pe tine! şi e vai de 
cel ce va primi acest răspuns. 

Care sunt foloasele rugăciunii? Prin rugăciune se 
poate dobândi de la Dumnezeu orice Îi cerem. Numai să fie 
vrednice de Dumnezeu rugăciunile noastre. Trebuie ca 
rugăciunea să fie făcută cu inimă curată, cu stăruinţă şi cu 
smerenie. Însuşi Mântuitorul lisus Hristos ne făgăduieşte 
împlinirea rugăminţilor noastre, atunci când zice: „Toate 
câte veţi cere, rugându-vă cu credinţă, veţi primi”. Şi 
iarăsi: „Cereţi şi vi se va da”. 

Cine se roagă din toată inima, adâncind cuvintele 
rugăciunii, pe lângă împlinirea cererilor sale, dobândeşte 
pacea lăuntrică, pe care nu o poate dărui lumea - acea 
pace făgăduită de Domnul lisus Mântuitorul care spune: 
„Pace vă las vouă, pacea Mea o dau vouă, nu precum dă 
lumea vă dau Eu>. Şi în acest fel simţim o siguranţă, 
simţim că nu suntem singuri pe lume - numai cu oamenii, 
ci cu noi este Dumnezeul părinţilor noştri care ne 
ocroteste şi ne apără în viaţa pământească. 

Se întâmplă câteodată ca Dumnezeu să nu 
împlinească numaidecât rugăciunile noastre, după cum am 
spus. Sfânta Monica - mama Fericitului Augustin - 18 ani 
s-a rugat lui Dumnezeu ca să se întoarcă fiul său la 
credinţă.  Stăruinţa ei în rugăciune l-a plăcut lui 
Dumnezeu. Şi El a ascultat-o cu adevărat, întorcând pe fiul 
ei la calea mântuirii, dar nu oricum, ci înzestrat cu toată 
frumuseţea trăirii creştine mlădiate de harul dumnezeiesc. 
Întrucât nu ştim dacă toate cererile noastre ne sunt de 
folos, totdeauna este bine să încheiem rugăciunea cu 
aceste cuvinte: [|Doamne, Care ştii toate, ajută-ne ca 
rugăciunea pe care o facem înaintea Ta să se împlinească 
după voia Ta cea sfântă. Doamne, facă-se voia Ta în viaţa 
noastră. 

Esenţa vieţuirii creştine 

Onorată asistentă, pe lângă toate aceste probleme 
despre care am vorbit până acum, mai există un fel de 


rugăciune de chemare a numelui Domnului, numită 
rugăciunea lui lisus, rugăciunea minţii sau rugăciunea 
inimii. Trăirea profundă a acestei rugăciuni este însăşi 
esenţa vieţuirii creştine. 

Este o rugăciune plină de putere - care vine de la 
Mântuitorul nostru şi de la Sfinţii Apostoli - şi este 
cuprinsă în aceste cuvinte: Doamne lisuse Hristoase, Fiul 
lui Dumnezeu, miluieşte-mă pe mine, păcătosul. Această 
rugăciune este scurtă şi de aceea poate fi spusă oriunde şi 
oricând, stând sau mergând. 

Chipul nefăcut de mână al Mântuitorului 

În lumea modernă (în această grabă a vieţii când nu 
avem timp de rugăciune îndelungă în camera noastră, în 
faţa icoanei şi a candelei aprinse) putem spune această 
rugăciune, în orice loc şi în orice timp din viaţa noastră: şi 
la scoală, şi în magazin, în fabrici, în atelier, putem rosti 
această rugăciune în taina inimii noastre. Iar lisus Hristos, 
Care este prezent în viaţa noastră totdeauna, ne ascultă 
această rugăciune care este închinată numelui Lui, plin de 
putere. Am auzit pe mulţi spunând că rugăciunea lui lisus 
le este cunoscută. Ştiu multe persoane, tineri şi mai în 
vârstă, care spun această rugăciune, chiar sunt avansați în 
această rugăciune. M-am bucurat foarte mult ori de câte 
ori am aflat că există asemenea credincioşi. 

In Sfânta Scriptură întâlnim următoarele cuvinte ale 
Mântuitorului: „Orice veţi cere de la Tatăl în numele Meu 
voi face, ca să se mărească Tatăl în Fiul”. Şi iarăsi: „De veţi 
cere ceva în numele Meu, Eu voi face”. Această rugăciune 
se numeşte Rugăciunea lui lisus, pentru că în mijlocul ei 
este numele Domnului nostru lisus Hristos, nume plin de 
putere, aşa cum am spus. Se numeşte rugăciunea minţii 
deoarece, în prima ei fază, se rosteşte cu mintea; şi a 
inimii, pentru că, după multă vreme de rostire atentă, 
rugăciunea se coboară în inimă, în centrul fiinţei noastre. 

Rugăciunea lui lisus se poate rosti în două feluri: aşa 
cum vorbim (cum vorbesc eu acum) sau în gând; ori în 
ritmul respirației - când stăm pe un scăunel, avem capul 
puţin aplecat spre stânga şi cu două degete de la mâna 


dreaptă ţinute uşor peste haină deasupra locului inimii, 
rostim rugăciunea aceasta, tare, şoptit sau în gând. 

Rugăciunea de chemare a numelui Domnului se cere 
a fi rostită neîncetat, ziua şi noaptea, în orice loc şi în orice 
lucrare ne-am afla. Practic însă, mai ales pentru 
începători, este greu a fi rostită neîncetat şi de aceea ea 
poate fi rostită alternativ cu alte rugăciuni din Ceaslov. 

Atât pentru călugări, cât şi pentru mireni este bine ca 
rugăciunea minţii să fie rostită de cel puţin trei-patru ori 
pe zi, câte cincisprezece minute de fiecare dată. 

Incă un lucru trebuie să avem în vedere: când rostim 
rugăciunea să fim atenţi ca fiecare cuvânt al rugăciunii să 
cadă pe locul inimii duhovniceşti - aici, unde v-am arătat 
cu cele două degete, deasupra inimii de carne, deasupra 
inimii fiziologice. Acest loc („descoperit” de Sfinţii Părinţi 
care erau mari rugători şi aveau rugăciunea neîncetată) 
este centrul duhovnicesc al fiinţei noastre şi se află puţin 
deasupra inimii carnale. 

Rugăciunea lui lisus se cuvine să fie făcută cu 
binecuvântarea şi sub supravegherea duhovnicului, care, 
de obicei, o şi practică. Ea are menirea să ne ajute să ne 
curăţim mintea şi inima de gânduri şi de pofte netrebnice; 
chemarea deasă a numelui Domnului arde ca un foc ceresc 
toate necurăţiile noastre interioare. 

Scopul ultim al acestei sfinte rugăciuni este de a 
cobori mintea în inimă, de a unifica aceste două centre ale 
fiinţei omeneşti - mintea şi inima - realizând un acord 
desăvârşit între ele. De obicei omul gândeşte ceva, dar 
simte altceva. Când vorbeşte de bine pe celălalt care stă în 
faţa lui, în mintea, în inima lui, în adâncurile lui îl huleste. 
Când unim aceste centre - mintea şi inima - ele devin o 
unitate duhovnicească şi atunci omul este întreg, aşa cum 
l-a făcut Dumnezeu: om deplin. Prin rugăciunea inimii se 
realizează acest ideal sfânt al vieţii noastre omeneşti. 

Până să atingem însă acest ultim scop de înnobilare, 
de sfințire a noastră lăuntrică, de ridicare a fiinţei noastre 
omeneşti sfâşiate de patimi, avem nevoie de o severă 
lucrare de despătimire, de luptă cu noi înşine - care nu 


este deloc uşoară - de izgonire a răului din minte şi din 
inimă şi de adunare a minţii care se risipeste mereu în 
timpul rugăciunii, cum am mai spus. Dacă nu am fi ajutaţi 
de sus în aceste eforturi, lupta noastră cu noi înşine ar fi 
aproape zadarnică. Dar, spre mângâierea şi întărirea 
noastră, avem în ajutor experienţa şi sfaturile Sfinţilor 
Părinţi, aflate în Vieţile Sfinţilor şi în toată această 
literatură patristică. 

Dacă vrem să mergem pe calea despătimirii, vom 
avea ajutorul Mântuitorului nostru lisus Hristos, prin 
chemarea sfântului Său nume, rostind cât mai des, pe 
drumul vieţii noastre, rugăciunea care am spus-o: Doamne 
Iisuse Hristoase, Fiul lui Dumnezeu, miluieşte-mă pe mine, 
păcătosul. 

Şi chiar dacă marea bucurie a coborârii minţii în 
inimă întârzie - aceasta se produce numai cu ajutorul lui 
Dumnezeu şi când vrea Dumnezeu -, strădania noastră 
sinceră şi statornică prin chemarea deasă a numelui 
Domnului ne este de mare folos; prin această rugăciune - 
slăbănoagă aşa cum este ea - dobândim simţul prezentei 
lui Dumnezeu în viaţa noastră. Simţim că nu suntem 
singuri, numai cu oamenii, simţim că El este de fată, 
simţim ajutorul Lui real în viaţa noastră. În răbdarea 
ispitelor şi a necazurilor simţim cum această rugăciune ne 
întăreşte în credinţă, ne sporeste dragostea fată de 
Dumnezeu şi faţă de aproapele. Ne luminează mintea să 
înţelegem, să adâncim, să ne placă Sfintele Scripturi. Ne 
ajută să simţim că bucuriile cereşti sunt infinit mai mari şi 
mai frumoase decât bucuriile pământeşti. 

Toate aceste binefaceri cereşti sunt ca o arvună 
pentru intrarea noastră în comuniune cu Mântuitorul 
Hristos, cu harul lui Dumnezeu, gustând câte puţin în 
această lume din bucuriile şi viaţa fericită de dincolo, pe 
cât este cu putinţă nouă, oamenilor. 

Să ne ajute Bunul Dumnezeu să atingem şi acest 
sfânt ideal de unire a minţii cu inima, de fapt de unire a 
noastră cu Dumnezeu. Atunci lupta cu noi înşine se 
uşurează, sfânta rugăciune se rosteşte neîncetat în inimă, 


ziua şi noaptea, după cuvântul din Cântarea Cântărilor: 
„Eu dorm, dar inima mea veghează”; iar bucuriile 
duhovniceşti întrec orice bucurii pământeşti şi dragostea 
lui Dumnezeu fată de cine păstrează poruncile şi cheamă 
neîncetat numele său este cu adevărat mare, cu greu de 
tălmăcit prin cuvinte omeneşti. Până atunci însă să rostim 
cu smerenie, cu stăruinţă şi cu dragoste, cu timp şi fără 
timp, cu încredere în Dumnezeu şi cu dor, această sfântă 
rugăciune: Doamne lisuse Hristoase, Fiul lui Dumnezeu, 
miluieşte-mă, pe mine, păcătosul. Amin. 

Rugăciunea minţii este de mare actualitate în viaţa 
modernă 

Mulţumim părintelui Sofian pentru aceste cuvinte 
atât de folositoare. Aşteptăm întrebările dumneavoastră. 
Până atunci, o primă întrebare: în „Jurnalul fericirii”, 
părintele Nicolae Steinhardt spune că mulţi oameni cred 
că, atunci când se roagă, se roagă pentru a-i asculta 
Dumnezeu, dar în realitate este exact invers. Omul când se 
roagă, începe el să-L asculte pe Dumnezeu. Ce ne puteţi 
spune despre aceste afirmaţii? 

E adevărat că oamenii atunci când se roagă aşteaptă 
ceva de la Dumnezeu, un ajutor pe care nu-l poate da 
decât El. De multe ori rugăminţile, cererile noastre către 
oameni sunt zadarnice. Însă, dacă începem să ne rugăm, 
începem şi să înţelegem mai bine sfaturile lui Dumnezeu în 
viaţa noastră, ceea ce este un mare folos, un adevărat 
câştig pentru noi. Că Dumnezeu niciodată nu ne învaţă de 
rău, ci totdeauna spre folosul nostru. 

— Ce ne puteţi spune despre puterea de rugăciune 
pe care au avut-o unii oameni în închisori? 

— În închisori eram aşa de bine păziţi, aşa de 
constrânşi, că nu ne puteam gândi decât în sus, pe 
verticală, la Dumnezeu. De obicei omul se roagă cu putere 
când este în necazuri. Şi închisorile erau cu adevărat nişte 
mari necazuri. Rugăciunile celor din  temniţele 
comuniştilor erau primite de Dumnezeu; cu toată mizeria, 
cu toată răutatea comandată împotriva sărmanilor 
deţinuţi, aveau toţi o seninătate şi o bucurie care nu 


puteau să vină decât de sus, de la Dumnezeu. 

Rugăciunile din închisori erau nişte rugăciuni 
asemănătoare cu ale Sfinţilor Părinţi din pustiu sau cu ale 
atâtor martiri arşi pe rug, care, atunci când focul clocotea 
sub ei, erau veseli şi mulţumeau lui Dumnezeu pentru 
această jertfă pe care o aduceau înaintea sfinţeniei Sale. 
Cam aşa erau şi aceste rugăciuni din închisori, pentru 
foarte mulţi dintre deţinuţii politici. Pentru noi, cei de 
acum, zbuciumul lor, modul lor de viaţă ne sugerează 
gândul că este bine să ne smerim, să ne ostenim, să ducem 
o viaţă ascetică - pe cât e posibil - prin post, prin 
rugăciune, prin metanii, prin iertarea insultelor pe care le 
primim în viaţă, prin răbdare fără cârtire şi atunci 
rugăciunile noastre sunt primite înaintea lui Dumnezeu, 
aşa cum au fost cele din închisorile comuniste. 

— În condiţiile actuale de viaţă, cum putem primi 
darul rugăciunii inimii, ştiut fiind că împrăştierea minţii la 
creştinii de astăzi este mult mai mare decât a celor de 
odinioară? 

— Este adevărat ce spuneţi, aşa este; viaţa de astăzi 
e zbuciumată, fără astâmpăr, o viaţă plină de mişcare. 
Rugăciunile pustnicilor erau nişte rugăciuni de toată ziua 
şi noaptea. Spune un sfânt din Filocalie că se ruga de 
dimineaţă până seara şi când obosea rugându-se, citea 
toată Sfânta Scriptură. Viaţa lui era o viaţă angajată 
permanent în legătura cu Dumnezeu; el avea o rugăciune 
statică, o rugăciune care îl obliga să stea pe loc. 

Pentru viaţa modernă, parcă Dumnezeu a rânduit 
această rugăciune scurtă: „Doamne Iisuse Hristoase, Fiul 
lui Dumnezeu, miluieşte-mă pe mine păcătosul”, cum am 
spus-o şi cum o ştiţi; sau măcar limita rezumatului 
acesteia: „lisuse, miluieşte-mă”. Oricât de grăbiţi am fi în 
viaţa aceasta de toate zilele - poate suntem la lecţii, 
ascultăm un curs la universitate, sau suntem la atelier, ori 
în fabrică, sau pe drum, sau comunicăm cu cineva - putem 
spune totuşi din când în când „Iisuse, miluieşte-mă”. Pe de 
o parte <lisuse> - care luminează planul acesta al vieţii 
noastre creştine, Dumnezeu cu toată Împărăţia Lui şi, pe 


de altă parte, „miluieşte-mă” - starea noastră de jos, 
starea de mizerie, de nevoie în care ne aflăm adeseori. 
Măcar aceste cuvinte să le rostim de-a lungul vieţii. 

În concluzie, putem spune că în viaţa modernă, cu 
toată graba ei şi cu tot neastâmpărul nostru, ne putem 
hrăni din această rugăciune într-un chip cu adevărat 
mulţumitor. 

— Vă rugăm să ne spuneţi câteva cuvinte despre 
gruparea duhovnicească de la mănăstirea Antim care s-a 
numit <Rugul Aprins> şi despre rolul pe care l-a avut 
rugăciunea inimii pentru cei care au fost acolo. 

— Această mişcare duhovnicească a „Rugului 
Aprins> a luat naştere în timpul stăpânirii comuniste. Pe 
stradă şi în viaţa de toate zilele era un zbucium şi un efort 
din partea unor puteri vrăjmase pentru a schimba tot ce 
era vechi, aşezat, frumos, statornic, cu o modă nouă, pe 
care o ştim şi-am trăit-o. 

În acest zbucium, la Mănăstirea Antim, în bibliotecă, 
se vorbea despre rugăciunea lui lisus, despre această 
lucrare lăuntrică bazată pe Tradiţia Sfântă, pe practica 
Sfinţilor Părinţi, pe toată experienţa ascetică de două mii 
de ani. Timp de vreo şase ani, începând din 1945, s-au 
organizat conferinţe în fiecare duminică. 

Această lucrare obştească era foarte plăcută. Din 
păcate însă, ea se desfăşura într-un cerc restrâns, întrucât 
nu se putea extinde prea mult din cauza zarvei din afara 
vieţii noastre mănăstireşti. 

Erau mari personalităţi care ne ocroteau precum 
părintele Stăniloae, părintele Benedict Ghius, profesorul 
Alexandru Mironescu, medicul Vasile Voiculescu, scriitorul 
Ion Marin Sadoveanu. 

Participa mult tineret, mulţi studenţi care după 
aceea, săracii, au suferit în închisoare. Veneau setosi să 
afle şi ei ceva despre această viaţă lăuntrică. 

Şi plecau foarte bine hrăniti sufleteşte. După ce 
conferenţiarul îşi termina cuvântul, erau întrebări din 
public; fel de fel de întrebări, cum sunt întrebat eu acum. 
Şi răspundeau cei care voiau şi puteau să răspundă. Era un 


dialog, o țesătură de idei, de gânduri şi de dorinţe 
duhovniceşti care îi hrăneau foarte mult pe ascultători. 

— Este adevărat că toţi cei care au participat la 
<Rugul Aprins> au fost închişi? Care a fost motivul ce s-a 
invocat pentru a fi băgaţi la închisoare? 

— Există un dicton: „Cine nu este cu noi este 
împotriva noastră”. Cei care ne stăpâneau ne cereau 
tuturor să fim cu ei. Dar noi, fără să-i contrazicem, nu 
eram de acord cu marxiştii. Erau inteligenţi - pentru că 
diavolul este foarte inteligent - şi erau conduşi de acest 
duh al răutăţii. Şi-au dat seama că nu suntem cu ei, că 
suntem împotriva lor şi atunci ne-au adunat de pe unde ne- 
au găsit şi ne-au păzit cu străşnicie mai mulţi ani. Nu 
cumva să fim împotriva lor. Acesta a fost rezultatul acelor 
seri de lucru. 

— Părinte arhimandrit, care ar trebui să fie rânduiala 
zilnică de rugăciune în cazul unui student? 

— După cum Sfântul Vasile cel Mare şi Sfântul 
Grigorie Teologul nu cunoşteau în anii studenţiei decât 
drumurile care duceau la scoală şi la biserică, tot aşa ar 
trebui să-şi împletească viaţa şi studenţii de astăzi: între 
studii şi rugăciune. Nu ştiu cum îşi pot face programul, 
însă, pe lângă hrana trupească pe care, vrând-nevrând, 
căutăm să ne-o însuşim, avem nevoie şi de hrană 
sufletească, fără de care murim; murim, deşi trăim. Murim 
sufleteşte, devenim sterpi, împietriti, uscați, nesimţitori, 
răi, geloşi, mândri şi aşa mai departe. 

Rugăciunea - această legătură cu sfinţenia, cu izvorul 
vieţii şi al înţelepciunii - ne ajută să învăţăm bine, să 
sfâşiem întunecimile de pe mintea noastră, pentru ca ea să 
devină luminoasă; ne ajută să sfâşiem învelişurile de pe 
inima noastră, învelişuri care ne fac nesimţitori în faţa lui 
Dumnezeu. Aşa încât să punem accentul pe această 
apropiere de Dumnezeu şi celelalte vin aproape automat. 
Adică să nu fie goluri în viaţa noastră, rugăciuni la câte o 
zi sau câte o clipă şi restul vieţii petrecut cu celelalte 
preocupări. Fiecare zi să fie marcată de rugăciune şi de 
celelalte ascultări omeneşti, studenteşti. Fără această 


alternantă, viaţa noastră şchioapătă, este o viaţă bolnavă, 
o viaţă insuficientă, o viaţă ştirbită. 

— Cum ne dăm seama care este calea pe care trebuie 
să mergem: căsătorie sau călugărie? 

— Căsătoria este calea normală a vieţii. De la 
începuturile lumii a fost o pereche de oameni: strămoşii 
noştri, Adam şi Eva. Chiar Dumnezeu le-a dat porunca să 
crească şi să se înmulțească. Deci familia este în primul 
rând la temelia societăţii omeneşti. Prin căsătorie, 
bărbatul şi femeia devin creatori, înmulţind neamul 
omenesc. Este o chemare generală pentru acest mod de 
viaţă, o chemare adresată tuturor oamenilor. 

Monahismul este sfat evanghelic şi se cere o 
chemare vie la acest mod de viaţă. Trebuie o chemare, 
trebuie îndemn din miezul fiinţei tânărului pentru a veni la 
călugărie. Şi de aceea este o mare deosebire între un mod 
şi altul de viaţă; altă misiune are călugărul şi altă misiune 
are familia. 

Pe familie se pune accentul într-o viaţă socială. Viaţa 
familiei cu grijile ei, cu problemele ei de fiecare zi, 
adeseori priveşte numai în jos sau pe orizontală, nu are 
prea mult timp să se uite şi în sus. Fratele din mănăstire 
care are chemare pentru acest tel special - apropierea de 
Dumnezeu - poate interveni să atragă atenţia, să lumineze 
mintea şi tendinţele oamenilor, spunându-le că mai există 
şi o altă viaţă, o viaţă nesfârşită dincolo de lumea 
pământească. Aceasta cred că este misiunea pe care o are 
în special călugărul, faţă de cel care duce o viaţă de 
familie. Căci agonisim şi muncim din zori şi până în noapte 
pentru pâinea de toate zilele şi pentru adăpost şi petreceri, 
dar uităm că vom muri într-o bună zi şi că vom da seama 
de orice timp desert folosit în viaţă, după cum ne spune 
însuşi Mântuitorul. 

Împărăţia lui Dumnezeu este în noi 

— Vorbiţi-ne de lacrimile la rugăciune. La rugăciune 
pot veni lacrimi şi de la diavol? 

— Foarte multe. De la diavol, dar şi de la fire. 
Durerile mari pe care le avem în viaţa noastră cea de toate 


zilele se liniştesc prin plâns, prin lacrimi. Sunt însă şi 
lacrimi ale isteriei, sau lacrimi de bucurie pentru un 
succes pământesc. Sunt şi lacrimi duhovniceşti care mai 
greu vin în viaţa noastră, lacrimi de pocăintă; ele sunt 
foarte bine primite de Dumnezeu şi apar atunci când ne 
pare rău de unele fapte urâte făcute în viaţă, când ne căim 
din toată inima pentru ceea ce am făcut. Sunt şi lacrimile 
rugăciunii noastre de credinţă. Lacrimile duhovniceşti sunt 
aduse de Dumnezeu. Lacrimile celelalte, omeneşti, ne 
scapă oarecum de această apăsare sufletească, dar sunt 
doar de folos imediat, nu ajută la rugăciune. 

— Ce este rugăciunea fără cuvinte? Dar rugăciunea 
ca focul, de care vorbeşte Sfântul Ioan Casian? 

— Rugăciunea ca focul sau rugăciunea fără cuvinte 
este rugăciunea inimii, de care am amintit. Ea apare atunci 
când inima noastră se roagă fără cuvinte, ziua şi noaptea; 
atunci când harul lui Dumnezeu lucrează asupra noastră în 
aşa măsură încât tot interiorul nostru arde cu un foc 
asemănător cu Sfânta Lumină de la Ierusalim. Ştiţi că de 
sute de ani apare în mod miraculos o lumină sfântă la 
Ierusalim în timpul învierii. Această lumină la început nu te 
arde; poţi umbla cu mâna prin ea, poţi să-ţi dai cu ea pe 
fată şi tot nu te arde. Însă este lumină, este flacără, la fel 
ca flacăra rugului aprins din Sinai care nu mistuia rugul, 
pomul de acolo. Cam aşa este şi acest foc al inimii 
rugătoare despre care vorbeşte Sfântul loan Casian: un foc 
care nu mistuie, ci arde şi luminează aşa cum luminează 
Dumnezeu mintea şi inima noastră când dorim ceva 
dumnezeiesc. 

— Rugăciunea poate suplini Sfânta Împărtăşanie, aşa 
cum citim în viaţa unor sihaştri? 

— Nu poate suplini Sfânta Împărtăşanie; aceasta are 
rolul ei, iar rugăciunea are un rol pregătitor pentru 
primirea Sfântului Trup şi Sfântului Sânge ale lui lisus 
Hristos. 

Sfânta Maria Egipteanca numai prin rugăciune, fără 
Sfânta Împărtăşanie, după 47 de ani de sihăstrie în pustiul 
Iordanului, ajunsese ca în timpul rugăciunii să se înalțe la 


un cot mai sus de pământ. Însă cu toţii avem nevoie de 
Sfânta Împărtăşanie. Sfântul Zosima - care a venit la ea în 
pustiu şi a împărtăşit-o - a pus sigiliu şi confirmare pe 
această vrednicie adusă prin rugăciune, până la acest 
stadiu de înălţare a trupului; aşa de uşoară a devenit 
materia din ea că se ridica prin rugăciune. Insă avea 
nevoie numaidecât şi de Sfânta Euharistie; ea a venit şi 
după aceea sfânta s-a săvârşit. A doua oară când a sosit 
Sfântul Zosima cu Sfântul Trup şi Sânge, nu a mai găsit-o 
în viaţă. Îşi luase porţia ei de sfinţenie prin prima şi ultima 
cuminecare, după 47 de ani de viaţă pustnicească. Aşa 
încât rugăciunea are rostul ei, iar Sfânta Împărtăşanie este 
desăvârşirea acestui rost. 

— De ce este neapărat nevoie de un duhovnic când se 
practică rugăciunea inimii? 

— Este nevoie de un duhovnic pentru că această 
rugăciune spusă neîncetat - spusă foarte des, de-a lungul 
mai multor ani - aduce nişte stări speciale pentru cel care 
o practică. De pildă, apare o căldură aici, în dreptul inimii, 
mai sus de inima aceasta carnală. Apare un semn şi cel 
care se roagă şi nu ştie ce rost are această rugăciune, se 
poate mândri, cine ştie ce poate crede despre el însuşi. Şi 
duhovnicul îi poate spune că această stare de încălzire este 
o stare firească: <Fii liniştit, mergi mai departe! >. Adică 
pot apărea, pe calea aceasta a rugăciunii inimii, nişte 
probleme noi pentru rugător. El nu le cunoaşte, nu ştie 
cum să le rezolve şi duhovnicul care practică această 
rugăciune îi poate răspunde precis la frământările lui. 

— Ce rol are în deprinderea rugăciunii inimii, 
rugăciunea rostită cu gura? 

— Omul îmbrăcat în rostiri şi psalmi, şi acatiste, şi 
canoane, îşi poate rosti cu gura această rugăciune scurtă 
de care am amintit. Însă când rosteşti cu gura, adeseori 
mintea colindă pe alte coclauri, după cum am mai spus. Şi 
de aceea este bine să facem un efort pentru a ne concentra 
mai mult. Dacă nu reuşim dintr-odată, putem repeta 
rugăciunea. S-o repetăm şi să ne căim pentru această 
rătăcire a minţii şi să-L. rugăm pe Dumnezeu să ne ajute să 


ne adunăm mintea în noi înşine. Asta pentru orice 
rugăciune am face: cititul psalmilor (psalmii sunt foarte 
frumoşi, foarte puternici), Paraclisul Maicii Domnului, 
Canonul Îngerului Păzitor, Canonul de Pocăintă, Canoanele 
Maicii Domnului, foarte frumoase lucruri[] Dacă am avea 
mintea concentrată asupra fiecărui cuvânt de acolo, folosul 
ar fi foarte mare pentru noi. 

Dar pentru că mintea rătăceste, după ce ne rugăm 
suntem aceiaşi oameni ca şi înainte de rugăciune; nu se 
întâmplă nimic înăuntrul nostru! Mă uit în Biserică la noi: 
se fac rugăciuni în Biserică, se slujesc liturghii (sfânta 
liturghie este cea mai mare rugăciune dintre toate 
rugăciunile Bisericii). Apoi se ţine un cuvânt de folos. După 
ce a încetat slujba şi predica, e o hărmălaie, fiecare 
vorbeşte cu totul altceva decât ce a auzit până atunci în 
Biserică. Dovadă că n-a rămas aproape nimic în mintea şi 
în inima celor care au ascultat, fiindcă au fost mereu 
distraţi, au fost risipiti. 

De aceea este nevoie ca în rugăciunile noastre spuse 
cu glas tare, sau în taină, sau în şoaptă, să fie această 
concentrare la fiecare cuvânt. Dacă nu reuşim să fim 
atenţi, repetăm rugăciunea o dată, de două, de trei, de 
patru ori, pentru că rugăciunea spusă fără să fim atenţi 
este nulă, nu are răspuns din partea lui Dumnezeu, 
deoarece ea este făcută numai cu buzele, iar cu inima este 
„departe de Mine”, după cum spune Mântuitorul. 
Concentrarea asupra cuvintelor rugăciunii trebuie să fie în 
aşa fel încât să ne conducă spre noi înşine, spre acest 
centru unde Dumnezeu este ascuns în noi. : 

Mântuitorul ne spune că în noi este Împărăţia lui 
Dumnezeu; iar Sfântul Pavel ne atenționează: „voi sunteţi 
temple ale Duhului Sfânt”. 

În noi locuieşte Duhul Sfânt! Împărăţia lui Dumnezeu 
e în noi! Aici trebuie să ţinem rugăciunile şi toate 
invocările când le rostim către Dumnezeu, către Maica 
Domnului şi către ceilalţi sfinţi. Şi dacă mintea este în altă 
parte, aceste sfaturi şi îndemnuri nu se întorc către noi, ci 
rămân plutind în văzduh, nu ne folosim deloc de ele. Este 


aşa cum ne-am uita într-o vitrină încărcată cu toate 
bunătătile, dar între noi şi vitrină este un geam, nu putem 
pune mâna pe ele. Aşa se întâmplă şi cu neatenţia - acest 
geam - care se interpune între noi şi rugăciunea noastră. 
Acest obstacol să nu fie! 

— Ce este de făcut când duhovnicul meu, care nu 
practică rugăciunea minţii, consideră că nu este necesar 
ca tinerii să o practice, îndemnându-i spre un creştinism 
social, nu spre un creştinism mistic? 

— Pentru mine nu există o viaţă creştină fără să fie în 
acelaşi timp şi mistică, adică tainică, adică legată de 
Dumnezeu. Nu ştiu vreun creştin adevărat care să nu fie în 
acelaşi timp mistic. Mă refer la un creştin care este 
împărtăşit cu Tainele Bisericii şi care se spovedeste, care 
îşi sfinţeşte viaţa sa lăuntrică. 

Există o stare mistică, tainică, ascunsă: „Tu însă, 
când te rogi - ne spune Mântuitorul -, intră în cămara ta 
şi, închizând uşa, roagă-te Tatălui tău, Care este în 
ascuns”. Cum poţi să te rogi fără să te gândeşti la acest 
Tată ceresc că e ascuns undeva şi vede starea ta lăuntrică? 
Cum poţi fi laic, lumesc, numai pământesc, fără acest duh, 
fără suflet care, dacă nu este în noi, atunci această maşină 
foarte perfecționată - trupul nostru - nu-i nimic, se topeşte 
şi o mănâncă jivinele? 

Aşa încât în fiecare dintre noi este un centru tainic, 
mistic. Din acest centru izvorăsc toate relaţiile noastre 
personale: dragostea, bunătatea, mila, smerenia noastră, 
bună-cuviinţa, toate sunt legate de acest centru mistic din 
noi, unde locuieşte Dumnezeu şi Împărăţia Sa. 

Aşa încât nu ştiu cum ar putea arăta o viaţă creştină 
fără rugăciune, fără acest centru mistic, fără acest loc al 
lui Dumnezeu din noi. 

Viaţă socială?! Şi păgânii aveau o viaţă socială, se 
ocupau numai de această orizontală a existentei. lisus 
Hristos ne spune însă şi acel cuvânt în predica de pe 
munte: „Căutaţi mai întâi Împărăţia lui Dumnezeu şi 
dreptatea Lui şi toate acestea se vor adăuga vouă”. Aşa 
încât nu cred că este o piedică pentru a lucra în viaţa 


socială dacă ai înăuntrul tău un izvor nesecat, datorat 
prezentei lui Dumnezeu. 

— Rugăciunile oamenilor care nu s-au spovedit de ani 
de zile sunt ascultate de Dumnezeu? De asemenea, celor 
care trăiesc în păcate mari li se ascultă rugăciunile? 

— Dacă rugăciunile sunt făcute la fel ca ale 
vameşului din Evanghelie - cu umilinţă, în durerile inimii, 
neosândind pe altul, cerându-şi iertare pentru ticăloşiile de 
până atunci - Dumnezeu îl ascultă pe oricare dintre 
oameni. Pentru păcătoşi S-a întrupat Dumnezeu. Tâlharul 
de pe cruce a zis numai câteva cuvinte şi s-a mântuit, a 
fost iertat. Spune Fericitul Augustin despre el şi acel 
cuvânt, pe care poate-l ştiţi unii dintre dumneavoastră: 
< Fericit tâlhar! Toată viaţa a furat, iar la urmă a prădat şi 
Raiul”. 

Aşa că Dumnezeu ascultă rugăciunea oricăruia făcută 
cu umilinţă, cu căintă, cu regret pentru tot ce-a fost rău în 
viaţa lui de până atunci, până în clipa când s-a gândit că 
există un Dumnezeu şi că are o răspundere pentru tot cea 
făcut în viaţa pământească. 

— Există în rugăciune ispite de-a stânga şi ispite de-a 
dreapta? Ce înseamnă acest lucru? 

— Da, sunt ispite de-a stânga şi de-a dreapta. De-a 
stânga sunt foarte cunoscute: beţia, lenevia, desfrâul, 
furtul, răzbunarea, mânia, toate sunt ispite de-a stânga. 
De-a dreapta poate fi un post exagerat, adică obsedat de 
amănunte sau cu mult peste puterile trupeşti. 

De aceea este bună înţelepciunea pe care trebuie să 
o cerem de la Dumnezeu, ca să ne lumineze drumul vieţii 
pentru a putea fi echilibraţi, pentru a nu greşi şi pentru a 
putea să mergem pe calea împărătească, cum o numesc 
Sfinţii Părinţi, pe această cale de aur - via aurea. Postul să 
fie post, cu înţelepciune făcut, abstinenta să fie abstinentă 
cu adevărat, paza aceasta a simţurilor să fie cu adevărat 
pază sinceră, căinta să fie sinceră, rugăciunile să fie cât de 
multe, dar să fie atente, cu umilinţă şi cu smerenie, şi 
atunci toate merg bine. 

Oricât ar fi de lungi rugăciunile, dacă sunt făcute 


numai cu buzele, nu sunt primite de Dumnezeu. Sunt unii 
bieti creştini care fac acatiste şi psalmi - mulţi psalmi şi 
multe acatiste - însă îşi dau seama târziu de tot că le-au 
făcut numai cu gura. Au fost absenţi cu inima şi cu mintea 
de la ceea ce au spus. Aceste rugăciuni ajută foarte puţin. 
Dumnezeu este prezentă continuă, El ne ştie şi ne vede, şi 
ne aude în orice clipă am fi în viaţa noastră şi de aceea şi 
noi trebuie să fim la fel de prezenţi şi de atenţi când 
vorbim cu El. 

— De ce se spune că rugăciunea este un dialog cu 
Dumnezeu, când în realitate vorbim numai noi? 

— Totuşi este un dialog întrucât Dumnezeu e Cel care 
ascultă rugăciunile noastre. Când vorbim cu cineva suntem 
doi, există şi celălalt care ascultă, consimte, aprobă ceea 
ce spunem noi. Tot aşa este şi la rugăciune, când 
Mântuitorul ne ascultă. Poate să fie şi un răspuns din 
partea lui Dumnezeu, sau Dumnezeu ne ascultă 
rugăciunea şi atunci e totuşi un dialog, o comunicare, o 
comuniune cu El. 

„Unde este comoara voastră, acolo este şi inima 
voastră”. 

— Este bine ca un grup de credincioşi, de prieteni, să 
facă rugăciunile de seară şi de dimineaţă împreună - sau 
un acatist, un paraclis? 

— Rugăciunea aceasta făcută în grup este foarte bine 
primită de Dumnezeu. Vă spuneam că, în momentul când 
Sfântul Petru a fost întemnițat, undeva în casă se făceau 
nişte rugăciuni de către mai mulţi credincioşi. Toţi erau 
îndreptaţi cu minţile ca nişte săgeți, în sus - dacă am putea 
spune aşa - către Dumnezeu. Toţi cereau acelaşi ajutor, 
toţi se rugau pentru aceeaşi năzuintă: ca Sfântul Petru să 
fie scăpat de la moarte, întrucât a doua zi trebuia să fie 
scos din temniţă şi să fie executat în văzul celor din 
Ierusalim. Se rugau toţi cu acelaşi dor, cu aceeaşi intenţie 
şi Dumnezeu le-a ascultat rugăciunea. Când se roagă mai 
mulţi laolaltă, este un lucru frumos; dar cu această 
condiţie: să fie toţi atenţi la cuvântul rugăciunii. 

Rugăciunea particulară e mai bună, mi se pare mie, 


pentru că, atunci când rătăcesc cu mintea, mă întorc, repet 
rugăciunea, sunt atent şi mă căiesc, şi zăbovesc asupra 
unor pagini. Dacă sunt mai mulţi, nu pot să-i opresc pe toţi 
şi să iau de la capăt rugăciunea de unde mi-au zburat 
gândurile. De aceea zic, rugăciunea în grup este foarte 
bună, când toţi sunt cu acelaşi gând de rugăciune şi atenţi 
la ceea ce se spune, iar dacă se întâmplă cazuri de 
neatenţie, de rătăcire a minţii - cum am spus despre mine 
- e mai bună rugăciunea particulară, fiecare să se roage în 
parte, în taina vieţii lui. 

— Unii părinţi ne spun că singura rugăciune în 
comun acceptată de Biserică este cea din timpul slujbelor, 
altfel riscăm să devenim pietişti. Ce ne puteţi spune despre 
acest lucru şi, legat de această problemă, ce este 
pietismul? 

— Pietismul este rugăciunea formală. Rugăciunea în 
public e foarte necesară în Biserică - slujba Vecerniei, 
slujba Utreniei, slujba Sfintei Liturghii, nu pot fi făcute de 
fiecare persoană în parte. Trebuie făcute undeva, într-un 
lăcaş anume, în casa lui Dumnezeu, în public. Unul 
slujeşte, iar ceilalţi sunt atenţi la ceea ce se spune la altar 
sau la strană. Şi atunci e nevoie de această atenţie, pentru 
că şi în timpul slujbelor unii credincioşi sunt deranjaţi de 
alţii. Chiar şi atunci se găseşte cineva să pună o întrebare, 
când la Sfântul Altar se cântă „Pe Tine te lăudăm” - cel 
mai sfânt moment de rugăciune din Sfânta Liturghie. Pun o 
întrebare despre - ştiu eu - cum se pregăteşte magiunul 
sau altă întrebare din viaţa comună. Şi, în acest fel, îl 
întrerupe pe cel de lângă el; acesta, la rândul lui, e atent la 
ce i se spune, însă pierde harul rugăciunii. 

— Sincer, eu mă poticnesc la rugăciunile către Maica 
Domnului, la expresii precum „singura grabnic 
folositoare”. Cum să înţeleg? 

— Maica Domnului este Maica Mântuitorului nostru 
lisus Hristos. Mama întotdeauna este foarte sensibilă fată 
de fiul său, de copilul său. Orice i se întâmplă copilului, 
maica este foarte uşor sensibilizată. Dacă este într-o 
cumpănă grea fiul ei, chiar dacă s-a purtat mai rău până 


atunci cu ea, ea este foarte grabnic plină de griji şi nu ştie 
cum l-ar putea ajuta ca să scape din acel impas. Mama 
pământească! Am întâlnit multe cazuri de acestea în viaţa 
mea de preot. 

Mama Mântuitorului este o mare excepţie, este 
mama lui Dumnezeu întrupat! Fiind lisus pe cruce, Ela dat 
pe Maica Domnului în grija Sfântului loan, spunându-i: 
„aceasta este mama ta”. Prin încredințarea aceasta din 
timpul celui mai greu moment al vieţii pământeşti a 
Domnului lisus Hristos, Maica Domnului devine mama 
noastră, a pământenilor. Ea se roagă cu adevărat pentru 
noi şi e mare mijlocitoare a noastră către Dumnezeu. 

Maica Domnului şi Sfântul loan Botezătorul, aceşti 
doi martori ai lui lisus Hristos, au foarte multă trecere 
înaintea Mântuitorului. Adresându-ne Maicii Domnului - 
neavând curajul, din pricina faptelor noastre rele, ca să ne 
adresăm direct Mântuitorului -, ea atunci mijloceste 
pentru noi: „Doamne, eu care Te-am purtat în braţele mele, 
care Te-am crescut în viaţa Ta pământească, ajută-mă în 
rugăciunea mea şi ajută pe acest om care se roagă mie”. În 
Acatistul  Acoperământului Maicii Domnului Sfânta 
Fecioară spune: „Ampărate ceresc primeşte pe tot omul ce 
se roagă Ţie şi cheamă numele meu întru ajutor, ca să nu 
plece nimeni de la fata mea neajutat şi neascultat”. Dacă 
te rogi cu adevărat, rugăciunea Maicii este primită de Fiul 
său, căci Fiul său e Dumnezeu plin de dragoste. 

Mai ştiu o scurtă întâmplare de la cineva care a stat 
20 de ani în închisoare. Într-o anchetă extraordinar de 
grea, i s-a terminat răbdarea şi el şi-a pus în gând să 
găsească un mijloc ca să-şi curme viaţa. Şi-a adus însă 
aminte că, atunci când era liber, bunica îi spunea: Când dai 
de un necaz mare, să te rogi Maicii Domnului; şi el nu 
înţelegea acest lucru. Şi spunea el: <Către Mântuitorul nu 
aveam curajul să mă rog fiindcă nu ştiam dacă înţelegea 
greşelile mele. Pe când la Maica Domnului, care a fost şi 
ea pământeană ca şi noi, m-am rugat. Scurt, rugăciune la 
disperare: „Maica Domnului, nu mai pot suporta durerile şi 
presiunile care mi se fac aici. Ajută-mă”! Se ruga în celulă. 


Şi, peste câteva clipe, a văzut intrând pe uşa înaltă a 
celulei o făptură în alb, cu un prunc în braţe care i-a spus 
cu dragoste: „M-ai chemat. O să te-ajut. Fii pe pace!”. Şia 
plecat mai departe. După aceea, el nu a mai fost chemat la 
anchetă; a fost mutat în altă parte, la Polul Nord, undeva. 
Apoi toată viaţa lui - a trăit încă foarte mulţi ani în 
închisoare - a avut o linişte în suflet, deşi condiţiile din 
afară erau destul de grele, din când în când. Maica 
Domnului l-a ajutat în momentul următor după rugăciunea 
sa. Această întâmplare o ştiu de la cel care-a păţit-o, el mi- 
a spus-o. Şi în închisoare nu se minte. În închisoare spune 
fiecare ce are curat în inima lui. Mi-a spus bietul om ce-a 
păţit şi cum i s-a rezolvat problema lui. _ 

Aşa face Maica Domnului, e grabnic ajutătoare. Insă 
rugăciunea să fie cu tot dorul, cu toată fiinţa, cu toată 
puterea, cu toată încrederea, la disperare făcută şi 
rugăciunea se împlineşte în momentul următor. Nu trebuie 
timp şi rugăciuni prea lungi. Uneori e nevoie de rugăciuni 
lungi ca să ne potolim noi, să ne adunăm ca să ne putem 
concentra. Alteori, în astfel de momente foarte grele, pe 
loc, atunci îţi răspunde Sfânta Fecioară. 

— Părinte arhimandrit, credeţi că ar fi necesar ca în 
calendarul Bisericii Ortodoxe Române să fie trecută o zi 
pentru pomenirea celor care au murit pentru Hristos în 
închisorile comuniste? Şi legat de aceasta, dacă aţi 
cunoscut în închisori oameni care au trăit rugăciunea, au 
mers cu adevărat pe calea sfinţeniei şi dacă puteţi să ne 
descrieţi câteva din aceste personalităţi duhovniceşti. 

— Mai greu de spus. Mulţi dintre cei care au trăit o 
viaţă duhovnicească în închisori nu mai sunt printre noi, 
sunt acolo sus, undeva, în Împărăţia lui Dumnezeu. Dar la 
cealaltă întrebare, dacă e bine să avem o rugăciune în 
calendar sau o rugăciune în sufletul nostru pentru cei care 
au murit în închisori, aceasta este o foarte bună faptă 
creştină. Pentru că nu toţi cei care au murit în închisori n- 
au nevoie de rugăciuni. Numai sfinţii n-au nevoie de 
rugăciunile noastre. Noi ne rugăm ca să mijlocească ei 
pentru noi în faţa lui Dumnezeu. Dar ceilalţi, care au trecut 


prin viaţa aceasta şi sunt acum dincolo, poate încărcati de 
nişte păcate grele şi neiertate, rugăciunile Bisericii şi ale 
noastre, personale, sunt foarte bune pentru ei. 

— Cum să facem ca, în timpul rugăciunii, să ne 
scoatem din minte toată grija cea lumească? Ce să fac 
dacă am inima împietrită şi nu simt nimic când spun 
rugăciunea? 

— Să ne căim pentru acest pustiu în care ne aflăm; 
acolo fiind, în rugăciune. Să ne căim înaintea lui 
Dumnezeu: Doamne, sunt ca un pământ fără de apă, pustiu 
şi nelucrat. Ajută-mă, coboară harul Tău peste inima mea 
însetată de Tine. O rugăciune particulară, personală, se 
poate face atunci, pe loc, în taina inimii tale. Este necesar 
şi un examen de conştiinţă; sunt anumite necazuri, avem 
anumite motive pentru care suntem împietriti. 

De obicei, păcatele noastre ne împietresc. Am făcut 
nişte lucruri rele, avem nişte oameni pe care nu-i putem 
ierta şi astfel peste inima noastră este un înveliş gros de 
împietrire, din cauza acestei un împotriva aproapelui 
nostru. Să ne rugăm să sfâşie Dumnezeu aceste văluri, să 
ne deschidă iarăsi inima pentru tot ceea ce este folositor în 
jurul nostru. Atunci vom putea să lepădăm toată grija cea 
lumească. Această căintă pentru păcatele noastre şi 
această rugăciune tainică către Dumnezeu pot să sfâşie 
vălul de împietrire şi de nesimţire de care suntem cuprinşi. 

— La un moment dat spun rugăciunea mecanic, fără 
să ajungă la sufletul meu. Parcă ar avea loc o tocire a 
rugăciunii. Există rutină în rugăciune? 

— E bine s-o repetăm, atunci; să repetăm rugăciunea 
şi să facem un efort ca să ne gândim la ceea ce spunem. Să 
cerem de la Dumnezeu această grabnică prospeţime a 
rugăciunii - atunci, pe loc. Şi se va întâmpla ceva cu noi. 

— Părinte, ce spuneţi despre cei care practică 
rugăciunea inimii, dar împărtăşesc o învăţătură străină de 
cea ortodoxă, de pildă yoga sau parapsihologie? 

— Cred că Dumnezeu nu ascultă rugăciunile lor. 
Aceste practici sunt străine de neamul nostru, de 
mentalitatea noastră şi nu sunt născute prin Hristos şi 


pentru Hristos. E un fel de făţărnicie a rugăciunii sau o 
înşelare. Amestecă lucrurile ca să ne pară că yoga, de 
pildă, e cu ştirea lui lisus. Ca de la cer la pământ este 
deosebirea dintre acestea. 

Există de asemenea vrăjitoare care ghicesc folosindu- 
se de anumite icoane. Este o înşelare a noastră dacă cerem 
vreo consultaţie de la vrăjitoare. Nu se poate împăca 
Duhul lui Dumnezeu cu minciuna, cu această făţărnicie. 
După fapta lor îi veţi cunoaşte pe aceşti oameni care 
amestecă rugăciunea lui lisus cu yoga. Dacă ne uităm bine 
şi atent la viaţa lor, vedem că, de obicei, calcă pe alăturea; 
viaţa lor e alta decât cea creştină. Chiar în yoga se 
întâmplă nişte lucruri foarte discutabile, multe necuviinţe. 
Cei care fac yoga ştiu la ce mă refer. 

— Căsătoria poate constitui în vreun fel o piedică în 
calea rugăciunii inimii? 

— Poate constitui o piedică, dar eu cunosc persoane 
căsătorite care se roagă foarte rodnic cu această 
rugăciune. Adică eu cred că totuşi este posibil ca o 
persoană să se poată ruga chiar dacă este căsătorită, dacă 
are familie. Dacă reuşeşte să-şi convingă şi restul familiei 
să meargă pe această cale, atunci viaţa lor va fi mult mai 
uşoară şi mai frumoasă. 

— Şi o ultimă întrebare: vă rugăm să comentaţi 
versetul biblic „Unde este comoara voastră, acolo este şi 
inima voastră”. 

— Cred că nu-i nevoie de un comentariu complicat în 
această privinţă, dacă ne gândim că, într-adevăr, ce ne 
pasionează mai mult aceea ne atrage şi atenţia noastră. 

Comoara presupune în primul rând bănuţul sau 
dolarul. Sunt oameni care n-au altă grijă decât de a se 
îmbogăţi. În vremea noastră sunt vreo trei categorii de 
oameni: oameni săraci, mijlocii şi foarte bogaţi. Cei foarte 
bogaţi cred că adeseori îşi au inima acolo unde le sunt 
banii; se gândesc cum să-i adune şi să-i pună unul peste 
altul, ca să-şi crească tot mai mult acest venit, această 
comoară. În timpul rugăciunii, în timpul citirii Sfintei 
Scripturi, a Filocaliei şi a altor texte binecuvântate, atenţia 


lor se împarte între locul comorii şi mijloacele de a o spori 
şi ceea ce se spune în textele sfinte; iar adeseori mintea 
fuge mai mult acolo unde-i comoara materială, decât la 
locul unde-i comoara spirituală, adică ceea ce citesc 
pentru sufletul şi pentru mântuirea lor. De aceea se spune: 
cunde este comoara voastră, acolo este şi inima voastră>. 
Asta cred că o poate recunoaşte fiecare în propria sa viaţă. 

Sfinţii au avut însă o altă gândire: Sfântul Antonie, de 
pildă, s-a degajat, s-a desprins total de averea aceasta 
pământească după moartea părinţilor săi; a împărţit 
averea la săraci şi singur, doar cu o desagă, a plecat la 
pustnicie. Avea un om care-i aducea din când în când nişte 
pesmeti şi puţină apă; iar de la toată cealaltă avere - căci 
era bogat, de pe urma părinţilor săi - şi-a desprins inima. 
Şi atunci nu avea cum să se mai gândească la această 
avere, la această comoară. Fiindcă nu mai exista, fusese 
împărţită la săraci, iar el avea alta în Împărăţia lui 
Dumnezeu. De aceea, unde era adevărata lui comoară, la 
Dumnezeu - pentru care vânduse tot - acolo era şi inima 
lui. 

Aşa au făcut toţi aceşti lepădati de averi, oamenii lui 
Dumnezeu care tot timpul trăiau în rugăciune şi în 
meditaţie, cu mintea lipită de această realitate, dincolo de 
viaţa pământească, în veşnicie. Aveau inima unde era 
comoara, unde era Dumnezeu, unde era harul, unde erau 
Tainele, unde era bucuria pentru veşnicia de după moarte. 

Conferinţă ţinută în 

Aula Universităţii din Bucureşti. 

14 XI 1996 

Cuvinte la început de post 

Postul, în general, este înfrânare şi cumpătare. 
Cumpătare la mâncare, la băutură, la vorba desartă şi de 
prisos; stăpânire de sine şi înfrânare de la orice lucru 
vătămător. 

Atât Vechiul, cât şi Noul Testament, profeţii, apostolii 
şi toţi Sfinţii Părinţi pun foarte mare preţ pe practicarea 
postului trupesc şi sufletesc, urmărind astfel stăpânirea 
răutăţilor din noi. 


Practic, nu este deloc uşor a te supraveghea mereu, a 
rezista ispitelor dinlăuntru şi din afară, a-ţi tăia voia, a-ţi 
smeri trupul şi sufletul, în dorinţa sinceră de a birui răul 
din tine şi de a te modela după voia lui Dumnezeu. 

De aceea, truda postului este socotită ca o jertfă a 
sufletului şi a trupului adusă lui Dumnezeu şi în acelaşi 
timp este o dovadă că iubim pe Dumnezeu cu adevărat, 
împlinindu-l şi această străveche poruncă dată strămoşilor 
noştri încă de la începuturile lumii. 

Postul deplin, postul creştin bine plăcut lui 
Dumnezeu este însoţit întotdeauna de rugăciune şi de 
milostenie, acestea fiind socotite de Sfinţii Părinţi ca aripi 
ale postului. 

Accentul trebuie să cadă mai ales pe postul sufletesc. 
Dacă ne lăsăm robiti de pofte urâte, de patimi, cu toate că 
postim cu trupul, alungăm de la noi harul lui Dumnezeu şi 
pierdem răsplata postului. 

Căci iată: 

Unul posteşte, dar se ceartă şi se judecă cu fratele 
său, ca să-i răpească pe nedrept bunurile. 

Altul posteşte cu trupul, dar se mânie, vorbeşte de 
rău, ocărăste şi defaimă pe aproapele său. 

Celălalt are stomacul gol de hrană, dar inima îi este 
plină de răutate, de egoism, de invidie şi de gânduri 
spurcate. El nu mănâncă nici carne, nici lapte, dar ucide 
cinstea şi numele bun al confratelui său, prin calomnii, 
prin minciuni şi prin osândiri viclene. 

„Nu ştiţi voi postul care îmi place?” 

„Nu ştiţi voi postul care îmi place?”, întreabă Domnul 
prin prorocul Isaia”. Rupeţi lanţurile nedreptăţii, dezlegaţi 
legăturile jugului, daţi drumul celor asupriţi şi sfărâmaţi 
jugul lor. Imparte pâinea ta cu cel flămând, adăposteşte în 
casă pe cel sărman, pe cel gol îmbracă-l şi nu te ascunde 
de cel de un neam cu tine. 

Atunci lumina ta va răsări ca zorile şi tămăduirea ta 
se va grăbi. Dreptatea ta va merge înaintea ta, iar în urma 
ta slava lui Dumnezeu. Atunci vei striga şi Domnul te va 
auzi; la strigătul tău El va zice: lată-Mă!” (Isaia 58, 6 - 9). 


Deci, dacă posteşti cu adevărat, deschide inima ta 
egoistă către cel nevoias şi, precum înfrânezi gura ta de la 
bucate, tot aşa înfrânează gura ta de la minciună, de la 
năpăstuire, de la osândire, de la clevetire şi de la tot 
păcatul care intră prin cuvânt. 

Sfinţii Părinţi, marii învăţători şi asceţi ai lumii laudă 
foarte mult postul şi-l recomandă cu stăruinţă. 

lată câteva din cuvintele lor: 

„Postul este sănătate şi pace a sufletului şi a 
trupului”. 

„Postul este stingerea  aprinderilor  trupeşti, 
eliberarea de vise urâte, curăţia rugăciunii, paza minţii, 
uşa umilinţei, smerita suspinare pentru păcate, începutul 
şi temeiul a toată lucrarea cea duhovnicească, bine plăcută 
lui Dumnezeu”. 

Iar Sfântul Vasile cel Mare adaugă: 

„Dacă oamenii ar lua postul ca sfătuitor al faptelor 
lor, o pace adâncă ar domni în toată lumea. Nu s-ar mai 
răscula popoarele unele împotriva altora, nu s-ar mai făuri 
arme, n-ar mai fi tribunale şi nici închisori. 

Pădurile şi pustiurile n-ar mai avea tâlhari şi viaţa 
oamenilor n-ar mai fi atât de plină de tristeţe şi de lacrimi, 
pentru că postul i-ar învăţa pe oameni să se înfrâneze nu 
numai de la anumite mâncăruri şi băuturi, ci i-ar învăţa să 
izgonească din viaţa lor: lăcomia, egoismul, destrăbălarea, 
viclenia, lenea şi orice patimă”. 

Acestea sunt numai o parte din binefacerile şi din 
roadele postului, roade pe care le putem dobândi şi noi cu 
ajutorul harului dumnezeiesc şi cu strădania noastră 
statornică. 

Fericiţi sunt creştinii care respectă cu sârguintă 
rânduiala celor patru posturi de peste an, împreună cu 
miercurile şi vinerile, cum făceau părinţii şi bunicii noştri, 
spre înnoirea trupului, luminarea sufletului şi schimbarea 
în bine a întregii noastre vieţi. Doamne ajută! 

Articol publicat în nr. 2 al revistei „Schimbarea la 
Faţă”, editată de ASCOR Bucureşti, în noiembrie 1997 

Dreapta socoteală 


— Experienţa rugăciunii inimii 

— Părintele Ioan Kulighin în România. Întâlnirile de 
la Rugul Aprins _ 

— Capcanele falsei credinţe - Însuşirile trăirii 
ortodoxe 

—  Discernământul. Cum va fi sub domnia 
Antihristului? 

— Importanta duhovnicului - Credinţa tinerilor - 
Esenţialul 

Vă rugăm să ne povestiţi câteva lucruri importante 
despre una sau două mari personalităţi duhovniceşti pe 
care le-aţi cunoscut. 

— M-aş referi pe scurt la părintele rus Ioan Kulighin, 
despre care am mai vorbit cu altă ocazie. L-am cunoscut 
pe vremea când se retrăgea din Rusia, îndată după război, 
când ruşii - ajutaţi de americani - au obligat armatele 
germane să se întoarcă din victoria lor. Părintele Ioan era 
în acea vreme duhovnicul mitropolitului Nicolae al 
Rostovului. Avea pe atunci aproximativ 60 de ani. 

Părintele a intrat de mic în mănăstirea Obţină din 
nordul Moscovei. Ca frate - după cum spunea el - a trăit 
mai mult în schitul Obţină, care era aproape de mănăstire, 
lipit de ea. 

După Revoluţie am avut dorinţa să văd unde a 
crescut părintele Ioan Kulighin şi am fost până la 
mănăstirea Obţină. Este la marginea unei păduri. Biserica 
mare este astăzi restaurată, după ce comuniştii au ţinut în 
ea tractoare. Le-am povestit călugărilor de acolo despre 
părintele loan. Ei nu ştiau nimic despre el, deoarece 
părintele a fost luat la canal de comunişti când era doar 
frate de mănăstire. Le-am istorisit despre el, iar ei l-au 
scris în dipticele lor şi acum părintele este din nou acolo, 
la locul lui. 

Experienţa rugăciunii inimii 

La schitul Obţină erau doisprezece fraţi mai tineri şi 
patru duhovnici. In fiecare zi aceşti fraţi se spovedeau, iar 
duhovnicii îi ajutau să-şi simtă viaţa foarte luminoasă. Ca 
nişte păsări zburătoare se simțeau după spovedania 


zilnică, ca nişte păsărele uşoare. Acolo ei practicau şi 
rugăciunea lui lisus; după un timp nu mai erau nişte 
începători, erau trăitori! 

În privinţa rugăciunii neîncetate - după cum se ştie - 
o problemă foarte importantă este coborârea minţii în 
inimă. Aceşti tineri, printre care era şi părintele Ioan 
Kulighin, îşi însuşiseră pentru început doar prima parte a 
rugăciunii. Se rugau zilnic. Stăruind, până la urmă 
părintele Ioan şi-a însuşit această rugăciune cu tot ce are 
ea mai preţios: unirea minţii cu inima. 

Pentru că, până când mintea nu coboară în inimă, 
omul este dublu: una gândeşte şi alta simte. Niciodată 
omul nu poate realiza în sufletul său o unitate adevărată. 
Când ajunge mintea în inimă, atunci omul ce gândeşte, 
aceea simte, aceea spune şi aceea face. Abia atunci se 
poate numi omul sincer! Până să ajungă la această înaltă 
stare duhovnicească, el te poate lăuda cu cuvinte foarte 
frumoase, pe care le auzi, dar în acelaşi timp, pe la spate, 
te poate înjura sau te poate vorbi de rău. Când a intrat 
mintea în inimă, atunci omul devine cu adevărat unitar şi 
sincer. Atunci inima devine curată. Cei curaţi cu inima - 
spune Fericirea a şasea - vor vedea pe Dumnezeu. 

Dumnezeu îşi are locasul în inima de taină a omului. 
Acolo, în această inimă duhovnicească, este templul 
Duhului Sfânt din noi. Acolo stă Mântuitorul după botezul 
nostru. În acest lăcaş coboară şi mintea rugătorului, care 
până atunci este de obicei foarte umblăreată şi 
nestatornică. 

Părintele Ioan avea această experienţă care este greu 
de agonisit; el şi-o însuşise deja şi aşa l-a apucat revoluţia 
rusească, pe când avea 17 - 18 ani. Atunci comuniştii i-au 
împuşcat sau i-au tăiat cu sabia pe toţi bătrânii din 
mănăstire, iar tineretul a fost arestat şi trimis la muncă 
forţată. 

Cu această ocazie, părintele loan a fost scos din 
liniştea şi din bucuria zilnică pe care o trăia la Obţină şi a 
fost dus într-un şantier revoluţionar bolşevic - la un fluviu 
- unde se făceau fel de fel de lucrări, cum s-au făcut şi pe 


la noi. Acolo erau foarte mulţi tineri, lume obişnuită, care 
înjurau şi blestemau toată această mişcare revoluţionară 
care era în Rusia. Părintele lucra atât de liniştit, încât a 
atras atenţia: „De ce eşti aşa de vesel, ce-ai păţit? Eşti un 
om cu o viaţă foarte chinuită aici”. lar el răspundea 
simplu: „Al am pe Hristos, am totul. N-am niciun fel de 
tulburare”. Hristos era în inima lui şi-L. simţea prezent 
acolo. Sigur că mulţi n-au înţeles, bietii oameni, fiindcă 
erau oameni tineri pe vremea aceea, cu preocupări ca şi 
cele ale multor tineri de astăzi. Aşa a trăit părintele Ioan în 
acea viaţă foarte cruntă, foarte grea până când a fost 
băgat la închisoare. 

De la cei întemnițați comuniştii aveau prilejul să afle 
multe lucruri, pentru că omul constrâns în închisoare este 
silit să spună ce ştie şi ce nu vrea să spună. Obţină fusese 
un centru duhovnicesc foarte puternic; acolo veneau mulţi 
scriitori ruşi şi, fără îndoială, aceştia deveniseră între timp 
duşmanii revoluţiei. De aceea comuniştii voiau să afle cât 
mai multe lucruri de la tinerii care au trăit în Obţină. Aşa 
că părintele Ioan a fost stors de tot ce ştia el, la vârsta 
aceea, despre alte persoane care interesau securitatea 
rusească. După aceea a fost scos afară la muncă, apoi iar 
băgat în temniţă, aşa încât a cunoscut foarte bine 
închisoarea comunistă din acea perioadă. 

Când s-a mai slăbit această prigoană bolşevică şi s-au 
folosit alte metode de supraveghere, s-a lăsat libertate mai 
multă şi Bisericii, astfel că şi mitropolitul Rostovului (de 
care se va lega destinul părintelui loan) a început să ducă 
o viaţă mai activă. Între timp nu mai erau preoţi, deoarece 
majoritatea fuseseră executaţi; rămăseseră cei care mai 
ieşeau din închisoare. Şi, fără îndoială, că părintele Ioan 
era unul dintre ei. El şi-a păstrat această integritate pentru 
că, datorită rugăciunii lui lisus, nu s-a consumat prea mult, 
cu toate prigoanele şi suferinţele pe care le-a îndurat cât a 
fost închis. 

Părintele Kulighin era un om foarte integru şi avea o 
memorie foarte bună. Deoarece era foarte greu ca cineva 
să scrie şi să mai citească pe undeva câteva pagini creştine 


- maşinile de scris şi tipăriturile fuseseră cenzurate şi 
strânse, încât nu se găseau cărţi duhovniceşti - părintele a 
fost obligat să înmagazineze, să ţină minte unele scrieri ale 
Sfinţilor Părinţi. Cum avea o minte foarte limpede, a reuşit 
să învete multe lucruri pe de rost. Cita - cum am auzit şi 
pe părintele Cleopa de la noi - cu foarte multă precizie 
scrieri din Sfinţii Părinţi filocalici. Şi, în acelaşi timp, ştiţi 
de ce era puternic cuvântul lui? Pentru că el trăia ce scriau 
Sfinţii Părinţi. lar cuvântul lui era un cuvânt care 
impresiona şi atrăgea şi asta l-a convins şi pe Prea Sfinţitul 
mitropolit Nicolae ca să-l ia ca protopop al lui, deşi era 
necăsătorit. Părintele loan era astfel şi duhovnic, şi 
protoiereu al mitropolitului. 

Părintele Ioan în România. 

Întâlnirile de la Rugul Aprins 

După un timp, balanţa războiului părea să se încline 
spre partea Germaniei care înainta cu rapiditate pe 
teritoriile Uniunii Sovietice. Însă până la urmă nemţii au 
fost obligaţi să se retragă, iar mitropolitul Nicolae a fugit 
din Rusia când a aflat că bolşevicii sunt din nou aproape de 
Rostov. Erau cu el părintele loan, un diacon, sora 
mitropolitului - care era maică - şi o prietenă a acesteia. 
După ce au ajuns în Bucureşti, mitropolitul a mers la 
Patriarhie, cum era şi normal. Pe vremea aceea era 
patriarh Prea Fericitul Nicodim Munteanul, care în 
tinereţe îşi făcuse studiile la Kiev, deci ştia foarte bine 
ruseşte; şi s-a înţeles cu mitropolitul Rostovului ca tot 
acest grup să fie cazat la mănăstirea Cernica, în casa 
Nifon. 

Între timp, părintele loan - care era un om 
duhovnicesc autentic - s-a interesat unde ar putea să mai 
găsească un loc ca să-şi împrospăteze viaţa sufletească. 
Cineva l-a îndrumat către mănăstirea Antim (pe vremea 
aceea începuse deja Rugul Aprins). 

Într-o bună zi a plecat singur de la Cernica spre 
Bucureşti. În oraş a întrebat, în tramvai, unde e 
mănăstirea Antim, iar un tânăr i-a răspuns în ruseşte: „Ştiu 
eu, vă conduc dacă aveţi nevoie, mă numesc Leontie, sunt 


basarabean, ştiu şi ruseşte, şi româneşte, aşa încât pot să 
vă ajut”. Acel tânăr era un fost soldat din armata sovietică 
(era îmbrăcat civil atunci, armata fiind în descompunere). 
In acest fel a apărut părintele Ioan în mănăstirea Antim, pe 
când eram şi eu acolo, în anul 1945. 

A venit la Antim într-o duminică seară, înainte de 
vecernie; şi atunci, după slujba vecerniei, se cânta ca şi 
astăzi Paraclisul Maicii Domnului. L-am invitat mai întâi la 
slujbă în biserică, iar după aceea am început să ne 
cunoaştem. Era prezent şi părintele Benedict Ghius, era şi 
fratele Andrei Scrima, ucenicul lui Anton Dumitriu - 
profesor de logică şi filosofie la facultate; era prezent şi 
Sandu Tudor, care, mai târziu, va deveni părintele Daniil 
Teodorescu (el a fost de fapt iniţiatorul Rugului Aprins). 
Aşadar părintele Ioan, într-o duminică seară din octombrie, 
a făcut cunoştinţă cu acele persoane. A rămas noaptea la 
noi şi după aceea, timp de doi ani, a venit în fiecare 
sâmbătă seara, ca să fie şi la priveghere. Slujea cu noi 
împreună şi, după Sfânta Liturghie de a doua zi, rămânea, 
iar seara participa la această şedinţă a Rugului Aprins. 

La aceste întâlniri era de obicei mai întâi o conferinţă 
despre Rugul Aprins - care este un simbol atât al Maicii 
Domnului, cât şi al rugăciunii neîncetate -, iar după aceea, 
sub formă de seminar, erau întrebări şi desigur răspunsuri. 
Părintele Ioan era şi el prezent. 

Conferinţele se ţineau în biblioteca mănăstirii (în 
partea dreaptă a incintei); întotdeauna sala şi scările erau 
ocupate cu auditoriu. 

Odată, când a început partea a doua cu întrebările, 
părintele loan a completat un răspuns cu câteva sfaturi 
referitoare la rugăciunea lui lisus. După aceea a devenit o 
persoană foarte importantă şi aproape la fiecare şedinţă 
din duminicile care au urmat era şi el întrebat în chip 
deosebit. Ştia foarte multe lucruri, povestea frumos, în 
limba rusă bineînţeles, iar fratele Leontie traducea. 

Astăzi unii scriu despre Rugul Aprins închipuindu-şi 
fiecare cam ce am discutat, ce probleme au fost abordate 
la acele conferinţe. 


Adevărul este că principalele probleme despre care 
se vorbea - din punct de vedere practic, istoric şi mistic - 
au fost Sfânta Liturghie şi viaţa liturgică din Sfântul Altar, 
precum şi rugăciunea lui lisus. Aşadar, de la Sfântul Altar 
la altarul inimii. Pentru că, aşa cum se spune şi în imnul- 
acatist al Rugului Aprins, „inima este liturghisitorul cel 
adevărat”. Adică în fiecare din noi există şi se săvârşeste 
continuu o liturghie lăuntrică. Acesta este idealul. 

Un ideal uşor de împlinit dacă în inimă există râvnă 
pentru rugăciunea lui lisus. Miezul întâlnirilor Rugului 
Aprins a fost, de fapt, aprofundarea şi explicitarea 
rugăciunii inimii. 

Despre Rugul Aprins, după cum ştim foarte bine, se 
istoriseşte în Sfânta Scriptură. Moise prorocul, fugit din 
Egipt, a ajuns la muntele Sinai şi a văzut acolo, chiar în 
faţa sa, un rug ca un pom, care ardea încontinuu, fără să 
se mistuie. Acest rug este simbolul Maicii Domnului. Deşi 
foc ceresc era lisus Hristos, Maica Domnului a rămas 
nearsă, însă îndumnezeită prin Pruncul Sfânt. Pentru noi, 
cei care după 1945 ne-am ales acest simbol drept patron 
sfânt al întâlnirilor de la Mănăstirea Antim, Rugul Aprins 
era şi simbolul rugăciunii neîncetate. Cine se roagă 
neîncetat se aseamănă cu acel rug care ardea şi nu se 
mistuia. Creştinii care practică cu adevărat rugăciunea 
inimii îşi păstrează propria identitate, deşi sunt uniţi cu 
Dumnezeu, sunt mereu uniţi cu El prin harul, prin focul 
Lui, prin acea nesfârşită vâlvătaie de lumină şi putere. Cu 
cât aceşti rugători ard mai mult pentru rugăciunea lui 
lisus, cu atât devin mai luminoşi şi mai apropiaţi de 
Dumnezeu. 

În ianuarie 1947 părintele loan a fost arestat de 
armata sovietică la mănăstirea Cernica - împreună cu 
fratele Leontie - şi dus în Bucureşti la tribunal, judecat şi 
băgat în închisoare. Cu el erau întemnițați şi români. Prin 
aceştia părintele ţinea legătura cu noi. Unii se eliberau, 
veneau pe la noi şi ne aduceau vesti sau anumite lucruri de 
la părintele Kulighin. Atunci închisorile erau mai puţin 
severe decât în perioada ce a urmat; mai târziu, când am 


fost şi noi anchetați şi închişi, viaţa la puşcărie şi la 
securitate a devenit foarte aspră. 

Părintele loan a fost condamnat să aleagă între 
închisoarea pe viaţă şi pedeapsa cu moartea. Părintele a 
ales închisoarea pe viaţă. Spunea că în temniţele 
comuniste sunt foarte mulţi oameni descurajaţi care cred 
că totul se termină acolo, în puşcărie, iar el poate să-i 
ajute, să le ridice moralul. Şi a preferat închisoarea pe 
viaţă. Însă a fost transferat de la Bucureşti la Odessa, iar 
acolo, la un moment dat, pentru cuminţenia, bătrâneţea şi 
trecutul lui, a fost scos din celulă în curtea închisorii, la 
aer (aerul a contat foarte mult pentru cei care au fost 
închişi). Era un fel de parc în acea curte şi el se ocupa cu 
îngrijitul florilor. Părintele Ioan a murit în cele din urmă în 
temniţa de la Odessa. Dumnezeu ştie unde este 
înmormântat acolo, dacă mai există ceva din trupul lui. 
Aceasta este pe scurt viaţa unui mare duhovnic pe care l- 
am cunoscut, părintele Ioan Kulighin. 

— Puteţi să mai adăugaţi şi alte lucruri referitoare la 
portretul interior al părintelui loan? 

— Era un om foarte luminos la minte. Când îl vedeai, 
ţi se părea că nu dai niciun ban pe el, nu-ţi dădeai seama 
ce valoare duhovnicească are. Era micuţ, blond, cu ochii 
albaştri, purta o îmbrăcăminte simplă; era foarte modest. 
Dar când te apropiai de el şi-l întrebai nişte lucruri, 
răspundea magistral, întrucât era plin de acest mare har al 
rugăciunii neîncetate. 

De mai mulţi ani la părintele loan chemarea 
Domnului coborâse din minte în inimă; el se ruga şi când 
vorbea, şi când mânca, şi când mergea. Rugăciunea era 
pentru el ca şi respiraţia. Şi în somn se ruga... O ştiu chiar 
de la el; eu îl găzduiam în chilia mea de sâmbătă până luni 
şi vorbeam cu el multe lucruri care mi-au fost cu adevărat 
de mare folos. 

Odată l-am ispitit: părintele vorbea foarte aprins cu 
cineva despre grozăviile pe care le întâlnise în temniţele 
comuniste din Rusia, iar eu i-am pus mâna pe umăr şi l-am 
întrebat: „Părinte loan, acum te rogi?”. Şi mi-a răspuns 


simplu: „Da, părinte, mă rog”. Până atunci nu întâlnisem 
un preot sau un mirean care să spună această rugăciune 
cu adevărat neîncetat. 

Cunoştea toate volumele din Filocalie, cita texte lungi 
din ele şi, mai ales, era un rugător adevărat; avea această 
rugăciune neîncetată care se fixase în inima lui. Şi nu 
există o bucurie mai mare pentru o persoană decât aceea 
pe care o simte atunci când rugăciunea lucrează în inima 
ei. 

— Părinte Sofian, v-aţi născut şi aţi trăit mai mulţi ani 
în Basarabia şi de aceea poate ne lămuriţi mai bine o 
problemă: din mijlocul poporului rus au ieşit mari 
personalităţi duhovniceşti, cum ar fi părintele loan 
Kulighin pe care l-aţi cunoscut. Nu mai vorbim de sfinţii 
apreciaţi astăzi în întreaga lume, precum Sfântul Serafim 
de Sarov, Sfinţii de la Lavra Pecerska sau Sfântul Siluan 
Athonitul. În acelaşi timp însă tot ruşi au fost şi cei care 
ne-au furat Basarabia, nordul Bucovinei, tezaurul (iar 
acum nu vor să ni le mai dea înapoi); tot ruşi au fost şi cei 
care au deportat sau au omorât mii de români. Cum se 
explică faptul că în mijlocul aceluiaşi popor există simultan 
aceste două extreme, oameni radical deosebiți? 

— Poporul rus este un popor mare, un popor uriaş, 
aşa încât au loc laolaltă şi sfinţii, şi oamenii fără suflet. 

— Puteţi să ne mai spuneţi câteva cuvinte şi despre 
alţi mari duhovnici pe care i-aţi cunoscut? 

— As mai spune câteva cuvinte despre părintele 
Gheorghe Rosca, la care m-am spovedit aproximativ zece 
ani. Şi domnul profesor Virgil Cândea s-a spovedit la Prea 
Cucernicia sa. Părintele Rosca a fost un preot de mir foarte 
cult. Ştia bine ruseşte şi a tradus în limba română mai 
multe scrieri cu adevărat folositoare, printre care as aminti 
în primul rând Zbornicul. Era tot basarabean. Cunoştea 
foarte multe lucruri practice şi duhovniceşti. Şi mai ales 
era un duhovnic foarte priceput, un bun îndrumător al 
rugăciunii inimii. 

Mai amintesc pe părintele Ghelasie (care era un fel 
de pustnic) şi pe părintele Teodosie; la ei m-am spovedit 


cât timp am făcut seminarul la mănăstirea Cernica (între 
anii 1932 - 1940). Inainte de 1945 la mănăstirea Sfântului 
Calinic a fost o viaţă duhovnicească înaltă, datorată în 
special monahilor bătrâni, printre care erau şi aceşti doi 
sfătuitori foarte buni. Pentru noi, elevii de atunci, aceşti 
părinţi erau nişte oameni deosebiți. 

Un alt mare duhovnic şi un om cu un suflet foarte 
bun a fost părintele Benedict Ghius. Părintele Benedict a 
primit de la părintele loan Kulighin o binecuvântare 
specială, egală cu o iniţiere în rugăciunea lui isus. 

Intre cei 16 arestaţi (din noaptea de 13 - 14 iunie 
1958) şi condamnaţi la ani grei de temniţă (pentru 
„activităţi de uneltire” în cadrul organizaţiei Rugul Aprins), 
au fost, în primul rând, părintele Daniil Teodorescu şi 
părintele Benedict Ghius - iniţiatorii acestei mişcări 
creştine, care întreţineau flacăra Rugului Aprins, ce ardea 
şi nu se mistuia. 

Cu ocazia acestor şase ani de închisoare am reuşit să 
înţeleg mai bine suferinţa întregului popor românesc, 
deoarece în viaţa de temniţă am întâlnit oameni din toate 
categoriile sociale. 

Cei care am participat la conferințele de la Antim ne- 
am revăzut cu toţii pentru prima dată de la arestare la 
proces, în sala de judecată a Tribunalului Militar 
Bucureşti, apoi la Jilava. La Aiud nu ne-am văzut decât 
parţial. Tot parţial ne-am reîntâlnit peste patru ani, în 
colonia de muncă silnică de la Salcia, aproape de Brăila. 

Cât am stat la Jilava - înghesuiți într-o celulă mare, 
cu pereţii înnegriti de păcură -, unde, în afară de noi, mai 
erau mulţi alţi oropsiti, părintele Benedict, luminos la chip, 
s-a impus de la început, prin cuvântul său blând, 
convingător şi înţelept, ca o mare mângâiere pentru toţi 
cei de fată - civili, ofiţeri, preoţi, medici, monahi, tineri şi 
vârstnici - încât uitam cu totul de mizeria în care ne aflam. 

După cei patru ani de viaţă aspră şi grea de la Aiud, 
viaţă statică, de celulă, în condiţii de mizerie şi de 
exterminare, am fost scosi la muncă silnică. In regimul de 
la Aiud era interzisă orice activitate, cât de neînsemnată. 


Trebuia să stai fără să faci nimic. Şi era foarte greu să nu 
ai voie să lucrezi. În regimul de muncă silnică, dimpotrivă, 
trebuia să munceşti fără pic de odihnă. 

În colonia de muncă silnică de la Salcia ne-am 
revăzut cu părintele Benedict şi cu alţi colegi de la Rugul 
Aprins, timp de mai bine de doi ani. Mai ales duminicile, se 
formau grupuri în curtea închisorii şi în fiecare grup se 
afla măcar un preot (la Salcia eram în jur de o mie de 
deţinuţi, dintre care o sută eram preoţi ortodocşi). Grupul 
cel mai mare dintre toate era cel din jurul părintelui 
Benedict. 

Se ruga pentru toţi, apoi ne vorbea din Sfânta 
Scriptură, din Sfinţii Părinţi, din istorie şi din propria sa 
viaţă. Ne vorbea din bogătia inepuizabilă a cunoştinţelor 
sale şi din plinătatea inimii sale stăpânite de har. Cuvintele 
părintelui pline de lumină şi de îmbărbătare mergeau 
direct la inimă, ca o adevărată hrană duhovnicească, 
bucurându-ne şi întărindu-ne, încât suferinţele închisorii le 
suportam mult mai uşor, sporindu-ne în acelaşi timp şi 
încrederea în Dumnezeul părinţilor noştri. 

— Ce ne puteţi spune despre Sandu Tudor, cel care a 
fost principalul iniţiator al mişcării duhovniceşti a „Rugului 
Aprins”? 

— Era un om cu un suflet frumos şi foarte dinamic, 
gândea mereu lucruri noi. Era curios, în sensul bun al 
cuvântului, adică era un veşnic căutător. Sandu Tudor avea 
un stil direct şi nu prea puteai să faci compromisuri cu el. 
Ţi-o spunea direct în faţă, fără vreun ascunziş. După ce s-a 
călugărit a devenit şi mai direct. 

Am fost la el acasă înainte de a se călugări. Avea o 
bibliotecă impresionantă - pe care i-au risipit-o comuniştii 
- şi era foarte cult. Foarte cult! Dacă aveai vreo îndoială, 
după ce discutai cu el ţi-o lămureai. Citea ultimele cărţi 
apărute în special din literatură, chiar şi după ce a ajuns la 
mănăstirea Antim. 

Alexandru Mironescu îi spunea odată: „Mă, Sandule - 
erau prieteni vechi -, tu eşti un om de nesuferit, dar eşti 
extraordinar!”. Aşa era. Trebuia să-i înduri mai multe 


accente prin care îţi spunea că eşti un prost şi alte 
asemenea, dar, în acelaşi timp, avea un fel de a fi care te 
făcea să treci peste tot ce-ţi spusese şi ajungeai în cele din 
urmă să-l îndrăgeşti. 

După ce s-a călugărit a devenit foarte simplu, în 
mâncare, în toate. În închisoarea de la Aiud ne-am întâlnit 
o singură dată; ne-am zâmbit unul altuia, dar n-am putut 
să vorbim nimic. În cele din urmă, părintele Daniil - nume 
pe care şi l-a luat atunci când a îmbrăcat schima cea mare 
- a devenit martir şi s-a dus cu rugăciunea inimii în 
Împărăţia lui Dumnezeu. El a fost ajutat şi sfătuit foarte 
mult în această lucrare a rugăciunii neîncetate de către 
părintele Ioan. Atât Sandu Tudor, cât şi Vasile Voiculescu 
au căpătat în mod autentic rugăciunea lui lisus, pentru că 
au căutat-o şi şi-au însuşit-o din toată inima. 

Capcanele falsei credinţe 

— Părinte arhimandrit, cum să înţelegem cuvântul 
Sfântului Siluan Athonitul: „Tine mintea în iad şi nu 
deznădăjdui”? 

— Sfântul Siluan a scris o carte care i s-a comandat 
de sus; i s-a poruncit să scrie ceva despre viaţa 
duhovnicească. In ea vorbeşte despre har, despre 
rugăciune, despre smerenie, despre Maica Domnului... 
Sunt nişte lucruri extraordinar de frumoase. Mi se pare că 
este o carte cu adevărat inspirată, de o înălţime spirituală 
aproape egală cu Sfânta Scriptură. 

Aici găsim şi acest cuvânt despre care aţi întrebat. E 
un cuvânt mai greu. 

Eu am aflat - şi nu e deloc o noutate - că iadul nu 
este undeva în afară de pământ, ci este undeva chiar în 
pământ. Şi aceasta am aflat-o din catavasia a şasea a 
învierii care spune aşa: „Pogorâtu-Te-ai în cele mai de jos 
ale pământului”. 

Mântuitorul, după ce trupul Său a fost răstignit pe 
cruce, a coborât sufletul Său în iad şi i-a scos pe toţi 
drepţii care erau acolo, undeva în pământ. Trupul Său a 
fost prohodit şi îngropat, pus sub peceti, iar sufletul Lui a 
coborât în iad. Există o rugăciune care explică foarte 


frumos ce s-a întâmplat atunci: „În mormânt cu trupul, în 
iad cu sufletul, ca un Dumnezeu, în Rai cu tâlharul şi pe 
scaun împreună cu Tatăl şi cu Duhul ai fost, Hristoase, 
toate  umplându-le, Cel ce eşti  necuprins”. Adică 
Mântuitorul este prezent în aceste locuri după moartea Sa 
de pe cruce. 

Iadul este însă şi pe pământ. Deci, există în pământ 
dar şi pe pământ, încât noi suntem obişnuiţi cu el. Iadul şi-l 
fac mulţi dintre trăitorii acestei lumi atunci când duc o 
viaţă fără frică de Dumnezeu, el devine astfel descurajant, 
devine nimicitor. Dar a suporta iadul pe pământ cu această 
încredere în Dumnezeu este un lucru foarte necesar 
pentru viaţa noastră. Trăim cu această încredere că iadul 
va avea un sfârşit (şi astfel vom fi cu adevărat liberi şi vom 
putea cu adevărat să ne ocupăm de viaţa noastră 
lăuntrică), în ciuda descurajării pe care ne-o aduce 
diavolul - pentru că el este în iad, dar este şi în lume. Este 
prinţul lumii care a câştigat foarte mulţi pământeni pentru 
frătia lui. 

Pe toţi cei care suntem încă în lume, diavolul ne 
vânează şi încearcă să ne acapareze şi să ne atragă în 
împărăţia lui, împărăţia întunericului şi a morţii, pentru a 
se distra cu noi chinuindu-ne. Însă, cerând ajutorul lui 
Dumnezeu, rezistăm şi învingem această tendinţă lacomă a 
diavolului de a cuceri făptura lui Dumnezeu. 

— Părinte Sofian, pentru un tânăr care doreşte să se 
apropie de Biserică pot apărea diferite capcane spirituale 
şi am dori să ne spuneţi câteva cuvinte despre trei dintre 
acestea. Prima ar fi pietismul. Unii definesc pietismul ca 
un amestec sentimentalist de superstiții şi de exagerări ale 
unor lucruri neimportante. Ce ne puteţi spune despre 
pietism şi cum să ne ferim de el? 

— Noi urmărim în viaţă să ne menţinem pe calea 
ortodoxiei care este lumina credinţei noastre, lumina lui 
Hristos şi care ştim sigur că ne conduce către Împărăţia lui 
Dumnezeu. Celelalte surogate ale ortodoxiei nu le luăm în 
seamă şi de aceea le recomand tinerilor să nu alunece în 
superstiții şi în astfel de mişcări cum este pietismul. 


Pietate, evlavie adevărată, aceasta e cu totul altceva, este 
calea pe care trebuie să o urmeze un tânăr ce-şi doreşte 
mântuirea. Nu ne interesează pietismul, de aceea nici nu 
vorbesc despre el. 

— O altă ispită ar fi intelectualismul în care credinţa 
apare mai mult ca o problemă interesantă de cultură şi nu, 
în primul rând, ca un act de trăire. 

— Şi cultura aceasta, oricât ar fi ea de înaltă, este 
amestecată cu mândrie; iar mândria este aruncată în lume 
de duhul minciunii, adică de diavol. El este foarte savant. 
Diavolul ştie foarte multă filosofie, foarte multă teologie şi 
impresionează cu ştiinţa lui, însă această ştiinţă îl ţine 
mereu rece fată de Dumnezeu. Mintea lui este încremenită 
în cunoaşterea pe care o are; tot la fel se întâmplă şi cu 
prietenii săi, intelectualii orgoliosi, mai ales ateii. Ştiu de 
toate şi rămân mai departe închişi în ştiinţa lor, fără nicio 
deschidere către Dumnezeul cel adevărat, cel viu. Sunt 
morţi pentru Dumnezeu şi pentru ei înşişi. Rămân închişi 
în această ştiinţă şi impresionează pe cei care au aceleaşi 
preocupări. 

Cu toată această filosofie a lor şi cu toată această 
intelectualitate înaltă, sunt ca o trâmbiţă care sună 
puternic, dar lumea nu este atrasă de asemenea sunete. 
Nu este o melodie anume, ceva care să placă, este un 
strigăt adeseori uscat, încât, de multe ori, acest 
intelectualism - chiar când vine în contact direct cu 
credinţa şi trăirea creştină - nu se împacă cu învăţătura lui 
Hristos, în general, şi cu trăirea creştină, în special; le 
refuză. Îi convine să rămână într-o uscăciune intelectuală; 
cei care sunt obişnuiţi cu ea sunt mulţumiţi să asculte 
această depănare de cunoştinţe şi de probleme ale 
intelectului, ale minţii, dar rămân mereu uscati în această 
formă de cunoaştere seacă pentru suflet şi pentru viaţa 
întru Hristos. 

Intelectualismul nu are valoare duhovnicească, 
pentru că cei care suferă de o asemenea insuficientă sunt 
mereu în afara comuniunii cu Dumnezeu, ca şi diavolul, 
care este foarte savant, însă nu poate face niciodată parte 


dintre prietenii lui Hristos. Prietenii lui Hristos sunt sfinţii 
care aveau foarte multe cunoştinţe duhovniceşti, dar în 
acelaşi timp le trăiau şi păstrau în suflet bucuria 
dumnezeiască a harului, care îi făcea fericiţi cu adevărat. 

— O altă capcană pentru tinerii care doresc să se 
apropie de Biserică, o capcană mai nouă, este criticismul. 
Unii susţin că trebuie să criticăm cât mai mult pentru ca 
lucrurile să fie mai dinamice, altfel ele pot să înlemnească; 
dacă vom critica, va apărea ceva nou, ceva viu. Cum vedeţi 
Sfinţia voastră această problemă? 

— Această problemă o văd mai simplu. Pentru mine 
această critică repetată se confundă adeseori cu judecarea 
aproapelui. Adică, criticismul este o pornire împotriva 
poruncii evanghelice de nu a judeca pe aproapele meu. 

Între anumite limite poate fi necesară şi această 
critică, însă ea trebuie să fie obiectivă, să fie cinstită. De 
obicei, judecarea aproapelui se face în lipsa celui judecat 
şi de multe ori este greşită, falsă. Se judecă şi se 
condamnă în lipsă şi pentru asta este un păcat. Pentru că, 
ni se spune în Scriptură: „a Mea este judecata”; adică 
numai Dumnezeu are această putere şi această calitate de 
a judeca pe fiecare dintre noi, iar judecată Lui este corectă 
cu adevărat. Dumnezeu este fără greşeală şi este singurul 
care ştie tot ce se întâmplă cu fiecare persoană şi cu toţi 
laolaltă. 

Când cineva critică pe altul care nu-i de fată, îi spune 
păcatele lui pe care le ştie; dar cel care e socotit vinovat şi 
păcătos are şi el conştiinţă şi astfel se poate reabilita 
înaintea lui Dumnezeu prin pocăintă. Cel care judecă nu 
poate pătrunde mai mult decât ceea ce vede sau aude şi de 
aceea el poate să rămână în greşeala aceasta că l-a 
osândit, iar cel vinovat se poate îndrepta. Dumnezeu îl 
primeşte pe acesta din urmă, iar cel care a judecat este 
osândit pentru călcarea poruncii de a nu judeca pentru a 
nu fi judecaţi (Matei 7, 1). 

Insă critica de care aţi pomenit la început este şi 
necesară, pentru că un om nu poate mereu să vadă totul în 
jurul lui. De aceea câteodată sunt necesare mai multe 


minţi pentru a rezolva o problemă, iar o critică cinstită, 
făcută cu dragoste şi sinceritate, poate aduce ceva 
folositor. Poţi critica ce nu-i bun, dar trebuie să aduci în 
locul acestui element greşit ceva pozitiv. Şi atunci se poate 
colabora pentru a se ajunge la un adevăr întreg, nu un 
adevăr ştirbit sau un adevăr insuficient. 

Însuşirile trăirii ortodoxe 

— Părinte, cum îi convingem pe tineri să vină la 
Biserică? 

— Le propunem să facă o experienţă, dacă tinerii 
sunt sinceri şi caută cu adevărat ceva. Pentru că viaţa 
obişnuită, viaţa de plăcere pe care o are un tânăr în jurul 
lui nu îi este suficientă şi simte deseori un gol înăuntrul 
lui; asta o simte şi fără să-i spun eu. Cum îşi poate umple 
acest vid lăuntric? Trebuie să caute ceva. Dacă-i uşuratic, 
va rămâne cu golul acesta până în golul mormântului. Dar 
dacă este serios în ceea ce caută, va găsi ceva care să-i 
vindece această neputinţă sufletească. Deci sinceritatea îi 
trebuie în conştientizarea şi rezolvarea acestei insuficiente 
personale. 

De obicei, pe noi ne interesează - conştient sau nu - 
mulţumirea sufletească, dar nu mulţumirea aceasta pe 
care o ai după ce mănânci şi bei şi petreci şi te desfătezi în 
alte păcate, nu această mulţumire; tânjim după acea 
mulţumire sufletească care să ne însoţească permanent în 
viaţă. Căutăm ceva care să ne ajute să crestem sufleteşte. 
Spre exemplu, poţi să cunoşti toată ştiinţa care există în 
lume şi nu eşti totuşi mulţumit şi atunci cauţi altceva. 

Un loc unde se găseşte această împlinire sufletească 
este Biserica, pentru că acolo se spun şi se cântă nişte 
adevăruri lăsate special în lume pentru a umple golul 
nostru lăuntric. De la altar sau de la strană nu se spun 
nişte idei oarecare, ci vorbesc aici trăitori creştini care au 
aflat această sursă, acest izvor de cunoaştere ce îi 
împlineşte, fiindcă le răspunde la problemele lor. 

După aceea, bineînţeles că Biserica te îndeamnă să 
citeşti cel puţin Noul Testament. Citeşti Evangheliile, 
scrierile Sfinţilor Apostoli. Citeşti că Sfântul Pavel a fost un 


rătăcit, a fost duşmanul lui Hristos şi s-a întâlnit cu Hristos 
pe drumul Damascului. Dar anumite persoane care-L caută 
cu sinceritate pe Dumnezeu se pot întâlni cu El nu numai 
în Noul Testament, ci şi pe un alt drum al Damascului. 

Sau tânărul se poate întâlni cu un duhovnic şi poate îl 
îndeamnă Dumnezeu să se spovedească şi atunci - tot în 
Biserică - găseşte calea cea mai profundă prin care poate 
afla pacea sufletească. 

— Cum să înţelegem cuvintele Mântuitorului „milă 
voiesc, iar nu jertfă>? 

— Jertfa este un act prin care dăruieşti din ceea ce 
ai. Pe vremea aceea, la temple, erau jertfele de animale. 
Omul avea oricând o pasăre sau un animal pentru jertfă. 
Mântuitorul ne spune însă că mai scumpă este înaintea lui 
Dumnezeu dragostea. 

Este şi foarte greu să dobândeşti această dragoste, 
care este de fapt mila. Dumnezeu caută totdeauna ceva 
viu, ceva personal în jertfă, iar jertfa de animale era un 
lucru foarte cunoscut, uzat. În multe cazuri aceste jertfe 
ajunseseră să se facă nu din dragoste, ci din rutină; nu era 
ceva viu, nu era ceva din inimă, din sufletul credincioşilor. 
Jertfa în sine este ceva uscat, nu are mare valoare. Dacă 
jertfa însă este unită cu mila, atunci ea este bine primită 
de Dumnezeu. 

— Dacă ar fi să enumeraţi principalele însuşiri ale 
ortodoxiei, pe care dintre ele le-aţi pune primele? 

— Smerenia şi dragostea! Cele pe care le recomandă 
Mântuitorul: „învăţati-vă de la Mine, că sunt blând şi 
smerit cu inima şi veţi găsi odihnă sufletelor voastre”. 
Domnul nostru lisus Hristos ne îndeamnă aici să încercăm 
să dobândim smerenia şi dragostea, care sunt atributele 
lui Dumnezeu. De aceea cred că cu aceste două virtuţi se 
poate începe descrierea ortodoxiei. 

Discernământul. 

Cum va fi sub domnia Antihristului? 

— Întrucât trebuie să ne lămurim şi să-i lămurim pe 
cei din jurul nostru asupra anumitor fenomene care au 
tangentă cu viaţa Bisericii, vă rugăm să ne sfătuiţi cum să 


ne raportăm la unele din acestea. De exemplu, cum să ne 
raportăm la mişcarea legionară? 

— Mişcarea legionară a apărut în perioada 
interbelică. Legionarii au arătat o măsură pe care puteau 
să o arate atunci, crezând în Dumnezeu şi apărând 
credinţa creştină. Şi făcând şi fapte creştine. Însă aveau 
nişte greşeli: această grabă de a sfinţi pe oameni şi, dacă 
unii nu ascultau de acest imperativ al lor, atunci le curmau 
viaţa. Cam aşa erau şi asta a fost o greşeală capitală. 

Pentru întoarcerea omului la o viaţă creştină trebuie 
şi timp, şi exemplu. Dacă acestea două nu există, e foarte 
greu să converteşti pe un ateu sau pe un om indiferent. Şi 
de aceea legionarii n-au putut schimba în bine prea multă 
lume. Au convertit nişte fiinţe adeseori cu inimi curate şi i- 
au atras la mişcarea legionară; însă prea multă lume - cum 
ar fi o parte din oamenii cu spirit critic, care se gândeau la 
mai multe aspecte şi la anumite adevăruri - nu au putut să 
convingă. 

De aceea trebuie să ai în această problemă o 
capacitate deosebită care - în limbajul nostru bisericesc - 
se cheamă dreapta socoteală. Dacă nu avem acest 
echilibru în gândirea şi în viaţa noastră, facem lucrurile 
imperfect, adică nu vedem o anumită latură a problemei 
care poate să fie chiar cea esenţială. Dar dacă avem 
această dreaptă socoteală, vedem lucrurile în ansamblul 
lor. Şi atunci mergem pe o linie pe care pot să meargă şi 
alţii cu succes, pentru că e o linie deplină, care 
mulţumeşte pe om din toate punctele de vedere sau din 
majoritatea acestor puncte de vedere. Altfel, lucrurile 
grăbite nu prind. 

Deşi Căpitanul a fost un om echilibrat, după moartea 
sa au rămas în lume nişte principii nedefinite şi 
netălmăcite. Apoi legionarii au ajuns pentru un timp foarte 
scurt la conducerea tării; însă atunci au intrat în această 
grupare nişte elemente negative, fără sinceritate, chiar 
elemente care au vrut să  compromită mişcarea. 
Legionarismul a eşuat în cele din urmă şi a ajuns la ceea 
ce se ştie că a ajuns: o mişcare teroristă şi periculoasă. 


— Aţi făcut parte din mişcarea legionară? 

— Nu! Erau lucruri diferite. În general, legionarii 
aveau un stil repezit şi voiau să schimbe societatea din 
temelii, iar noi eram într-un cadru duhovnicesc şi voiam, în 
primul rând, să ne schimbăm pe noi înşine. Nu se potrivea 
duhul nostru cu duhul lor. 

Mişcarea legionară a avut şi părti bune, dar şi părti 
discutabile. Din punct de vedere creştin, principala 
greşeală a legionarilor au fost, din păcate, cele câteva 
crime pe care le-au comis. Eu cred că spre sfârşitul vieţii 
chiar Codreanu şi-a dat seama de acest lucru. El devenise 
tot mai îngândurat şi tot mai spiritualizat. Dacă nu ar fi 
fost omorât, Căpitanul ar fi încercat să reorienteze 
mişcarea pe o direcţie mai smerită, mai creştinească. Cei 
care au venit după el nu au înţeles însă cu adevărat 
necesitatea unor asemenea schimbări; dimpotrivă, ei au 
mers cu violentele mai departe şi le-au amplificat. 

— Părinte, unii spun că şi voievodul Ştefan cel Mare, 
vrând să apere credinţa şi neamul, a comis violente. Şi 
totuşi a fost canonizat de Biserica Ortodoxă Română. 

— În primul rând Sfântul Stefan a avut o căintă 
foarte puternică pentru păcatele pe care le-a făcut. O 
asemenea căintă îl poate conduce pe orice om la sfinţenie. 
Nu trebuie uitat că voievodul a avut un duhovnic sfânt (pe 
Cuviosul Daniil Sihastrul) la care se spovedea cu frică de 
Dumnezeu şi cu care se sfătuia tot timpul. De asemenea, 
Sfântul Stefan a ridicat multe biserici şi mănăstiri care au 
rămas până astăzi. Un lucru foarte important este că ela 
reuşit să apere creştinătatea de pericolul musulman, cu 
smerenie, cu încredere şi cu multe jertfe. 

— Cum să ne raportăm la ecumenism, mişcarea 
ecumenică? 

— Nu prea sunt eu convins de această problemă... 

Multă lume credincioasă nu este mulţumită de faptul 
că la noi în ţară se recomandă să se facă slujbe religioase 
în comun cu neortodocşii, mai ales cu sectanţii. Şi se 
întreabă credincioşii noştri cum se poate să se facă o 
Sfântă Liturghie sau o altă slujbă alături de sectanţi care 


exclud pe Maica Domnului din cultul creştin! Ei resping 
Sfânta Cruce, icoanele, sfinţii, martirii - toţi cei care au 
murit pentru Hristos, toţi cei care L-au slujit pe Hristos în 
viaţa aceasta şi pe care-i numim prietenii lui Hristos, cum 
îi numeşte însuşi Mântuitorul. Cum se poate face o Sfântă 
Liturghie fără Maica Domnului, sau fără Sfânta Cruce, sau 
fără sfinţi, sau fără Taine, sau fără Sfânta Euharistie? 
Acesta este un aspect negativ. Suntem obligaţi să 
participăm la asemenea slujbe. 

Pe de altă parte, ni se spune că ecumenismul este de 
folos într-un fel pentru cunoaşterea ortodoxiei de către 
celelalte culte. 

Ortodoxia este viaţa integrală a creştinismului. Noi 
am păstrat şi încercăm să respectăm de la început tot ceea 
ce recomandă Mântuitorul, Sfinţii Apostoli şi Sfinţii Părinţi. 

Se poate însă şi pe alte căi să fie cunoscută credinţa 
ortodoxă: prin conferinţe sau lucrări scrise. Dar aşa, ca să 
slujeşti cu sinceritate lui Dumnezeu şi să vezi în acelaşi 
timp că celălalt se scarpină în cap sau că îi este dor deo 
ţigară... 

De aceea în privinţa ecumenismului şi a mişcărilor 
ecumenice sunt în această stare de nedumerire şi aştept 
cu timpul să mă lămuresc... 

— Cum să ne raportăm la aşa-zisa intrare în Europa, 
mai ales că acum ni se impune, ca o condiţie la această 
integrare, să legalizăm homosexualitatea? 

— Da, aceasta este o problemă foarte spinoasă 
pentru mine. Şi pentru întreaga Europă. Desigur, de la 
Europa Occidentală avem de învăţat şi nişte lucruri 
frumoase cu adevărat, dar nu atunci când este vorba să 
acceptăm nişte păcate. Mai ales când sunt în discuţie nişte 
patimi despre care Biblia de la început ne spune că sunt 
atât de periculoase încât, pentru a se pedepsi asemenea 
spurcăciuni, se coboară îngeri din cer ca să ardă, să 
desființeze nişte oraşe împreună cu locuitorii lor şi să se 
aleagă de ele numai fum de pucioasă... Am fost până la 
Marea Moartă, am băgat degetul în apă şi l-am pus pe 
limbă; e o apă groasă, amară şi pe acolo miroase a sulf. 


Atât a mai rămas din civilizaţia celor două oraşe (Sodoma 
şi Gomora), despre care ni se povesteşte în Vechiul 
Testament. Vedem astfel cât dispreţ arată Dumnezeu 
pentru asemenea păcate. 

Pentru nicio altă patimă nu se coboară cineva din cer 
ca să aducă pedepse. Şi tocmai cu astfel de păcate ne cere 
Europa „civilizată” şi mândră ca să ne spurcăm neamul 
nostru. Au mai făcut oamenii asemenea greşeli (că 
homosexuali au fost şi sunt la noi, fără să fie legiferaţi de 
Parlament), dar ele sunt probleme de spovedanie, de 
canon. Dacă însă sunt legalizate aceste patimi, le faci fără 
grijă, sub acoperirea <Sfântului Parlament>. Politicienii 
noştri sunt liberi să facă ce vor; iar ei, netinând seama de 
credinţa şi spiritualitatea acestui neam, aprobă tot felul de 
fărădelegi, pentru a putea să fie prieteni cu aşa-zisa 
Europă. 

În concluzie, nu sunt de acord ca pentru nişte bunuri 
pământeşti să primim o pedeapsă dumnezeiască. Dacă 
atunci s-au coborât îngeri din cer şi-au ars Sodoma şi 
Gomora, acum Dumnezeu va trimite din cer nişte pedepse 
asupra tării noastre, prin care să fie sancţionate asemenea 
păcate legiferate. Dar ai noştri nu sunt convinşi; ei spun: 
„astea sunt popesti”. 

Pe de altă parte, trebuie spus că creştinul este o 
personalitate bivalentă, care face parte dintr-un stat 
pământean, dar face parte şi dintr-un stat ceresc, este şi 
cetăţeanul lui Dumnezeu. El trebuie să pună accentul pe 
esenţial; trebuie să ştie că este alcătuit din două 
componente: omul material, pe care-l mănâncă viermii în 
mormânt şi sufletul care merge la judecată după ce se 
termină viaţa pământească. Dacă omul cade în acest păcat 
calcă o poruncă veche, de la creaţia lumii şi va da 
socoteală în faţa lui Dumnezeu. Când îl face pe om, 
Dumnezeu îi spune: „Creşteţi şi vă înmulţiţi>. Cu 
aprobarea homosexualității această poruncă fundamentală 
este încălcată, pentru că bărbatul nu poate naşte copii şi 
nu se poate continua neamul omenesc aşa cum a hotărât 
Dumnezeu de la început. Când omul se deprinde cu 


această patimă, ea nu-i dă copii, dar îi dă probleme. 

— Ce atitudine ar trebui să avem fată de masonerie? 

— Să ne facem datoria creştină până la capăt! 
Masoneria este o mişcare universală care are mijloace de a 
te obliga să taci. Şi întrucât nu se mai pot lua măsuri 
împotriva ei, nu avem altceva de făcut decât să ne păstrăm 
credinţa şi să-L mărturisim pe Dumnezeu până în ultima 
clipă a vieţii noastre. 

Căci va veni Antihrist şi desigur că el va avea 
libertatea aceasta de a face fel de fel de minuni, de 
scamatorii ca să-i înşele pe oameni. Multă lume va fi de 
acord cu el, încât majoritatea celor care vor lua măsuri 
împotriva acestei mişcări vor fi suprimaţi. Vor rămâne mai 
departe doar cei care trăiesc pentru viaţa aceasta. Căci nu 
toţi vor fi împotriva masoneriei, când va intra ea în 
acţiune. 

Aşa încât eu nu mă pot lupta cu lumea ca să fie de 
acord cu mine. Eu îmi fac datoria de creştin. Că toată 
lumea ştie cum să facă un bine, dar nu-i convine totdeauna 
acest lucru pentru că asta obligă la nişte sacrificii, iar omul 
este dispus să rezolve cât mai simplu problemele vieţii. 
Dacă masoneria îţi va da un număr cu care vei putea 
cumpăra orice, vei putea să mănânci, vei putea să te 
îmbraci, să petreci, să călătoreşti unde vrei, foarte multă 
lume va fi de acord: „Gata, dragă, mulţumesc!” 

Atunci lumea va fi împărţită: fiecare îşi va alege ceea 
ce-l va interesa. Cei care vor alege să sufere orice numai 
să fie alături de Hristos vor fi o turmă mică, aşa cum spune 
Scriptura. Este un cuvânt în Evanghelie în care 
Mântuitorul se întreabă dacă va mai fi credinţă pe 
pământ... 

— <Când va veni Fiul Omului, va mai găsi credinţă 
pe pământ>? 

— Da, da... Toate aceste probleme vor fi, dar 
mântuirea, credinţa şi ataşamentul faţă de Mântuitorul vor 
rămâne la alegerea fiecăruia. 

— După 1990 au apărut în limba română două cărţi 
scrise de monahi atoniti: „La apusul libertăţii” şi 


„Apocalipsa 13”. În esenţă în ele se susţine că toate aceste 
procese de creare a Noii Ordini Mondiale sunt de fapt 
semnele evidente ale instalării treptate a unei dictaturi 
globale; iar această dictatură va culmina în cele din urmă 
cu întronarea Antihristului. Cei doi monahi atoniti ne 
atenționează pe baza unor argumente în general 
pertinente că lucrurile evoluează spre un control deplin al 
întregii populaţii prin tehnicile moderne şi sofisticate 
reţele de supraveghere. Adică ne îndreptăm spre cea mai 
cumplită şi subtilă înrobire a oamenilor care a existat până 
acum în istorie. Vi se par exagerate asemenea afirmaţii? 

— Nu! Nu mi se par exagerate! 

Omenirea, prin felul cum gândeşte şi se comportă 
astăzi, merge către un sfârşit. Dezordinea care există 
acum în lume îl supără pe Bunul Dumnezeu. Mă gândesc în 
primul rând la necredinţa, la lepădarea de Dumnezeu în 
care ne aflăm, ca şi la faptele noastre, păcatele noastre 
înnoite, păcate pe care Biblia le condamnă total şi pe care 
Guvernul le aprobă. 

Facem ceea ce nu-l place, sunt sigur că nu-l place lui 
Dumnezeu. De pildă, să-i spun pe nume unui păcat care 
acum este foarte întins (şi protejat de legi) în mai multe 
ţări: homosexualitatea. Am amintit înainte de cele două 
cetăţi din Vechiul Testament unde acest groaznic păcat era 
la mare cinste; au fost arse, nu a mai rămas nimic din ele. 
De aceea, gândindu-mă şi la un asemenea fapt istoric, cred 
că lumea se îndreaptă către acest sfârşit, poate inevitabil. 

S-ar mai putea amâna sfârşitul dacă ar începe o mare 
pocăintă şi îndreptare, ceea ce însă este mai greu, nu se 
vede aşa ceva. 

Eu nu cunosc prea bine toate dedesubturile politice, 
dar fără îndoială că în lumea de acum, care merge pe calea 
cea largă a plăcerilor şi a patimilor, trebuie să existe 
cineva, un fel de conducător, care îi antrenează pe oameni 
la această grabă spre autodistrugere. Există instituţii care 
nu spun pe fată că politica lor este distrugerea umanităţii, 
fiindcă atunci nu ar mai asculta nimeni de ele. Aceste 
instituţii conduc popoarele către dezastru, dar spun că le 


conduc spre libertate (o libertate aşa cum o înţeleg unii 
oameni, nu aşa cum este ea în realitate). 

Incă o dată spun: lumea s-ar putea reînviora dacă am 
face un efort să ne pară rău cu adevărat pentru păcatele 
noastre; dacă ne-am pocăi cu toţii, de la rege până la 
ultima slugă, aşa cum s-a întâmplat cu cetatea Ninive din 
Vechiul Testament. 

— Sunt şi alte semne care să arate că vremurile de 
astăzi ar putea fi cele de pe urmă? 

— Nu mai este nevoie de alte semne din moment ce 
există în zilele noastre acest marş către rău. De aceea cred 
că au dreptate cei care au scris cărtile despre care aţi 
întrebat. 

— Cu alte ocazii, la aceleaşi întrebări aţi dat nişte 
răspunsuri mai rezervate... 

— Intre timp s-au schimbat mai multe lucruri. 

Eu cred că, cu cât vom înainta spre sfârşitul lumii, cu 
atât Dumnezeu va interveni mai mult în partea aceasta, 
unde vor rămâne puţini cu El. La început or să fie mulţi 
habotnici şi mulţi tineri care se vor apropia de El, dar până 
la urmă vor rămâne foarte puţini de partea Domnului 
Hristos. Cei care vor rămâne creştini până la capăt vor fi 
puţini, dar vor fi mai hotărâți şi mai statornici în credinţă. 
Va fi multă dispută, multă îndoială, multă nesiguranţă şi 
lepădare de Dumnezeu. Mulţi vor da toate pentru una, 
adică vor renunţa la averi, la maşini pentru a-şi păstra 
credinţa. Ei nu vor mai avea decât atât cât le va trebui ca 
să supravieţuiască, ca să nu moară de foame; iar alţii vor 
trăi în huzur. Creştinii vor fi scormoniti, iscodiţi, ca să se 
ştie totul despre ei. O să fie multă intimidare şi multă frică, 
dar în rândurile celor care-L. vor mărturisi pe Hristos până 
la sfârşit va fi şi optimism şi mult curaj. 

Importanta duhovnicului 

— O problemă foarte importantă de care depinde 
schimbarea vieții noastre  lăuntrice este relaţia cu 
duhovnicul. Care sunt criteriile pentru alegerea unui preot 
la care să ne mărturisim? 

— N-aş putea să vă spun. Aceasta este o problemă 


care revine celui ce-şi caută duhovnic. 

— Să zicem că este la început şi vrea să-şi găsească 
un preot la care să se spovedească... 

— Întreabă pe un cunoscut: <Ce duhovnic ai? >, 
„Cutare”. <Eşti mulţumit? >. Întreabă pe altul care îi 
recomandă pe altcineva. Se duce la duhovnic. Nu este 
chiar atât de uşor să găseşti dintr-odată un duhovnic care 
să corespundă cu starea ta, cu problemele tale. Şi de aceea 
rămânem la recomandarea Evangheliei: „caută şi vei afla”. 
Intrebând din om în om; bineînţeles că nu întrebi pe 
fiecare om de pe stradă, ci numai pe cel care este 
preocupat de viaţa în Biserică. Atunci când eşti la început 
te poţi spovedi o dată sau de două ori la câţiva părinţi 
pentru a putea să te hotărăsti asupra unuia singur. 

Am căutat şi eu un duhovnic, dar nu am găsit pe unul 
de care să mă leg pentru toată viaţa. Părintele loan era 
insuficient pentru mine întrucât eu nu ştiam atâta limbă 
rusă încât să înţeleg sfatul unui duhovnic rus. Am căutat 
alt duhovnic pe vremea lui, folosindu-mă de toate 
mijloacele care pot să ducă la găsirea acestuia. De aceea 
vă sfătuiesc să întrebaţi din om în om şi până la urmă o să- 
l găsiţi. _ 

— In ce condiţii ne putem schimba duhovnicul? 

— Există situațiile acestea cunoscute care-ţi permit 
să schimbi duhovnicul: când el este eretic sau te îndeamnă 
la păcat, când este foarte bolnav şi nu mai poate spovedi 
sau când te muţi într-o altă localitate, ori este un duhovnic 
foarte aglomerat şi tu - din cauza serviciului - nu mai 
ajungi să te spovedeşti decât foarte rar. 

Mai există însă şi nişte cazuri de excepţie: se poate 
întâmpla să sporească o persoană şi duhovnicul să nu-i mai 
fie suficient. Şi atunci caută altul. Acestea sunt însă cazuri 
rare care apar la cei care vor să aibă un îndrumător pentru 
rugăciunea inimii. Mai ales în legătură cu problema 
aceasta a rugăciunii lui lisus, este greu să ai un povâăţuitor, 
este greu să găseşti un duhovnic care să fie şi trăitor al 
acestei rugăciuni şi să spună ceva adevărat şi mulţumitor. 

Insă mai întâi trebuie să fim atenţi ca nu cumva să 


existe în noi nişte probleme mari de orgoliu sau de 
judecare a aproapelui, şi atunci, în loc să ne căim, noi să 
dăm vina pe duhovnic. De aceea este bine să strigăm la 
Dumnezeu cu sinceritate şi insistentă, din tot sufletul, şi 
atunci Dumnezeu ne va rândui duhovnicul de care avem 
nevoie. 

Trebuie, de asemenea, să conştientizăm foarte 
limpede că toţi preoţii au harul, venit de la Mântuitorul, 
pentru a ierta păcatele. 

Oricum, după ce te-ai mărturisit de cel puţin trei- 
patru ori consecutiv la acelaşi duhovnic, trebuie să-i ceri 
binecuvântare dacă te duci în altă parte la spovedit. 

Nu trebuie să fim prea pretenţioşi cu preotul la care 
ne mărturisim. Dacă el este sincer şi cu frică de 
Dumnezeu, ne putem spovedi la el cu toată deschiderea. 
Este de mult folos pentru noi să avem părere de rău pentru 
păcatele pe care le-am făcut şi le mărturisim. Nu este 
deloc bine să ne spovedim formal! 

Este de asemenea foarte folositor ca toată viaţa să 
avem căintă pentru păcatele pe care le-am săvârşit, chiar 
dacă ele au fost iertate la spovedanie şi chiar dacă nu le- 
am mai repetat. Este bine tot timpul să ne păstrăm căinta 
înăuntrul nostru fără a cădea în deznădejde, ci, dimpotrivă, 
trebuie să ne păstrăm şi încrederea în bunătatea lui 
Dumnezeu. 

— Unii intelectuali sunt foarte pretenţioşi atunci când 
îşi caută un duhovnic... 

— Sunt şi oameni pretenţioşi. Pe duhovnic îl întrebi 
sau îi spui problema ta şi el îţi răspunde deplin sau cât 
poate să răspundă şi te mulţumeşte. A doua oară iarăsi îl 
întrebi alte probleme care apar prin mintea ta. Sau îi 
mărturiseşti greşelile tale. El se poate ruga pentru tine, te 
poate ajuta în felul acesta. 

Dacă este un intelectual pretenţios care caută un 
duhovnic deosebit, mai greu o să-l găsească; fiindcă el vrea 
să vorbească cu un preot care să fie filosof ca şi el. 
Aşteaptă răspuns pe limba lui şi atunci se poate să 
întâlnească un duhovnic care nu-i înţelege întrebările lui, 


vorbele lui, dar ştie foarte multă viaţă duhovnicească de 
care are nevoie filosoful sau intelectualul. Ei nu se pot 
înţelege pentru că acesta din urmă e prea pretenţios şi, 
adeseori, îmbătat de mândrie datorită ştiinţei lui. Un 
asemenea om pretenţios e greu să găsească un duhovnic 
„duhovnicesc”. Şi rămâne să caute toată viaţa şi în multe 
cazuri nici nu-l găseşte până la urmă. Rămâne cu filosofia 
lui şi cu jumătate de măsură duhovnicească. 

— Cât de aspru trebuie să fie duhovnicul în aplicarea 
unor canoane, ţinând cont că în vremurile de astăzi există 
mulţi oameni care cad în păcate mari din ignorantă? 

— Dacă preotul duhovnic recomandă un canon cu 
autoritate sau cu nervi, trebuie să fie sigur de la început că 
nimeni nu-l va respecta. Este bine ca duhovnicul să fie 
blând, să fie liniştit şi să încerce să-l convingă pe 
credincios, cu dragoste, că îi este de mult folos canonul pe 
care vrea să i-l dea. 

Înainte de toate, penitentul trebuie pregătit pentru a- 
şi da seama că năravul care este îndătinat în el este cel 
mai mare rău. Procedând astfel, credinciosul se va 
deprinde mai uşor să împlinească orice canon, oricât de 
greu. Dacă impunem direct canonul, oamenii nu-l vor 
respecta, pentru că de obicei aceştia nu conştientizează 
primejdia unui păcat şi faptul că-şi pot pierde veşnicia din 
cauza patimilor. Nici nu au o idee foarte clară despre ce 
înseamnă veşnicia. Sunt străini de asemenea lucruri. Aşa 
că este foarte necesar să-i pregătim sufleteşte pentru a 
înţelege că patima lor e aşa de mare încât trebuie să scape 
de ea cu orice preţ, cu orice preţ trebuie alungată. 

Este bine să ne purtăm frumos cu credincioşii care 
vin la spovedit. Dacă le poruncim şi dacă este greu canonul 
şi îi surprinde, nu-l vor face. Pleacă de la tine şi îşi văd de 
treburile lor; se întâmplă şi aşa ceva. De aceea am spus că 
nu trebuie impus canonul; căci poate e un canon pe care 
nu-l poate face. Atunci penitentul va dori să scape de el şi 
chiar dacă îi mai spunem noi nişte lucruri folositoare, el le 
va refuza interior. 

În concluzie, lucrul cel mai important este ca 


duhovnicul să se gândească foarte bine la penitent şi să-l 
sfătuiască în aşa fel încât acesta din urmă - dacă vrea cu 
adevărat să se schimbe - să conştientizeze gravitatea 
păcatului în care a căzut şi să-şi dorească sincer să scape 
de orice patimă. 

— Până unde merge ascultarea fată de duhovnic? 
Fiindcă pot exista două extreme: una prin care duhovnicul 
este văzut ca un fel de funcţionar care iartă la nesfârşit 
păcatele, iar alta în care duhovnicul este idolatrizat de 
către fiii săi duhovniceşti şi nu mai încape în mintea lor 
nimic altceva în afară de ceea ce spune acesta în general, 
nu neapărat în timpul tainei Spovedaniei. 

— Aici, cred că şi într-o parte, şi în alta, sunt nişte 
greşeli. Ce nu ştie duhovnicul ştie Dumnezeu; un om care 
este duhovnic nu poate să ştie tot. De aceea, pentru ce nu 
ştim, îi trimitem pe credincioşi să citească din Sfântul loan 
Scărarul, Sfântul loan Gură de Aur (care a fost un mare 
duhovnic), Sfântul Vasile cel Mare şi fiecare îşi poate 
culege ceea ce are nevoie de la aceşti Sfinţi Părinţi. 

Oamenii nu pot să cunoască în întregime toate 
problemele vieţii duhovniceşti; aşa încât duhovnicul nu 
poate să spună ceva definitiv, nu poate spune totul. Sunt 
însă anumite lucruri pe care le poate zice: cum să te 
păzeşti de patimi, ce să faci ca să scapi de ele; să scapi, de 
pildă, de desfrânare, care este o patimă des întâlnită în 
rândul tinerilor. Sau cum să scapi de patima fumatului (că 
şi asta este o patimă şi aduce multe neplăceri şi scandaluri 
în familie). Duhovnicul poate să-ţi dea nişte sfaturi pe care, 
dacă le pui în aplicare, scapi de aceste păcate. Dar prea 
departe nu mergem şi atunci îi trimitem pe asemenea 
credincioşi la anumite cărţi, să citească şi să se 
documenteze şi să înţeleagă mai mult decât se poate 
înţelege de la un om care este de obicei mărginit. 

— Un părinte contemporan spunea la un moment dat 
că vor veni vremuri de prigoană împotriva Bisericii şi 
atunci mirenii vor avea un rol foarte important, iar preoţii 
nu vor mai putea face mare lucru. Cum apreciaţi această 
idee? 


— Se va întâmpla, probabil, cum s-a întâmplat în 
timpul revoluţiei sovietice, chiar de la începutul ei, când 
clerul şi mai ales duhovnicii erau trecuţi prin ascuţisul 
sabiei. Şi atunci nu se mai găseau duhovnici; pur şi simplu 
nu mai existau preoţi la care să te spovedeşti. 

Să ne gândim la ce se întâmplă astăzi în America. 
Acolo nu există decât foarte puţini duhovnici, în rest sunt 
psihiatri. Şi un mare păcătos merge la psihiatru ca să fie 
ajutat. Psihiatrul de acolo, din America - ca şi psihiatrii din 
vremea prigoanei care va veni - îi poate da sfaturi cu 
duiumul, dar nu-l poate ierta, căci nu are harul acesta. Nu 
noi, preoții, iertăm păcatele, ci, la spovedanie, 
întotdeauna, în orice împrejurare, este şi Hristos de fată şi 
ascultă spovedania şi El iartă; eu, ca preot, rostesc numai 
formula de dezlegare. 

Când se va ajunge să nu mai existe duhovnici şi să fie 
numai laici care vor avea o foarte mare importantă - cum 
aţi spus dumneavoastră - atunci oamenii se vor linişti, se 
vor mulţumi cu nişte sfaturi de la aceşti medici (pricepuţi 
oarecum în cele sufleteşti), dar vor rămâne încărcati de 
aceleaşi patimi pe care le-au avut până atunci. 

Păcatele mărturisite sunt iertate deplin dacă se 
respectă canonul pe care îl dă duhovnicul. Canonul este un 
fel de medicament, asemănător celui pe care îl dă doctorul 
unui bolnav. Dacă respecţi cu smerenie canonul şi cu 
această convingere că ţi se iartă păcatele, ele chiar se 
iartă şi te vindeci treptat de bolile sufletului. Dar dacă, în 
timpul canonului, faci alte prostii, atunci păcatele vechi şi 
cele noi nu sunt iertate şi te încarci mereu. 

Prin urmare, duhovnicul, cu ajutorul harului preoţiei 
pe care l-a primit prin succesiunea apostolică, are această 
calitate de a ierta păcatele în numele lui lisus Hristos. Iar 
un psihiatru îţi dă numai ceea ce are el personal, din 
ştiinţă. 

Medicul psihiatru care nu este un creştin practicant 
(prin asta înţeleg şi faptul că nu dă prioritate învățăturilor 
inspirate ale Scripturii şi ale Sfinţilor Părinţi, în faţa 
oricăror altor scrieri) îţi poate oferi nişte îndrumări 


neîndestulătoare pentru suflet pe care le poţi lua în serios 
atunci când îţi lipsesc sfaturile venite de la Dumnezeu prin 
duhovnic. Mai târziu, însă, uiţi aceste îndrumări şi îţi duci 
viaţa ta amărâtă mai departe. 

Credinţa tinerilor 

— Care credeţi că a fost rolul pe care l-a avut 
ASCOR-ul după 1990 până acum şi ce le-aţi recomanda să 
facă în continuare tinerilor care fac parte din această 
organizaţie? 

— ASCOR-ul a încercat după 1990 să împlinească o 
lucrare foarte necesară: să răspândească învăţătura lui 
Dumnezeu în facultăţi, printre studenţi. S-au făcut lucruri 
frumoase, însă insuficiente în comparaţie cu nevoile 
sufleteşti ale studenţilor. Poate că ascor-istii ar trebui 
ajutaţi mai mult pentru a-şi putea îmbogăţi activităţile. Eu 
sunt tare bucuros că, în timpurile acestea atât de tulburi 
pe care le trăim, există şi tineri cu preocupări creştineşti 
care s-au grupat într-o asemenea asociaţie. 

Este bine că tinerii din ASCOR au fost uniţi şi porniţi 
să realizeze ceva atunci când Biserica a fost confruntată cu 
nişte probleme. ASCOR-ul a fost de părerea Bisericii şi a 
apărat poziţia ei. 

În timp s-a mai maturizat această organizaţie. Ascor- 
istii capătă experienţă unii de la alţii; pe de o parte sunt 
cei care termină studiile şi se retrag în viaţa lor, la 
posturile lor, iar pe de altă parte sunt ceilalţi, care vin şi 
încep aceeaşi cale. Totuşi cei tineri beneficiază de 
experienţa celor mai vechi şi pot astfel să facă şi altceva 
mai îndrăzneţ. 

Sfatul meu este ca membrii ASCOR să se asocieze cât 
mai mult cu viaţa Bisericii, să colaboreze cu Biserica în 
problemele ei. 

De asemenea, trebuie să ne dăm seama că sunt o 
sumedenie de lucruri pe care poporul nu le ştie, iar ascor- 
istii sunt nişte tineri învăţaţi, abia ieşiţi de pe băncile 
universităţilor. Dacă un tânăr absolvent de facultate ar sta 
de vorbă, de pildă, cu un tăran, i-ar putea transmite 
acestuia din urmă multe cunoştinţe. Că ASCOR-iştii nu 


sunt numai teologi, sunt şi de la alte facultăţi. Ar trebui să 
existe aceste dialoguri între un tânăr şi unul sau mai mulţi 
cetăţeni simpli, întrucât este destulă neştiinţă în popor, nu 
numai în ceea ce priveşte religia. 

Apoi, aceşti studenţi care fac parte din organizaţie, 
fiecare dintre ei, bineînţeles că trebuie să aibă curaj şi să 
fie puţin mai organizaţi. Sunt probleme sociale grave fată 
de care este bine să se ia atitudine, ca de pildă aceste 
noutăţi urâte - încercarea de a legaliza homosexualitatea 
şi prostituţia. Ascor-istii nu trebuie să fie numaidecât 
teologi, ci oameni cu bun simţ, tineri de la diverse facultăţi 
- psihologie de pildă - care ar putea să aibă un cuvânt 
împotriva acestor hotărâri, arătând că nu-i necesar să se 
legalizeze asemenea păcate. Există un imperiu al răului şi 
un print al răului care se cheamă şi diavol; el oricum 
legiferează răul prin practica la care te îndeamnă cu foarte 
multe vicleşuguri, aşa încât nu-i nevoie să se mai asocieze 
şi autoritatea de stat la această lucrare malefică. 

— Cum ar trebui să fie relaţiile dintre tinerii care fac 
parte din ASCOR? Cum ar trebui să fie atmosfera în 
această asociaţie? 

— Ar trebui să fie o atmosferă creştină, o atmosferă 
de familie, de familie ideală. O familie în care toţi membri 
se respectă şi trăiesc sub acest har al Duhului Sfânt. Chiar 
dacă sunt unii care se mai abat de la această cale 
dumnezeiască, majoritatea însă aşa trebuie să fie. Să se 
ajute unul pe altul, să fie modeşti, să colaboreze în bine şi 
- pe cât se poate - să fie uniţi în îndepărtarea răului, să nu- 
l încurajeze şi să nu-l practice. 

— Cum trebuie să se poarte un student care este 
interesat de viaţa creştină, atunci când se află în mijlocul 
colegilor lui care nu sunt aproape deloc atraşi de Biserică? 

— Te orientezi după bunul simţ; adică să nu se facă 
numaidecât caz de creştinism, de post şi de alte practici 
religioase, care de obicei displac tinerilor şi îi 
descurajează. Este bine ca studentul creştin să fie smerit, 
să fie un adevărat model; iar creştinismul să nu-l afirme 
ostentativ, ci el să apară de la sine prin tot ceea ce face şi 


gândeşte tânărul respectiv. 

Deci îi trebuie bunul simţ care îl îndeamnă să fie un 
om cuminte, conştiincios şi cinstit sufleteşte. 

— O problemă actuală pentru tineri este cea a 
libertăţii. Suntem educați de mici că trebuie să fim liberi, 
că trebuie să ne cerem drepturi. In acest context, vă 
rugăm să ne învăţaţi cum să-i convingem pe colegii noştri 
de adevărul cuvintelor Scripturii: „Dacă Fiul vă va face 
liberi, liberi veţi fi într-adevăr>? 

— Răspunsul este greu de dat. E mai uşor să întrebi, 
cum întreabă copiii nişte lucruri la care se răspunde foarte 
greu. Hai să luăm tot de la Mântuitorul răspunsul: păcatul 
este cel care ne face robi şi trebuie să luptăm împotriva lui 
ca să fim cu adevărat liberi. Căci omul a fost creat liber la 
început. i 

Pe tineri îi putem sfătui să ducă o viaţă curată. In ce 
fel? De pildă, sunt mulţi tineri care, înainte de căsătorie, 
calcă o poruncă, porunca aceea foarte delicată; vor să facă 
nişte căsătorii de probă. Să trăiască el viaţa respectivă cu 
fata cu care se va căsători; să-şi trăiască propria lui 
dorinţă, să-şi satisfacă dorinţa trupească prin acest păcat 
al desfrânării. Dacă face aşa, de la începutul vieţii lui 
mature devine rob, devine neliber, devine prietenul patimii 
şi prietenul diavolului. Şi apoi este foarte greu de convins 
cineva, care-i împătimit, să trăiască o viaţă curată. 

O viaţă curată înseamnă o viaţă luminoasă - mintea 
lui este luminoasă, cugetarea lui este corectă, adeseori şi 
viaţa lui în totalitate este întreagă. Un flăcău sau o fată - în 
adevăratul înţeles al cuvântului - sunt nişte oameni întregi, 
oameni de omenie; un sfat, un cuvânt al lor poate să aibă 
putere. Un om care este ticăloşit în viaţa aceasta 
trupească are timiditate, nesiguranţă în ceea ce spune, iar 
cu Dumnezeu (Care este izvorul înţelepciunii şi al 
sfinţeniei) este certat. De aceea, un tânăr care vrea să 
ajungă cineva trebuie să-şi păstreze această curăţie 
trupească, să şi-o păzească. 

Ca să vorbeşti astăzi despre propunerea mea, cred că 
mulţi ar râde, ar face semne cu ochii şi ar spune: „Asta-i 


un prostănac!”. Asemenea sfaturi să dai astăzi, când 
părintele îndeamnă pe copil: „Du-te, caută-ţi o fată şi fă 
aşa...!'? Din păcate cunosc astfel de cazuri. De la păcat 
este foarte greu să-l opreşti pe tânăr astăzi. Aşa încât eu 
rămân la această metodă de a-l îndruma pe tânăr - care 
este încă abia ajuns în pragul vieţii de majorat - să-şi 
păstreze această stare trupească şi sufletească, aşa cum 
recomandă Dumnezeu. 

Sunt însă şi mulţi tineri astăzi care vor să asculte 
acest sfat, chiar fără voia sau acordul părinţilor. Părintele 
îl îndeamnă să-şi caute drum deschis, cum a trăit şi el la 
vremea lui. Sunt persoane, oameni înaintați în vârstă, care 
încă nu s-au cununat şi nu s-au spovedit de 20 sau 30 de 
ani. Şi mor aşa. Şi atunci ce educaţie dă el tânărului care 
vrea să ducă o viaţă creştină? Tânărul (sau tânăra) se 
retrage într-o cameră şi citeşte nişte rugăciuni de seară 
sau psalmii. Mama se uită pe gaura cheii şi, când vede că 
citeşte o rugăciune, atunci deschide uşa cu brutalitate şi îi 
spune: „Nu mai citi, nu te mai ruga aşa, că ai să 
înnebuneşti!”. Ce să aleagă tânărul sau tânăra, care simte 
nişte bucurii când se roagă şi îi spune mama aşa ceva? 
Mama nu se roagă, trăieşte în păcat, necununată şi cu fel 
de fel de avorturi şi fel de fel de păcate care o covârşesc şi 
o întunecă şi este de acord cu diavolul, fără să-şi dea 
seama. Şi îndeamnă pe fiica sau pe fiul ei să fie la fel ca şi 
ea. Atunci tânărul îşi ia libertatea să-şi trăiască viaţa cum a 
înţeles-o el acum, la vârsta lui. Se întâmplă astăzi multe 
cazuri de acestea, pe care le aflu şi eu la spovedanie. 

Din păcate mulţi dintre bătrânii şi adulţii de astăzi au 
un fel de împietrire în necredinţă. În schimb, există acum 
şi mulţi tineri care se orientează după calea luminoasă a 
credinţei. Este regretabil că părinţii nu pot să sfătuiască 
pe copiii lor - care pot să ajungă sfinţi -, aşa cum ne 
îndeamnă Dumnezeu. 

Viaţa este lăsată pentru fiecare dintre noi ca să ne 
străduim să adunăm un capital de fapte bune şi de viaţă 
creştină care va fi foarte folositor pentru veşnicie, la 
lumină. Toți trebuie să trăim în această perspectivă a vieţii 


viitoare; să nu trăim ca animalele doar pentru viaţa 
aceasta pământească. Mănânci, bei, te înmulţeşti şi te 
distrezi cum se distrează animalele, în felul lor! Viaţa 
noastră omenească are un alt ideal şi un alt scop mult mai 
înalt. De la Mântuitorul ştim că viaţa omenească are în 
viitor această perspectivă a veşniciei şi a libertăţii totale 
întru Hristos; pentru ea trăim. 

În concluzie, pe linia aceasta, a neascultării de 
Dumnezeu, se poate spune că păcatul este o piedică 
împotriva libertăţii fiecărui om. 

— Pentru mulţi dintre tinerii credincioşi care trăiesc 
sau studiază în marile oraşe, o problemă importantă este 
că nu-şi pot găsi pacea interioară, întrucât sunt risipiti în 
prea multe probleme. Ce-i sfătuiţi să facă? 

— Să-şi facă un program pentru suflet. Golul şi 
această nemulţumire a lor este în ei înşişi. Să-şi facă deci 
program şi să umplă acest gol sufletesc cu rugăciunea şi 
cu viaţa în Dumnezeu. 

— Care sunt principalele motive pentru care se 
ajunge la certuri în cuplurile tinerilor şi cum pot fi depăşite 
acestea? 

— Foarte greu pot fi depăşite, pentru că, de obicei, 
atracțiile între un tânăr şi o tânără se mărginesc la formele 
anatomice şi la plăcerile trupeşti. Rari sunt tinerii care se 
gândesc să discute înainte de căsătorie despre cum 
înţelege unul sau altul viaţa, scopul vieţii. Este important 
să se ştie dacă au amândoi un scop creştin în viaţă, adică 
să nu aibă în vedere numai îmbogățirea. Dacă el sau ea au 
maşină, gata - li se pare unora - e un avantaj şi un motiv 
de căsătorie; dacă are nişte bani pusi în bancă, atunci 
gata, s-a aranjat înţelegerea şi căsătoria. Dacă însă tinerii 
se mărginesc numai la acest aspect material, atunci de le 
început este compromisă căsătoria. 

În afară de aceste probleme materiale, pământeşti - 
maşină, pământ, avere - mai sunt şi nişte condiţii de ordin 
sufletesc. De pildă, dacă acestor tineri - care vor să se 
asocieze într-o familie - le place credinţa, dacă găsesc 
satisfacţie în credinţă, în problemele religioase. Căci, dacă 


unul este creştin şi altul este ateu sau îi e scârbă de 
credinţă, recomand cu toată energia să nu îndrăznească să 
se căsătorească, pentru că el sau ea este frumos sau 
frumoasă şi nu ştiu ce alte lucruri omeneşti; toate acestea 
la un moment dat se deteriorează şi tinerii rămân într-o 
situaţie destul de tristă şi îşi continuă viaţa în probleme, în 
durere. Aşa încât credinţa şi acordul în credinţă sunt 
condiţii foarte importante pentru întemeierea unei familii. 

Dacă părinţii sunt credincioşi, atunci îşi cresc copiii 
în credinţă şi în cuminţenie, în această viaţă de respect şi 
comuniune cu ceilalţi oameni. Dacă numai unul dintre 
părinţi este credincios, pentru el viaţa este un adevărat 
chin. Ea merge la biserică şi el la petrecere, sau la teatru, 
sau la cinematograf, sau la alte distracţii. El ajunge beat 
acasă, iar ea vine de la Biserică. Şi atunci ce asociere, ce 
comuniune, ce discuţii să aibă ei împreună? De aceea am 
spus că credinţa este un element esenţial într-o familie. 
Măcar aceste două lucruri să fie: un acord în sinceritate şi 
credinţă. Pentru că unii promit la început ca să se vadă 
căsătoriţi, iar după aceea schimbă placa şi încep o viaţă 
sinceră în rău, care duce la nefericirea şi nenorocirea 
ambilor soţi pentru întreaga viaţă. Am cunoscut fel de fel 
de familii şi de aceea o spun cu multă convingere. 

Mai sunt şi alte aspecte. De pildă, se căsătoreşte un 
tânăr ortodox cu o catolică. Am întâlnit nişte cazuri de 
acestea. Ea, de pildă, îşi are cercul ei catolic, prietenele ei, 
colegii, colegele ei, sărbătorile lor, Pastele lor; cealaltă 
parte, bărbatul care este ortodox are şi el prietenii lui, 
slujbele la biserică şi celelalte. Ea merge la Biserică pentru 
a sărbători Pastele catolic (atunci când noi prăznuim 
Floriile) şi mănâncă ouă roşii. El mănâncă de post şi a 
doua zi începe săptămâna Patimilor. El posteşte mai aspru, 
iar ea mănâncă de dulce. Parcă n-ar fi aşa de important, 
dar este destul de tristă şi o asemenea asociere. De la 
început e bine ca tinerii să fie prudenti şi să-şi aranjeze un 
climat care să le fie de folos pentru toată viaţa. 

Esenţialul 

— În ce măsură monahismul este o chemare de la 


Dumnezeu şi în ce măsură este un act al alegerii 
personale? 

— Bineînţeles când este o lucrare de la Dumnezeu, 
atunci este o chemare: cutare este chemat de Dumnezeu în 
monahism ca, prin acest mod de existentă, să-şi 
pregătească o viaţă plăcută lui Dumnezeu. 

Există şi cazuri când cineva pleacă la mănăstire aşa, 
de la sine, fără să aibă o chemare de la Dumnezeu, 
spunând că îi place viaţa monahală. Cu mulţi ani în urmă, 
am cunoscut un astfel de caz, în viaţa femeilor. Unei tinere 
îi plăcea să ajungă călugărită, dar eu îi spuneam: 
<Domnişoară, termină-ţi mai întâi studiile - era studentă 
la medicină - şi după aceea ai să vezi ce mai gândeşti>. Ea 
mă asculta, iar apoi făcea tot ce-i dicta inima ei. Ştiu că se 
îmbrăca în haine de călugărită, se uita în oglindă să vadă 
cum îi stă. Până la urmă eu am plecat din tară pentru un 
timp şi când am revenit, am aflat că fata a fost pe la nişte 
mănăstiri şi nu i-a plăcut acolo şi s-a întors din nou în viaţa 
obişnuită. Medicina nu a făcut-o mai departe întrucât nu-i 
plăcea marxismul la care era obligată să asiste şi să 
răspundă, bineînţeles. 

Mai târziu am aflat că a plecat undeva, prin Africa. S- 
a încurcat cu cineva de acolo şi s-a căsătorit. După un alt 
timp am aflat că s-a întors în tară pentru părinţi. Tatăl ei 
era avocat şi mama sa casnică. A plecat apoi într-o tară 
nordică, Suedia sau Norvegia, cu acest tânăr şi aveau şi o 
fetiţă. Asta mi-a dovedit că pentru viaţa călugărească 
trebuie să ai cât de cât o chemare de la Dumnezeu, altfel 
te încurci pe parcurs, cum s-a încurcat şi ea, sărmana. Şi, 
culmea culmilor, într-o bună zi vine ea cu soţul la mine, la 
mănăstirea Antim. Ce-a fost şi ce-a ajuns ideala călugărită! 

Dacă nu este chemare de la Dumnezeu, să nu intri în 
această viaţă călugărească. Deşi păcatele sunt comune 
tuturor oamenilor, dacă eşti chemat de Dumnezeu în 
mănăstire, chiar dacă greşeşti cumva, ai această 
posibilitate de a te pocăi. Având biserica în curtea 
mănăstirii, având toaca, având clopotele care te trezesc în 
orice zi pentru a-ţi întări dorul către Dumnezeu, dacă ai 


răbdare, cu toate patimile care te cercetează, la un 
moment dat reuşeşti să le biruieşti. Căci Dumnezeu ne 
ajută în mod sigur, mai ales atunci când ne rugăm. 

Cine însă nu are niciun fel de chemare sufletească 
pentru viaţa monahală şi colcăie în el sângele - patima 
aceasta trupească sub diferitele ei forme -, acela trebuie 
să asculte glasul sângelui şi să urmeze calea tradiţională a 
familiei; şi îşi face o viaţă de familie. Cine are însă o 
înclinaţie către rugăciune, către nişte idealuri duhovniceşti 
mai înalte, către Sfinţii Părinţi, cine se simte impresionat 
de un cuvânt al Sfântului loan Damaschin sau al Sfântului 
Grigorie Palama sau al Sfântului Vasile, al Sfântului Ioan şi 
suspină după nişte gânduri bune, Dumnezeu îl ajută şi el 
progresează în viaţa monahală. 

Chiar când un gând de viaţă monahală apare fără să 
existe şi o chemare specială, dacă fratele are cât de cât 
început bun, intră în problemele călugăreşti, dă de izvor, 
din când în când scade, dă în nişte patimi, Dumnezeu nu-l 
lasă, îngerul păzitor îl ajută şi el sporeste şi se adânceşte 
în viaţa mănăstirească şi poate să ajungă un om foarte util 
pentru ceilalţi. 

Dar, dacă este îndeosebi chemat, atunci are şi mai 
mult succes, mai mult har. Pentru că harului îi place să 
găsească un teren curat. Acolo se adăposteşte harul lui 
Dumnezeu. Sfinţenia e ceva foarte fin, foarte delicat, foarte 
albăstriu, foarte greu de obţinut aşa, într-o viaţă obişnuită. 
Sfinţenia are ceva dumnezeiesc în ea. Când harul cuprinde 
un asemenea trup omenesc, îl saltă, îl ajută să crească 
uimitor de frumos fată de ceilalţi oameni. 

— Care credeţi că este principalul lucru care ar 
trebui îndreptat în monahismul românesc de astăzi? 

— Să trăim călugăreşte, aşa cum trăiau tinerii şi 
bătrânii din trecut. Învăţături sunt tare multe. Noi să trăim 
mai bine zis cele trei voturi: sărăcia necondiționată, 
curăţia (fecioria) sufletească şi trupească, precum şi 
ascultarea. 

Este bine ca monahul să asculte de conducătorul 
mănăstirii. Pentru că tuturor stareţilor le place să fie 


ordine în mănăstire; ei vor ca monahii să trăiască o 
adevărată viaţă călugărească şi să fie de folos atât lor 
înşilor, cât şi credincioşilor care vin la mănăstire ca să se 
învioreze sufleteşte. 

Pelerinii, atunci când poposesc într-o atmosferă 
călugărească, când participă la slujbe, când se spovedesc 
sau când prind putere de la exemplul monahului, atunci ei 
se îndreaptă sufleteşte şi merg acasă mai întăriţi. Acesta 
este rolul mănăstirii: mântuirea vieţuitorilor ei şi a celor 
care o vizitează. 

— Ne apropiem de sfârşitul acestui foarte folositor 
interviu. Părinte staret, din ce cauză cei mai mulţi dintre 
noi nu reuşim să practicăm rugăciunea inimii? 

— De ce? Pentru că rugăciunea inimii presupune 
stăruinţă în chemarea numelui Domnului. Stăruinţă cu 
multă luare-aminte şi într-un duh smerit. Cei care se 
angajează la această rugăciune, auzind multe lucruri 
despre ea, vor să şi-o însuşească, dar nu au cu ei şi 
mijloacele ajutătoare. 

Adică, în primul rând nu au răbdare să o zică 
continuu. Se cheamă rugăciunea neîncetată, aşa îi spune 
Sfântul Apostol Pavel. În viaţa noastră obişnuită sunt fel de 
fel de preocupări care ne atrag; suntem risipiti şi această 
rugăciune se întrerupe foarte des. Nu avem continuitate 
duhovnicească, nu putem să ne păstrăm în duh de 
rugăciune când chemăm numele Domnului. Mintea noastră 
zboară chiar în momentul când spunem: Doamne lisuse 
Hristoase, Fiul lui Dumnezeu, miluieşte-mă pe mine 
păcătosul. Mintea noastră deseori rătăceste, se întâlneşte 
cu fel de fel de alte probleme străine de rugăciune. Şi, de 
fapt, nu ne rugăm încontinuu, iar asta dăunează foarte 
mult. 

Pe urmă, atunci când ne rugăm avem de obicei 
înăuntrul nostru nişte rămăşiţe de ură. Suntem certaţi cu 
cineva, dar nu băgăm de seamă. Însă, când suntem certaţi 
cu cineva, nu prinde rugăciunea; nu se prinde, ne rugăm 
ca la un obiect. E o trăncăneală din gură. Şi desigur că în 
asemenea condiţii nici rugăciunea inimii nu o putem 


dobândi. 

Mai este această smerenie în care trebuie să fie 
rostită rugăciunea. Smerenia! Suntem străini de ea! Dacă 
prinde puţin rugăciunea în noi, avem un fel de felicitare 
proprie: <iată unde am ajuns eu! >. Şi atunci o luăm din 
nou de la început şi batem pasul pe loc. Dar în rugăciunea 
inimii, chiar dacă nu ajungem la punctul ei culminant, 
faptul că chemăm numele Domnului ne este de mare folos. 
Unde este Dumnezeu toate lucrurile se liniştesc şi devin 
favorabile pentru interiorul nostru. Se strică mândria şi 
toate relele se îndepărtează. 

Foarte importante sunt şi raporturile noastre cu 
Maica Domnului. Sfânta Fecioară este cea mai mare 
mijlocitoare pentru rugăciunea aceasta şi îi ajută pe cei 
care au cultul întreg şi cinstirea întreagă pentru ea. 
Sfântul Siluan a dobândit rugăciunea inimii după nu ştiu 
câte săptămâni de cerere şi mijlociri către Maica 
Domnului. Mântuitorul şi Prea Sfânta Născătoare de 
Dumnezeu cunosc exact starea noastră lăuntrică şi 
răspund exact la această cerere. Unde ştie Dumnezeu că 
smerenia va continua şi cultul către Maica Domnului va fi 
păstrat în continuare, iar cinstirea către Mântuitorul, către 
Dumnezeu - că El este cel chemat - va dura, îi dăruieşte 
rugăciunea inimii mai repede. Altora foarte greu sau 
niciodată nu li se dă acest dar; că, oricum, această 
rugăciune este un dar. Oamenii caută să-şi însuşească 
rugăciunea inimii şi sunt multisori care o spun cu bucurie 
şi cu folos, însă nu atât de mulţi cât ar trebui, din cauza 
nestatorniciei noastre. 

— Părinte Sofian, aţi cunoscut de-a lungul timpului 
diverşi credincioşi care practicau rugăciunea inimii. Unii s- 
au format în liniştea schiturilor, alţii trăiau în aglomeraţia 
marilor oraşe. De aceea vă întrebăm care este legătura 
între mediul în care trăim şi practica rugăciunii 
neîncetate? 

— Mediul pentru rugăciunea inimii este stăruința cu 
care ne angajăm într-o asemenea lucrare. Acesta este 
„mediul” cel mai prielnic. Trebuie să stăruim în a rosti 


rugăciunea lui lisus cu seriozitate, adică cu atenţie şi cu 
multă pocăintă. 

— În încheiere, vă rugăm să ne explicaţi afirmaţia 
Sfântului Apostol Pavel: „Şi acum rămân acestea trei: 
credinţa, nădejdea, dragostea. lar mai mare dintre acestea 
este dragostea”. 

— Dragostea este mai mare pentru că Dumnezeu este 
însăşi dragostea. De aceea iubirea adevărată e mai mare şi 
de aceea rămâne în veşnicie. 

De o anume credinţă şi o anume nădejde este nevoie 
şi pentru a rezolva nişte lucruri practice. Pentru o 
asemenea credinţă trebuie numaidecât ca să te agăţi de 
ceva aici, pe pământ. Dacă vrei, spre exemplu, să-ţi 
construieşti un bloc şi să faci acolo un garaj, nişte 
magazine, trebuie să ai credinţa că aşa cum eşti tu - cu 
averile şi puterile pe care le ai - poţi să duci la bun sfârşit 
această lucrare. Trebuie să ai şi nădejde, adică statornicie 
în credinţă şi încredere în ce te aşteaptă. 

Dragostea însă este nevoie să o ai în special pentru 
ca să te poţi apropia de Dumnezeu. Trăind în dragoste, 
trăieşti în Dumnezeu. Atunci le ai pe toate, cu ajutorul lui 
Dumnezeu. Dar dacă nu ai dragoste, nici credinţa şi nici 
nădejdea nu au statornicie în tine. Căci le lipseşte esenţa: 
Însuşi Dumnezeu. Să ne străduim să avem această 
dragoste şi după aceea o să mai vorbim. 

— Vă mulţumim foarte mult şi să vă dea Dumnezeu 
putere şi sănătate în continuare. 

— La întrebările care mi s-au pus, eu am răspuns în 
felul meu. Însă, dacă vreţi să vă însuşiţi mai multe daruri 
decât v-aţi imaginat, osteniti-vă, faceţi propria experienţă! 
Numai din ascultarea unor vorbe nu iese nimic. Căci noi 
ştim deja foarte multe lucruri pentru viaţa noastră. 

De aceea vă îndemn, pe cei care citiţi aceste cuvinte 
(spuse cu neputinţele care sunt şi se văd în ele): dacă vreţi 
să aveţi folos dintr-un cuvânt duhovnicesc, trăiţi-l. Fără a-l 
trăi, nu puteţi gusta cu adevărat din miezul lui şi nu puteţi 
aduce rod. Ca să rodească, trebuie să fie trăit. Domnul 
nostru lisus Hristos spune şi aceste cuvinte: „Cel ce va 


face şi va învăţa, acesta mare se va chema în Împărăţia 
Cerurilor”. Faceţi şi Dumnezeu vă va ajuta să crească în 
sufletul vostru toate învăţăturile mântuitoare. Amin. 

Interviul a fost realizat în primăvara anului 2000 

şi a fost revizuit şi completat în perioada martie- 
aprilie 2002 

Prezenta Sfântului Duh 

In capitolul doi din Faptele Apostolilor ni se 
istoriseşte că Pogorârea Duhului Sfânt a fost precedată de 
un „vuiet” şi de apariţia unor „limbi ca de foc” care au 
şezut pe fiecare dintre apostoli. Aceste semne nu 
constituie însă Coborârea Duhului Sfânt, ci ele sunt numai 
nişte simboluri. Momentul Cincizecimii este un mister, ca 
tot ceea ce este divin. Dumnezeu este cea mai mare Taină 
şi acţiunile Lui sunt tot tainice. 

După felul cum se raportează la acest fapt biblic, 
credincioşii se pot împărţi în trei categorii: 

1) Unii creştini se îndoiesc de asemenea evenimente 
istorice şi le socotesc invenţii sau mituri. 

2) Alţii sunt formaliştii religioşi, care reduc întreaga 
credinţă la forme şi care afirmă că în viaţa lor n-au simţit 
vreodată cum se pogoară Duhul Sfânt. 

3) Alţii cred şi afirmă cu putere adevărul relatat în 
Sfânta Scriptură, însă nu toţi cunosc şi învăţătura Sfinţilor 
Părinţi care ne ajută foarte mult la înţelegerea Bibliei. 

De la început trebuie să spunem un mare adevăr: nu 
este posibilă o viaţă creştină complet lipsită de Duhul 
Sfânt. Fiecare creştin a primit măcar o dată Duhul Sfânt, 
la Botez. 

Trebuie de asemenea spus că o bună parte din 
minunile şi semnele văzute de la începuturile 
creştinismului s-au produs atunci şi au fost necesare 
pentru acele vremuri. Unii sectanţi (penticostalii) încearcă 
şi azi să reproducă - exact ca atunci - anumite manifestări 
materiale. Felul cum acţionează este o blasfemie, 
denaturându-se adevărul, căci o singură dată în istorie s- 
au produs semnele materiale de la Rusalii. 

Substanţa evenimentului  Cincizecimii - adică 


Pogorârea Sfântului Duh în fiinţa umană - există 
dintotdeauna în Biserică, iar creştinii au datoria de a fi 
căutători şi păstrători ai Duhului Sfânt, însă nu toţi 
reuşesc acest lucru. 

În istoria Bisericii există perioade când Duhul Sfânt 
se revarsă în viaţa oamenilor mai mult sau mai puţin. În 
zilele noastre, se resimte o criză a Duhului Sfânt în viaţa 
creştinilor. A avea Duh Sfânt înseamnă a trăi în Dumnezeu, 
a fi unit cu Dumnezeu, a avea dragostea lui Dumnezeu. In 
Biserica văzută, în comunitatea socială, se resimte lipsa 
Duhului Sfânt. 

Mărturia pentru Hristos 

Problema este următoarea: ce atitudine avem fată de 
Duhul Sfânt? Suntem plini sau nu de puterea Lui? 

Ca să putem răspunde corect la aceste întrebări, este 
bine să cercetăm cu atenţie ce s-a întâmplat cu Sfântul 
Apostol Petru la zece zile după înălţarea Domnului. 

După Coborârea Duhului Sfânt Apostolul Petru a 
ţinut prima predică. Il cunoaştem pe Sfântul Petru în 
diferite ipostaze: curajos, uneori iluminat făcând 
mărturisiri fundamentale, alteori şovăitor, plin de gânduri 
omeneşti, înfricoşându-se şi lepădându-se de Hristos în 
curtea arhiereului. 

După Pogorârea Sfântului Duh, Apostolul Petru este 
un om cu totul nou, cu un curaj infinit, este ca un monolit 
de granit, cu o puternică lumină interioară. El predică 
Evanghelia simplu, fără talent oratoric, face numai unele 
mustrări cu scopul de a îndrepta pe cei păcătoşi. Predica 
lui însă are un efect formidabil, căci se convertesc 3.000 
de suflete. 

Datorită Duhului Sfânt, Apostolul Petru este dispus la 
orice sacrificiu. La fel au fost toţi sfinţii, căci prezenta 
Duhului Sfânt se vădeşte în roade. Predica Sfântului Petru 
a trezit conştiinţele şi a trezit credinţa puternică (ce se 
naşte din pocăintă). In fond nu este o predică, ci o 
mărturie pentru Domnul lisus Hristos. 

De 2000 de ani în lume se dezbate procesul deschis 
de satana împotriva Mântuitorului lisus. Stăpânitorul 


acestei lumi (loan 12, 31) nu vrea să se lipsească de 
supuşii săi. 

De 2000 de ani Biserica este prigonită pe pământ, 
adeseori chiar de cei dinlăuntrul ei. Fiecare generaţie şi 
fiecare membru al Bisericii trebuie să depună mărturie în 
acest proces care depăşeşte orice timp şi orice spaţiu. Pe 
cei care îl mărturisesc pe Hristos, Domnul lisus îi va 
recunoaşte în faţa Tatălui Său. 

La capătul acestui proces se va învedera tuturor cum 
L-am cunoscut pe Domnul şi cât de mult am simţit puterea 
Duhului Sfânt în viaţa noastră, cât de mult ne-am căit de 
păcate, cât de mult Duhul Sfânt a străpuns inimile noastre. 
Aşadar, ne sunt de neapărată trebuinţă pocăinta, 
spovedania şi apoi - ca rezultat - viaţa nouă în această 
lume, viaţă trăită în Dumnezeu. 

Adevărul că Dumnezeu există, că Dumnezeu este 
Iubire, nu trebuie mărturisit prin tomuri de predici, ci prin 
viaţa celor care cred. Credinţa este viaţă. 

Nu de rău să ne plângem, ci de lipsa binelui. Lipsesc 
martorii lui Hristos în lume! Lipseşte Duhul Sfânt în viaţa 
noastră. Nu bomba atomică trebuie să ne înspăimânte, ci 
bomba mâniei lui Dumnezeu care apare pentru păcatele 
noastre grele şi pentru lipsa noastră de pocăintă! 

Să ne întoarcem la viaţa în Dumnezeu, ceea ce 
depinde numai de noi. Să chemăm Duhul Sfânt în toate 
împrejurările, în orice gând sau faptă, şi atunci când El va 
fi prezent în viaţa noastră vom merita să ne chemăm 
creştini. 

1958, înainte de arestare 

SCHIMBAREA 

Mai poate fi schimbată societatea? 

— Treptele rugăciunii inimii 

Ne puteţi spune un cuvânt de folos? 

— Sunteţi lacomi să strângeţi de la mine ceva foarte 
preţios, dar eu - aşa cum sunt acum, bolnav - sunt mai 
puţin darnic cu asemenea sfaturi. Vă arunc câte o vorbă, 
câte un îndemn care nu sunt atât preţioase, dar faceţi-le 
măcar pe acestea. 


Să vă rugaţi! Să nu rămâneţi fără rugăciune! 
Dumnezeu este prezent în fiecare clipă, la îndemâna 
noastră, e prezent pretutindeni. Oricând, în orice zi, măcar 
cât de puţin, rugaţi-vă cu mare atenţie, nu aşa, cu 
superficialitate. Rugaţi-vă de pildă cu un Tatăl nostru, spus 
încet, concentrat, măcar o dată, de două ori pe zi. 

Chiar dacă sunteţi studenţi şi aveţi de învăţat, este 
totuşi bine să fiţi activi, să faceţi ceva pentru aproapele 
vostru. Ne putem mântui şi ne putem valorifica numai prin 
ceea ce lucrăm pentru cel de lângă noi. În fiecare zi este 
bine să facem măcar o faptă de milostenie. 

Sfântul Ierarh Mucenic Antim Ivireanul, icoană pe 
lemn de la Sfânta Mănăstire Antim (1991 - 1992) 

Uitaţi-vă la Sfântul Antim Ivireanul care lăuda foarte 
mult fapta bună; deşi era un străin pentru noi, a făcut 
multe lucruri bune în cei peste douăzeci şi cinci de ani cât 
a trăit în Ţara Românească. 

Pe lângă alte îndatoriri pe care le împliniţi, nu uitaţi 
să cercetaţi şi bolnavii; ajutati-i cum şi cât puteţi. Un 
bolnav are nevoie întotdeauna de un ban sau de un 
medicament. 

În concluzie, să încercăm să facem în fiecare zi o 
faptă bună, cât de mică. Mântuitorul ne spune că şi pentru 
un pahar de apă pe care l-am dat unui însetat, nu ne vom 
pierde plata. 

Mai poate fi schimbată societatea? 

— După 1990 până astăzi cum vi se pare că a evoluat 
la români raportul dintre situaţia materială şi starea 
spirituală? 

— Omul progresează din punctul de vedere al 
credinţei atunci când este mai strâmtorat material. 

După Revoluţie foarte mulţi au sperat că o să fie mult 
mai bine, cel puţin din punct de vedere material. Insă, în 
general, cei care au avut posibilităţi s-au îmbogăţit în 
continuare, iar cei care au fost mai puţin şmecheri şi poate 
mai cinstiţi au rămas în starea lor de mai înainte şi au 
continuat să fie săraci mai departe. 

Unii săraci s-au apropiat de Dumnezeu, alţii înjură şi 


blestemă pe cei bogaţi. 

Observăm cu toţii că există mai multă libertate 
exterioară decât în comunism; dar din păcate există şi 
chemările sectante care vin tot de la cei bogaţi şi care îi 
nenorocesc, le strică credinţa creştinilor noştri. 

După 1990 era de aşteptat să fie o întoarcere la 
credinţă, la o viaţă bună, armonioasă şi, dimpotrivă, vedem 
că este un fel de viaţă amară. Unii huzuresc, nu au ce face 
cu banii, iar alţii, săracii, aproape că mor de foame. Vin la 
poartă aici şi cer o pâine. Această cerseală nu este 
normală pentru că tara este bogată, pământul produce ca 
şi până acum, numai că gospodarii nu sunt cinstiţi. Cei 
care au parte de avere nu sunt mai deschişi, mai darnici, 
mai credincioşi cu adevărat. 

În privinţa aceasta, Mântuitorul, Care este Stăpânul 
universului şi este prezent în viaţa noastră, a fiecăruia, 
coboară până acolo încât apare în persoana unui sărac şi 
îţi cere să-L ajuţi. Iar tu, dacă-l vezi mai tânăr, îi strigi: „La 
muncă!”; nu-ţi dai seama că de fapt nu L-ai ajutat pe 
Hristos. Sunt oameni care termină totul şi nu mai au ce să 
mănânce. Este foarte greu de rezistat în asemenea 
condiţii, mai ales când trebuie să aibă grijă şi de nişte 
copii. Atunci, dacă noi îi ajutăm, ei ne rămân recunoscători 
şi ne ajută apoi chiar ei când devin mai avuti; şi astfel viaţa 
merge normal. 

Este bine ca cel sărac să se spovedească cu maximă 
sinceritate şi să ierte din inimă pe toţi cei cu care este în 
supărare, de multe ori din cauza unor simple mofturi (sau 
măcar să se roage zilnic pentru ei); iar dacă el nu cârteste 
şi nu se revoltă împotriva celor care au şi nu vor să-i dea, 
la timpul critic, când nu mai poate cu adevărat, este ajutat 
de Dumnezeu. Dacă în loc să se roage lui Dumnezeu, el 
înjură şi blestemă pe cei care au, atunci pe lângă sărăcia 
materială, o are şi pe cea duhovnicească şi este pierdut şi 
el pentru Dumnezeu. Nu toţi săracii se mântuiesc, ci doar 
cei care au bunătate, care au o trăire duhovnicească. 

Există de asemenea milionari şi miliardari. Aceştia 
trebuie să fie conştienţi de faptul că, dacă nu sunt milostivi 


în această viaţă, se vor duce acolo unde nu vor avea nimic. 
lar cei care nu au nimic aici, dar respectă rânduiala 
creştină, vor avea dincolo totul. Dacă eu strâng bani şi nu-i 
dau la nimeni, asta arată că trăiesc într-o minciună 
continuă. Când însă îl ajut pe aproapele meu să ducă o 
viaţă decentă, ne putem mântui mai uşor cu toţii. 

— Părinte, unii ne spun că, întrucât suntem o 
asociaţie  studentească, trebuie să luptăm pentru 
schimbarea societăţii. Ce să le răspundem? 

— Vă sfătuiesc să nu luaţi niciodată în serios 
asemenea îndemnuri: că voi, tinerii din ASCOR, sunteţi 
chemati să schimbaţi societatea. O să fiţi desfiinţaţi cu 
totul. Trebuie doar ca noi să ne facem nişte creştini buni, 
nişte oameni sociabili. Declamatori şi organizatori de 
paradă sunt sectanţii. 

Este foarte greu acum să schimbi societatea. Ea 
merge înainte pe drumul pe care a apucat-o. Ceea ce 
putem face astăzi este să ne schimbăm pe noi înşine şi să 
devenim o lumină pentru cei din jur, fie că suntem acasă, 
fie că suntem la serviciu. 

Apoi gândiţi-vă şi la faptul că exista securitate chiar 
pe vremea Mântuitorului, ca şi astăzi. Şi atunci - ca şi 
acum - erau unii care notau fiecare cuvânt pe care îl 
spunea Domnul lisus Hristos pentru ca să-L. poată prinde 
cu ceva. lar bietii credincioşi - ca în toate vremurile ce au 
urmat până acum - alergau după Cuvântul lui Dumnezeu, 
după Adevăr... 

Aşa încât ASCOR-ul să-şi propună să fie în pace cu 
Dumnezeu, iar fiecare membru din asociaţie să fie un fiu al 
lui Dumnezeu; acestea sunt lucrurile plăcute cu adevărat 
lui Dumnezeu. Pentru asta S-a întrupat Fiul Cel Veşnic, 
pentru asta a murit pe cruce, ca să ne apropie, să ne 
împace cu Dumnezeu. 

Foarte important pentru voi este să nu vă mândriţi. 
Dacă vă trufiti, nu aveţi niciun spor duhovnicesc. Fiţi 
cuviincioşi, fiţi modeşti. Nu te mândri, pentru că tot ceea 
ce avem noi ne este dat ori de la Dumnezeu, ori de la 
profesorii noştri, ori de la oamenii mai vechi decât noi. 


Totul ne este dat. 

Eu vă urez ca Dumnezeu să vă ajute să sporiti în tot 
ceea ce este bun şi valoros şi să terminaţi examenele şi 
studiile universitare în care sunteţi angajaţi. Când le veţi 
termina să vă spuneţi cuvintele pe care i le spunea un tată 
fiului său ce tocmai luase bacalaureatul: <Dragul meu, 
abia de acum încep studiile tale>. Şi eu am urmat două 
facultăţi: pictura şi teologia. Iar după ce le-am terminat am 
învăţat în continuare. Încât... vă urez să învăţaţi bine, 
fiindcă lumea pune preţ pe un licenţiat, pe un cărturar. 

Ştiţi că Sfântul Pavel spune că în Împărăţia lui 
Dumnezeu nu intră nimic necurat. De aceea este bine să 
păstraţi această sfinţenie a vieţii. Să spui adevărul! 
Dumnezeu este Adevăr! 

Să căutaţi deci apropierea de Dumnezeu şi de voi 
înşivă, şi de cinstea sufletească.  Păstraţi această 
sinceritate în inimă, curăţia aceasta, cinstea fată de 
ceilalţi, că mincinoşi avem destui. Să fiţi curati! Dumnezeu 
să vă dea sănătate! 

— Un tânăr care a lucrat mai mulţi ani în mass-media 
spunea că, pe zi ce trece, televizorul devine cel mai mare 
duşman văzut al vieţii spirituale a omului. Cum vi se pare 
această afirmaţie? 

— Foarte adevărată! Din ceea ce aud şi eu în special 
de la tineri, cred că afirmaţia este foarte adevărată. 
Aceştia îmi povestesc despre dezgustul, despre golul pe 
care îl lasă în sufletul lor televizorul. Şi nu este vorba 
numai de acest gol, ci de nişte spurcăciuni care pătrund în 
minţile lor. Mai ales sunt unele programe de după miezul 
nopţii care pur şi simplu îi pervertesc pe tineri, îi mânjesc, 
îi spurcă! 

Eu nu am televizor, dar aud şi eu cum se plânge 
lumea. De aceea nici n-am vrut să-mi cumpăr. Odată cineva 
mi-a dăruit un televizor, însă l-am refuzat. Televizorul îţi ia 
ochii, e un fel de a te orbi, iar apoi îţi transmite nişte 
lucruri care te spurcă. Apoi televizorul îţi fură timpul în 
care ai putea să citeşti o carte, să te rogi, să meditezi, să 
te odihneşti. Dar tu, dacă te concentrezi să fii atent la 


emisiune ca să nu scapi ceva şi să pierzi legătura cu restul 
filmului, atunci televizorul ajunge în cele din urmă să te 
prelucreze în aşa fel încât ieşi păgubit sufleteşte. 

Treptele rugăciunii inimii 

— Lucrarea specifică a  ASCOR-ului este 
propovăduirea credinţei în mediul studentesc. Ce sfaturi 
ne puteţi da, ca să putem îndeplini cât mai bine această 
misiune? 

— Accentul trebuie pus pe rugăciune, având 
conştiinţa faptului că nu noi facem o lucrare pozitivă, ci 
Dumnezeu însuşi. 

— Părinte staret, eu sunt student la Teologie. Aici ni 
se predau multe lucruri, însă este greu să cuprinzi totul. 
Ce ar trebui să punem pe primul plan? 

—  Concentraţi-vă în primul rând asupra Sfintei 
Scripturi. Aici este principalul izvor al învăţăturii lui 
Dumnezeu. 

— Ce sfaturi doriţi să le daţi profesorilor şi 
studenţilor din facultătile de teologie? 

— Nu pot să le dau sfaturi acestor profesori întrucât 
ei sunt mai pregătiţi decât mine. Cum să-i sfătuiesc eu pe 
doctorii în teologie? Eu nu sunt doctor. Ei cunosc deja 
aceste sfaturi pe care le-aş putea da eu. Încât să facă ei 
înşişi ceea ce ştiu că cere Domnul lisus Hristos de la 
dânşii. 

Eu o să amintesc doar de această virtute a dragostei. 
Mântuitorul ne-a învăţat să ne iubim între noi, să iubim 
adevărul şi pe Dumnezeu. 

Apoi accentul trebuie întotdeauna pus pe faptă. 
Domnul lisus Hristos spune: „Cel ce va face şi va învăţa, 
acesta mare se va chema în Împărăţia Cerurilor” (Matei 5, 
19). Profesorii îi învaţă pe tinerii care intră în şcolile 
teologice să ducă o viaţă creştină. Iar viaţa creştină este o 
viaţă dumnezeiască. Creştinismul s-a impus prin practica 
vieţii, nu prin abstracţiuni. Aceasta lipsea în lumea 
păgână. Creştinismul a adus modelul sfinţeniei după chipul 
lui Dumnezeu. 

Toţi aceşti profesori ştiu mai bine decât mine ce 


înseamnă  sfinţenia, ce înseamnă o viaţă trăită în 
sfinţenie... 

— De unde îşi dă seama un credincios că în el este 
harul dumnezeiesc şi că nu este o înşelăciune? 

— Îşi dă seama după acea linişte interioară pe care o 
are cel în care se sălăşluieşte harul dumnezeiesc. Omul 
care nu are har în primul rând este frământat, nu are pace, 
orice ar spune, nu are pace. Lumea de astăzi este războită, 
este tulburată din cauza patimilor şi de aceea avem cu toţii 
nevoie de această pace - pacea lăuntrică; ea se poate 
obţine atunci când cerem ajutorul lui Dumnezeu şi când 
facem eforturi pentru a birui îndemnurile la păcat. 

— La ce se referă Mântuitorul atunci când spune: 
„Foc am venit să aduc pe pământ şi cât aş vrea să fie 
aprins!”? 

— Acest foc este râvna pentru Dumnezeu. 
Mântuitorul doreşte ca toţi să avem o râvnă puternică 
pentru cele dumnezeieşti, aşa cum aveau creştinii primelor 
veacuri. 

— Care sunt treptele rugăciunii inimii? 

— Prima treaptă este rugăciunea făcută cu buzele. O 
spunem (atunci când suntem singuri), aşa cum vorbim, 
simplu sau în ritmul unei respiraţii prelungite. 

Treapta a doua este rugăciunea mentală. Adică o 
rostim nu numai cu buzele, ci şi cu mintea. Cu multă 
atenţie, în primul rând. Aici intervine lupta noastră cu 
mintea. Când vezi că mintea ţi-a alunecat în altă parte, nu 
te laşi. Te umilesti şi te lupţi să te rogi cu multă luare- 
aminte. Ne mustrăm pe noi înşine, căci deşi ne aflăm în 
faţa lui Dumnezeu, gândurile noastre sunt spurcate sau 
mintea noastră este departe de El. Şi ne silim pe noi 
înşine, până când mintea se umileste şi se îndreaptă, 
curată, către Dumnezeu. 

Mai ales să-l cerem Mântuitorului să ne scape El de 
bântuiala vrăjmasului diavol care vine asupra noastră în 
timpul rugăciunii. Dacă mintea umblă pe la birou în timp 
ce te rogi sau se ceartă cu duşmanii, te osteneşti în zadar; 
mintea nu se poate hrăni atunci cu Duhul Sfânt. 


Iar vrăjmasul aşa face: tocmai în timpul rugăciunii te 
bântuie cu gânduri necurate şi imagini care îţi spurcă 
inima şi mintea şi îţi spurcă astfel rugăciunea. Sau îţi 
trimite altfel de gânduri: <ai de spălat cămăşi>, <ai uitat 
să uzi florile> şi câte şi mai câte. Dar dacă te sileşti pe tine 
şi strigi cu mare dor către Dumnezeu, atunci slăbesc sau 
chiar se sting aceste puteri ale întunericului; şi atunci ne 
putem ruga cu mintea curată, adică toată luarea-aminte a 
noastră se îndreaptă către Dumnezeu. 

Treapta a treia este rugăciunea inimii. Mintea şi 
inima se unesc laolaltă şi atenţia noastră este concentrată 
înăuntrul inimii. Acolo se săvârşeste rugăciunea. Mintea 
coboară în inimă şi acolo, în adâncul inimii, începe să se 
roage. Este ceea ce spune psalmistul: <Dintru adâncuri am 
strigat către Tine: Doamne, Doamne, auzi glasul meu>. La 
această treaptă rugăciunea noastră ţâşneşte dintru 
adâncul inimii. Nu este vorba de inima aceasta carnală, ci 
de inima duhovnicească, centrul fiinţei omeneşti, care este 
detectat de Sfinţii Părinţi puţin mai sus - cu două degete - 
de sânul stâng. 

Când se uneşte mintea cu inima duhovnicească, abia 
atunci devenim integri, fiinţe curate. Pentru că noi, de 
obicei, una gândim şi alta spunem... De câte ori nu ne-am 
surprins pe noi înşine în această stare de falsitate 
profundă. Spui cuiva de iert>, dar n-ai vindecat rana 
dinlăuntrul tău, n-ai şters vina lui din inima ta, îţi aduci 
mereu aminte de ea. Nu ne putem pune de acord cu noi 
înşine. Rugăciunea lui lisus este singura rugăciune care 
are acest dar, această putere de a uni cele două centre ale 
fiinţei noastre într-unul singur, făcându-ne oameni integri, 
duhovniceşti. 

Celor care practică rugăciunea inimii li se întâmplă 
adeseori, trezindu-se din somn, să simtă cum rugăciunea 
se rosteşte singură înăuntrul lor, aşa cum auzim bătăile 
inimii, fără controlul sau comanda noastră. La fel se 
săvârşeste această rugăciune neîncetat când mintea 
coboară în inimă... Şi se produce acolo o mare bucurie, o 
năvală de lumină duhovnicească şi se trezesc creştinii 


cântând Sfinte Dumnezeule sau Apărătoare Doamnă şi 
încep să se nască în ei gânduri frumoase, gânduri cu 
adevărat dumnezeieşti şi simt pe deplin harul care se 
revarsă în ei. lar pe ultima treaptă a rugăciunii, această 
stare este însoţită de vederea luminii dumnezeieşti. 

Roadele acestei rugăciuni sunt de necrezut. Dar 
aceste lucruri cu adevărat dumnezeieşti rămân ca un ideal, 
ca o zare foarte îndepărtată. Noi, pentru început, să 
chemăm simplu numele lui lisus, rostind de multe ori 
această rugăciune, cu multă atenţie asupra fiecărui cuvânt. 
Este foarte folositor să avem conştiinţa că invocăm pe 
Cineva, că ne adresăm Cuiva. Este bine să ne dăm seama 
că suntem slăbănogi şi neajutoraţi, iar acest „miluieşte- 
mă” cuprinde într-un singur cuvânt toate rugăciunile 
Bisericii şi tot strigătul nostru după Dumnezeu. Să 
începem simplu, rostind aceste cuvinte peste tot, oriunde 
ne aflăm, dar cu foarte multă atenţie. Şi, în acelaşi timp, cu 
grijă să lepădăm de la noi toate patimile şi gândurile cele 
spurcate. 

Şi încet-încet, pe măsura umilinţei noastre, se 
luminează acest lăuntru al nostru şi simţim că nu suntem 
singuri, simţim că este Cineva cu noi în fiecare clipă şi ne 
poartă de grijă. Totodată creste râvna noastră pentru cele 
sfinte (fată de care în mod obişnuit suntem foarte 
îndărătnici şi  nepăsători). Poate aţi observat şi 
dumneavoastră că seara, când vrei să te rogi, adormi cu 
capul pe ceaslov - din oboseală sau din plictiseală; dacă 
însă ar trebui să faci ceva care îţi place (în afară de 
rugăciune), ai putea să veghezi uşor toată noaptea... 

Părinţii Bisericii ne spun că atunci când rugăciunea 
se lipeste de noi (cu ajutorul lui Dumnezeu şi prin 
chemarea numelui lui lisus), atunci lăsăm toate celelalte şi 
este o adevărată bucurie numai gândul la rugăciune. Parcă 
ne mistuie dorul de rugăciune. Simţim ca un glas, ca o 
mustrare înăuntrul nostru; e ceva care ne îndeamnă 
mereu: Nu te rogi? Roagă-te! Însăşi rugăciunea ne învaţă 
să ne rugăm şi mai apoi ea se rosteşte singură în inima 
noastră, chiar noaptea. Dar, pentru ca să ajungem la 


aceste roade, trebuie multă strădanie, multă stăruinţă, 
multă răbdare şi mai ales multă smerenie. Şi încet-încet, 
cu mila lui Dumnezeu, rugăciunea începe să curgă în noi. 

La început e greu, mintea fuge peste tot, dar ne ajută 
harul lui Dumnezeu. Aşa spun Sfinţii Părinţi: <Dă-i pe 
Doamne Iisuse acestei minţi nestatornice>. Rugăciunea 
inimii este o adevărată hrană duhovnicească. Uneori este 
scurtată la două cuvinte: =<lisuse, miluieşte-mă! Din 
rugăciunea lui lisus a izvorât acest <Doamne, miluieşte> 
cu care ne rugăm de obicei la slujbe; din această chemare 
a numelui Domnului, cel plin de putere... 

Rugăciunea minţii ne ajută foarte mult să ne curăţim 
pe dinăuntru, să însămânţăm în noi dragostea pentru ceea 
ce este cu adevărat frumos şi înălţător în viaţă, nu pentru 
lucrurile acestea mărunte, în care ne încurcăm cu atâta 
nechibzuintă. 

De aceea, dimineaţa, dacă n-ai avut timp să te rogi cu 
răgaz în faţa icoanei, spune măcar pe stradă, pe drumul pe 
care mergi, spune <Doamne lisuse> în taina inimii tale. 
Pentru că mintea noastră, oricum, nu stă degeaba. Se 
ceartă, ameninţă... Aşa că mai bine să chemăm numele 
Domnului, care ne poate ocroti şi sfinţi cu adevărat. 
Mântuitorul spune: <Cereţi şi vi se va da>. Prin toate 
faptele bune putem câştiga dragostea pentru Dumnezeu, 
dar prin niciuna ca prin rugăciune. De aceea trebuie spusă 
cât mai des şi cu cât mai multă atenţie. 

De altfel este şi o mare jignire, o adevărată blasfemie 
adusă lui Dumnezeu, această lipsă a atenţiei atunci când 
stăm în faţa Lui. Dumnezeu este foarte bun şi foarte atent 
cu viaţa fiecăruia dintre noi. Dacă nici firul de păr şi nici 
gâza cea mai neînsemnată nu sunt trecute cu vederea în 
ochii Lui, cu atât mai mult se îndreaptă această atenţie a 
lui Dumnezeu spre fiinţa omenească. Numai noi suntem 
absenţi de la această întâlnire cu El. De aceea Dumnezeu 
aşteaptă de la noi nu o rugăciune formală, ci o rugăciune 
conştientă, vie. Să ai conştiinţa aceasta că îl chemi pe 
Dumnezeu în viaţa ta şi că El lţi răspunde şi te poate 
ajuta... Rugăciunea atrage această ocrotire din partea lui 


Dumnezeu asupra ta şi cu atât mai mult se întâmplă acest 
lucru atunci când spui rugăciunea inimii. 

Există şi acea rugăciune numită mai mult vedere 
duhovnicească sau rugăciune  contemplativă; când 
creştinul ajunge la această treaptă, el este pătruns de 
Duhul Sfânt şi vede şi înţelege nişte lucruri care îl umplu 
de uimire, acea uimire de care vorbeşte Sfântul Pavel: <Şi- 
l ştiu pe un astfel de om - fie în trup, fie în afară de trup, 
nu ştiu, Dumnezeu ştie - că a fost răpit în Rai şi a auzit 
cuvinte de nespus, pe care nu se cuvine omului să le 
grăiască> (II Cor. 12, 3-4). 

Noi nu am ajuns până acolo. Să o luăm însă de jos. Să 
începem prin această luptă cu gândurile care ne vin în 
timpul rugăciunii şi cu grijile vieţii care ne ocupă mintea zi 
şi noapte. Să răpim cât mai multe clipe din timpul nostru şi 
să le închinăm lui Dumnezeu rugându-ne. Să ne ţinem tari, 
cu toată energia, împotriva vrăjmasului care vrea să ne 
fure această picătură de timp închinată lui Dumnezeu. Şi 
încet-încet, cu ajutorul Bunului Dumnezeu, vom urca şi noi 
spre rugăciunea cea curată. 

Decembrie 2001 

Iubirea duhovnicească 

Pune în sufletul meu sporirea dragostei către Tine. 

Fă-mă să înţeleg smerenia Ta, în care ai trăit pe 
pământ. 

Există o iubire duhovnicească. După cum este o 
hrană trupească şi una duhovnicească, o băutură după 
trup şi alta după duh, aşa există o dragoste a cărnii care 
vine de la Satan şi o altă dragoste a Duhului, la Dumnezeu 
avându-şi începutul; nimeni nu poate fi stăpânit de 
amândouă aceste iubiri. Dacă eşti iubitor al trupului, 
dragostea Duhului nu o poţi cuprinde. 

Dacă pe toate cele trupeşti le-ai disprețuit - nu spun 
numai carnea şi sângele, argintul şi averile, dar şi 
pământul însuşi şi chiar cerul, pentru că toate acestea vor 
trece - şi dacă de niciuna din ele nu-i legat sufletul tău, 
dacă nu eşti robit de nicio iubire de patimi, vei putea 
atunci şi iubirea duhovnicească să o înţelegi. 


Sfântul Apostol Ioan, Teologul Iubirii 

2. Cine se abţine de la vorbăria desartă şi de la 
patimile de tot felul, de la plăcerile trecătoare - nu din 
dispreţ fată de oameni şi de viaţă, ci din focul unei prea 
mari iubiri fată de Dumnezeu -, un asemenea om, dacă nu 
fuge el după oameni, fug aceştia după el. Unde e flacăra 
mare în suflet, acolo se adună oamenii să-şi încălzească 
sufletele lor reci. 

3. Gândiţi-vă la „Tatăl nostru’. Dacă eşti certat cu 
cineva, chemarea acestui Tată sfânt se preface în blestem: 
„nu mă ierta, Doamne, precum nici eu nu pot să iert”. 
Contradicţia dintre ceea ce spunem şi ceea ce facem 
anulează rugăciunile noastre. 

Iertarea noastră de către Dumnezeu depinde de 
iertarea noastră fată de aproapele. Aici nu e vorbă goală, e 
nenorocire. Cine nu iartă nu iubeşte. Cine nu iartă şi cine 
nu-l iubeşte pe om nici pe Dumnezeu nu-L iubeşte. 

În viaţa de toate zilele ne înţepăm unul pe altul, ne 
mâhnim şi fără îndoială ne tulburăm, ne răzvrătim. Vin 
aici, la noi, cei care au nişte duşmani şi încep să se roage: 
„să-i trăsnească Dumnezeu', „să-i facă praf şi pulbere”... 
Uităm că avem de împlinit nişte porunci dumnezeieşti, că 
trebuie să ne rugăm pentru duşmanii noştri. 

Poate că cea mai mare virtute este iubirea de 
vrăjmasi; sau măcar să te rogi pentru ei, sau măcar să nu 
te răzbuni pe ei. Lasă-L. pe Dumnezeu să facă dreptate. Nu 
judeca, slugă străină!” A Mea este răzbunarea” - zice 
Domnul. Este bine să fim conştienţi că există o pronie 
dumnezeiască şi că nimic nu se întâmplă în lumea aceasta 
fără ca să nu ştie Dumnezeu. 

4. Cea mai importantă armă împotriva răului care 
vine asupra noastră este smerita cugetare. Să-L rugăm cu 
umilinţă pe Dumnezeu să potolească acest rău şi să ne 
acopere cu harul şi iubirea Sa. 

5. Fiecare are relaţia lui personală cu Dumnezeu. Nu 
există un şablon prin care să se mântuiască toţi oamenii. 

Este necesar să avem din când în când această 
întoarcere către sine, pentru că toţi suntem în lipsă fată de 


ceea ce ar trebui să fim. Să ne căim cu această constatare 
sinceră că suntem nevrednici. lar Dumnezeu care nu ne 
face procese - aşa cum ne fac oamenii -, ne va primi cu 
toată dragostea Lui. Dragostea lui Dumnezeu este mai 
presus de orice dragoste omenească. În orice stadiu de 
viaţă am fi, să ne cerem în mod profund iertare, cu lacrimi, 
cu căintă. 

6. Niciodată nu suntem singuri, totdeauna suntem cu 
Dumnezeu. El este cu atât mai prezent în viaţa ta cu cât îl 
chemi mai des. 

Există o rugăciune pe care trebuie să o spună 
monahul, o rugăciune de invocare a numelui lui 
Dumnezeu: Doamne lisuse Hristoase, Fiul lui Dumnezeu, 
miluieşte-mă pe mine păcătosul. Această rugăciune suntem 
datori - după rânduială - să o spunem mereu. Şi încet- 
încet, această datorie se transformă într-o chemare de 
dragoste. 

Dacă această rugăciune e făcută stăruitor, mai mult 
timp, rezultatele ei sunt deosebite. Se produce o căldură 
duhovnicească în inima rugătorului, îi sporeste credinţa şi 
dragostea pentru Dumnezeu, pentru oameni şi pentru 
întreaga creaţie. Este pătruns de acest sentiment de trăire 
în Dumnezeu. Aşa cum trăieşte peştele în apă, aşa trăieşte 
monahul în Dumnezeu, în această atmosferă în care te 
simţi deplin în Dumnezeu. 

Mă refer la monahii care viețuiesc după rânduiala lui 
Dumnezeu. Căci şi peste noi năpădesc tot felul de curente 
ale vieţii pământeşti; practic nu suntem deloc fiinţe 
cereşti, deşi am vrea să fim. Ne străduim ca prin chemarea 
lui Dumnezeu în viaţa noastră să devenim fiinţe nesingure. 
Dacă reuşim să-l facem loc lui Dumnezeu în noi, cu atât 
mai bine pentru noi, dar şi pentru alţii... 

7.  Sfinţenia sau desăvârşirea nu presupune 
numaidecât semne şi minuni, aşa cum suntem obişnuiţi să 
credem. Nu toţi sfinţii au făcut minuni în viaţa aceasta. 

Mântuitorul ne-a spus nişte cuvinte care pe mulţi ar 
trebui să-i pună pe gânduri: „Mulţi îmi vor zice în ziua 
aceea: Doamne, Doamne, au nu în numele Tău am prorocit 


şi nu în numele Tău am scos demoni şi nu în numele Tău 
minuni multe am făcut? Şi atunci voi mărturisi lor: 
Niciodată nu v-am cunoscut pe voi. Depărtati-vă de la Mine 
cei ce lucraţi fărădelegea” (Matei 7, 22 - 23). Minuni care 
pot să uimească pe oameni ajung să facă şi vrăjitorii, 
ajutaţi de puterile întunericului; dar sfinţenia nu pot să o 
dobândească decât cei blânzi şi smeriti cu inima, cei plini 
de dragoste pentru Dumnezeu şi pentru aproapele lor. 

8. Unii oameni se nasc cu o putere mai mare dea 
primi şi a dărui iubire. Alţii primesc darul dragostei după 
ce se ostenesc mai mult timp pentru a duce o viaţă deplină 
în Dumnezeu. Căci ascultarea şi supunerea fată de 
Dumnezeu îl ajută pe om să intre întru bucuria iubirii 
dumnezeieşti. 

9. Iubirea de Mamă a Sfintei Fecioare o îndeamnă să 
sară imediat în ajutor acolo unde este chemat şi cinstit 
Prea Sfântul Nume al Fiului ei Cel Unul Născut şi acolo 
unde fiii ei după har - credincioşii râvnitori - o cinstesc şi 
pe ea ca pe o adevărată Maică a Domnului. 

Aşadar, când suntem tulburaţi de necazuri, bântuiţi şi 
arşi de patimi, să ne îndreptăm cu încredere mai ales către 
Maica Domnului, care este şi Mama noastră, a 
pământenilor, ştiind că rugăciunea mamei mult poate 
înaintea Fiului ei. Să ne rugăm cu umilinţă, zicând către 
Dânsa aşa: 

Prea Sfântă Născătoare de Dumnezeu, care ai adus 
pe pământ Lumina întregii zidiri, luminează întunericul 
minţii şi al inimilor noastre, ca să ne cunoaştem păcatele, 
să ne căim pentru ele şi ca să nu le mai săvârşim. 

Maica Domnului - simbolul Bisericii 

Tu, care ai născut cu trup pe Împăratul păcii, sădeşte 
în noi pacea Fiului tău şi goneste din sufletele noastre 
viforul patimilor. 

Tu, care eşti izvor nesecat de vindecări, tămăduieşte 
neputinţele noastre şi ne alină durerile, că toate le poţi 
câte le voieşti, ca o Maică a Celui Atotputernic. Amin. 

10. Nu cunosc un cuvânt mai dulce, auzit din gura 
Domnului, decât acela pe care îl adresează poporului Său 


prin profetul Maleahi: 

„lubitu-v-am pe voi...” 

Şi în acelaşi timp nu ştiu un cuvânt mai aspru şi mai 
nedrept, decât răspunsul acestui popor: 

„Cum ne-ai iubit Tu?...” 

Dumnezeul lui Avraam, al lui Isaac şi al lui Iacov îi 
scosese din robia Egiptului, îi adusese într-o tară bogată 
unde curgea miere şi lapte, îi călăuzise prin profeţii Săi; 
iar El rezuma toate acestea prin: „lubitu-v-am pe voi...” 

11. Nu te măsura cu cei mai slabi dintre oameni, ci 
mai degrabă cu cei înaintați în iubire, adică în virtute. 

12. Cununia este Taina Dragostei pentru că la 
temelia ei stă Dumnezeu, Care este dragoste. Într-o 
căsnicie adevărată există mai ales iubirea jertfelnică, 
despre care vorbeşte Sfântul Apostol Pavel în imnul de la I 
Corinteni 13. Dragostea jertfelnică este singura care nu se 
stinge dincolo de moarte. 

Nu există un obstacol între ascultare şi dragoste în 
viaţa de familie. Dragostea sfărâmă toate piedicile şi 
atunci sotii se ascultă unul pe altul şi ascultă unul de altul, 
dar capul familiei rămâne bărbatul. Este bine ca cei doi 
tineri căsătoriţi să aibă un acelaşi duhovnic la care să se 
mărturisească. 

Şi în viaţa de mănăstire, atunci când există iubire te 
deschizi şi asculţi, iar ceea ce faci în ascultare este bine 
primit înaintea lui Dumnezeu. Dacă monahul simte că nu 
are dragoste fată de staret sau în general faţă de oameni, 
atunci trebuie să-L. roage pe Dumnezeu cu stăruinţă să-i 
dăruiască smerenia şi dragostea, aşa cum făcea Sfântul 
Siluan. 

Călugărul în faţa Dreptei Judecăti 

Suntem cu adevărat conştienţi de Ziua Judecătii? 

— Cum apare călugărul în faţa Judecătii Viitoare? - 
„Acum este Judecata acestei lumi”. 

Nu fără un simţământ de îngrijorare îmi rostesc 
cuvântul din seara aceasta. Cu toţii cred că ne dăm seama 
de puterea cu care ne angajează propriile cuvinte - rostite 
sau scrise -, precum şi de răspunderea ce o avem fată de 


ele. E atât de adevărat lucrul acesta, încât însuşi Cuvântul 
lui Dumnezeu, făcut trup, a ţinut să-l arate cu desăvârşită 
limpezime, atunci când a zis: „Vă spun că pentru orice 
cuvânt desert, pe care-l vor rosti, oamenii vor da socoteală 
în Ziua Judecătii. Căci din cuvintele tale vei fi găsit drept, 
şi din cuvintele tale vei fi osândit” (Matei 12, 36 - 37). 

Gândindu-ne numai la aceste spuse ale 
Mântuitorului, înţelegem cât de mult se expune unei 
îndoite judecăti - din partea lui Dumnezeu şi a 
ascultătorilor săi - cel care îndrăzneşte să vorbească 
despre ceea ce ştie foarte bine că stă deasupra oricăror 
cuvinte, adică despre Dreapta Judecată a Domnului nostru 
lisus Hristos. În faţa Acestuia ne vom găsi la un moment 
dat fiecare dintre noi pentru a ne câştiga dreptul la 
veşnicie, în funcţie şi de felul cum am ştiut să ne 
chivernisim propriile cuvinte în cursul vieţii pământeşti. 

Să realizăm, aşadar, cu câtă atenţie va fi judecat un 
cuvânt pe care l-am spus despre Judecata Universală. Cu 
ce grijă trebuie să ne apropiem de înțelesurile acestei 
înfricoşate clipe de taină, ce va pecetlui pentru totdeauna 
viaţa noastră şi aşa destul de tainică! Unei evidente 
nevrednicii personale vine să i se adauge în acest caz şi o 
anumită dificultate în sine a subiectului anunţat. 

A vorbi despre „Călugărul în faţa Dreptei Judecăti” 
înseamnă mai puţin a rezolva o problemă, cât mai ales a o 
formula just. Căci descoperirea deplină a adevăratei 
aşezări sufleteşti pe care a avut-o monahul fată de 
realitatea Judecătii Viitoare nu se va săvârşi - obsteşte - 
decât numai la sfârşitul acestui veac. Până atunci simţirea 
prezentei aievea, vii, a Zilei Judecătii este păstrată doar 
câtorva aleşi, numai acelor uriaşi ai Duhului, care - chiar 
în măsurile acestui veac fiind - se învrednicesc totuşi să 
vadă Împărăţia lui Dumnezeu venind cu putere în taina 
inimii lor, celei mai dinlăuntru, după însăşi făgăduinţa 
Domnului. 

Oprindu-ne aşadar asupra temei anunţate, putem 
desluşi trei idei esenţiale. Mai întâi este firesc să zăbovim 
o clipă asupra înţelesului noţiunii de Dreapta Judecată şi a 


rostului ei în viaţa noastră. În al doilea rând va trebui să 
cercetăm poziţia aparte pe care o va avea călugărul în faţa 
acestei supreme instante. În sfârşit, într-un al treilea 
moment, vom încerca să desprindem unele concluzii 
practice (valabile în condiţiile concrete ale vieţii noastre de 
toate zilele), care ne descoperă faptul că noi suntem încă 
de pe acum într-o legătură efectivă - şi de cele mai multe 
ori nebănuită - cu Dreapta Judecată a lui Dumnezeu. 

Suntem cu adevărat conştienţi de Ziua Judecătii? 

Ne găsim, prin urmare, în faţa acestei prime 
întrebări. Ce înţeles şi ce rost se cuvine să desluşim pentru 
noi înşine în noţiunea de Dreapta Judecată a lui 
Dumnezeu? Nu e vorba să analizăm aici învăţătura 
dogmatică a Bisericii, ci - întemeiaţi pe descoperirile 
neclintite ale Scripturii şi ale Sfinţilor Părinţi - vom 
încerca să limpezim funcțiunea pe care trebuie să o aibă 
pentru noi, fiinţe trăitoare încă înăuntrul acestui veac, 
gândul şi realitatea Judecătii Viitoare. 

Trebuie să recunoaştem încă de la început că rare 
sunt lucrurile care să se bucure mai puţin de atenţia 
noastră serioasă şi trează, decât gândul la Judecata ce va 
să fie. 

S-a înrădăcinat în deprinderile noastre de făpturi 
zămislite în păcat obişnuinta să ne gândim aproape tot 
timpul la scopurile imediate ale vieţii acesteia. Fiecare 
căutăm să ne orânduim existenta pe intervale mici dar 
sigure (credem noi) şi pentru aceasta luptăm din toate 
puterile spre a dobândi nişte mijloace de trai care devin 
ele însele - printr-o vinovată răsturnare de adevăr - 
scopurile vieţuirii noastre pe pământ. În felul acesta 
ţelurile mărunte ne leagă de ele. Pe nesimţite ne plecăm 
din ce în ce mai jos şi cădem - fără să ne dăm seama - 
afară din viaţa autentică; uităm cu desăvârşire că preţul 
adevărat al vieţii acesteia este dincolo de ea şi nu 
înăuntrul ei. Într-o asemenea situaţie gândul sfârşitului se 
şterge din cugetarea noastră; cel mult dacă mai stăruie ca 
o amintire vagă şi neputincioasă, când în realitate el este 
chemat să fie una din pârghiile principale ale înnoirii 


continue din noi înşine. 

Când omul pierde din vedere finalitatea spre care se 
îndreaptă vremelnica sa petrecere în această lume, el îşi 
organizează o viaţă plată, cenuşie, o viaţă doar cu doar 
două dimensiuni. El nu mai ştie să privească spre înălţimi 
sau spre adâncuri, ci se interesează doar de ceea ce este 
imediat în jurul său, întocmai ca o vietate care se mişcă 
doar pe lungime şi pe lăţime. Dar existenta duhovnicească 
ne cere, după cuvântul Apostolului Pavel, să înţelegem 
„împreună cu toţi sfinţii care este lărgimea şi lungimea şi 
înălţimea şi adâncimea” (Efeseni 3, 18). 

Datorită faptului că există un sfârşit al sălăşuirii 
noastre pe pământ şi o Judecată care va măsura, va cântări 
şi va preţui până şi cele mai mici fapte petrecute în cursul 
vieţii de aici, întreaga existentă dobândeşte înţelesuri 
nebănuit de adânci. 

Pentru cel care-şi luminează traiul cu gândul la 
piscurile Dreptei Judecăti, lumea se schimbă la fată: ea nu 
mai este întâmplătoare, nu mai este supusă nimicirii 
veşnice sau bunului nostru plac, ci într-însa se manifestă 
intenţiile şi hotărârile lui Dumnezeu ce se vor vădi la un 
timp anume. Cugetarea la Dreapta Judecată transformă de 
pe acum lumea într-un loc sfânt. Faptul că Stăpânul 
întregii zidiri îţi va cere la un moment dat socoteală de 
felul cum te-ai comportat în ea te obligă să te porţi cu 
atenţie, să-ţi dai şi mai bine seama de valoarea lucrului 
mâinilor lui Dumnezeu. Realitatea Judecătii Viitoare devine 
astfel cel mai puternic temei pentru o justă apreciere, 
pentru o revalorificare a lumii în perspectiva dimensiunii 
eternității. 

Gândul la Judecata Universală rodeste în viaţa 
noastră şi în alt chip. Pentru a înţelege despre ce este 
vorba, să medităm asupra următorului fapt biblic: căderea 
omului s-a produs sub pomul cunoştinţei binelui şi răului, 
atunci când protopărintii noştri au uitat că nu le este 
permis totul. Şi astăzi rădăcina păcatului continuă să stea 
pentru om în acelaşi gând: nu cumva ne este permis totul? 
Nu cumva ne este îngăduit orice? Chiar dacă legile 


omeneşti din afară îmi pun oarecare piedici, nu pot eu, 
oare, ştiut numai de mine însumi, să fac ce-mi place? 

Dacă fiecare am zăbovi cu sinceritate asupra vieţii 
personale, ar trebui să recunoaştem că toate căderile 
noastre duhovniceşti vin din faptul că ne transformăm în 
propriii noştri judecători (şi bineînţeles în nişte judecători 
foarte îngăduitori). Iată însă că realitatea de netăgăduit a 
Judecătii vine şi ne spune: Nu, nu ne este permis totul! 

Există limite pentru cele îngăduite omului, limite 
puse nu din bunul plac al lui Dumnezeu, ci ele există chiar 
prin legile profunde ale vieţii; trecând peste acestea 
devenim propriii noştri călăi. 

Faptul că vom trece printr-o Judecată Finală ne ajută 
de pe acum să înţelegem că omul e încadrat într-o ordine, 
într-o rânduială, de păstrarea căreia este răspunzător. Eu 
sunt dator să mă port cu cei din jurul meu nu după voia 
mea, adesea rătăcită datorită păcatelor, ci după o 
rânduială de peste noi ce mă ocroteste deopotrivă şi pe 
mine, şi pe ei. 

Dreapta Judecată devine astfel - pentru cel care îi 
înţelege rostul - un adevărat temei de comuniune socială. 
În numele ei suntem chemati să realizăm încă de pe acum 
o nemincinoasă împreună-trăire, o vieţuire obştească într- 
un duh de dragoste şi de îngăduinţă. Omenirea în ceasul 
Judecătii va apărea ca un singur trup de obste şi atunci ni 
se va cere fiecăruia socoteală de ceea ce am făcut cu 
fratele nostru, care este un mădular al aceluiaşi trup 
obstesc. De aceea, frica şi cutremurul pe care în mod 
firesc trebuie să le trezească în noi amintirea Judecătii din 
urmă nu sunt nicidecum nişte simţăminte josnice şi oarbe, 
ci ele se nasc, dimpotrivă, din înaltul sentiment al 
responsabilităţii fată de cei din jur şi fată de mine însumi. 

Prin faptul că vom fi chemati să răspundem de noi 
înşine în faţa lui Dumnezeu se vădeşte pentru mine 
încredințarea că eu am o misiune de îndeplinit pe acest 
pământ, sunt răspunzător de mine însumi, reprezint deci o 
valoare în ochii Domnului meu. De aceea, trebuie să mă 
port cu grijă duhovnicească nu numai fată de cei din jur, ci 


şi fată de mine însumi (aceasta însemnând cu totul altceva 
decât egoismul). 

În sfârşit, o altă împlinire de sine, prilejuită în acest 
veac de aşteptarea trezvitoare a Judecătii Viitoare, este 
îndepărtarea credinciosului de la judecătile dinainte de 
vreme, adică de la clevetirea şi osândirea aproapelui. De- 
abia la confruntarea finală a lumii cu Dumnezeu se va 
descoperi cu adevărat distincţia dintre bine şi rău. Binele 
şi răul nu sunt cu adevărat limpede deosebite decât în 
ochii Celui Atoateştiutor; de aceea, Lui singur I se cuvine 
să facă despărţirea absolută, definitivă, între ele, la 
sfârşitul veacului. Căci numai Dumnezeu singur cunoaşte 
planul de ansamblu şi intenţia ultimă a întregii Sale 
Creaţii. 

Noi, făpturile Lui mărginite, trăind o existentă 
limitată, având posibilităţi restrânse de cunoaştere, nu 
putem să ne dăm seama de adevăratele urmări şi 
semnificaţii ale actelor semenilor noştri. Pentru aceasta, 
oricine judecă pe aproapele său se substituie lui Dumnezeu 
şi se aşază singur sub osânda Judecătii care este 
nemilostivă celor ce judecă. În virtutea marii întrebări de 
la sfârşitul veacului, viaţa noastră se cere trăită în duhul 
osândirii de sine şi nu de aproapele, singura cale prin care 
nu avem nimic de pierdut, ci numai de câştigat. 

Cum apare călugărul în faţa Judecătii Viitoare? 

Am spus mai înainte că, ştiut sau neştiut de noi, 
adevăratul sens al lumii acesteia stă dincolo de ea, anume 
la capătul său, în Ziua Judecătii. Atunci va fi ceasul 
deplinelor şi surprinzătoarelor descoperiri de noi înşine şi 
de alţii, în faţa întregii zidiri adunate laolaltă. Până atunci 
nimeni dintre noi nu apare cu adevărat aşa cum este: căci 
în această viaţă putem înşela pe alţii, ne putem înşela pe 
noi înşine, dar nu vom putea înşela Dreapta Judecată a lui 
Dumnezeu. În faţa ei fiecare dintre noi va sta conform 
propriei aşezări sufleteşti pentru care s-a ostenit. 

Care va fi deci poziţia specifică a călugărului la 
Judecata din urmă? Ce i se va cere şi ce va răspunde el 
atunci, deosebit de ceilalţi semeni ai săi? Căci într-adevăr 


starea monahului la acest prag al veşniciei va fi cu totul 
aparte fată de starea celorlalţi oameni. 

Este îngăduit pentru alţii să se îndeletnicească - 
desigur, în chip cuviincios - cu treburile acestei lumi şi să- 
şi pregătească, indirect, răspunsul la Dreapta Judecată şi 
după felul cum îşi chivernisesc viaţa pământească. De la 
călugăr însă se aşteaptă să-şi aşeze conştient şi organizat 
întreaga sa trăire, sub lumina Judecătii din urmă. 

Este firesc pentru credincioşii din lume ca să poarte 
grijă de înfăţişările şi problemele felurite pe care le pune 
această viaţă. Călugărului însă, ca unuia ce a murit lumii 
acesteia, îi este firesc să poarte grija, în primul rând, de 
problemele vieţii celeilalte şi să se ferească de ispitele 
celei de aici. Altfel spus, în măsura în care un vieţuitor din 
lume este dator să nu uite că trăieşte în ea şi de aceea 
trebuie să se poarte cuviincios, după întocmirile ei, în 
aceeaşi măsură un călugăr este obligat să-şi amintească 
pururi că el este chemat să trăiască (încă de pe acum) 
viaţa veacului viitor, adică el are menirea să se poarte 
după rânduielile acesteia. Aici stă taina şi preţul de nespus 
al vieţii călugăreşti. 

Cinul monahicesc a fost lăsat de Dumnezeu în 
mijlocul acestui veac ca o solie, o înainte-vestire a 
Împărăției Cereşti ce va să fie. Aşa au înţeles şi au trăit 
Părinţii viaţa călugărească: ca o pârghie de transformare a 
lumii după chipul vieţii nestricăcioase de după Judecata 
Universală, astfel ca oamenii - după chiar cuvântul 
Mântuitorului - să nu vină la Judecată, ci să se mute din 
moarte la viaţă. 

Adevăratul monah trăieşte, se mişcă şi respiră mereu 
în văzduhul clipei celei înfricoşate a Dreptei Judecăti şi în 
acest fel - după cuvântul Sfântului Isaac Sirul - poate pune 
pe pământ „început Împărăției Cerurilor”. Gândul la 
înfricoşătoarea Judecată îi devine temeiul cel mai puternic 
al biruinţei şi al desăvârşirii de sine. 

„Biserică a harului - spune Sfântul Grigorie Teologul 
- este cel care s-a pierdut pe sine în Dumnezeu şi trăieşte 
cu grijă de Judecata Lui. 


Dar cum este cel care s-a pierdut în Dumnezeu? Şi ce 
este grija de Judecată? Ce alta decât să cauţi pururi odihna 
Lui, să fii mereu cu grijă şi să te întristezi în tot timpul 
întrucât nu poţi să ajungi la desăvârşire din pricina 
neputinței firii tale?! Şi astfel se sălăşluieşte Dumnezeu în 
suflet, căci îl ai mereu prezent în tine prin aducerea- 
aminte”. 

Faptul că monahul realizează prin viaţa lui o 
anticipare, o înainte-săvârşire a Dreptei Judecăti, are un 
neasemuit preţ duhovnicesc pentru întreaga umanitate. 
Monahismul devine astfel centrul spiritual al lumii 
acesteia, dincolo de conştiinţa sau vrednicia călugărilor. 
Aceştia - ca unii ce trăiesc în lume, dar sunt încă de pe 
acum dincolo de ea - pun în faţa omenirii modelul bun de 
urmat al întregii vieţuiri creştineşti. Fără îndoială, nu toţi 
oamenii sunt chemati să devină călugări. Viaţa monahală 
dăruieşte însă tuturor celor din afara ei un criteriu, un 
semn veşnic şi neclintit al desăvârşirii creştine”. Cele trei 
lepădări - spune Sfântul loan Scărarul - sunt semnele de 
biruintă ale călugărilor şi lumea nu le poate cuprinde pe 
acestea; căci dacă le-ar cuprinde, atunci n-ar mai fi nevoie 
de monahism şi de fuga din lume”. 

Trebuie subliniat şi faptul că răspunderea cu care 
monahul va veni încărcat în faţa Dreptei Judecăti va fi 
nespus mai mare decât a oricărui alt om! Cel care nu avea 
pe pământ nimic deasupra lui care să-l depăşească - 
fiindcă monahul este un înger în trup - va trebui atunci să 
dea socoteală în faţa Celui Atoateştiutor de felul cum şi-a 
chivernisit viaţa spre a fi un îndreptar pentru cei din jurul 
său. O sarcină uriaşă apasă pe umerii monahului ce se 
înfăţişează înaintea Nefăţarnicului Judecător. Ne spune 
Sfântul loan în „Scara”: „Lumini pentru monahi sunt 
îngerii, iar lumina pentru toţi oamenii este vieţuirea 
monahală. De aceea, monahii să se nevoiască să fie pildă 
bună întru toate, fără să dea poticnire cuiva în ceva, nici 
prin fapte, nici prin cuvinte. lar dacă lumina aceasta e 
întuneric, apoi întunericul acela - adică cele ce se petrec 
în lume - cu atât mai mult se întunecă”. 


În faţa Judecătii de Apoi călugărul va descoperi un 
lucru poate nebănuit adesea în această viaţă: deşi lepădat 
de lume, deşi ieşit din ea - sau mai bine zis tocmai de 
aceea -, el nu rămâne rupt de soarta duhovnicească a 
omenirii. Dimpotrivă, am putea spune că de-abia acum el 
intră mai adânc în viaţă şi într-o legătură vie cu semenii 
săi. 

De grumajii celui mai umil dintre monahi, de felul 
cum înţelege şi se străduieşte să-şi poarte crucea 
răscumpărătoare a făgăduinţelor lui, atârnă mântuirea 
unei părti a semenilor săi. În faţa Dreptei Judecăti, 
călugărul îşi va da seama cât de apropiată trebuia să fie 
viaţa lui de a Apostolilor şi de a Mântuitorului, Care a 
purtat în chip pilduitor jugul păcatelor omenirii. Este 
adevărat că nu poate fi pentru un om o chemare mai grea 
decât călugăria, dar nici nu există o altă chemare mai 
înaltă. 

„Un monah neagonisitor - ne spune tot Sfântul loan 
Scărarul - este stăpânul lumii care a încredinţat lui 
Dumnezeu grija despre sine, iar prin credinţă îi are robi 
(duhovniceşti) pe toţi”. Călugărul se leapădă de grija lumii 
şi de grija sa proprie, nu printr-o tăgăduire a vieţii, ci, 
dimpotrivă, din dragoste faţă de ea. El fuge nu de lume, ci 
de lumesc, adică de aspectul păcătos, corupt al creaturii, 
aspect care îl împiedică să se apropie duhovniceşte de ea. 
Depărtându-se de lume şi de sine însuşi (adică de omul 
vechi), monahul rămâne liber pentru slujirea lui Dumnezeu 
şi a vicarului Său: aproapele nostru (căci, într-un anume 
fel, aproapele nostru este loctiitorul permanent al lui 
Dumnezeu pe pământ). 

În Ziua înfricoşatei Judecăti Fiul Omului va împărţi 
neamul omenesc în două cete, după cum a fost sau nu 
slujit cu dragoste într-unul din fraţii săi mai mici. 
Călugărul va fi în chip deosebit chemat să dea socoteală 
atât pentru cele trei jurăminte pe care le-a făcut, cât şi 
pentru felul cum a îngrijit - prin faptă, rugăciune şi 
întreaga sa viaţă - de cei lipsiţi duhovniceşte ai lumii 
acesteia, sub chipul cărora se ascundea însuşi Hristos. 


Pentru că el este un stăpân duhovnicesc al vieţii de 
aici, va fi întrebat pentru a răspunde dacă a hrănit cu 
cuvântul lui Dumnezeu pe cel flămând şi dacă a dat de 
băut din apa vieţii (a darurilor Duhului Sfânt) celui însetat. 
Va fi întrebat dacă a primit cu dragoste pe cel străin de 
Hristos, dacă a îmbrăcat cu puterea credinţei pe cel gol de 
ea, dacă a căutat cu leacul iubirii de aproape pe cel bolnav 
sufleteşte şi dacă a cercetat cu răbdare şi pogorământ pe 
cel aflat în temniţa păcatului (Matei 25, 35 - 36). 

În măsura în care monahul va căuta cu seriozitate la 
propria sa mântuire, în aceeaşi măsură va fi pus în situaţia 
de a avea grijă, într-un fel sau altul, de mântuirea 
aproapelui. 

Este într-adevăr un lucru cutremurător să fii chemat 
să răspunzi în faţa lui Dumnezeu, ca unul ce ai îmbrăţişat 
de bunăvoie, total, cauza Lui şi ai făgăduit să întemeiezi în 
mijlocul lumii o vieţuire după chipul Său. A trăi după 
chipul lui Dumnezeu înseamnă să trăieşti în primul rând 
pentru altul şi nu pentru tine; înseamnă să trăieşti pentru 
lucrurile mari şi serioase ale vieţii, iar nu pentru cele 
neimportante, cât şi pentru înţelegerea celor veşnice şi 
nestricăcioase, iar nu pentru stăpânirea celor pământeşti 
şi stricăcioase. 

Pentru călugărul ce şi-a orânduit întreaga sa viaţă cu 
temere fată de Ziua Judecătii, se vor împlini aievea spusele 
Mântuitorului: „Adevărat, adevărat zic vouă: Cel ce ascultă 
cuvântul Meu şi crede în Cel ce M-a trimis are viaţă 
veşnică şi la Judecată nu va veni, ci s-a mutat din moarte la 
viaţă” (loan 5, 24). 

Poate că nimeni nu este mai întemeiat decât 
adevăratul monah să înţeleagă frica sfântă - nu oarbă - ce 
trebuie s-o avem cu toţii în faţa realităţii Judecătii. Făptura 
omenească e mai mult sau mai puţin pregătită pentru o 
mulţime de nenorociri care pot veni asupra ei. Cutremur, 
foc, revărsare de ape, boli, năvăliri de popoare, diferite 
alte necazuri sunt intrate de mult timp în gândirea 
umanităţii şi de aceea ni le putem reprezenta cu destulă 
uşurintă. Pentru cele ce vor fi la Dreapta Judecată, ca şi 


pentru stările sufleteşti prin care vom trece atunci, nu 
putem însă avea cu adevărat cunoştinţă culegând date din 
lumea de aici. Pentru aceasta viaţa monahală cere de la cel 
care o îmbrăţişează să-şi facă o îndeletnicire de căpetenie 
din crearea unei sensibilităţi, a unei putinţe de a simţi 
lăuntric - încă de pe acum - teama suprafirească ce ne va 
stăpâni atunci. 

În istoria Bisericii au existat chipuri de călugări care 
îşi umpleau întreaga lor viaţă cu meditații asupra Judecătii, 
vădite şi prin suspinurile: „Ce-o să fie! Ce-o să fie!”; 
acestea îi fereau de păcat şi îi păstrau curaţi pentru ceasul 
din urmă, care într-un fel ajunsese pentru ei familiar. 

Tocmai intimitatea lui cu Judecata din urmă îl face pe 
monahul râvnitor să-şi dea seama de gravitatea cumplită a 
acelei clipe şi să-şi simtă sufletul împărţit între teamă şi 
bucurie, între duhovnicească deznădăjduire şi încredere, 
între cutremur şi fericire. În faţa Dreptei Judecăti, 
călugărul - fie el cel mai sfânt şi cel mai iscusit - va apărea 
cu fiinţa sfâşiată de aceste stări, ca răstignit pururi pe o 
cruce de gând. Şi poate că acesta nu va fi cel mai mic 
temei al învierii sale, biruitoare, la viaţa veşnică, de către 
Cel care a frânt cu răstignirea Sa pe cruce, puterea morţii. 

„Acum este Judecata acestei lumi”. 

Ajunşi aici, este momentul să încercăm ca să 
desprindem - din cele spuse până acum - unele înţelesuri 
cât mai apropiate de trăirea noastră concretă şi să 
culegem astfel eventuale îndemnuri valabile pentru viaţa 
practică în care ne găsim. 

Un gând care ne-a călăuzit de la început a fost 
evidenta adevărului că noi suntem încă de pe acum într-o 
legătură reală şi vie cu Judecata Finală. Rămâne numai să 
devenim conştienţi de acest fapt. Desigur, în iconomia 
istoriei lumii Ziua Judecătii de Apoi are un rost deosebit, 
un rost unic, pe care nimic nu-l poate înlocui. Însă aceasta 
nu înseamnă că până atunci faptele noastre nu sunt mereu 
prezente înaintea  divanului Dreptului şi  Veşnicului 
Judecător, că nu sunt nepărtinitor cântărite de El. Însuşi 
Cuvântul întrupat al lui Dumnezeu face să răsune în 


urechile noastre pururea: „Acum este Judecata acestei 
lumi; acum stăpânitorul lumii acesteia va fi aruncat afară” 
(loan 12, 31). 

În orice timp creştinul - şi cu atât mai mult călugărul 
- este dator să se simtă cu adevărat sub Judecata 
scrutătoare şi nemincinoasă a Domnului său şi să 
izgonească din inima lui pe stăpânitorul acestui veac. Iar la 
momentul Judecătii de Obste vom înţelege cu toţii limpede 
că de fapt noi am stat mereu în faţa tronului dumnezeirii 
ascuns în adâncul inimii noastre; iar atunci când am uitat 
acest lucru, ne-am osândit singuri. 

Devenind conştienţi de Ziua Judecătii, ne facem 
vrednici de cuvântul atât de frumos al Sfinţilor Părinţi: „Nu 
te teme de moarte, căci iată Dumnezeu poate să te ridice 
mai presus de ea”. 

Dacă toate cele care s-au spus până aici nu ar fi de 
ajuns ca să ne pecetluiască cugetul nostru, însăşi Biserica 
vine să ne aducă aminte de Dreapta Judecată, prin 
rânduiala anului liturgic. Ne găsim în săptămâna 
premergătoare marelui post. Intrăm într-un timp mai sfânt, 
mai duhovnicesc decât cel obişnuit. Această săptămână de 
răscruce este cuprinsă între Duminica înfricoşatei Judecăti 
şi Duminica Izgonirii lui Adam din Rai. 

Se ascunde fără îndoială în această rânduire un 
înţeles duhovnicesc, asupra căruia se cade să zăbovim o 
clipă. Judecata din urmă va fi cea mai mare şi ultima 
sărbătoare duhovnicească a lumii noastre. Ea va fi cu 
adevărat şi de-a dreptul praznicul lui Dumnezeu, ziua 
Fiului Omului, cu care se va sfârşi istoria. 

Dimpotrivă, duminica ce vine pomeneşte izgonirea lui 
Adam din Rai, prima zi a omenirii de sub păcat, începutul 
istoriei ce ne cuprinde încă. Întâi ni se pune înainte 
sfârşitul lumii, pentru că stă în firea vieţii duhovniceşti să 
se îngrijească mai mult de acest capăt al vremilor, de unde 
începe odihna veşnică în Dumnezeu. Apoi ni se aminteşte 
începutul nostru, păcatul şi neascultarea ce ne-a izgonit 
din Rai, ca să ne aducem aminte că cele pe care le vedem 
sunt trecătoare şi că rostul omului este să răscumpere 


păcatul firii şi să lupte pentru restabilirea zidirii în prima 
ei stare, paradiziacă. 

Între aceste două stări duhovniceşti - pedeapsa 
izgonirii din Rai şi înfăţişarea la înfricoşătoarea Judecată - 
se desfăşoară toată lupta pentru izbăvirea noastră. Timpul 
dintre ele ne-a fost dat ca să ne ridicăm iarăsi de unde am 
căzut şi să ne reîntoarcem în Dumnezeu, de unde ne-am 
desprins. Chezăşia acestor adevăruri este tocmai învierea 
Domnului, ce ne aşteaptă la capătul Păresimilor. 

Vremea sfântului şi marelui post ni se deschide astfel 
ca o suprafirească prescurtare a celor mai înalte înţelesuri 
şi fapte duhovniceşti. Gândul la Judecata Viitoare ca şi 
semnificaţia următoarelor duminici ale Triodului ne aduc 
aminte de singura cale a mântuirii: de la căderea celui 
dintâi Adam, părintele omului, trebuie să ne ridicăm la 
învierea Celui de-al doilea Adam, Hristos Dumnezeu, Fiul 
Omului. 

Dacă orice creştin este dator să urmeze 
Mântuitorului în toată viaţa lui, cu atât mai mult monahul - 
şi mai cu seamă în acest timp al Păresimilor - e obligat să 
înţeleagă şi să ia asupră-şi crucea mântuitoare a Domnului 
lisus Hristos. Este obligat să înţeleagă că întreg sensul 
creştinismului şi toată slujirea monahismului constă în 
aceste trei fapte: să iei asupra ta răul care este în lume, să 
mori cu acest rău prin despătimirea de sine şi să reînviezi 
în curăţie. Pentru toate aceste slujiri este cu deosebire 
prielnic răstimpul de pocăintă şi de cunoaştere de sine al 
marelului post. 

Toate învăţăturile prezentate în seara aceasta - pe 
care cu nevrednicie le-am adunat din scrierile Bisericii - 
sunt foarte greu de împlinit pentru noi, monahii vremurilor 
de acum. Să-l cerem însă cu umilinţă ajutorul Bunului 
Dumnezeu, iar El ne va întări ca să putem fi cât mai 
aproape de trăirea acestor frumoase învăţăminte şi ca să 
ne putem însuşi chemarea de foc - înfricoşată şi 
mântuitoare - cu care fiul tunetului pecetluieşte deopotrivă 
Sfânta Scriptură şi inimile noastre: 

„Amin! Vino, Doamne Iisuse!” 


1946, conferinţă ţinută la întâlnirile Rugului Aprins 

Şapte îndemnuri pentru a găsi calea adevărului 

Mai întâi suntem datori a ne aminti pururea de 
Domnul Dumnezeu, ca să ne bucurăm de nădejdea în El, 
urmând fericitului David care zicea despre sine: „Adusu- 
mi-am aminte de Dumnezeu şi m-am cutremurat” (Psalmi 
76, 3). 

Al doilea lucru la care suntem chemati să medităm 
sunt patimile lui Hristos, pentru ca şi noi să suferim toate 
cu bunăvoință pentru El. Este bine să ne gândim cu 
seriozitate cum Fiul cel veşnic al lui Dumnezeu S-a coborât 
din înălțimile cereşti, S-a întrupat, iar în cele din urmă a 
fost înălţat pe cruce în acest Trup Sfânt. Prin toate acestea 
ne-a deschis cu pace Împărăţia de Sus. Şi-a vărsat prea 
scump Sângele Său pe pământ şi ne-a deschis prin această 
jertfă cale spre Muntele lui Dumnezeu, spre a fi acolo 
împreună-locuitori cu îngerii. 

Este foarte important de asemenea să avem o 
cugetare smerită şi să ne recunoaştem propriile patimi. In 
acest fel vom dobândi ajutorul lui Dumnezeu pentru a ne 
putea îndrepta. 

Căci, după cuvântul Părinților Bisericii, „cine îşi 
simte păcatele este mai bun decât unul care, prin arătarea 
sa, este de folos lumii întregi. Şi cine s-a învrednicit să se 
vadă pe sine aşa cum este, e mai bun decât unul care s-a 
învrednicit să vadă îngeri”. 

În al patrulea rând, este bine să cugetăm la ceasul 
sfârşitului nostru, ca să fim totdeauna pregătiţi pentru el. 
Toată înţelepciunea omului stă în gândul la moarte. De 
această zi s-au cutremurat şi se cutremură chiar şi marii 
învăţaţi ai tuturor timpurilor. 

Apoi, este folositor să avem tot timpul în faţă Ziua 
Judecătii. Atunci cerul şi acest pământ vor trece şi vor ieşi 
morţii din morminte şi toate faptele oamenilor se vor 
învedera. Toţi vor sta la fel înaintea judecătii lui Hristos, 
„căci nimic nu este acoperit care să nu iasă la iveală şi 
nimic ascuns care să nu ajungă cunoscut” (Matei 10, 26). 
Numai păcatele curăţite mai înainte prin pocăintă şi 


spovedanie le va acoperi Domnul la această judecată. 

Al şaselea cuget pe care îl găsim des exprimat în 
Sfânta Scriptură şi în scrierile Sfinţilor Părinţi este teama 
de chinurile iadului. Despre acestea prorocul Isaia spune: 
„viermele lor nu va muri şi focul lor nu se va stinge” (Isaia 
66, 24). Viermele este conştiinţa celor ajunşi în iad, căci 
cei osândiţi în acest loc vor cunoaşte că suferă asemenea 
chinuri pentru faptele lor. 

În al şaptelea rând este bine să avem pururea în 
minte viaţa veşnică, ca să dorim a ajunge acolo unde sfinţii 
moştenesc bucuria întru Hristos, fericirea de unde a fugit 
suferinţa şi frica. 

Cu aceste şapte cugetări sufletul celui drept se apără 
de diavol şi cu ele poate să-l învingă pe vrăjmasul mântuirii 
noastre. Necontenita amintire a acestora şi mai ales 
cugetarea la Dumnezeu ne fac să-L. iubim mai mult decât 
toate. Iar prin ajutorul şi puterea Sa, după veacul acesta, Il 
vom putea iubi în veci cu îngerii, cu arhanghelii şi cu toţi 
sfinţii. Amin. 

Învierea 

Într-un an, de Paşti, fiind în închisoare am simţit 
bucuria învierii şi a rugăciunii mai profund decât în 
libertate. 

La sărbătoarea învierii timpul parcă se opreşte şi 
credincioşii au alte chipuri, sunt mai luminoşi. Atunci poţi 
trăi aproape deplin această năvală a dragostei. Toată 
natura este plină de harul învierii. Dacă suntem cu 
adevărat pregătiţi pentru acest praznic al praznicelor, firea 
noastră se deschide şi simţim cum Dumnezeu este deschis 
total către noi prin iubirea Sa. 

„Iisus Hristos, Fiul lui Dumnezeu. 

Cel ale Cărui urme se văd pe plaja stelelor 

La ţărmul lui Dumnezeu 

A venit într-un grăunte şi acolo între pustiul mic şi 
pustiul apei sub măslini a fost răstignit. j 

Lumea nu are decât o singură justificare - Invierea!” 

Fragment din învierea, de Daniel Turcea 

Prima grupare studentească creştină 


(...) Gruparea studenţilor creştini din Atena s-a făcut 
cunoscută nu numai în Atena şi Grecia, ci în tot Imperiul 
Roman. Faima lor se răspândise pretutindeni. Studenţii 
care veneau aici din toate părţile Imperiului vorbeau, 
mergând în locurile lor natale, despre activitatea grupării. 

Desigur, gruparea studenţilor creştini s-a făcut atât 
de cunoscută datorită lui Vasile şi Grigorie (este vorba de 
Sfântul Vasile cel Mare şi Sfântul Grigorie de Nazianz în 
anii de studenţie din a doua jumătate a secolului al IV-lea - 
n. red.). Aceştia i-au dat putere spirituală şi strălucire. 
Datorită celor doi, toţi şi-au întors privirile asupra grupării, 
unii pentru a o admira - creştinii -, alţii pentru a o invidia - 
păgânii. 

Atât de mult i-au impresionat Grigorie şi Vasile pe 
profesorii şi colegii lor, încât cei doi au dobândit în lume o 
faimă asemănătoare celor mai vestiți profesori din Atena. 

Constituirea grupării studenţilor creştini a avut 
efecte binefăcătoare asupra membrilor acesteia. Tinerii 
studenţi creştini ajunseseră într-un oraş care rămăsese 
centrul idolatriei. Niciun oraş nu mai păstra atât de 
puternică viaţa idolatră ca Atena. Oriunde ar fi ieşit cineva 
în Atena, se afla într-o pădure de statui ale zeilor şi 
demonilor. Orice grupare socială ar fi cunoscut, întâlnea 
distracţii şi desfătări materiale. 

Viaţa aceasta îşi găsea sprijinul şi în profesorii 
păgâni, care adeseori se aflau în primele locuri la 
ritualurile păgâne în temple sau în locuri deschise, chiar şi 
pe drumuri. Cu alte cuvinte, mulţi profesori erau iniţiaţi ai 
zeilor şi ai religiilor păgâne. Viaţa socială constituia iarăsi, 
pentru studenţii noi, o permanentă provocare spre 
libertinaj, spre o viaţă uşoară. Studenţii creştini încercau 
să se opună atracției păgânismului şi a imoralităţii. Se 
întruneau, discutau şi înaintau în cele duhovniceşti. Pentru 
a evita modul de viaţă imoral, trebuia să cultive un alt mod 
de viaţă, plăcut şi virtuos. (...) 

Prietenia dintre Vasile şi Grigorie era admirată de 
întreaga comunitate academică ateniană. Drumurile lor 
erau două: cel care conducea la puţinele biserici creştine 


şi cel care ducea la scoală. 

Stelianos Papadopoulos. 

Vulturul rănit - Viaţa Sfântului Grigorie Teologul 

Postfaţă 

<Să nu uitaţi, oameni buni, că am plecat cu sufletul 
curat şi că am murit din prea multă dragoste! Să nu 
credeţi cumva că n-am ştiut ce fac; toţi am ştiut! Şi, 
câteodată, când călcaţi mai apăsat, amintiţi-vă că 
pământul acesta se sprijină pe piepturile noastre. 

— Sora martirului Dragoş Mladinovici 

(20 de ani, omorât în decembrie 1989), vorbind în 
numele lui - În toamna anului 2001, câţiva tineri i-am făcut 
o vizită domnului academician Virgil Cândea. Cu această 
ocazie i-am relatat despre intenţia noastră de a edita o 
carte care să reunească o bună parte din cuvintele de folos 
pe care părintele arhimandrit Sofian Boghiu le-a adresat 
tinerilor în cadrul întâlnirilor organizate de Asociaţia 
Studenţilor Creştini Ortodocşi Români (ASCOR). Domnul 
profesor ne-a sfătuit atunci să adăugăm la cuprinsul 
acestei scrieri şi o mărturie referitoare la experienţa pe 
care au acumulat-o în acest mediu misionar studentesc 
unii dintre membrii reprezentativi ai asociaţiei. 

Domnia sa a accentuat faptul că o astfel de mărturie 
nu trebuie să se piardă, ea putând să devină - peste mulţi 
ani - foarte utilă. Părintele Sofian, aflând despre o 
asemenea propunere, a încuviinţat să scriem o postfață 
care, plecând de la problemele cu care ne-am confruntat în 
ASCOR, să prezinte nişte concluzii cât mai practice pentru 
tinerii ce doresc să se apropie de Biserică. 

Vă întrebaţi, probabil, care este legătura dintre 
sfaturile părintelui staret şi frământările ascor-iştilor. 
Răspunsul este simplu: părintele Sofian Boghiu a fost până 
în 1998 unul dintre cei mai importanţi povăţuitori 
duhovniceşti ai tinerilor din ASCOR Bucureşti. În această 
postfață vom prezenta felul în care am încercat să aplicăm 
în viaţa asociaţiei îndemnurile părintelui, precum şi 
problemele de care ne-am lovit în acest demers. 

Putem spune că această carte ne prezintă, poate, cel 


mai bine calea pe care au dorit să se menţină tinerii din 
ASCOR, după 1990. 

În acea stare de har, de efervescentă spirituală care 
predomina în societatea românească imediat după 1989, 
năzuiam cu toţii să continuăm, într-un duh de sinceritate şi 
jertfă, lucrarea începută de tinerii martiri din decembrie. 
Fără sfatul permanent al părintelui Sofian, credem că nu 
am fi încercat să ne asumăm - la nivelul nostru, studentesc 
- această linie de echilibru şi deschidere duhovnicească, ce 
îmbină armonios credinţa practică cu aprofundarea 
învăţăturii bisericeşti, fapta cu rugăciunea şi care îşi are 
originea în <veacul de aur al ortodoxiei româneşti>, cum 
numea Nichifor Crainic epoca Sfântului Paisie Velicikovski. 

Ca un fir neîntrerupt, influenta paisiană a ajuns la 
mănăstirea Obţină din Rusia, iar de aici s-a reîntors pe 
pământul românesc prin ieromonahul loan Kulighin, 
duhovnicul atât de iubit al părintelui Sofian. În acest fel 
ne-am împărtăşit şi noi, după putinţă, din duhul care a 
însufleţit reînnoirea isihastă românească din secolul al 
XVIII-lea. Abia mult mai târziu însă aveam să 
conştientizăm importanta acestei filiaţii duhovniceşti. 

Filocalia în mediul studentesc 

Una dintre problemele foarte importante care s-au 
pus în ASCOR, începând cu 1994 - când au avut loc 
primele întâlniri la nivel naţional -, a fost cum s-ar putea 
sintetiza cel mai bine orientarea spirituală pe care trebuie 
să o aibă studenţii creştini care doresc să facă misiune în 
cadrul acestei organizaţii. După multe discuţii, am căzut cu 
toţii de acord să înscriem în statut ceea ce am considerat a 
fi mesajul cel mai actual şi mai necesar al generaţiei 
noastre: scopul asociaţiei este promovarea în mediul 
universitar a credinței ortodoxe, în duhul filocalic 
redescoperit de părintele profesor Dumitru Stăniloae. 

S-a înţeles atunci că încercarea de a ne asuma 
învăţătura Bisericii, având ca model viaţa şi scrierile 
Părinților filocalici, este calea renaşterii duhovniceşti a 
neamului românesc. 

Această încercare de a merge pe calea filocalică, 


legăturile statornice cu marii duhovnici, precum şi 
lucrarea mărturisitoare (fără niciun interes personal) a 
celor care s-au implicat cu dragoste şi hotărâre în 
asociaţie, toate acestea au făcut ca ASCOR-ul să rămână - 
prin purtarea de grijă a lui Dumnezeu - o prezentă vie, cu 
un mesaj aparte pentru studenţii din mai multe centre 
universitare. 

Cum s-a oglindit orientarea filocalică în viaţa 
lăuntrică a organizaţiei? 

Este foarte greu să descrii starea de har, comuniunea 
şi vioiciunea spirituală pe care au simţit-o în ASCOR mulţi 
dintre cei care au avut răbdarea şi puterea să se implice 
câţiva ani cu seriozitate în activităţile asociaţiei. Simţeai în 
permanentă ajutorul lui Dumnezeu dacă dăruiai totul. 
Simţeai firescul, bucuria şi frumuseţea nebănuită a 
relaţiilor personale. Simţeai că te-ai implicat într-o 
experienţă spirituală (puţin cam neobişnuită pentru unii 
colegi de generaţie) în care se împletesc armonios 
sinceritatea tinerilor cu îndrumările duhovnicilor şi în care 
eşti foarte liber fiind în ascultare. 

O şansă cu totul deosebită pentru membrii 
organizaţiei a fost (şi este) faptul că în ASCOR se întâlneau 
tineri de la toate facultătile, care erau preocupati de 
problemele credinţei. Schimburile de experienţă apărute 
cu aceste ocazii, dialogurile, mărturisirea propriilor 
frământări, toate alcătuiau un univers dinamic din care 
ieşeai foarte îmbogăţit. 

Calea filocalică s-a concretizat pentru noi şi în 
concluziile directe privitoare la viaţa sufletească la care 
ajungeam în urma misiunii practice făcute cu 
binecuvântare. Vom da un singur exemplu: din experienţă 
am observat că biruinta cea mai grea (dar şi cea mai 
folositoare) a credinciosului este aceea de a recunoaşte - 
în primul rând în faţa lui Dumnezeu şi a propriei conştiinţe 
- că a greşit. Acest lucru este afirmat de către Părinţii 
Patericului atunci când ne arată că cea mai sigură cale a 
mântuirii pentru tot omul este „a se prihăni şi a se defăima 
pe sine totdeauna”. 


În mod inerent, drumul căutărilor ascor-iste a fost 
presărat şi cu greşeli, deziluzii, căderi şi ispite. Chiar şi din 
acestea însă puteai să ieşi întremat sufleteşte, dacă îţi 
asumai deficientele, dacă renunţai la propriul tău orgoliu şi 
te lăsai purtat de mâna lui Dumnezeu. Atunci realizai că 
fără astfel de încercări nu se poate ajunge pe calea 
Adevărului şi a vieţii veşnice. 

Pentru cei din exterior ASCOR-ul putea părea o 
poezie, însă când începeai să pătrunzi în frământările 
cotidiene ale organizaţiei, îţi dădeai seama că era vorba de 
o lucrare misionară care se îndeplinea foarte greu, cu 
multe sacrificii. Realizai că numai cerând stăruitor şi 
permanent ajutorul lui Dumnezeu, puteai merge mai 
departe. 

Prin  iconomie dumnezeiască,  prindeai putere 
văzându-i pe tinerii care mărturiseau că pelerinajele 
noastre, colindele în spitale sau conferințele de la <Serile 
filocalice> i-au ajutat să descopere seninătatea vieţii 
creştine şi să scape de anumite patimi. 

Ne întâlneam uneori cu foşti studenţi pe care nu-i 
remarcaserăm până atunci, dar care ne spuneau că unele 
din acţiunile ASCOR-ului au fost pentru ei o adevărată 
scoală duhovnicească care le-a schimbat cursul vieţii, 
determinându-i să se spovedească pentru prima dată, să se 
înscrie la Facultatea de Teologie, să renunţe la yoga, la 
secte sau la muzica rock etc. 

Ar mai fi multe de istorisit... Adăugăm doar 
multumirea noastră adresată ierarhilor şi duhovnicilor 
care au sprijinit cu adevărat organizaţiile de tineret ale 
Bisericii. Contactul direct cu aceşti părinţi a însemnat 
pentru mulţi tineri o limpezire decisivă a propriei lor 
existente. 

De s-a pierdut entuziasmul de la Revoluţie? 

Pentru un tânăr care se află în anii studenţiei la 
începutul mileniului al treilea, cele spuse până aici îi pot 
părea nişte relatări de acum cel puţin patru-cinci decenii. 
In doar 10 - 12 ani lucrurile s-au schimbat mult în întreaga 
societate. De la an la an misiunea creştină în mediul 


studentesc se face parcă tot mai greu, fiindcă la nivel 
general românii şi-au pierdut mult din entuziasmul şi suflul 
tineresc care îi anima în primii ani de după 1990. 

Cauzele acestei scăderi spirituale se pot găsi şi în 
plan politic, economic sau social. Însă cele mai importante 
explicaţii ale acestei neîmpliniri româneşti sunt cele de 
ordin duhovnicesc. Într-o discuţie avută cu părintele 
Sofian, Prea Cuvioşia sa ne-a atras atenţia asupra faptului 
că lipsa de smerenie şi de pocăintă autentică care există 
astăzi la întregul popor, ne-a adus pe toţi în această stare. 
Să ne amintim numai de absenta căintei fată de milioanele 
de crime făcute prin avorturi imediat după Revoluţie. Sau 
să ne gândim la totala împietrire a multora dintre cei care 
- în ultimul deceniu - au participat (sau participă) la 
jafurile uriaşe din economia românească. 

În contextul descris mai sus lucrarea ASCOR-ului 
este mult mai anevoios de împlinit acum în comparaţie cu 
perioada anilor 1990 - 1995. Totuşi nu trebuie uitate 
cuvintele Domnului nostru lisus Hristos, Care ne îndeamnă 
să-l cerem ajutor, pentru a depăşi necazurile şi greutăţile 
ce par de neînvins: <La oameni aceasta este cu neputinţă, 
la Dumnezeu însă toate sunt cu putinţă> (Matei 19, 26). 

Revenind la încercarea asumării practice de către 
tinerii din ASCOR a mesajului Filocaliei, trebuie spus că în 
acest demers ne-am văzut confruntaţi - în special la nivelul 
mentalităților - cu tot felul de ispite pe care a trebuit să le 
depăşim, învățând din sfaturile duhovnicilor încercaţi şi 
din propriile greşeli. Despre aceste tendinţe deviante de la 
învăţătura creştină pe care le-am întâlnit (pietismul, 
zelotismul, intelectualismul, ecumenismul rău înţeles), ca 
şi despre alte şase probleme pe care a trebuit să le luăm în 
considerare, vom vorbi în continuare, fără să avem 
pretenţia că dăm lecţii cuiva. Dorim doar să împărtăşim şi 
altor tineri câte ceva din propria noastră experienţă, având 
nădejdea că rândurile următoare îi vor interesa pe toţi 
cititorii. 

Pietismul 

În cartea <Ortodoxie şi Occident>, teologul şi 


filosoful grec Christos Yannaras afirmă că <pietismul este 
răsturnarea adevărului Bisericii. Dacă adevărul Bisericii 
reprezintă un mod de existentă în comuniune, înseamnă a 
fi în comuniune de iubire, atunci antipodul acestui mod de 
existentă este acela de a trăi ca individ, a fi ca individ. Din 
acest punct de vedere, pietismul, care dă prioritate 
virtuţilor individuale, se situează la antipodul vieţii şi 
realităţii Bisericii (...). Trăim un mod de viaţă occidental şi, 
în acelaşi timp, vrem să fim ortodocşi. Adică, trăim cu 
civilizaţia pe care pietismul a produs-o şi vrem, în acelaşi 
timp, să fim fiinţe ecleziale, adică să vieţuim în 
comunitatea de iubire a Bisericii. 

Acesta e motivul pentru care am vorbit de 
schizofrenie. Dacă ajungem să avem conştiinţa acestei 
schizofrenii, cred că se întrezăreşte o speranţă. Acum 
situaţia este foarte dificilă, pentru că pietismul domneste 
aproape peste tot>. Am dat acest citat pentru a ne da 
seama că noţiunea de pietism cuprinde mai multe 
semnificaţii decât pare a avea la prima vedere. 

Mai departe ne vom referi doar la felul cum am 
perceput noi această ispită, fiind în contact direct cu tineri 
de la diferite facultăţi. La început am respins doar 
sentimentalismul ieftin - echivalat de obicei cu pietismul - 
prin care se promova tabloul religios în locul icoanei şi 
corala în locul muzicii psaltice. 

Apoi din lucrarea practică misionară am observat că 
pietismul se mai caracterizează prin cel puţin una din 
următoarele trei însuşiri: individualism, incapacitatea de a 
sesiza  esenţialul şi risipirea într-un sentimentalism 
nerealist, ignorant, superstiţios şi dulceag. 

Putem spune că suntem pietişti şi atunci când 
observăm în viaţa noastră religioasă alte simptome, 
precum: încăpățânare  orgolioasă, ifose de trăire 
<autentică>, mimarea comuniunii, duhul contrazicerii, 
obsesia amănuntelor, confuzia valorilor şi a planurilor (în 
sensul de  neîncadrare corectă a unei probleme), 
artificialitate spirituală datorată şi abuzului de termeni sau 
sfaturi duhovniceşti, bănuială cronică, formalism al 


gesturilor bisericeşti, zăpăceală şi lipsă de coerentă, 
nesinceritate bine camuflată, instabilitate duhovnicească 
(ce ne face uşor manipulabili tocmai de către cei care nu 
trăiesc în duh ortodox), activism misionar - sau dimpotrivă 
pasivitate - fără discernământ, superficialitate, stilul 
contradictoriu şi sucit, dulcegării şi superstiții de orice 
nuantă, ignorantă suficientă siesi unită cu părerea de sine, 
neînțelegere a felului cum trebuie împletită dragostea cu 
fermitatea şi neputinţă de a vedea o problemă în 
ansamblul ei. De obicei pietiştii rămân cu o idee fixă, pe 
care nu o pot schimba ani de-a rândul. 

Ne-am oprit cu stăruinţă asupra unora dintre 
trăsăturile pietismului din cauza nocivităţii pe care acesta 
o are asupra vieţii creştine de astăzi, nu numai în cadrul 
unor organizaţii misionare. Gândirea pietistă poate fi şi un 
revers la dimensiunea ideologică şi impersonală a 
societăţii moderne, fiind boala sufletească a omului ce-şi 
doreşte să aibă o viaţă religioasă, dar căruia nu-i este încă 
clar ce înseamnă acest lucru. 

Dintr-o perspectivă realistă, putem spune că 
majoritatea persoanelor care descoperă Biserica şi doresc 
să se apropie de ea trec, în devenirea lor spirituală, printr- 
o etapă caracterizată de pietism; el poate îmbrăca diverse 
forme, de la cele uşor sesizabile, până la cele profund 
patologice, de tip sectar. 

Intr-o asociaţie formată în general din tineri fără 
experienţă duhovnicească, care se deosebeau de ceilalţi 
colegi ai lor printr-un anumit gen de lucrare 
mărturisitoare, această rătăcire putea foarte uşor să ia 
amploare. Datorită însă sfaturilor părinţilor duhovnici, a 
ascultării de ierarhie şi mai cu seamă prin iconomia lui 
Dumnezeu - vădită şi în mustrările pe care le primeam, cu 
sau fără dreptate, de la cei din jur - credem că am reuşit, 
cel puţin la nivelul majorităţii acţiunilor asociaţiei, să fim 
păziţi de această ispită. La nivelul vieţii duhovniceşti 
personale, sperăm că Bunul Dumnezeu ne va ajuta mereu 
pentru a putea vedea unde greşim şi pentru a ne putea 
îndrepta. 


Zelotismul 

Referitor la problema zelotismului este necesar să 
rememorăm puţin momentul în care s-a decis răstignirea 
Mântuitorului. Pontiu Pilat a pus în faţa mulţimii iudeilor 
următoarea alternativă: să elibereze pe Domnul lisus 
Hristos sau pe Baraba, cel ce fusese închis împreună cu o 
seamă de răzvrătiti <care în răscoală săvârşiseră ucidere> 
(Marcu 15, 7). Evreii dezlănţuiţi au preferat să fie liber 
zelotul Baraba - cel care, în aşteptarea lui Mesia, apăra 
Legea veche cu arma în mână - în locul Celui care era 
chiar <împlinirea legii> (Romani 13, 10). Orbirea zelotistă 
i-a împins atunci pe iudei atât de departe încât au strigat 
cu acele înfricoşătoare cuvinte: „Sângele Lui asupra 
noastră şi asupra copiilor noştri!” _ 

De ce am dat acest exemplu? Întrucât există o 
categorie de creştini care merg pe această linie zelotistă a 
unui puritanism militant, însă, neavând dreaptă socoteală, 
pun înaintea dragostei sabia legii şi a dreptăţii, făcând 
astfel ca râvna lor pentru credinţă să fie confiscată de 
diavol, care o îndreaptă în cele din urmă împotriva 
Domnului lisus Hristos. Tot la fel s-a întâmplat în cazul lui 
Baraba şi a altor conaţionali de ai săi, care - mergând 
după litera legii, iar nu după duhul dragostei - nu L-au 
recunoscut pe Mesia, pe care îl aşteptau cu înfrigurare de 
atâta timp. 

Zelotiştii sunt activi şi bine intenţionaţi. Ei vor să 
apere creştinismul, însă, din cauza stilului lor exaltat, 
răzvrătit, încrâncenat, repezit şi încremenit în clişee, mai 
rău încurcă lucrurile. Prin acţiunile lor nechibzuite trezesc 
reacţii adverse foarte categorice şi astfel ajung să facă 
deservicii Bisericii pe care vor să o slujească. 

Aceştia promovează în general o atitudine care 
favorizează concentrarea pe exterioritate în detrimentul 
interiorităţii, o asemenea stare fiind vizibilă în dorinţa lor 
de a face în primul rând schimbări pozitive în jur, iar nu în 
propriul suflet. Credincioşii cu o gândire zelotistă sunt 
oricând gata să ţină lecţii celor cu care se întâlnesc, 
fiindcă ei oricum „se pricep” să abordeze aproape orice 


temă. 

Zelotiştii observă foarte uşor unde greşesc ceilalţi, 
dar mai greu unde greşesc ei. De asemenea, ei nu 
conştientizează faptul că exagerarea şi orice fel de 
teribilism sunt o formă de a (te) minţi (de altfel, aceştia 
sunt fermi convinşi că toate verdictele pe care le dau în 
aproape orice problemă sunt „foarte sigure”, „definitive” şi 
„în deplină cunoştinţă”). Deşi pot să susţină cu îndârjire 
unele adevăruri teologice, istorice sau de altă natură, 
nefiind însă atenţi la dimensiunea duhovnicească a vieţii, 
ajung totuşi să producă dezbinare sau certuri. 

Zelotiştii, de obicei, nu înţeleg şi mai ales nu simt în 
profunzime faptul că pe un creştin trebuie să-l intereseze 
în primul rând dreptatea prin iubirea şi voia lui Dumnezeu, 
iar nu dreptatea după mintea omenească sau reforma 
socială ori bisericească. In unele cazuri, aceştia nu 
analizează cu atenţie dacă jertfa pe care sunt dispuşi să o 
facă pentru binele obstesc este cu adevărat întemeiată pe 
ascultarea de Dumnezeu, dacă este cu adevărat plăcută lui 
Dumnezeu. 

Zelotismul este o reacţie superficială (dar care poate 
prinde uşor la tineri), apărută în urma constatării creşterii 
vizibile a lucrărilor malefice în lumea contemporană. 
Problema la care trebuie să medităm se rezuma însă la 
următoarea întrebare: militantismul ortodox este acelaşi 
lucru cu calea duhovnicească a Sfinţilor Părinţi? Cu alte 
cuvinte, demascarea agitată a racilelor social-bisericeşti 
este acelaşi lucru cu asumarea răului din lume ca avându- 
şi izvorul principal în propriile mele păcate? 

În concluzie, putem depista în noi înşine tendinţe 
zelotiste în cel puţin trei cazuri: 

1. atunci când ne propunem cu o înfumurare 
zgomotoasă lucruri mult mai mari decât putem duce; 

2. atunci când facem confuzia între a fi activ şi foarte 
hotărât în virtutea unor principii moral-civice, şi a avea o 
lucrare fermă pentru şi întru Hristos; 

3. atunci când abordăm ostentativ problemele 
credinţei, dar ne lipsesc blândeţea şi modestia, care îşi au 


izvorul în rugăciunea curată. 

Este foarte greu, atunci când eşti tânăr, când eşti plin 
de ardoare şi dinamism, dar eşti lipsit de frâna dreptei 
măsuri, să nu aluneci în această ispită. Ceea ce ştim însă 
cu siguranţă este că rugăciunea sinceră şi bunăvoința, 
smerenia şi dragostea, călăuzite de duhovnic prin 
spovedanie, sunt paveze sigure în biruirea acestui vrăjmas 
al mântuirii. 

Intelectualismul 

Cu toate că din ASCOR fac parte studenţi de la 
diverse facultăţi, care au prin urmare un orizont cultural 
mai larg decât cel religios, ispita aceasta a 
intelectualismului - a unui creştinism livresc, raţional, 
abstract, suficient siesi - a marcat puţin viaţa asociaţiei 
noastre. 

Acest lucru s-a datorat, poate, faptului că majoritatea 
tinerilor care s-au apropiat de Biserică după 1990 şi au 
intrat în ASCOR au făcut aceasta nu în urma unui demers 
intelectual, pur raţional, ci ca un răspuns la o chemare 
tainică a lui Dumnezeu, manifestată într-o sete neostoită 
de religios, de sens şi adevăr. Şi dintre noi am fost totuşi 
câţiva care am avut la început tendinţe intelectualiste şi o 
viziune pur culturalistă asupra creştinismului. Odată însă 
cu integrarea noastră în ASCOR, s-a produs simultan şi o 
îmbrăţişare treptată a teologiei practice ce presupune în 
primul rând participarea la slujbele Bisericii, menţinerea 
legăturii cu mănăstirile şi cu marii duhovnici, spovedania 
regulată şi conştientizarea propriilor neputinţe în lucrarea 
de mărturisire a adevărului creştin în faţa colegilor de 
generaţie. 

Au existat de asemenea influente intelectualiste mai 
ales la filialele care erau în contact direct cu creştinismul 
apusean, prin întâlnirile ecumenice. 

Vorbind în general despre intelectualism gândul ne 
duce în primul rând la intelectualii care nu doresc să 
cunoască până la capăt învăţătura şi trăirea creştină, în 
multe situaţii aceştia având o viziune formalistă, abstractă 
şi criticistă în ceea ce priveşte viaţa Bisericii. Pentru 


asemenea creştini se potrivesc foarte bine cuvintele 
Mântuitorului: „Cum puteţi voi să credeţi, când primiţi 
slavă unii de la alţii, şi slava care vine de la unicul 
Dumnezeu nu o căutaţi?” (loan 5, 44). 

Totuşi, prin intermediul ASCOR-ului s-a putut 
observa destul de uşor că există şi mulţi intelectuali tineri 
care, atunci când simt că în faţa lor se află un interlocutor 
sincer şi serios, manifestă în mod firesc o deschidere 
foarte mare fată de trăirea creştină. 

De aceea trebuie să recunoaştem că, în unele cazuri, 
aşa cum remarca părintele Dumitru Stăniloae, <nu 
densitatea în elementele proprii face teologia neagreată de 
intelectuali, ci prezentarea ei în clişee stereotipe, fără 
adâncire personală, fără trecerea ei prin intimitatea 
sufletească a teologului, de unde să se îmbrace în 
dogoarea convingerilor>. 

Din experienţă putem şi noi spune că cele mai subtile 
influente intelectualiste asupra tinerilor din ASCOR au 
venit, într-un mod oarecum neaşteptat, chiar din partea 
unora dintre cei care, studiind teologia (fără a fi anume 
interesaţi de „dogoarea” vieţii duhovniceşti), o priveau mai 
mult ca o filosofie captivantă decât ca o învăţătură 
mântuitoare. 

Pentru asemenea persoane a prezenta teologia fără 
clişee înseamnă să ai un limbaj cât mai căutat, dar lipsit de 
duh, şi idei moderniste, pentru a te face înţeles de oamenii 
de acum; înseamnă să foloseşti din plin informaţii filosofice 
sau ştiinţifice; înseamnă să fii la curent cu ceea ce au spus 
teologi catolici sau protestanți. Iar în cele din urmă, făcând 
o sinteză între toate acestea şi învăţătura tradiţională a 
Bisericii - utilizându-se expresii specializate şi concepte 
înalte -, să le arăţi intelectualilor cât de actuală este 
ortodoxia. Cu alte cuvinte, teologia devine în acest fel o 
depănare perpetuă de cunoştinţe, iar nu o lucrare vie de 
trăire şi vorbire sub puterea harului. 

Fără să tăgăduim necesitatea unei pregătiri culturale 
a studentului teolog, totuşi această viziune raţionalistă ce- 
şi propune să cunoască învăţătura creştină, dar nu are ca 


punct de plecare conlucrarea directă a credinciosului cu 
harul dumnezeiesc, ci doar nişte informaţii, poate fi numită 
intelectualism teologic. Aceasta este o tendinţă care apare 
inevitabil la toţi cei care dobândim multe cunoştinţe 
duhovniceşti, dar, din păcate, ele rămân la un nivel pur 
cerebral deoarece nu încercăm să ni le asimilăm pe toate 
prin trăire. 

Intelectualismul teologic este o ispită - foarte greu de 
ocolit - a însuşi sistemului teologiei academice din aproape 
toate timpurile şi de aceea el poate influenta negativ viaţa 
tinerilor din Biserică. 

Ecumenismul rău înţeles 

Problema implicării în mişcările internaţionale 
ecumenice a frământat câţiva ani ASCOR-ul, la nivel 
naţional. Ştiam că cei mai mari dogmatişti ortodocşi ai 
secolului XX - părintele Dumitru Stăniloae şi părintele 
Justin Popovici - au numit ecumenismul <panerezia 
timpului nostru>. Desigur, aceştia nu s-au referit la 
ecumenismul înţeles ca dialog sincer, de frătietate şi 
iubire, ce trebuie să existe la nivel local şi personal între 
membrii diferitelor religii sau confesiuni, fără a fi nevoie 
de un cadru special finanţat de interesele politice. Nu s-au 
referit în vreun fel nici la încărcătura semantică pe care o 
moştenesc din primul mileniu creştin expresiile „ortodoxie 
ecumenică” (adică universală, sobornicească) şi „sinod 
ecumenic” (a toată Biserica). Distinsii părinţi profesori au 
vizat prin această afirmaţie în special <nevinovatele> şi 
mai ales <apoliticele> mişcări internaţionale ecumenice 
care îşi desfăşoară activitatea sub umbrela sincretistă a 
directivelor politico-masonice. 

Fără să existe o hotărâre sau măcar o dezbatere a 
membrilor ori a conducerii ASCOR, printr-o iniţiativă 
individuală, mânată de anumite interese, asociaţia noastră 
a devenit membră afiliată la Federaţia Mondială a 
Studenţilor Creştini (WSCE) prin anii 1990 - 1991. Această 
organizaţie cuprindea peste 90% asociaţii protestante şi 
reprezentanţi de tineret ai câtorva culte neoprotestante. 

Ispita întâlnirilor ecumenice organizate de WSCF 


consta în faptul că tinerilor din ASCOR li se propuneau 
călătorii în străinătate, mese festive şi alte avantaje 
materiale; astfel că începuseră deja să apară câţiva 
oportunişti care voiau să facă <misiune> în Occident şi 
care ar fi putut schimba orientarea asociației, 
transformând-o într-o agenţie ortodoxă de turism. 

Dincolo de faptul că majoritatea ascor-iştilor nu 
aveau vârsta şi pregătirea necesară pentru a reprezenta 
Biserica Ortodoxă la acest tip de întâlniri politico- 
ecumenice, însăşi participarea lor la asemenea 
manifestări, compromisurile, experienţele pe care le aveau 
îi schimbau mult, până la pierderea aproape cu desăvârşire 
a duhului ortodox. Prin urmare, la sfârşitul anului 1993, 
ASCOR Bucureşti, pentru a înlătura riscurile pe care le 
presupuneau legăturile cu WSCE, a întrerupt orice contact 
cu această asociaţie. După această dată, la întâlnirile pe 
tară, o singură filială (care derula multe activităţi peste 
hotare) susţinea, în mod constant, implicarea în WSCFE. 

În toamna anului 1995, la Bucureşti, a avut loco 
Consfătuire Naţională în care s-a hotărât să se discute 
oportunitatea rămânerii noastre în această internaţională 
ecumenică studentească. ASCOR Bucureşti a adunat o 
serie de materiale prin care demonstra că WSCF este o 
organizaţie politică cu puternice tendinţe sincretiste şi 
apostate. Discuţiile au fost încinse, reproşându-ni-se că nu 
acceptăm dialogul între confesiuni. Răspunsul firesc a fost 
că este normal ca, mai întâi, noi, ortodocşii, să ne 
cunoaştem unii pe alţii, să dialogăm şi să aflăm problemele 
cu care se confruntă fraţii noştri ortodocşi din alte ţări. lar 
după aceea putem să depunem eforturi pentru a-i recupera 
- atât cât este posibil - pe cei care au ieşit din sânul 
Bisericii Ortodoxe Române şi au trecut la alte confesiuni 
sau chiar la alte religii. 

Printre cele mai importante argumente împotriva 
menţinerii legăturii cu această federaţie a fost faptul că în 
broşurile editate sau răspândite de WSCE se găseau tot 
felul de ciudăţenii. De exemplu, la un moment dat, în 
<liturghia> femeilor, se spunea: <Doamne, nu mai vreau 


să mi te închipui ca un bărbat, vreau să mi te închipui ca o 
femeie şi să mă rog Ţie>; în altă parte Mântuitorul apărea 
cu coroana de spini şi cu o ţigară în gură, iar dedesubt 
scria: co nouă viziune asupra lui Hristos>; într-una din 
broşurile răspândite de WSCF chiar în România şi 
intitulată <Teologia homosexualilor şi a lesbienelor>, li se 
propunea tinerilor să ia legătura cu diverşi homosexuali şi 
lesbiene din întreaga lume... 

Până la urmă s-a votat, în unanimitate - eram 
aproximativ 50 de reprezentanţi din majoritatea centrelor 
universitare - pentru ieşirea din WSCFE. 

ASCOR-ul şi unele ispite de-a dreapta 

Dorinţa noastră de a respecta întru totul predania 
ortodoxă a fost pândită în unele cazuri de pericolul 
ispitelor de-a dreapta. 

De pildă, exista riscul de a fi elitişti; adică există 
pericolul de a ne considera mai buni decât cei care nu 
încearcă şi ei să urmeze linia filocalică. 

Sau, încercând să facem activităţi cu caracter 
duhovnicesc care aveau o desfăşurare şi o finalitate bine 
calculate, se ajungea uneori la o instituţionalizare de tip 
occidental, ce dizolva tocmai vioiciunea tinerească şi 
relaţiile personale. Adică se tindea spre o organizare 
perfectă în ceea ce priveşte lucrarea misionară în mediul 
studentesc, dar câteodată neglijam involuntar tocmai 
problemele sufleteşti ale celui de lângă noi. 

Instituţionalizarea este una dintre cele mai profunde 
amăgiri care poate îmbolnăvi aproape orice aspirație de 
propovăduire a credinţei la nivel colectiv. Ea îmbracă 
multiple fațete, dintre care mai amintim doar promovarea 
cantităţii în defavoarea calităţii duhovniceşti, precum şi 
folosirea cu precădere pentru combaterea răului din jur a 
gândirii şi mijloacelor lumeşti, atunci când, în cele mai 
multe cazuri, prioritatea (sau chiar exclusivitatea) trebuie 
să o aibă armele Duhului. 

Pe de altă parte, pentru a se păstra în viaţa asociaţiei 
spontaneitatea şi pentru a se evita instituţionalizarea şi 
activismul, se aluneca în unele situaţii într-o altă extremă: 


dezorganizare  enervantă, lipsă de iniţiativă şi de 
responsabilităţi precise. 

Cei care au pus suflet pentru realizarea comunităţii 
ASCOR speră ca pe viitor noile generaţii să aibă 
discernământul necesar pentru a ocoli orice ispită şi 
pentru a merge pe calea de mijloc, calea împărătească 
recomandată de Sfinţii Părinţi. 

Ar mai trebui făcute câteva precizări necesare: 
capcanele spirituale descrise în această postfață nu sunt 
prezentate de pe o poziţie elitistă, a unor credincioşi 
adevăraţi care nu au greşit, iar acum dau sfaturi. 
Dimpotrivă! 

De asemenea, este foarte important să înţelegem din 
aceste rânduri că trebuie să ne ferim de anumite boli 
sufleteşti şi nu că trebuie să judecăm anumiţi oameni. 

Oricare dintre aceste tendinţe deviante de la 
învăţătura creştină ne pot influenţa fără să ne dăm seama. 
Uitându-ne cu maximă sinceritate în noi înşine şi dându-ne 
seama că avem asemenea deficiente, ne putem însă 
îndrepta cu ajutorul lui Dumnezeu, iar aceasta este - aşa 
cum remarca părintele Nicolae Steinhardt - cea mai mare 
minune care i se poate întâmpla unui om; putem oricând să 
ne (re) venim în fire, ajungând la dreapta socoteală. 

Criticismul - o soluţie? 

Criticismul este una dintre bolile grave ale societăţii 
româneşti. Nu am înţeles niciodată cum au reuşit unii să 
scape atât de repede de propriile patimi, încât să le 
rămână timp şi energie pentru a-i critica obsesiv pe alţii şi 
a produce dezbinare la nesfârşit. De mai multe ori l-am 
întrebat pe părintele Sofian din ce cauză suntem un popor 
atât de dezbinat. Sub diferite forme, părintele ne-a dat 
acelaşi răspuns: din mândrie! 

Unele persoane îşi întemeiază stilul de a critica 
încontinuu pe ideea că, procedând în acest fel, lucrurile 
sunt mai dinamice şi putem depăşi mentalitatea comunistă, 
unde nu era voie să critici pe nimeni, întrucât totul era 
considerat perfect. 

Pentru a ne da însă seama dacă critica noastră este 


sau nu plăcută lui Dumnezeu este necesar, în primul rând, 
să vedem roadele acesteia. Când critica noastră insistentă 
produce tulburare (în jur sau înăuntrul nostru) şi nu 
îndreptare, este foarte posibil ca ea să nu fie după voia lui 
Dumnezeu, ci să-şi aibă izvorul în propriul nostru orgoliu. 

Câteodată este firesc să dezbati critic o problemă, 
oferind cu dragoste şi soluţii. Criticismul însă produce o 
tulburare inutilă, dacă prin el înţelegem o atitudine 
încrâncenată prin care depistăm milimetric răul din jurul 
nostru, din societate sau din viaţa Bisericii, dar nu-l punem 
în legătură cu neajunsurile din sufletul nostru. Adică nu 
conştientizăm faptul că principalele cauze ale existentei 
răului care ne apasă sunt propriile noastre păcate. 

Sfânta Biserică ne reaminteşte mereu că, pentru a 
scăpa de boala criticii delirante, ne stau la îndemână şi 
următoarele medicamente ale spiritualităţii ortodoxe: a 
vedea partea bună şi frumoasă a oamenilor, a ne frământa 
numai pentru problemele care sunt în puterea şi 
răspunderea noastră, a ne concentra asupra propriilor 
greşeli, precum şi asupra împlinirii unei lucrări pozitive, în 
duhul Evangheliei. Aceste modalităţi de gândire şi acţiune 
-  binecuvântate prin experienţa Sfinţilor Părinţi - 
constituie de fapt temelia oricărei schimbări (făcută în duh 
ortodox) a vieţii bisericeşti. O astfel de schimbare are 
marele avantaj de a nu produce sminteală, căci 
Mântuitorul ne avertizează foarte limpede: „lar cine va 
sminti pe unul dintre aceştia mici care cred în Mine, mai 
bine i-ar fi lui să i se atârne de gât o piatră de moară şi să 
fie afundat în adâncul mării”. Aceste ultime consideraţii 
reprezintă motivații importante pentru ca tinerii din 
ASCOR să încerce să adopte o atitudine inspirată din 
„reţeta prescrisă” mai sus, ori de câte ori ei observă 
nereguli în interiorul Bisericii. 

Trebuie spus faptul că în organizaţia noastră nu prea 
se luau în seamă criticile nesincere (privitoare la 
problemele asociaţiei), adică cele care ascundeau o altă 
motivaţie decât cea afisată. De exemplu, unii erau supăraţi 
pe noi fiindcă nu îi invitasem niciodată să conferenţieze, 


dar, când ne criticau, invocau cu totul alte motive; alţii 
păstrau ceva resentimente de pe vremea când li se tăiase 
avântul prin ASCOR, datorită oportunismului, trufiei 
exagerate sau vicleniei de care dăduseră dovadă. 

Cei care puneam umărul să realizăm o acţiune 
făceam şi greşeli sau nu eram tot timpul de acord între noi. 
Însă prin discuţii, polemici, diferite întâmplări, se rezolvau 
problemele apărute, fiindcă aproape nimeni nu se supăra 
când era criticat, cu dragoste şi simplitate, de un coleg, 
mai ales că lucrul cel mai important care ne-a interesat 
dintotdeauna a fost să facem lucrurile după voia lui 
Dumnezeu şi nu după voia noastră. 

Întrucât ştim că nu am reuşit întotdeauna să facem 
ceea ce trebuie, ne cerem iertare faţă de toţi cei care sunt 
supăraţi pe noi într-un fel sau altul, fie din cauza unor 
acţiuni ale asociaţiei, fie din cauza felului nostru de a fi. 

Viaţa cetăţii 

Foarte criticate au fost manifestările organizaţiei în 
arena social-politică (deşi ele nu au constituit nici pe 
departe centrul preocupărilor noastre aşa cum li se poate 
părea unora). Una dintre acuzele care ni se aduceau era 
ideea nerealistă - şi în acelaşi timp foarte comodă - 
conform căreia nu există vreo legătură între filocalie, 
duhovnicie şi faptul de a lua atitudine faţă de o gravă 
incorectitudine politică sau socială, care vine într-o 
contradicţie flagrantă cu învăţătura Mântuitorului. Ca şi 
cum cel care este preocupat de rugăciune nu se mai 
implică deloc în viaţa cetăţii, atunci când, lângă el, se 
întâmplă ceva foarte important, care pune într-un mare 
pericol viaţa sufletească a semenilor săi. 

Bineînţeles că în această implicare este foarte 
necesar ca valorile şi exigentele duhovniceşti să primeze; 
adică în primul rând punctul de pornire al unor asemenea 
manifestări să fie convingerea că Fiul lui Dumnezeu S-a 
întrupat pentru a-l ajuta pe om să se schimbe şi nu pentru 
ca să reformeze societatea. 

La temelia unor astfel de atitudini este necesar să 
existe în acelaşi timp un anumit simt al proporţiilor şi 


discernământ, pentru a nu te arunca orbeşte cu capul 
înainte. Aceasta mai ales în zilele noastre, când ipocrizia şi 
cinismul politic au atins poate, la nivel global, cotele cele 
mai rafinate din întreaga istorie a umanităţii, iar 
majoritatea creştinilor - fiind intoxicaţi cu atâtea informaţii 
false - nu mai înţeleg aproape nimic din adevărata fată a 
propagandei politice (iar câteodată nici măcar nu mai pot 
bănui existenta nenumăratelor metamorfoze ale intruziunii 
politicului). 

În ceea ce ne priveşte, se vede foarte clar acum că 
aproape toate manifestările noastre publice de după 1992 
- cu privire la anumite probleme social-politice - au fost 
perfect justificate. Vom da un singur exemplu: lupta 
împotriva legalizării homosexualității. 

Criticile adresate cu această ocazie ascor-iştilor din 
partea societăţii <curat> civile au fost foarte virulente, iar 
unora (chiar dintre cei care, în mod normal, ar fi trebuit să 
ne sprijine) li s-a părut că am exagerat cu acţiunile noastre 
în această privinţă. Însă broşura pe care am editat-o cu 
această ocazie şi am înmânat-o oamenilor politici - ca şi 
alte iniţiative - a avut un impact destul de puternic, 
contribuind în mod semnificativ la amânarea cu câţiva ani 
a oficializării sodomiei, după cum au lăsat să se înţeleagă 
unii parlamentari şi reprezentanții de la Comisia 
Internaţională a Drepturilor Homosexualilor şi Lesbienelor. 
România a fost astfel, pentru câtva timp, printre foarte 
puţinele state europene unde se mai sancţiona penal 
homosexualitatea, acest lucru fiind atunci pentru noi o 
speranţă că nu ne va părăsi ajutorul lui Dumnezeu. 
Acţiunile noastre nu au fost însă suficiente pentru a se 
putea stopa răul. 

Pentru a ne da mai bine seama cât de „exageraţi” am 
fost în această problemă, vom prezenta pe scurt situaţia la 
care s-a ajuns în momentul de fată (iunie 2002). 

În privinţa legiferării inversiunilor sexuale, lucrurile 
au avansat nepermis de mult, într-un sens negativ. Aleşii 
noştri, după ce s-au văzut cu sacii în cărută (parlament), 
au şters cu totul din Codul Penal referirea la sodomie, 


nelăsând-o nici măcar la perversiuni (ca să nu mai vorbim 
şi de o altă iniţiativă la fel de „benefică”: oficializarea 
prostituţiei). Cu alte cuvinte, pentru prima dată în istorie 
statul român - prins acum între ciocan şi nicovală - 
încearcă prin presiunea legilor să prezinte anormalitatea 
ca normalitate, să modifice conştiinţa poporului care de 
două mii de ani consideră homosexualitatea un păcat 
strigător la cer. 

Odată lăsată deschisă poarta răului, au început deja 
să apară primele complicaţii evidente. În toamna anului 
2001 am reuşit cu toţii să ne dăm mai bine seama cât de 
„mărinimos” reacţionează stăpânii acestei lumi atunci 
când sunt contrazişi în privinţa unor legi pe care vor să le 
impună în toate ţările. Astfel, românilor li s-a adus la 
cunoştinţă că Statele Unite au trimis în România un 
ambasador homosexual, cu tot cu amantul său. Interesant 
este faptul că, deşi majoritatea populaţiei României nu a 
fost, nu este şi nu va fi de acord cu o asemenea anomalie, 
aproape nimeni nu a avut curajul să ia atitudine în mod 
public. Trăim o epocă înfloritoare, de libertate şi 
democraţie, nu-i aşa? 

Continuitatea 

Ascor a continuat după 1990, în mediul studentesc, 
lucrarea spirituală începută de Asociaţia Studenţilor 
Creştini din România (A.S.C.R.), înfiinţată la Bucureşti în 
1921. Ca un arc peste timp între cele două organizaţii 
studenteşti se pot găsi mai multe trăsături importante în 
comun, dintre care amintim: apolitismul şi încercarea de a 
promova ortodoxia autentică prin manifestări culturale 
(conferinţe, reviste etc.). 

Din A.s.c.R. au făcut parte diverse personalităţi care 
se vor impune peste ani în cultura românească sau chiar 
universală, printre care se numără: Mircea Vulcănescu, 
Gheorghe Racoveanu, Arsavir Acterian, Eugen Ionescu, 
Sergiu Condrea, Maria Droc sau Constantin Noica. 

Ceea ce se ştie mai puţin este faptul că iniţiatorul 
întâlnirilor de la „Rugul Aprins”, poetul Sandu Tudor, a 
fost unul dintre membrii marcanti ai asociaţiei; de altfel, la 


acele conferinţe duhovniceşti din incinta mănăstirii Antim 
s-au reîntâlnit după 1945 o parte dintre vechii A.s.c.R. - 
isti, cum ar fi scriitorul Paul Sterian, cunoscutul bizantinist 
Alexandru Elian sau arhitectul Constantin Joja. Este 
impresionant şi faptul că cei doi tineri care au condus 
câtva timp întâlnirile A.s.c.R. - iste - Mircea Vulcănescu şi 
Sandu Tudor - aveau să împărtăşească, în cele din urmă, 
un acelaşi sfârşit mucenicesc în temniţele comuniste. 

La rândul său, „Rugul Aprins” a constituit una dintre 
cele mai profunde forme de rezistentă spirituală pe care le- 
a dat poporul român în faţa agresiunii bolşevice, atât prin 
tematica duhovnicească abordată la aceste întâlniri, cât şi 
prin importanta participanţilor. Aici au conlucrat, sub 
acoperământul mănăstiresc, trei categorii sociale care au 
avut întotdeauna un rol cheie în perpetuarea valorilor 
româneşti: clericii (dimpreună cu monahii), cărturarii şi 
studenţii. În acest sens, părintele arhimandrit Roman 
Braga - unul dintre foştii studenţi care s-au format în acele 
timpuri la conferințele de la mănăstirea Antim - observa în 
1991: „Guvernul comunist de la Bucureşti intrase în 
panică. S-a speriat de „Rugul Aprins” mai mult decât de 
toate centrele de rezistentă din Carpaţi. Pentru partizani 
exista pedeapsa cu închisoarea şi moartea. Dar ce te faci 
cu acel „centru” din om pe care nimeni nu-l poate controla 
şi despre care Lunacearski îi spunea lui Lenin într-o 
scrisoare: „Dacă vrei să-l stăpâneşti pe om, ucide-i 
intimitatea!” >. 

Luând în considerare toate cele spuse mai sus, cât şi 
noul tip de război care se duce - cel puţin la nivel cultural 
şi informaţional - împotriva poporului român, începând cu 
anul 1990, se poate înţelege într-o altă lumină importanta 
pe care au avut-o şi o au multe din acţiunile ASCOR-ului; 
acestea vizează tocmai construirea unor punți de legătură 
între mediile universitare şi slujitorii sfinţiţi ai Bisericii, ele 
situându-se în prelungirea nu numai a râvnei a.s.c.R. - iste, 
ci şi - la o altă dimensiune - a problematicii şi fervoarei 
duhovniceşti prezente la „Rugul Aprins”. 

Intr-o discuţie pe care am avut-o cu părintele Sofian, 


referitoare la perioada de dinainte de 1945, Prea Cuvioşia 
sa ne-a atras atenţia că, pentru a fi cu adevărat în 
continuitatea celor de atunci, trebuie să aprofundăm atât 
viaţa duhovnicească, cât şi pregătirea culturală; după care, 
a adăugat: 

„Pe vremea aceea românii erau liberi; acum, după ce 
s-au amestecat comuniştii (care au fost duşmanii 
credinţei), lucrurile sunt foarte schimbate. Mulţi dintre 
tinerii din perioada interbelică aveau o râvnă 
duhovnicească aproape naturală, cum este a copiilor; 
parcă Dumnezeu i-a ridicat aşa şi parcă El se ocupa direct 
de ei, mai mult decât părinţii lor. Parcă Dumnezeu îi 
pregătea şi le dădea înţelepciune, ca şi unor tineri din 
vremea noastră. Tinerii de atunci au fost pregătiţi pentru 
această grea încercare - comunismul; s-ar putea ca, într- 
un fel, lucrurile să se repete şi în zilele noastre. 

Lucrul cel mai important pe care ar fi bine să-l 
învăţăm din aceşti peste 40 de ani de ocupaţie comunistă 
este că trebuie să încercăm tot timpul să fim buni creştini, 
să încercăm să avem mai multă dragoste”. 

România Reală 

Am observat că de multe ori criticismul se împleteste 
cu o viziune pesimistă şi dezarmantă privitoare la 
verticalitatea poporului nostru, la societatea în care trăim, 
la viitorul care ne aşteaptă. Niciodată nu am aderat la o 
asemenea stare de spirit; dar nici nu am susţinut în schimb 
neaoşismul sau vreo altă variantă a nationalismului 
demagogic. 

Poate că motivul principal al apropierii noastre de 
firescul creştin şi national românesc a fost tocmai 
cunoaşterea - în special prin intermediul ASCOR-ului - a 
unor români adevăraţi, din toate categoriile sociale. Cu 
purtarea de grijă a dragostei lui Dumnezeu, am reuşit ca 
prin aceşti oameni - de o calitate sufletească excepţională 
- să descoperim o cu totul altă lume decât România oficială 
sau România manualelor alternative. Pentru noi, aceştia 
reprezintă România Reală şi nu bâlciul care ni se oferă 
zilnic, cu cinism şi cobiectivitate>, la posturile de 


televiziune sau în ziare. De aceea ne dor văicărelile 
dezgustătoare ale unor oameni care cred că, lovind în 
poporul din care s-au născut, îşi rezolvă propriile complexe 
de inferioritate. 

Adevărata Românie am întâlnit-o şi în atmosfera 
foarte vie, realistă, plină de sensibilitate, comuniune şi 
căldură sufletească din ASCOR şi din paraclisul studentesc 
ocrotit de Sfântul Nicolae. În aceste două medii prielnice 
creşterii duhovniceşti, s-au legat prietenii pentru întreaga 
Viaţă, care ne-au ajutat să depăşim multe obstacole. 

Tot aici am descoperit cu bucurie, la unii studenţi din 
domenii diferite, o dorinţă puternică şi oarecum instinctivă 
de a avea, laolaltă cu alţi tineri, o împreună-lucrare 
misionară în duhul ortodoxiei autentice promovate de 
către Marii Apostoli şi Părinţi ai Bisericii, precum: Sfântul 
Apostol Andrei, Sfântul Grigorie Palama, Sfântul Paisie 
Velicikovski, Sfântul Serafim de Sarov, Sfântul Ierarh 
Calinic de la Cernica, Părintele Dumitru Stăniloae, 
Părintele Justin Popovici, Cuviosul Serafim Rose sau 
Sfântul Siluan Athonitul. Interesant este că unii dintre 
tinerii pe care i-am cunoscut simțeau mai întâi o chemare 
tainică spre aceşti Sfinţi sau Părinţi şi de abia după aceea 
le citeau scrierile. 

Ţinând cont şi de toate aceste realităţi, gândindu-ne 
şi la rugăciunile pe care le fac pentru poporul nostru 
martirii de la Revoluție, mucenicii din închisorile 
comuniste şi toţii sfinţii acestui pământ binecuvântat, nu 
înţelegem de ce ar trebui să fim pesimişti, atunci când 
sensul vieţii noastre este dobândirea Împărăției lui 
Dumnezeu, după cum ne spune însuşi Mântuitorul: 
<căutaţi mai întâi Împărăţia lui Dumnezeu şi dreptatea 
Lui>! 

Omul duhovnicesc 

Majoritatea tinerilor preocupati cu adevărat de 
credinţă nu mai sunt acum impresionați de discursurile 
frumoase. După atâtea deziluzii apărute în ultimii ani în 
societatea românească, dar şi pe fondul unei febrile 
căutări spirituale în întreaga lume creştină, aceşti tineri îşi 


orientează tot mai mult viaţa după oamenii duhovniceşti. 
Fără prezenta acestora din urmă, creştinismul ar deveni o 
simplă ideologie colorată religios, fariseică, activistă social 
şi moralizatoare. 

Ce să facem pentru a deveni oameni duhovniceşti? 

Sfântul Siluan Athonitul - ale cărui scrieri părintele 
Sofian le recomandă imediat după Sfânta Scriptură şi 
Vieţile Sfinţilor - ne îndeamnă să ascultăm de preotul la 
care ne spovedim, arătându-ne că „ascultătorul care crede 
duhovnicului său şi nu crede siesi se va tămădui degrab de 
orice vătămare sufletească”, scăpând mai ales de amăgirea 
trufiei care ne secătuieşte spiritual. 

Sfântul athonit ne atenționează de asemenea că în tot 
războiul pe care-l ducem pentru a ne înduhovnici - adică 
pentru a fi conştienţi şi pentru a ne elibera de patimile 
care zac în noi - ne sunt necesare în primul rând două 
arme: ascultarea şi smerenia. 

Ce înseamnă a te smeri? 

Sfântul Siluan ne lămureşte, uimitor de frumos: 
„Sunt multe feluri de smerenie. Unul este ascultător şi se 
învinuieşte pe sine însuşi întru toate; şi aceasta este 
smerenie. Un altul se căieşte pentru păcatele sale şi se 
socoteste un nemernic înaintea lui Dumnezeu; şi aceasta 
este smerenie. Dar alta este smerenia celui care a 
cunoscut pe Domnul prin Duhul Sfânt; cunoaşterea şi 
gustul celui ce a cunoscut pe Domnul prin Duhul Sfânt 
sunt altele. 

Când, în Duhul Sfânt, sufletul vede cât de blând şi 
smerit este Domnul, atunci se smereste pe sine până la 
capăt. Şi această smerenie e cu totul deosebită şi nimeni 
nu o poate descrie. Dacă oamenii ar cunoaşte prin Duhul 
Sfânt ce fel de Domn avem, s-ar schimba cu toţii: bogaţii ar 
dispreţui bogătiile lor, savanții ştiinţa lor, ocârmuitorii 
slava şi puterea lor, şi toţi ar trăi în mare pace şi iubire şi 
mare bucurie ar fi pe pământ”. 

În numele mai multor foşti membri ASCOR 

Tudor Popescu, Preşedinte ASCOR Bucureşti între 
anii 1995 - 1999 


Iunie 2002, Sărbătoarea Pogorârii Duhului Sfânt 

Simbolismul Crucii 

<Mă bucur, iubiţi tineri, că preţuiţi atât de mult 
Sfânta Cruce şi vreţi să ridicaţi aceste cruci ca un simbol 
al orientării voastre în viaţă şi ca o cinstire a memoriei 
celor care şi-au însuşit crucea, primind moartea pentru 
neamul acesta. Crucea reprezintă pentru noi - pentru 
creştini, pentru poporul care îşi face semnul înainte de 
orice faptă şi la toate rugăciunile - suprema iubire a unuia 
pentru altul şi suprema iubire a fiilor pentru neamul lor. 

Crucea înseamnă că mergi până la moarte, de 
bunăvoie, pentru ceilalţi. Hristos, prin cruce, a mers de 
bunăvoie până la moarte pentru noi, ca să învingă 
moartea. Numai primind crucea de bunăvoie, nu silit, ci 
din iubirea supremă pentru celălalt, numai aşa capeti şi tu 
viaţă veşnică şi te înalţi spre desăvârşire, prin unirea cu 
Hristos, ajutându-i şi pe ceilalţi să facă aceasta. 

Crucea este semnul iubirii dintre noi şi semnul iubirii 
lui Dumnezeu pentru noi. Ridicând aceste cruci, 
manifestaţi hotărârea de a vă iubi neamul, de a vă iubi 
unul pe altul, de a lupta pentru unitatea poporului nostru 
până la moarte. 

Cuvânt adresat de părintele Dumitru Stăniloae 
tinerilor din ASCOR care au ridicat în 1993 

crucile din Piaţa Universităţii 

